
Pentru Meg Frank şi Jesi Lipp 


PROLOG 


Câţiva ani mai târziu, Lenson Ormill avea să se gândească la ironia faptului 
că perioada lui de om credincios începuse şi se sfârşise printr-o anumită 
formulă. 

— La naiba, spuse Gonre Ornill către soţul ei Tans, pe puntea navei lor 
spaţiale, Noi nu am fost niciodată de acord cu chestia asta. 

Tans îşi ridică privirea de la propriul său terminal, unde-i explica fiului lor 
Lenson, în vârstă de unsprezece ani, câteva dintre chestiunile mai delicate ale 
gestionării energiei întregii nave. 

— Ce s-a întâmplat? întrebă el. 

— Ții minte nava aceea imperială care nu ne urmărea? 

— Mda. 

— Ei bine, acum ne urmăreşte. 

Lenson îl văzu pe tatăl său încruntându-se, închizând ecranul cu gestionarea 
energiei de pe terminalul său şi activând ecranul de navigare. Pe ecran puteau 
fi văzute toate navele care se deplasau între avanpostul de la Kumasi și 
găvanul de Flux care avea s-o ducă pe De Acord la Yogyakarta, următoarea 
lor destinaţie, după cinci săptămâni de călătorie. Majoritatea navelor erau 
comerciale sau aparțineau unor concerne comerciale, la fel ca De Acord. 
Două dintre acestea erau nave ale marinei imperiale. Una dintre ele, Oliveer 
Bransid, tocmai configurase un curs ce avea s-o intercepteze pe De Acord în 
aproximativ şase ore, exact înainte să intre în găvan. 

— Credeam că ne-am achitat de obligaţie cu vârf și îndesat, îi spuse Tans 
soţiei sale. 

— Păi, ne-am achitat, spuse Gonre. 

Tans arătă spre ecran, ca şi cum ar fi spus „Ei bine, se pare că nu“. Gonre 


scutură din cap: 

— Ne-am achitat, repetă ea. 

— Acum e un nou comandant, spuse Genaro Partridge, ofițerul de 
comunicaţii, care făcea parte din echipajul de punte al navei De Acord. L-am 
auzit pe Samhir vorbind despre asta la popotă. Zicea c-a fost avertizat în 
privinţa lui când încărcam marfa. 

— Și abia acum ne spui? i se adresă Tans lui Partridge. 

— Îmi pare rău. Vorbeam la popotă. Am crezut că v-a spus Samhir. 

— Am vrut să vă spun, spuse Samhir Ghan, comisarul de bord al navei, trei 
minute mai târziu, când apăru, grăbit, pe punte. 

Privindu-l pe Ghan cum gâfâia, Lenson ştia că tatăl său era cunoscut drept 
un căpitan genial, până la proba contrarie. Ghan risca să-l facă pe tatăl său să 
nu mai fie aşa de genial. 

— Îmi cer scuze. Ne-am luat cu treaba când încărcam marfa. 

— Spune-mi acum, zise Tans. 

— Pe noul comandant naval îl cheamă Witt. Un ticălos hrăpăreţ, după toate 
aparențele. A fost transferat din slujba lui de la Centrul Comercial fiindcă se 
culcase cu soția cui nu trebuia şi acum încearcă să se întoarcă acolo, „făcând 
curăţenie“ pe aici. Ceea ce înseamnă că încalcă practicile consacrate ca să 
pară că este eficient. 

Tans se încruntă auzind acestea. Lenson, la cei unsprezece ani ai săi, nu 
cunoştea afacerile părinţilor săi în amănunt, dar știa destul cât să-și dea seama 
că multe dintre acestea se bazau pe „bunele relaţii“ cu diverși oameni ai legii 
din agenţiile locale şi imperiale ale sistemelor unde zbura nava De Acord. 
Acest lucru presupunea „practicile consacrate“, iar Lenson descoperise doar 
de curând faptul că asta însemna oferirea de bani şi de alte lucruri de preţ 
anumitor persoane în moduri despre care se știa că nu erau tocmai legale. 

Lui Lenson puţin îi păsa de toate astea — era îndeajuns de tânăr încât să 
creadă că tot ceea ce făceau părinţii lui era prin definiţie corect şi detaliile 
complicate ale branşei lor îl plictiseau —, dar abordarea asta i se părea o 
complicaţie inutilă. 

— Cine ţi-a spus asta? îl întrebă Gonre pe Ghan. 


— Cybel Takkat, spuse Ghan. Omoloaga mea de pe Fenom. Lenson știa că 
Ghan se referă la nava E o priveliște fenomenală, cu care împărțiseră marfa 
depozitată la staţia comercială de pe Kumasi. Navele mai mici, precum De 
Acord şi Fenom, închiriau adesea împreună spaţiul de depozitare a mărfii pe 
staţie, ca să economisească bani. Uneori, în timpul încărcării și descărcării, 
lucrurile erau făcute la repezeală și anumite obiecte de inventar care 
proveneau de la o navă ajungeau din întâmplare pe o alta. Acum, că se 
gândea la asta, Lenson bănuia că toate astea presupuneau la rândul lor niște 
„practici consacrate“. 

— A spus că una dintre plăţi îi fusese respinsă de unul dintre oamenii ei 
obișnuiți din marină. Omul i-a spus că era urmărit prea îndeaproape de 
oamenii lui Witt acum. 

— Informaţia asta ne-ar fi fost de folos mai devreme, zise Gonre. 

— Îmi pare rău, repetă Ghan. Am vrut să vă spun. M-am gândit că Cybel se 
referea doar la măsurile drastice luate împotriva șpăgilor și c-ar trebui să fim 
mai discreți de acum încolo. Nu m-am gândit că se referea la faptul că marina 
o să ne urmărească până la intrarea în găvan. 

Tans își mută privirea spre Partridge: 

— Ceva veşti de la nava marinei? 

— Nu au emis niciun apel, nu, spuse Partridge. Se pregătesc doar de 
interceptare. 

— Nu am atins viteza maximă, îi spuse Gonre soţului ei. Am putea să o 
tulim. 

Tans scutură din cap: 

— Nu încă, zise atingând ecranul şi arătând spre Bransid. E o navă mare. 
Are o greutate uriașă. Accelerează mai încet, dar e mai rapidă decât noi când 
ia viteză. Dacă încercăm să fugim acum, or să ne ajungă din urmă înainte să 
intrăm în găvan. 

— Dacă ne prind cu marfa asta, ne-am ars cu toţii, zise Ghan, apoi își aminti 
cui îi atrăgea atenţia asupra acestui fapt. Hmm, scuze, domnule. 

Auzindu-l, Tans încuviință distrat şi-şi trecu degetele peste tastatura 
terminalului. Lenson se uită și-și văzu tatăl făcând calcule pentru De Acord şi 


pentru Bransid. Nu putea urmări detaliile, dar îl auzi pe Tans scoțând un 
murmur de satisfacţie, ridicându-și apoi ochii spre el: 

— Ştii ce fac acum? îl întrebă pe Lenson. 

— Nu, spuse Lenson. 

— Ghici. 

— Încerci să scapi de cealaltă navă. 

— Aşa e, zise Tans. Dar ştii cum fac asta? Am spus deja că, dac-am accelera 
acum, ne-ar prinde din urmă. 

— Nu ştiu, îi răspunse Lenson. 

— Hai, vino aici şi lucrează cu mine, Len. Lenson se gândi la asta. 

— Aştepţi, spuse el în cele din urmă şi speră că tatăl său nu-i va cere mai 
multe detalii, fiindcă Lenson nu avea nici cea mai vagă idee despre ce se mai 
poate face apoi. 

— Da! confirmă Tans. Există un moment după care, dacă accelerăm la 
putere maximă, nava marinei nu ne va prinde înainte să intrăm în găvanul din 
Flux, nici dacă accelerează cu puterea ei maximă. Şi momentul acela va fi — 
şi se uită la Gonre — în patru ore, şaisprezece minute începând de acum. 

— Asta dacă Bransid nu accelerează înainte, spuse Gonre. 

— Da. 

— Şi dacă motoarele noastre reușesc să gestioneze sarcina accelerației 
maxime preţ de trei ore, cât ne trebuie ca să intrăm în găvan. 

— Da. 

— Şi atâta timp cât câmpurile de forță rămân active, aşa încât să nu fim 
făcuţi peltea din cauza accelerației gravitaționale constante. 

— Da, spuse Tans morocănos. 

— Şi dacă nu încearcă să ne bage o rachetă în ţeava de eșapament. 

— Pentru Dumnezeu, Gonre! exclamă Tans. 

— Hai să nu ne credem aşa grozavi deocamdată, vreau să spun, încheie 
Gonre și se întoarse spre fiul ei: Şi tu, întoarce-te în cabină. Vom fi cu toții 
ocupați până intrăm în găvan. 

— Nu am ce să fac în cabina mea, se plânse Lenson. 

— Cum să nu ai? Se numeşte învăţătură. 


Lenson oftă adânc la auzul vorbelor ei și se urni, târșâindu-și picioarele spre 
cabina lui, care, deși avea dimensiunile unui dulap pentru depozitarea 
produselor de curăţenie, era cea mai luxoasă cabină de pe navă, după cabina 
părinţilor lui, care avea dimensiunile a două dulapuri. În cabina lui, Lenson 
își porni tableta și, în loc să înveţe, se uită la desene animate vreo două ore, 
până când desenele dispărură brusc și pe ecran îi apărură materiale 
educaţionale. Lenson oftă din nou, supărat că mama lui, care se presupunea 
că era ocupată, avusese timp să verifice la ce se uita el. Începu, fără chef, să 
citească lecţia de religie despre Profetesa Rachela, Primul Conducător şi 
Primul Împărax al Interdependenţei. 

Lenson nu era în general un elev prea grozav, dar lecţiile de religie îl 
plictiseau cel mai mult. Nici el și nici părinţii lui nu erau oameni religioşi și 
nici nu urmau învăţăturile Bisericii Interdependenţei sau ale oricărei alte 
biserici. Nu aveau nimic împotriva Bisericii sau împotriva vreunei alte religii 
— Lenson ştia că unii dintre membrii echipajului de pe nava De Acord îşi 
urmau propriile credințe personale şi părinţilor lui puţin le păsa —, dar cei doi 
Omill nu se implicaseră personal şi-i transmiseseră fiului lor aceeași 
indiferență neutră faţă de această chestiune. 

Cât despre lipsa de religiozitate a familiei Ornill, dacă s-ar fi pus problema 
ce religie îi interesa cel mai puţin, aceea era, de fapt, Biserica 
Interdependenţei. În ceea ce-l privea, Lenson ştia că existau alte religii, dar 
cunoștințele lui erau atât de limitate, încât nu se putea spune că le respingea 
sau le ignora. Pur și simplu nu intrau în discuţie. 

Pe de altă parte, despre Biserica Interdependenţei măcar ştia câte ceva. 
Unul dintre avantajele pe care aceasta le avea, ca religie oficială a 
Interdependenţei, era faptul că informaţiile despre ea făceau obiectul unei 
materii obligatorii din manualele de studiu pe care fiecare copil din imperiu 
trebuia să le parcurgă de-a lungul educaţiei sale. Trebuia să înveţi despre 
Biserica Interdependenţei și despre Profetesa-Împărax Rachela I, indiferent 
care era credinţa ta sau dacă te interesa ori ba. 

Ei bine, din acest motiv, familia Ornill sărbătorea Ziua Împăraxului, 
asociată cu ziua de naştere a Rachelei, la fel ca toți ceilalţi: ca o scuză ca să se 


trezească mai târziu dimineaţa, să-și ofere unii altora cadouri şi să se îndoape 
ca nişte porci. 

Lecţiile de acum ale lui Lenson nu se refereau la Ziua Împăraxului și, din 
nefericire pentru el, nici la cadouri sau la îndopare. Se refereau la profeţiile 
Rachelei, la seria de declaraţii vizionare care puseseră în mișcare sisteme 
disparate adăpostind așezări umane să se unească într-un unic imperiu 
cunoscut ca Interdependența și care permiseseră constituirea sistemelor 
sociale, juridice şi economice pe care Interdependenţa încă se baza, după mai 
mult de o mie de ani. 

Lenson hotărî că toate astea erau plictisitoare ca naiba. Nu numai din cauză 
că materialele de studiu, create pentru cititori de zece până la doisprezece ani, 
nu tratau profeţiile sau impactul lor într-o manieră concretă, avansând 
propoziţii declarative simple, al căror subiect era un fapt educaţional, și nu o 
chestiune supusă interpretării şi dezbaterii (în care, s-o spunem pe șleau, 
Lenson, un elev nu foarte strălucit, nu s-ar fi angajat să participe). Dar și din 
cauza simțământului nedeslușit pe care-l avea în timp ce citea profeţiile, ceva 
ce nu ar fi putut exprima în cuvinte, oricât de mult ar fi încercat. 

Dar, dac-ar fi încercat, s-ar fi rezumat la: Ascultă aici, știi ceva, întemeierea 
unui întreg sistem de control social, politic și economic pe niște cuvinte vagi 
şi mult prea ușor de interpretat ale unei singure per- soane care-și arogă 
inspirația divină nu este probabil o idee prea bună, nu-i așa? 

Lucrurile stăteau așa fiindcă Lenson, la fel ca părinţii lui, era mai degrabă 
genul practic, nefiind înclinat personal spre chestiunile spirituale, teologice 
sau escatologice și, de fapt, toate cele de mai sus îi dădeau o stare de neliniște 
mută, versiunea intelectuală a ceea ce simţi când mușşti dintr-o bucată de 
plăcintă și simţi un gust pe care nu-l poți defini exact, dar știi că nu trebuie să 
fie în acea plăcintă anume, și care transformă toată plăcinta dintr-un lucru 
delicios într-o chestie din gura ta despre care nu ești chiar sigur c-ai vrea să 
fie acolo, dar ar fi nepoliticos s-o scuipi, așa c-o înghiţi, acoperi restul 
plăcintei cu un șerveţel şi încerci, pur și simplu, să-ți continui ziua mai 
departe. 

Cititul profeţiilor îi dădea lui Lenson aceeași senzație de insatisfacție 


intelectuală pe care o ai în faţa lucrurilor exasperant de imposibil de fixat, pe 
lângă plictiseală, aşa că făcu singurul lucru logic de care era în stare: adormi 
cu tableta în mână. Se dovedi a fi un plan excelent până când, dintr-odată, De 
Acord se zdruncină violent, aruncându-l din patul suspendat, și un vânt 
şuierător pătrunse în cabină, aspirând aerul preţ de câteva secunde până când 
ușa cabinei se închise cu zgomot. 

Lenson zăcea pe podea, confuz, gâfâind după aer, întrebându-se ce s-a 
întâmplat, cu urechile ciulite la seria de sunete ascuţite şi şuierătoare din 
cabină. Uşa cabinei se închisese cu zgomot, dar nu complet etanș; la fel, deși 
toate gurile de aerisire din cabină se închiseseră după ce aerul începuse să 
țâşnească prin ele în direcţia greșită, mai rămăseseră breșe prin care aerul se 
strecura pe lângă garnituri. 

Fiind un copil care trăise toată viaţa pe o navă spaţială, lui Lenson nu 
trebuia să-i explice nimeni ce însemnau sunetele acelea şuierate. Înaintă spre 
ușă şi o închise complet, etanșând-o. Asta însemna că singurele locuri pe 
unde aerul ieşea din cabină rămăseseră gurile de aerisire. Din păcate, nu putea 
ajunge la garniturile acestora care erau amplasate în interiorul pereţilor navei. 
Tableta lui bâzâi şi Lenson răspunse, descoperind că mama lui era cea care-l 
suna. După câteva clipe de lacrimi de ușurare că fiul ei era viu, îi explică ce 
se întâmplase. 

— Jigodiile alea au tras în noi, spuse ea şi fu pentru prima oară când Lenson 
o auzi pe mama lui folosind asemenea injurii. Nu au reușit să ne ajungă din 
urmă şi nu le-am răspuns la apeluri, aşa că, exact înainte să intrăm în Flux, au 
lansat trei rachete spre noi. Sistemele noastre de apărare le-au oprit, dar una 
dintre ele a explodat prea aproape și bucăţi de rachetă au perforat carena în 
apropiere de tine. Am etanşat porțiunile acelea, dar avem o problemă. 

— Ce problemă? întrebă Lenson. 

— Acum suntem în Flux, spuse Gonre. Asta înseamnă că trebuie să avem 
grijă să nu tulburăm bula de spaţiu-timpL din jurul navei. Dacă o perturbăm 
prea mult și o spargem, toată nava ar putea fi în pericol. 

Lenson ştia că mama lui încerca să bagatelizeze pericolul. Fluxul era ca un 


fluviu pe care navele spaţiale îl străbăteau ca să ajungă la diferitele sisteme 
solare și care putea să poarte navele înainte și înapoi mai repede decât dac-ar 
fi zburat în spaţiul cosmic normal, unde nu puteau să depășească viteza 
luminii. Deşi era asemenea unui fluviu, Fluxul nu era un fluviu — orice-ar fi 
fost, era extradimensional și, dacă i te expuneai în mod direct, puteai să 
dispari, pur şi simplu. Navele care călătoreau prin Flux erau nevoite să-şi 
creeze o bulă de energie care reușea să capteze puţin spaţiu-timp în jurul lor, 
aşa încât să poată continua să existe: dacă bula se spărgea, se spărgea și tot ce 
era înăuntrul ei. 

— Prin urmare, trebuie doar să fim extrem de atenţi în drumul spre tine și 
când reparăm nava, spuse Gonre. 

— Mamă, pierd aer, spuse Lenson. 

Lenson îşi privi admirativ mama pentru modul excelent în care reușea să-și 
păstreze cumpătul. 

— Cât de mult? întrebă ea. 

— Doar puţin acum. Am pierdut o grămadă la început, dar pe urmă s-a închis 
ușa şi am etanșat-o. Dar tot mai iese aer prin gura de aerisire. 

Gonre lăsă tableta jos pentru o clipă ca să strige la cineva de pe punte. Apoi 
se întoarse spre fiul ei: 

— Asta e prima chestie pe care o vom rezolva, spuse ea, şi o să-ţi dăm mai 
mult aer. 

— Cât va dura asta? întrebă Lenson. 

— Nu prea mult, îi promise Gonre. Poţi să fii curajos până atunci? 

— Sigur, spuse Lenson. 

Dar după două ore, cum aerul se subția simţitor, Lenson încetă să mai fie 
curajos și începu să scâncească. După trei ore, avu un adevărat atac de panică, 
şi Tans Ornill recurse la toate trucurile de care era capabil, cu ajutorul 
conexiunii de pe tabletă, ca să-și împiedice fiul să consume ultimele resurse 
de oxigen din cabină prin hiperventilaţie. 

După patru ore, şi pentru prima oară în viaţa lui, Lenson începu să se roage 
Profetesei Rachela. După cinci ore, aceasta veni în vizită. Lenson se uită în 
sus la chipul zâmbitor al Profetesei, al cărei surâs senin și calm nu nu i se 


oglindea și în ochi, conform celor mai bune tradiţii de iconografie religioasă 
din toate timpurile, în care zeii, zeițele şi profeţii puteau să schiţeze, în cel 
mai bun caz, o umbră de surâs dezinteresat. Cu toate acestea, surâsul ei îl 
liniști şi-l încălzi pe Lenson. 

— Mi-e frică, recunoscu Lenson în fața Profetesei. 

Ea nu făcu decât să-i surâdă și mai mult, transmițându-i o mângâiere mai 
liniştitoare decât orice cuvinte pe care le-ar fi putut rosti. Îi spuse sau așa 
crezu el (şi, în acele momente, cum ar fi putut să se îndoiască?) că apăruse 
fiindcă se rugase la ea, că venise doar pentru el şi că prezenţa ei era dovada 
că el, Lenson Ormill, va supravieţui şi nu numai că va supravieţui, dar că era 
menit să înfăptuiască lucruri măreţe. 

Şi chiar acolo, în vreme ce stătea tăcut în cabina sa uitându-se la Profetesă 
şi clipind atât de rar, Lenson Ormill hotărî să-şi dedice viaţa Bisericii 
Interdependenţei. 

Profetesa îi zâmbi din nou, de parcă ar fi acceptat darul propriei persoane 
pentru Biserica ei. 

Tocmai atunci, gurile de aerisire se deschiseră zăngănind şi inundară cabina 
cu aer. lar Lenson Ornill, înghițind lacom oxigenul dulce și cotropit de 
extazul religios, leșină. 

— Mie mi se pare că e un caz clasic de hipoxie, îi spuse Tans Ornill fiului 
său, în infirmeria mică a navei, mai târziu în seara aceea. 

Tans fusese primul care intrase în cabina lui Lenson, iar sentimentul său de 
groază nemijlocită se domolise când îl auzise pe fiul lui sforăind. Când 
Lenson se trezi în infirmerie, le povesti imediat părinţilor săi despre 
vizitatoarea miraculoasă. 

— Da, rămăseseși fără aer şi tocmai citiseşi despre Profetesă chiar înainte de 
atac. Așa că era logic să ai halucinaţii cu ea. Lenson își ridică privirea spre 
tatăl și mama lui, care stăteau lângă patul său din infirmerie, amândoi extrem 
de uşuraţi că fiul lor era în viaţă, și-și dădu seama că nu vor putea niciodată 
nici să aprecieze şi nici să înțeleagă cu adevărat experiența acestei apariţii și 
(cu destulă maturitate, aşa cum credea la momentul respectiv) decise să-i lase 
în pace. Încuviinţă, în semn că era de acord cu teoria tatălui său, şi-i lăsă pe 


amândoi să schimbe subiectul și să vorbească despre javra de Witt, pe care 
jurară să se răzbune și care, după cum urma să afle Lenson mult mai târziu, 
avea să se trezească întâmplător de partea greșită a ușii camerei de 
depresurizare cam la un an după ce De Acord fusese atacată. Se zvonea că 
Witt se culcase din nou cu soţia cui nu trebuia, dar Lenson s-a gândit că 
probabil fuseseră alţi factori în joc, care ar fi putut sau nu să aibă legătură cu 
părinţii lui. 

Când Lenson află, în cele din urmă, despre întâlnirea prematură a lui Witt 
cu vidul rece şi întunecat al spaţiului, el nu se mai afla însă la bordul navei 
De Acord. Era elev al seminarului din cadrul Universităţii Xi'an, prestigioasa 
şcoală a Bisericii Interdependenţei. Educaţia neconvenţională de care avusese 
parte la bordul navei spaţiale îl făcuse să devină obiectul unei oarecare 
curiozități din partea colegilor seminariști, dar numai la început; ceea ce-l 
făcuse să se remarce în continuare fusese viziunea lui despre Profetesă. 

— Pare să fie un caz de hipoxie, îi spuse Ned Khlee, unul dintre colegii lui 
de cameră din primul an, într-una dintre discuţiile lor serioase târziu în 
noapte, sorbind din frado, o licoare ușor psihotropă și oferindu-i-o și lui 
Lenson. 

— Nu a fost hipoxie, spuse Lenson, acceptând frado-ul şi dându-l imediat 
mai departe, spre dreapta lui. 

— Vreau să zic, erai hipoxic, nu-i aşa? îl întrebă Sura Jimn, celălalt coleg de 
cameră, luând sticla de frado. Nava ta avea o spărtură. Aerul era aspirat în 
spaţiu. Cabina ta a pierdut aer timp de ore întregi. 

— Da, aşa e, recunoscu Lenson. Dar nu cred c-am văzut-o din acest motiv. 

— Asta a fost, mai mult ca sigur, spuse Khlee aplecându-se în curmeziș faţă 
de Lenson ca să ia sticla de frado de la Jimn. 

— Deci niciunul dintre voi nu a avut vreodată o viziune cu Rachela? 

Niciodată? întrebă Lenson încurcat. 

— Nu, spuse Khlee. Am avut halucinaţii cu o șopârlă odată, dar eram foarte 
amețit în momentul ăla. 

— Nu-i acelaşi lucru, spuse Lenson. 

— Ba e aproape la fel, spuse Khlee şi mai trase o dușcă din sticlă. 


Încă câteva guri din chestia asta şi poate o văd din nou. 

Lenson hotărî că nu era probabil o idee bună să se destăinuie colegilor de 
cameră în această privinţă. Și nici, aşa cum avea să se dovedească, să se 
destăinuie mai tuturor colegilor lui seminariști. În general, colegii lui 
seminariști erau amabili, binevoitori, rezervaţi şi plini de compasiune, având 
cu toții simţul realităţii și un spirit practic, şi niciunul dintre ei nu simţise 
vreodată în viață înflăcărarea religioasă, extatică, nici pentru Rachela, nici 
pentru altcineva. 

— Biserica Interdependenţei este, în mare, o religie practică, îi spuse 
reverendul Huna Prin, consiliera școlară a lui Lenson, într-o întâlnire 
anterioară, când acesta hotărâse că avea nevoie de îndrumare în această 
chestiune și Prin i se păruse că e persoana care trebuia să se ocupe de 
asemenea chestiuni fără să-l judece greșit. Nu recurge de fapt la misticism, 
nici în dogmă şi nici în practica de zi cu zi. La bază se apropie mai degrabă 
de confucianism, decât de creştinism. 

— Dar şi Rachela a avut viziuni, insistă Lenson, ridicând ediţia de buzunar a 
Profeţiilor adnotate ale Rachelei a lui Kowal pe care se întâmplase s-o ia cu 
el, fluturând-o în faţa îndrumătoarei sale. 

— Da, este adevărat, încuviință Prin. Și sigur că una dintre discuţiile 
principale din cadrul bisericii noastre se referă la natura acelor viziuni. Au 
fost viziuni adevărate, comunicări reale cu divinitatea, sau doar „viziuni“ — 
Lenson simţi ghilimelele care mărgineau cuvântul — menite a fi niște parabole 
pentru a ajuta o umanitate divizată să înțeleagă necesitatea unui nou sistem 
etic, care să se concentreze asupra cooperării și interdependenţei la o scară 
cum nu a mai existat până atunci? 

— De-a lungul istoriei bisericii s-au dezlănţuit dezbateri aprige, spuse 
Lenson, încuviințând, referindu-se la un text fundamental pe care-l citise pe 
când era mult mai tânăr și închipuindu-și teologii străluciți care se înfruntau 
într-o bătălie cu mize enorme pentru sufletul bisericii. 

— Ei bine, dezlănţuit este probabil o exagerare, replică Prin. Cred că la A 
Cincea Dietă Ecleziastică Episcopul Chen a aruncat o ceaşcă cu ceai spre 
Episcopul Gianni, dar asta avea mai puţin de-a face cu natura fundamentală a 


viziunilor și mai mult cu faptul că Gianni o tot întrerupea pe Chen, iar aceasta 
se săturase. În general, dezbaterile de la începuturi se desfăşurau civilizat și 
erau legate de chestiunile practice ale modalităţii de prezentare a viziunilor. 
Primii episcopi erau cât se poate de conştienţi că religiile charismatice au 
tendinţa de a crea schisme şi diviziuni, ceea ce era o încălcare a conceptului 
fundamental al interdependenţei. 

— Dar au fost şi alţii care au avut aceleaşi viziuni ca a mea, nu-i aşa? o 
întrebă Lenson pe Prin și, rememorând mai târziu acea conversaţie, își 
amintea şi de natura stăruitoare a acelei întrebări adresate consilierei. 

— Istoria bisericii aminteşte de unii preoți şi episcopi care au susținut că au 
avut viziuni religioase, pe care le-au folosit ca justificare pentru schismele pe 
care le-au încercat, fu de acord Prin. Biserica are o procedură de investigare 
în această privință, pe care trebuie s-o parcurgă orice preot sau episcop care 
susține că are viziuni. 

— Ce înseamnă asta? 

— Dacă-mi aduc aminte bine, de obicei, preoţii care susțin că au viziuni sunt 
trimiși la un consult medical pentru depistarea unor probleme de sănătate 
mintală rămase nediagnosticate, sunt tratați şi sunt apoi trimişi să predice sau 
sunt pensionaţi, dacă problemele persistă. 

Lenson se încruntă. 

— Cu alte cuvinte, biserica îi declară nebuni. 

— „Nebuni“ e un cuvânt prea dur. Cred că mai corect ar fi să spunem că, 
într-o manieră practică, biserica socotește că viziunile nu sunt de obicei de 
inspiraţie divină, ci reprezintă produsul altor fenomene mult mai puţin 
dramatice. Este mai bine să ne ocupăm de acele fenomene, decât să le lăsăm 
să persiste și să riscăm posibilitatea unei schisme. 

— Dar eu am avut o viziune şi sunt perfect sănătos la cap. Prin ridică din 
umeri: 

— După mine, e un caz de hipoxie. Lenson continuă neabătut: 

— Dar ce se întâmplă dacă un împărax susţine c-a avut viziuni? întrebă el. 
Împăraxul este de fapt capul bisericii. Este supus și el acestei proceduri? 

— Nu ştiu, recunoscu Prin. Nu s-a mai întâmplat de la Rachela încoace. 


— Niciodată? întrebă sceptic Lenson. 

— După învestire, împăraxul nu se complică prea mult cu biserica, spuse 
Prin. Are și alte lucruri la care să se gândească. La fel şi tu, Lenson. 

— Prin urmare credeţi c-ar trebui să pun viziunea mea pe seama lipsei de 
aer? 

— Cred c-ar trebui să consideri viziunea ta un dar, răspunse Prin, ridicându- 
şi mâna pentru a-și calma elevul. Indiferent din ce motiv ai avut-o, ea te-a 
inspirat să alegi drumul slujirii bisericii și reprezintă o binecuvântare pentru 
tine şi se poate transforma într-o binecuvântare pentru biserică. Deja ţi-a 
schimbat viaţa, Lenson. Eşti mulțumit de calea pe care te-a ajutat să pășești? 

— Da, spuse Lenson cu convingere. 

— Păi, vezi? îi spuse Prin. În acest sens, nu are nicio importanță dacă a fost 
vorba despre inspiraţie divină sau despre rezultatul unei lipse temporare de 
aer. Ceea ce contează este faptul că — în timp ce nu aveai aer — te-ai hotărât să 
te dedici bisericii. Așa că hai să profităm la maximum de acest lucru, ce zici? 

Lenson hotărî să profite la maximum și se cufundă în studiile seminarului. 
Unele dintre cursurile opţionale de la început pomeneau misticismul Bisericii 
Interdependenţei, dar, în mod ironic, acestea erau predate într-un stil sec și 
neatrăgător; abordarea bisericii față de scrieri care altfel ar fi putut fi interzise 
sau care ar fi putut fi apostate nu era să le evite, ci să le înăbușe romantismul 
cu volume de comentarii menite, pesemne, să-l adoarmă pe cititor. Lenson 
citi tot ce putu să îndure și simți cum interesul pentru toate astea îi dispare, la 
început mai lent și apoi, odată cu trecerea timpului, din ce în ce mai rapid. 

I se întâmplau două lucruri. Primul era, pur și simplu, faptul că cerinţele 
zilnice ale seminarului său şi ale educaţiei pastorale îi ocupau cea mai mare 
parte din timp. Cantitatea de timp şi de interes pe care le putea acorda 
aspectelor mai esoterice ale bisericii — oricât de puţine s-ar fi dovedit să fie 
acestea, în cele din urmă — scădea din ce în ce mai mult, pe măsură ce se 
ocupa de subiectele mai prozaice ale slujbei, de angajarea în serviciul 
comunității, petrecându-și timpul în Xian și la Centrul Comercial, 
urmărindu-i şi ajutându-i pe preoţi şi pe angajaţii laici ai bisericii pentru ca 
aceştia să-şi poată îndeplini sarcinile, sarcini pe care urma să şi le asume și el 


într-o bună zi. Era mai dificil să rămâi angajat în problemele esoterice ale 
unei religii când trebuia să ajuţi la procurarea lumânărilor pentru slujbe. 

Al doilea lucru era că natura esențialmente practică a lui Lenson, moștenită 
de la părinţii lui în mod natural şi prin educaţie şi care nu se tocise complet 
nici chiar la apogeul convertirii lui religioase, începuse, încet, dar sigur, să se 
afirme din nou, mai degrabă ajutată, decât descurajată de aspectele mai 
lumești ale Bisericii Interdependenţei. Lenson descoperi că rutina și sistemele 
de control pe care le oferea biserica îl atrăgeau şi că se descurca bine în 
interiorul lor. De-a lungul anilor lui petrecuţi la seminar se transformase, în 
ochii profesorilor şi ai colegilor lui, dintr-un obiect al curiozităţii într-un 
seminarist model, unul care era luat în calcul pentru potenţialul lui de a 
avansa pe drumul bisericii. 

Lenson se lăsă purtat de acest val de aprobare și afecţiune spre primele lui 
repartițţii după hirotonisirea sa din Bremen (unde părinţii lui, după ce 
aşteptaseră răbdători să treacă anumite termene de prescripţie, se 
pensionaseră confortabil), apoi spre repartizarea lui de mai târziu la Centrul 
Comercial şi, în cele din urmă, chiar spre Xi'an, unde, cu trecerea timpului, 
devenise episcop cu misiunea de a asigura serviciile religioase pentru cei mai 
săraci din Interdependenţă — un post care punea accentul mai mult pe latura 
practică, decât pe cea pur spirituală a bisericii. 

Cu cât Lenson, acum Episcopul Ornill, urca din ce în ce mai sus pe scara 
Bisericii  Interdependenţei, cu atât evenimentul declanșator, viziunea 
Profetesei Rachela, se ştergea tot mai mult din amintirea lui. Din momentul 
care-l impulsionase să se convertească, acesta devenise un izvor ascuns al 
credinţei, apoi o întâmplare ciudată care-l condusese la alegerea unui anume 
tip de viaţă, pe urmă se transformase într-o poveste spusă prietenilor apropiaţi 
din biserică, într-o anecdotă pentru enoriași, iar în cele din urmă, într-o 
poantă spusă pe la cocktailuri, unde era dezvăluită conştiincios noilor 
cunoştinţe atunci când un alt episcop îi cerea s-o povestească din nou. 

— Pare c-a fost un moment minunat, îi spuse o tânără, la o asemenea 
petrecere. 

— A fost probabil un caz de hipoxie, îi replică el, minimalizând chestiunea 


cu şarm. 

Într-un ungher ascuns al minții, lui Lenson îi părea rău că ajunsese cu 
timpul să explice logic, chiar el, și nu alții, singurul său moment de extaz 
religios, reducându-l la un efect secundar al unui proces metabolic deranjat. 
Dar răspunsul lui față de ungherul acela ascuns era — credea el — unul bun: 
acela că, în schimbul unui moment mistic greșit atribuit, obținuse o viață în 
slujba practică a bisericii, care servea drept piatră de temelie pentru una 
dintre cele mai de succes și, din multe puncte de vedere, cele mai îndelungate 
dintre civilizațiile umane. Cinicii ar fi putut spune că biserica, atât de bine 
integrată în sistemul imperial, reprezenta doar o altă pârghie de control a 
acestuia asupra populaţiei, dar Lenson era conştient și de faptul că cinicii 
puteau să-şi permită luxul cinismului datorită stabilităţii sistemului de care-și 
băteau joc. 

Pe scurt, nu era aproape nimic mistic în religia lui Lenson, sau, mai nou, în 
credința lui, dar asta nu însemna că însăși credinţa lui era mai slabă. De fapt, 
credința sa era mai puternică decât oricând. Dar nu era vorba despre credinţa 
în Profetesa Rachela. Credea în biserica ce izvorâse din ea, o biserică 
practică, menită să dăinuie de-a lungul secolelor și să ajute imperiul care 
crescuse odată cu ea să dăinuie și el. Credea în Biserica Interdependenţei, în 
misiunea ei și în misiunea lui dinăuntrul graniţelor calde și solide și 
eminamente lumești ale legilor ei. Era împăcat cu credinţa lui practică. 

Acesta era Episcopul Lenson Ornill care, împreună cu toţi ceilalți episcopi 
ai Bisericii Interdependenţei care putuseră să se întrunească din scurt, stătea 
în strana Catedralei Xi'an aşteptând-o pe Împăraxul Grayland a Il-a, 
conducătorul onorific al Bisericii Interdependenţei, care hotărâse, în mod cu 
totul neobișnuit, să se adreseze conducătorilor Bisericii Interdependenţei în 
calitatea sa de cardinal al Xi’an și al Centrului Comercial — cu alte cuvinte, în 
calitate de conducător real al Bisericii Interdependenţei —, decât din postura ei 
mai prozaică de împărax. 

Acest lucru a stârnit mirare, deoarece niciun alt împărax din istoria recentă 
nu mai alesese această cale. Ultimul, Erint al III-lea, o făcuse cu mai mult de 
trei sute de ani standard în urmă, și atunci fusese vorba despre subiectul mai 


curând prozaic al reconfigurării limitelor districtelor ecleziastice, așa încât 
episcopiile să fie mai bine repartizate în funcţie de populaţie. Diocezele din 
prezent erau perfect acceptabile din punctul de vedere al populaţiei; deci nu 
avea să fie vorba despre asta. 

În același timp, Grayland a II-a, considerată de către episcopi, în rolul ei de 
împărax, admirabil de ineficientă, nu demonstrase până acum niciun fel de 
afinitate specială pentru biserică în integralitatea ei. Se preocupase în ultima 
vreme de o rebeliune ratată a familiei Nohamapetan și de o problemă 
teoretică privitoare la stabilitatea curenților Fluxului din Interdependenţă, dar 
niciuna dintre aceste probleme nu era direct legată de biserică, de procedurile 
sau misiunea acesteia. 

Ideea că împăraxul ar dori să li se adreseze episcopilor într-o chestiune 
ecleziastică era surprinzătoare și, după cum ar fi putut spune unii, chiar prea 
îndrăzneață. Sentimentul general al episcopilor care se adunaseră era acela că 
erau dispuşi să asculte răbdători orice gânduri ale tinerei împărax, pentru ca 
după aceea să meargă cu ea la recepţia oficială, să ronțăie câte ceva, să se 
fotografieze cu ea şi să claseze evenimentul ca pe o amintire ciudată și un 
subiect interesant de conversaţie. Lenson, în mod sigur, credea că aşa se vor 
petrece lucrurile. 

Așa se făcu că Episcopul Lenson Ornill și, ca să fim sinceri, toți ceilalți 
episcopi ai bisericii rămaseră absolut surprinși atunci când Grayland a II-a, 
îmbrăcată în veşminte simple de preot obișnuit, şi nu în veșmintele preţioase 
de cardinal, apăru la marginea altarului și începu prin a spune: 

— Cu mulţi ani în urmă, strămoașşa şi predecesoarea noastră, Rachela I, a 
avut viziuni. Acele viziuni miraculoase au fost izvorul bisericii noastre, al 
acestei biserici, al acestei fundaţii pe care se sprijină întreaga noastră 
civilizaţie. Fraţilor și surorilor, avem veşti bune. Şi noi am avut viziuni. 
Viziuni minunate. Viziuni miraculoase. Viziuni care vorbesc despre misiunea 
bisericii noastre și despre rolul ei în vremurile tumultuoase care ne-au adus la 
marginea prăpastiei. Bucuraţi-vă, fraţilor şi surorilor! Biserica noastră este 
chemată să se deștepte spiritual din nou pentru a salva umanitatea din această 
lume și dincolo de ea. 


Lenson Ornill primi cuvintele lui Grayland a II-a, intenţia și înţelesul lor, 
ceea ce anunțau ele pentru biserică aşa cum o înțelegea el, pentru credinţa lui, 
aşa cum o clădise, și pentru geneza angajării lui în ambele, prins în minuscula 
lui cabină, chinuindu-se să respire, ca în urmă cu atâţia ani. Şi pe urmă, 
aproape fără să vrea, rosti cuvintele ce cuprindeau sentimentele lui faţă de 
acestea, în acel moment epocal: 

— La naiba, spuse el. 


1 Bulă de spaţiu-timp nedistorsionat, cu ajutorul căreia călătoria cu viteze mai mari decât cea 
a luminii este teoretic posibilă. În 1994, fizicianul mexican Miguel Alcubierre a propus o 
metodă de distorsionare a geometriei spațiului cu ajutorul unei tehnologii care face ca spaţiul 
din faţa navei să se contracte, iar cel din spatele ei să se dilate. Nava rămâne staţionară 
întrucât spaţiul însuși se deplasează și nu suferă o dilatare a timpului, aflându-se într-o bulă 
de spaţiu-timp normal (n. red.). 


CARTEA ÎNTÂI 


CAPITOLUL 1 


La început a fost minciuna. 

Minciuna a fost că Profetesa Rachela, fondatoarea Imperiului Sfânt al 
Statelor Interdependente și al Breslelor Comerciale, avusese viziuni mistice. 
Aceste viziuni preziceau atât creaţia, cât şi necesitatea acelui imperiu vast de 
aşezări umane, împrăștiate de-a lungul şi de-a latul anilor-lumină din spaţiu, 
conectaţi doar prin Flux, acea structură metacosmică pe care oamenii o 
comparau cu un fluviu. Se gândeau la el ca la un fluviu, în mare măsură 
întrucât creierele oamenilor, create inițial pentru a le mișca fundurile prin 
savana africană şi neactualizate prea mult de atunci, pur şi simplu nu puteau 
să înţeleagă ce era de fapt, şi atunci „fluviu“ i-a rămas numele. 

Nu exista niciun fel de element mistic în așa-zisele profeţii ale Rachelei. 
Absolut niciunul. Familia Wu le născocise. Familia Wu, care deţinea şi 
conducea un consorțiu de firme, unele care construiau nave spaţiale și altele 
care angajau mercenari, urmărise climatul politic din vremea aceea şi 
hotărâse că venise vremea să pună totul în joc ca să preia controlul asupra 
găvanelor Fluxului, locurile unde spațiul-timp ușor de asimilat de fiinţele 
umane se conecta cu Fluxul şi care permiteau navelor spaţiale să intre și să 
iasă din acel fluviu metaforic dintre stele. Cei din familia Wu înţeleseseră 
bine că instituirea taxelor de trecere și monopolul creat pentru perceperea 
taxelor era un model de afacere mult mai stabil decât construcţia de nave sau 
bombardarea lor, în funcţie de tipul activităţii contractate cu familia Wu. Nu 
aveau nevoie decât de o justificare rezonabilă pentru a deveni chiar ei 
colectorii de taxe. 

În cadrul şedinţelor familiei Wu se propuneau, se acceptau, se scriau și se 
configurau profeţii testate A/BZ şi cizelate înainte de a fi atribuite Rachelei 


Wu, o tânără mlădiţă a familiei care era deja recunoscută drept faţa publică 
milostivă a familiei Wu şi care avea și un talent sclipitor în domeniul 
publicităţii şi al marketingului. Profeţiile erau un proiect de familie (sau, mai 
bine zis, erau proiectul anumitor membri importanţi ai familiei — nu puteau fi 
încredințate oricui, existau prea mulţi verişori care erau gură-spartă şi iscusiți 
doar în practica băuturii şi potriviţi doar pentru funcţia de directori executivi 
regionali), dar Rachela era cea care le promova. 

Dar cui le promova? Marelui public, cel care trebuia convins de ideea 
potrivit căreia aşezările umane izolate şi aflate la mari depărtări trebuie 
unificate sub o umbrelă guvernamentală unică, care întâmplător avea să fie 
condusă de cei din familia Wu, care, tot întâmplător, colectau taxele din 
călătoriile interstelare. 

Nu era doar Rachela, desigur. În fiecare sistem solar, cei din familia Wu 
angajau și mituiau politicieni locali și membri acceptaţi de public din elita 
intelectuală pentru a promova ideea din perspectivă politică și socială faţă de 
acei oameni cărora le plăcea să-și închipuie că au nevoie de un motiv 
inatacabil și logic pentru a renunţa la suveranitatea locală și la controlul local 
în favoarea unei uniuni politice pe cale să se nască, care era deja structurată 
ca un imperiu. Dar pentru cei care fie nu erau atât de vanitoşi din punct de 
vedere intelectual, fie preferau, pur şi simplu, să primească ideea unei uniuni 
interdependente din partea unei tinere atrăgătoare, al cărei mesaj inofensiv de 
unitate și pace îi făcea să se simtă bine cu adevărat, ei bine, exista proaspăt 
intitulata Profetesă Rachela. 

(Cei din Familia Wu nu se deranjaseră să vândă ideea mistică a 
Interdependenţei celorlalte familii și corporaţii mari pe care le frecventau ei şi 
consorțiile lor. Faţă de aceștia, adoptaseră o altă strategie: Sprijiniţi planul 
familiei Wu de urmărire a unor avantaje personale deghizate drept exercițiu 
altruist de construire a naţiunii şi în schimb veţi obține monopolul asupra 
unui anumit bun sau serviciu durabil — de fapt, li se propunea să renunţe la 
tranzacţiile şi afacerile lor curente, cu ciclurile lor supărătoare de fluctuații 
semnificative, în favoarea unei surse de venituri stabile, previzibile și 
necontenite, pentru totdeauna. Plus o reducere la taxele pe care familia Wu 


era pe cale să le perceapă pentru călătoriile în Flux. De fapt, acestea nu erau 
deloc reduceri, fiindcă familia Wu plănuia să taxeze un lucru care până atunci 
fusese gratuit pentru toți. Dar familia Wu considerase, în mod corect, că acele 
familii şi companii vor fi atât de impresionate de perspectiva de a avea 
fiecare câte un monopol inatacabil, încât nu se vor revolta. Şi, în linii mari, 
avusese dreptate.) 

În cele din urmă, celor din familia Wu le luă mai puţin timp decât se 
aşteptaseră pentru a-și duce la bun sfârşit complotul Interdependenţei — după 
zece ani, celelalte familii și companii se aliniaseră monopolurilor lor şi 
titlurilor nobiliare promise, politicienii și intelectualii mituiţi îşi susținuseră 
cauza cu succes, iar Profetesa Rachela şi a ei Biserică a Interdependenţei se 
ocupaseră de restul populaţiei. Mai erau unii care continuau să reziste, oi 
rătăcite şi rebeliuni care aveau să dureze decenii, dar, în mare, cei din familia 
Wu îşi aleseseră bine momentul și ţinta. lar în privința celor care creau 
probleme, familia Wu hotărâse deja că planeta numită Capăt, avanpostul 
uman din nou-închipuita Interdependenţă la care se ajungea cel mai greu și de 
unde era cel mai greu să te întorci, care avea doar un singur găvan de Flux şi 
pentru intrare, și pentru ieșire, va deveni groapa oficială de gunoi destinată 
tuturor celor care le stăteau în cale. 

Rachela, devenită deja imaginea spirituală şi publică a Interdependențţei, 
fusese selectată, în virtutea aclamațiilor publicului (orchestrate cât se poate de 
atent), drept Primul „Împărax“. Acest nou titlu, neutru din punct de vedere al 
genului, fusese ales deoarece testele demonstraseră că era atrăgător pentru 
aproape toate segmentele de piaţă, fiind o variantă proaspătă, nouă și 
prietenoasă a termenului de „împărat“. 

Această istorie concisă și extrem de incompletă a formării Interdependenţei 
poate lăsa impresia că nimeni nu a pus la îndoială minciuna — că miliarde de 
oameni au înghițit pe nemestecate ficțiunea profeţiilor Rachelei. Lucrurile nu 
au stat deloc aşa. Oamenii au pus la îndoială minciuna, în aceeași măsură în 
care ar pune la îndoială orice curent spiritual care alunecă spre o religie reală, 
şi s-au alarmat când aceasta a fost acceptată câştigând susţinători şi respect. 
Iar observatorii din acea perioadă nu au fost orbiţi nici de maşinaţiile familiei 


Wu, în timp ce aceasta își desăvârşea jocurile pentru cucerirea puterii 
imperiale. Acestea făceau subiectul multor editoriale pentru care ziariștii îşi 
frângeau mâinile, al multor emisiuni de ştiri și uneori chiar al unor încercări 
de acţiuni legislative. 

Dar ce avea în plus familia Wu erau organizarea şi banii, asta pe lângă 
aliații reprezentaţi de celelalte familii, acum nobiliare. Formarea Imperiului 
Sfânt al Statelor Interdependente și al Breslelor Comerciale se desfăşurase 
precum atacul unui taur, iar observatorii sceptici fuseseră doar un nor de 
tăuni. Niciuna dintre părți nu-i făcuse prea mult rău celeilalte și, până la 
urmă, se născuse un imperiu. 

Un alt motiv pentru care minciuna a prins a fost şi acela că, îndată ce 
Interdependenţa a luat naştere, Profetesa-Împărax Rachela a declarat că, 
pentru moment, viziunile şi profeţiile au luat în mare parte sfârșit. A predat 
toată puterea executivă a administrării Bisericii  Interdependente 
arhiepiscopului Xi'anului și unui comitet de episcopi care ştiau să recunoască 
o afacere bună când le ieșea în cale. Aceştia construiseră rapid o organizaţie 
care trecuse în plan secund aspectul explicit spiritual al bisericii, 
transformându-l, din felul de mâncare principal, într-un soi de condiment. Cu 
alte cuvinte, nici Rachela şi nici Biserica nu-și jucaseră prea mult cartea 
spirituală în anii critici de la începuturile Interdependenţei, când Imperiul era, 
prin forţa lucrurilor, în faza lui cea mai fragilă. Succesorii imperiali ai 
Rachelei, din care niciunul nu-și adăugase titlul de profet, îi urmaseră în linii 
mari exemplul și se ţinuseră departe de afacerile bisericii, cu excepţia 
evenimentelor ceremoniale, spre ușurarea Bisericii, și odată cu trecerea 
secolelor, răspunzând chiar așteptărilor acesteia. 

Desigur, minciuna viziunilor și profeţiei Rachelei nu fusese niciodată 
recunoscută de către biserică. Şi de ce-ar fi fost? În primul rând, nici Rachela, 
nici familia Wu nu spusese vreodată, în mod explicit, în afara întrunirilor 
familiale, că latura spirituală a Bisericii Interdependente fusese plăsmuită pe 
de-a-ntregul. Nimeni nu se aştepta ca succesorii Rachelei, fie ca împăracşi, 
fie în cadrul Bisericii, să recunoască deschis sau chiar să-și anunţe în mod 
public propriile suspiciuni şi să-și submineze propria autoritate. După aceea a 


mai fost doar o chestiune de timp până când viziunile și profeția au devenit 
doctrină. 

Pe de altă parte, viziunile și profeţiile Rachelei chiar s-au împlinit în mare. 
lar asta era o dovadă a faptului că „profeția“ Interdependenţei, deşi amplă, era 
în aceeași măsură realizabilă, pentru cineva care avea această ambiţie, bani şi 
un anume grad de cruzime. lar familia Wu le avea pe toate acestea, cu carul. 
Profeţiile Rachelei nu le cereau oamenilor să-și schimbe modul de viață în 
sensul mărunt, al chestiunilor de zi cu zi. Le cereau doar să-și schimbe 
sistemul de guvernare, aşa încât cei de la vârf să poată avea încă şi mai multă 
putere, control și bani decât avuseseră până atunci. După cum s-a dovedit 
ulterior, nu fusese o cerință prea mare. 

În cele din urmă, întâmplarea a făcut că familia Wu nu s-a înșelat. 
Umanitatea era împrăștiată peste tot și, dintre toate sistemele solare cunoscute 
la care ajungea Fluxul, doar unul avea o planetă capabilă să susţină viaţa în 
aer liber: Capătul. Toţi oamenii din celelalte sisteme trăiau pe planete în 
habitate, pe sateliți sau plutind prin spaţiu, terifiant de vulnerabili în izolarea 
lor și nefiind pe deplin capabili să-și producă materiile prime necesare 
existenței sau să producă tot ceea ce era necesar pentru a supraviețui. 
Umanitatea avea nevoie de interdependență pentru a supravieţui. 

Ideea că ar fi avut nevoie de Interdependenţă ca structură religioasă, 
politică şi socială pentru implementarea acestei interdependenţe era extrem 
de discutabilă, dar, după un mileniu, devenise irelevantă. Familia Wu își 
imaginase o modalitate de a obţine pe termen lung puterea politică şi socială 
şi o pusese în aplicare, folosindu-se de o minciună drept instrument pentru a-i 
aduce pe toţi ceilalți pe această cale. În mod întâmplător, familia Wu crease şi 
un sistem pe baza căruia majoritatea oamenilor puteau duce o viaţă 
confortabilă fără ca teama existenţială a izolării, a entropiei, a prăbuşirii 
inevitabile a societăţii şi a dispariţiei fiecărui lucru şi a fiecărei ființe la care 
țineau să-i amenințe în orice moment al zilei. 

Minciuna funcţionase, mai mult sau mai puţin, pentru toţi. Funcţionase 
fantastic de bine pentru cei din familia Wu, grozav, pentru restul nobilimii și, 
în general, cât se poate de bine pentru mai toți ceilalți. Când o minciună are 


consecinţe negative, oamenii o urăsc. Dar dacă nu e cazul? Merg mai departe, 
şi în cele din urmă minciuna e uitată sau, ca în acest caz, e codificată drept 
fundament al practicii religioase și apoi e prelucrată şi rafinată ca să devină 
ceva mult mai plăcut şi mai familiar. 

Viziunile și profeţiile Rachelei erau o minciună care funcționa exact așa 
cum fusese gândită, ceea ce însemna că viziunile și profeția rămăseseră 
temelia doctrinală a Bisericii Interdependenţei — aşezată chiar de o profetesă, 
ca să vezi! 

Existase o profetesă, care devenise primul împărax. Nu era nimic în 
doctrina bisericii care să-i interzică unui alt împărax să susţină că are puterea 
viziunilor sau a profeţiilor. De fapt, doctrina bisericii sugera, în mod profund, 
că puterea viziunilor şi a profeţiilor era un drept înnăscut al împăracșilor, care 
decurgea din calitatea de conducător al Bisericii Interdependenţei, iar cei 
optzeci şi opt până la acea dată erau cu toţii descendenți ai Profetesei- 
Împărax Rachela însăşi — care, în afară de faptul că era Mama 
Interdependenţei, mai fusese și mama a șapte copii, inclusiv tripleți. Fiecare 
împărax era capabil, din punct de vedere doctrinar, să aibă viziuni și să facă 
profeţii. Doar că niciunul nu o făcuse, cu excepţia Rachelei. Niciunul, până 
acum. 


În sala de aşteptare a Camerei Comitetului Executiv, încăperea din cadrul 
palatului imperial destinată grupului cu același nume, al cărui președinte era, 
Arhiepiscopul Gunda Korbijn se opri brusc, surprinzându-și asistentul, şi-şi 
înclină capul. 

— Eminenţa Voastră? întrebă asistentul ei, un preot tânăr pe nume Ubes Ici. 

Korbijn îşi ridică mâna pentru a opri întrebarea și rămase aşa o clipă să-și 
adune gândurile. 

— Odată totul părea mai simplu, spuse ea, cu glas scăzut. 

Apoi zâmbi mâhnită. Intenţionase să înalțe o scurtă rugăciune, pentru 
răbdare şi calm şi linişte în faţa a ceea ce părea să fie o zi lungă, o lună lungă, 
aşa cum avea să fie tot restul carierei ei. Dar ce-i ieşi din gură fu cu totul 
neobișnuit. 


— Ei bine, la cum merg lucrurile azi, era de așteptat, nu? 

— Aţi spus ceva, Eminenţă? întrebă Ici. 

— Gândeam cu voce tare, Ubes, spuse Korbijn. 

Tânărul preot încuviință la auzul vorbelor ei şi apoi arătă spre ușa 
anticamerei: 

— Ceilalți membri ai comitetului executiv sunt deja înăuntru. Cu excepţia 
împăraxului, desigur. Ea va veni la timpul convenit. 

— Mulţumesc, spuse Korbijn, privind spre ușă. 

— E totul în ordine? întrebă Ici, urmărind privirea superioarei. 

Ici era respectuos, dar nu era tâmpit şi Korbijn ştia asta. Era cât se poate de 
conştient de evenimentele recente. Nu avusese cum să le rateze. Nimeni nu ar 
fi putut. Zdruncinaseră întreaga biserică. 

— Totul e în regulă, îl asigură Korbijn și înaintă spre ușă, iar când Ici o urmă 
Korbijn își ridică mâna din nou. La ședința asta nu iau parte decât membrii 
comitetului, spuse ea văzând apoi întrebarea mută de pe fața lui Ici. Această 
întrunire poate fi un schimb sincer de idei și e mai bine ca acestea să rămână 
cunoscute doar celor din cameră. 

— Un schimb sincer de idei, repetă Ici sceptic. 

— Da, spuse Korbijn. Ăsta e eufemismul pe care-l folosesc pentru moment. 

Ici se încruntă, apoi se înclină şi ieşi din încăpere. 

Korbijn îşi ridică privirea, spuse o rugăciune, una adevărată, de data 
aceasta, apoi împinse ușile şi intră. 

Camera era mare și decorată excesiv, aşa cum numai o încăpere dintr-un 
palat imperial putea fi, înţesată de toate mizeriile adunate de-a lungul 
secolelor drept daruri artistice, în urma patronajului și a achiziţiilor făcute de 
împăracşi ce aveau mai mulți bani decât bun-gust. De-a lungul peretelui din 
spatele camerei se întindea o frescă ce înfățișa câteva dintre figurile istorice 
mărețe care făcuseră parte din comitetul executiv în secolele trecute. Fusese 
pictată de artistul Lambert, care pictase fundalul în stilul Renașterii italiene și 
siluetele în stilul realismului Interdependenţei. Încă din primele ei zile ca 
membră a comitetului, Korbijn considerase fresca un talmeş-balmeș 
îngrozitor, iar reprezentarea eroică a figurilor, o exagerare aproape ilară a 


importanţei comitetului executiv și a ceea ce făcea el în mod obișnuit. 

Nimeni nu va picta acest comitet într-o frescă, se gândi Korbijn, 
apropiindu-se de masa lungă cu cele zece scaune cu decorațiuni. Opt dintre 
acestea erau deja ocupate de doi reprezentanţi ai Bisericii, trei membri ai 
parlamentului şi trei membri reprezentând breslele și nobilimea care le 
controla. Un alt scaun gol de la capătul opus al mesei era pentru ea, șefa 
comitetului. Celălalt scaun era pentru împărax, adică pentru Grayland a II-a, 
sursa durerii de cap a lui Korbijn din acest moment. 

După cum i se aduse aminte exact în secunda în care se aşeză la locul ei: 

— Ce naiba mai e şi chestia asta cu împăraxul şi viziunile ei? întrebă Teran 
Assan, descendentul Casei de Assan și cel mai nou membru al comitetului. 

Fusese numit în grabă (prea în grabă, după părerea lui Korbijn) în locul lui 
Nadashe Nohamapetan, care era acum în arestul poliției imperiale pentru 
crimă, trădare şi tentativă de asasinare a împăraxului. 

Lui Korbijn îi era dor de prezenţa ei relativ politicoasă. Poate că Nadashe 
era o trădătoare, dar avea un comportament decent. Ieşirea lui Assan de acum 
era, din păcate, procedura lui standard. Era unul dintre acei oameni care 
credeau că fineţurile sociale erau pentru cei slabi. 

Korbijn se uită în jurul mesei să vadă reacţiile celorlalţi la ieşirea lui, iar 
acestea variau de la dezgust până la aprecierea plictisită că acest 
comportament al lui Assan stabilea noi recorduri de insolenţă. 

— Bună dimineaţa şi ţie, Lord Teran, spuse Korbijn. Frumos din partea ta c- 
ai început întrunirea noastră cu acest şir de amabilități. 

— Vă aşteptaţi la amabilităţi în timp ce împăraxul nostru anunţă că are 
halucinaţii religioase în legătură cu sfârșitul Interdependenţei şi distrugerea 
sistemului de bresle, zise Assan. Pot să vă asigur, Eminenţă, că simţul 
priorităților dumneavoastră e deraiat. 

— Insultarea celorlalți membri ai comitetului nu este un mod prea eficient de 
acțiune, Lord Teran, spuse Upeksha Ranatunga, parlamentar de rang înalt al 
comitetului. 

Assan o enervase pe Ranatunga încă de la intrarea în comitet. lar pentru 
asta era nevoie de ceva efort, Korbijn știa bine. Ranatunga era însăşi 


întruchiparea politicianului practic. Avea mare grijă să se înţeleagă cu toată 
lumea, mai ales cu oamenii pe care îi ura. 

— Permiteţi-mi să vă ofer o replică, spuse Assan. În luna ce a trecut, iubita 
noastră împărax a anunţat că e convinsă că Fluxul — modul nostru de a 
călători de la o stea la alta — se prăbușește și a pescuit un savant de duzină de 
care nu a auzit nimeni care să-i susțină pretenţia. Această pretenţie produce 
tulburări economice și sociale, deşi ceilalți oameni de ştiinţă contestă această 
afirmaţie. Şi acum, drept răspuns la asta, împăraxul pretinde comunicaţii 
mistice. 

Dar Eminenţa Sa, zise Assan arătând spre Korbijn, doreşte să facă schimb 
de amabilităţi. Perfect. Vă salut, Eminenţă. Arătaţi foarte bine. În plus, 
pierderea timpului cu amabilităţi este stupidă și inutilă și, întâmplător, dacă n- 
aţi auzit, conducătorul imperiului are nişte viziuni nenorocite, aşa că poate-ar 
trebui să trecem peste amabilităţi și să ne concentrăm atenţia asupra lor, ce 
părere aveţi? 

— Și care ar fi obiecţia față de aceste viziuni, Lord Teran? întrebă Korbijn, 
pe cel mai amabil ton posibil, încrucișându-și braţele. 

— Glumiţi? făcu Assan, lăsându-se în față pe scaun. Unu la mână: este 
evident că împăraxul pretinde că are viziuni fiindcă ideea că Fluxul se opreşte 
i-a fost contestată. Încearcă să treacă peste capetele celor din parlament și din 
bresle care i se opun. Doi la mână: până acum, Biserica — de care se ocupă 
E.minenţa Sa — i-a oferit scuza necesară ca să poată face exact lucrul acesta. 
Trei la mână: dacă chiar are viziuni şi nu le foloseşte, pur și simplu, drept o 
pârghie convenabilă, atunci noua și tânăra noastră împărax delirează, de fapt, 
şi acest lucru ar trebui să fie o chestiune presantă. Toate acestea trebuie 
discutate, chiar acum. 

— Biserica nu-l acoperă pe împărax, spuse Episcopul Shant Bordleon, care, 
în poziţia sa de al doilea cel mai tânăr membru al comitetului, stătea pe 
scaunul de vizavi de Assan. 

— Serios? replică tăios Assan. Nu am auzit nicio vorbă despre asta din 
partea bisericii de când Grayland şi-a ţinut micul discurs la catedrală, acum 
două zile. Și mă refer doar la câteva fluxuri de știri. Aţi fi putut, desigur, să 


declaraţi ceva până acum. O dezminţire, poate. 

— Împăraxul este capul Bisericii, spuse Bordleon, pe un ton care aducea cu 
dojana adresată unui copil extrem de încăpățânat. Nu vorbim aici despre un 
preot oarecare care a luat-o razna în cine știe ce habitat minier şi pe care îl 
putem pune la punct. 

— Deci lucrurile sunt diferite când e vorba de Împăracși, izbucni Assan, 
sarcastic. 

— Da, chiar sunt diferite, spuse Korbijn. Împăraxul s-a adresat episcopilor în 
mod oficial, vorbind ex cathedra:, şi nu în calitatea sa de conducător laic al 
imperiului, ci în calitatea de persoană ecleziastică, ca succesoare a Profetesei. 
Nu putem ignora ceea ce a spus în acest context. Și nici nu putem dezminți. 
Tot ce putem face noi, în cadrul bisericii, este să lucrăm cu vorbele ei. Să le 
interpretăm. 

— Să interpretaţi halucinaţii. 

— Să interpretăm viziuni, zise Korbijn uitându-se în jurul mesei. Biserica 
Interdependentă a fost fondată mulţumită viziunilor Profetesei Rachela, care a 
devenit primul împărax al Interdependenţei. Rolurile s-au întrepătruns de la 
fondarea imperiului. Din punct de vedere doctrinar, Grayland nu face nimic 
controversat, adăugă concentrându-se asupra lui Assan: Biserica, oricare ar fi 
natura sa în prezent, a fost întemeiată pe nişte viziuni de natură spirituală. 
Doctrina noastră acceptă faptul că șeful Bisericii, Cardinalul de Xi'an și al 
Centrului Comercial, poate avea viziuni de natură spirituală, exact așa cum a 
avut Rachela. Și că aceste viziuni pot fi revelatoare şi ar putea afecta 
doctrina. 

— Şi vă așteptați să acceptăm asta, spuse Assan. 

— La cine vă referiţi? întrebă Korbijn. 

— De exemplu, la bresle, răspunse Assan arătând spre Ranatunga. Pe urmă, 
la parlament. 

— Sunt încă legi în vigoare cu privire la blasfemie, sublinie Bordleon. Din 
când în când, chiar se mai și aplică. 

— Ah, ce convenabil, spuse Assan. 


— Lordul Teran are dreptate într-o anumită măsură, spuse Ranatunga și 
Korbijn, cel puţin, o respectă fiindcă era capabilă să spună asta fără să scoată 
scântei. Indiferent dacă este corect sau nu din punct de vedere doctrinar, 
niciun împărax, din câte știu, nu și-a revendicat atât de activ drepturile asupra 
mantiei religioase de conducător al Bisericii. Și, cu siguranţă, niciunul dintre 
aceştia nu a pretins că are viziuni. 

— Consideraţi că momentul ales este suspect, i se adresă Korbijn lui 
Ranatunga. 

— N-aş folosi cuvântul „suspect“, răspunse Ranatunga cu înțelepciune, la fel 
ca întotdeauna. Dar nici nu mă pot împiedica să observ situaţia politică în 
care se află Grayland. Lordul Teran are dreptate. A perturbat funcționarea 
guvernului cu afirmaţiile sale despre Flux. Îi sperie pe oameni. Soluţia, în 
cazul ăsta, nu este să apelezi la profeţii, ci la știință și rațiune. Korbijn se 
încruntă puţin auzind-o. Ranatunga îi surprinse expresia şi ridică o mână 
împăciuitoare:— Nu e o critică a Bisericii sau a doctrinelor ei, zise ea. Dar, 
Gunda, trebuie să recunoști. Nu cu asta se ocupă împăracşii. Trebuie, cel 
puţin, 

s-o întrebăm despre asta. Cât se poate de direct. 

Se auzi o notificare de pe tableta lui Korbijn. Aceasta o citi şi se ridică în 
picioare, îndemnându-i pe ceilalți s-o urmeze: 

— Tocmai ţi se oferă şansa s-o întrebi, Up. E aici. 


2 Testarea A/B este o metodă de cercetare a experienţei utilizatorului care presupune 
expunerea unui grup de utilizatori la două variante, A și B, ale unui element în același interval 
de timp, urmată apoi de compararea răspunsului utilizatorilor la cele două versiuni pentru a 
determina astfel varianta care produce cele mai bune rezultate (n. tr.). 


3 Ex cathedra — De la înălţimea catedrei; pe un ton doctoral, dogmatic — în Ib. lat., în orig. (n. 
tr.). 


CAPITOLUL 2 


Momentul pe care împăraxul Grayland a Il-a îl așteptase sosi la sfârșitul 
unei întruniri lungi şi, ca s-o spunem sincer, plictisitoare. 

—  Majestate, poate ar trebui să mai discutăm despre... viziunile 
dumneavoastră, spuse Arhiepiscopul Gunda Korbijn. 

Așezaţi în jurul mesei, capii din comitetul executiv, însărcinaţi cu 
consilierea  împăraxului în cadrul activităţii ei de administrare a 
Interdependenței, fie că-şi dorea sau nu sfaturile lor, se întoarseră s-o 
privească. Pe toate cele nouă chipuri, Grayland observă emoţii diferite. Unele 
dintre ele vădeau îngrijorare, ceea ce aprecia. Altele trădau dispreţ, ceea ce 
nu-i plăcea. Și altele exprimau amuzament, iritare, dezgust sau confuzie. 
Unele chipuri arătau doar câteva dintre aceste sentimente, altele, pe toate la 
un loc. 

Grayland a II-a, Împăraxul Sfântului Imperiu al Statelor Interdependente şi 
al Breslelor Comerciale, Regina Centrului Comercial și a Naţiunilor 
Asociate, Capul Bisericii Interdependente, Moștenitoarea Terrei și Mama 
Tuturor, Cel de-al Optzeci şi Optulea Împărax al Casei de Wu, studie toate 
aceste chipuri, cântărind diferitele expresii din jurul mesei, evaluând 
sentimentele celor nouă care erau, probabil, cei mai puternici oameni din 
universul cunoscut, cu excepţia ei. 

Pe urmă râse. 

Ceea ce nu le-o făcu mai simpatică. 

— Credeţi că suntem nebuni, spuse Grayland, folosind pluralul majestăţii, 
fiindcă era de fapt preocupată să fie împărax în momentul acela și putea 
folosi forma de adresare imperială fără niciun fel de false pretenţii. 

— Nimeni nu a sugerat un asemenea lucru, spuse în grabă Korbijn. 


— Suntem siguri că asta nu-i adevărat, replică Grayland încet. Este adevărat 
că nimeni nu a spus așa ceva aici, la această masă, în mod fățiș. Dar nu 
suntem atât de naivi încât să credem că, în absenţa noastră, asemenea lucruri 
nu numai că sunt şoptite, dar sunt spuse în gura mare şi, câteodată, chiar 
strigate. 

La auzul acestor vorbe, Grayland observă mai multe priviri care se 
întorceau spre Teran Assan, cel mai nou membru al comitetului. Acest lucru 
nu o surprinse. 

— Suntem cu toţii loiali, Majestate, spuse Upeksha Ranatunga. 

Grayland se întoarse spre Ranatunga. 

— Nu avem motive să ne îndoim de loialitatea comitetului, spuse ea, cu 
blândeţe, căci Ranatunga fusese cea care avusese o expresie îngrijorată. Faţă 
de mine și de Interdependenţă. Cu toate acestea, știm și unde îi poate conduce 
„loialitatea“ pe cei în cauză, dacă aceștia cred că persoana față de care sunt 
loiali şi-a pierdut minţile. 

— Majestatea Voastră aşteaptă supunerea noastră, atunci, spuse Assan. 

Fusese unul dintre chipurile dispreţuitoare, deși, la drept vorbind, avusese 
expresia aceea pe chip încă de când se aşezase pe scaunul comitetului pentru 
prima oară, cu câteva săptămâni înainte. 

— Sperăm să primim credinţa dumneavoastră, răspunse Grayland și se uită 
în jurul mesei. Puteţi fi siguri că înțelegem dificultatea dumneavoastră de a 
crede. Niciun împărax, de la Rachela încoace, nu a pretins până acum că are 
viziuni şi revelații. Vreme de o mie de ani, împăracşii s-au mulțumit să se ţină 
departe de chestiunea revelațiilor. Cât despre aceia dintre noi care chiar au 
trăit halucinaţii, ei le-au ţinut departe de sfera religiei. Când Attavio al II-lea 
a avut halucinaţii alcoolice către sfârșitul domniei sale, a văzut găini 
împodobite cu bijuterii care alergau încoace şi încolo prin palat, chicoti 
Grayland amintindu-și întâmplarea, observând apoi că nimeni dintre cei aflați 
în jurul mesei nu se amuza împreună cu ea. 

— Unii dintre noi sunt îngrijoraţi că viziunile Majestății Voastre pot fi mai 
apropiate de cele cu găini decât de revelaţiile adevărate, spuse Assan, iar 
Grayland văzu cum cele opt perechi de sprâncene ale celorlalți membri ai 


comitetului s-au ridicat în diferite stadii de șoc sau surpriză. 

Grayland râse din nou: 

— Vă mulțumim, Lord Teran, spuse ea. Ce bine-ar fi dacă toţi consilierii 
noștri ar fi tot atât de sinceri în exprimarea opiniilor lor. 

— Nu am spus acest lucru ca să vă câștig încrederea, replică Assan. 

— Puteţi fi sigur că nu ne-am închipuit așa ceva, spuse Grayland și se 
întoarse spre Korbijn, conducătoarea comitetului executiv. Şi, fiindcă am 
anticipat că aceasta va fi o chestiune de interes pentru comitet, și bineînţeles 
pentru întreaga Interdependenţă, i-am ordonat lui Qui Drinin, medicul regal, 
să se prezinte comitetului executiv, la cererea acestuia, desigur, pentru a 
discuta despre starea noastră fizică și mentală din prezent. Îl puteţi întreba 
absolut orice doriți. 

— Ne bucură să auzim acest lucru, spuse Korbijn. Îl vom chema în curând. 

Grayland încuviinţă şi apoi îşi concentră atenţia asupra lui Assan. 

— Viziunile noastre nu sunt găini fantomatice, Lord Teran. Sunt cu totul 
altceva. Nu putem spune că ni le-am dorit. Trăim vremuri destul de grele 
acum şi fără să mai avem de-a face cu aspectul acesta spiritual. Dar avem 
rangul de împărax şi descindem direct din Profetesa Rachela. Același sânge 
ca al ei ne curge în vene. Imperiul nostru este Imperiul Sfânt al Statelor 
Interdependente şi imperiul a socotit cuvenit să păstreze Casa de Wu pe 
tronul său vreme de o mie de ani. Este oare irațional să crezi că unul dintre 
motive a fost acela de a menţine deschisă posibilitatea revelaţiei? 

— Mă îndoiesc că revelaţia este o trăsătură care poate fi moştenită genetic, 
Majestatea Voastră, spuse Assan. 

— Ei bine, dacă sunteţi sincer, şi noi suntem sinceri, spuse Grayland. Şi 
totuși aşa stau lucrurile. Noi, la fel ca Rachela, suntem Capul Bisericii 
Interdependente, o biserică întemeiată pe revelație. Noi, la fel ca Rachela, am 
avut revelația noastră în pragul unei schimbări extraordinare a naturii 
existenței umane în spaţiu. Noi, la fel ca Rachela, suntem chemaţi să-i 
păstorim pe oamenii noștri în vremuri de criză. 

— Vă referiţi la prăbuşirea Fluxului pe care o susține savantul 
dumneavoastră. 


Grayland zâmbi: 

— Aţi văzut lista navelor care au sosit la Centrul Comercial de la Capăt în 
luna trecută, Lord Teran? Noi, da. Lista este foarte scurtă, de vreme ce 
numărul lor e zero. Nu au ajuns aici fiindcă nu au plecat niciodată de la 
Capăt. Curentul Fluxului de aici până acolo s-a prăbușit. Dacă mă ajută 
memoria, una dintre navele care mai trebuie să vină este una dintre navele 
dumneavoastră, în sensul că aparține Casei de Assan. Programată să sosească 
de la Capăt acum trei săptămâni. Parcă-mi aduc aminte că evaluatorul meu de 
tarife mi-a spus ceva despre asta. 

Assan păru stânjenit. 

— Se află încă în fereastra acceptabilă pentru sosire. 

— În plus, la Capăt se desfăşoară și un război civil, observă Ranatunga. Iar 
asta va avea un oarecare efect și asupra sosirii navelor. 

— Poate că acest comitet își închipuie că-și permite luxul de a pune 
întârzierea sosirii fiecărei nave dintr-unul din statele noastre pe seama unei 
cauze prozaice, spuse Grayland. Dar noi nu ne putem permite acest lux. 
Contele Claremont, la cererea tatălui meu, a studiat datele obţinute din 
curenţii Fluxului vreme de trei decenii şi a prezis cu o precizie de câteva ore 
prăbușirea curentului Fluxului de la Capăt la Centrul Comercial. În maximum 
o lună, curentul de Flux de la Centrul Comercial la 'Terhathum se va prăbuși 
la rândul lui. Am prezentat toate aceste date comitetului, parlamentului și 
oamenilor de știință. lar Lord Marce, fiul Contelui Claremont, a rămas aici 
pentru a explica datele oricui dorește să asculte. 

— Şi totuşi, nici parlamentul şi nici oamenii de ştiinţă nu sunt convinşi pe 
deplin, murmură Korbijn. 

— Trebuie să analizăm foarte multe date și, din nefericire, nu avem prea 
mult timp, spuse Grayland. Ne pare rău, dar trebuie să spunem că vor fi, 
probabil, mai încredinţaţi atunci când se va prăbuşi Fluxul spre Terhathum. 

— Dacă se va întâmpla asta, spuse Assan. Grayland scutură din cap şi spuse: 

— Când se va întâmpla. 

— Şi aţi văzut acest lucru în viziunile dumneavoastră, insistă Assan. 

Grayland zâmbi, auzindu-l: 


— Nu e nevoie de viziuni când dispui de date. În ambele cazuri însă trebuie 
să existe dorința de a vedea. Avem nevoie ca acest comitet să le vadă pe 
ambele. Avem nevoie ca dumneavoastră să înțelegeți datele. Avem nevoie ca 
dumneavoastră să aveţi credinţă. Și dacă nu veţi face niciunul dintre aceste 
lucruri, atunci, desigur, Lord Teran, ne vom mulțumi doar cu supunerea. 
Deocamdată, asta e tot. 

Se ridică în picioare, obligându-i pe cei din comitetul executiv să se ridice 
la rândul lor. Apoi îi salută înclinându-și capul şi părăsi încăperea. 

— Cred că s-ar putea să fi făcut o greşeală, spuse Cardenia WuPatrick către 
fantoma tatălui ei. 

Attavio al VI-lea sau, mai precis, spiritul său sau, chiar mai precis, o 
simulare digitală a lui Attavio al VI-lea, creată din amintiri, emoții și acţiuni 
înregistrate, încuviinţă: 

— Tot ce se poate, spuse el. 

— Mulţumesc, spuse Cardenia, al cărei nume oficial complet era Grayland a 
Il-a. Votul tău de încredere în cazul ăsta este încurajator. 

Cei doi se aflau în Camera Memoriei, o încăpere spațioasă și în mare parte 
neîmpodobită, la care avea acces doar împăraxul în funcţie. În interiorul 
camerei se afla un asistent personal cu numele de Jiyi, care putea, la cerere, 
să stabilească o conexiune cu oricare dintre foștii împăracși, mergând până la 
prima dintre ei, Rachela. Când avea să vină sfârșitul domniei Cardeniei, 
amintirile, emoţiile şi acţiunile ei aveau să fie descărcate la rândul lor pentru 
a servi nevoilor oricui avea să fie următorul împărax. 

Asta dacă avea să mai existe vreun împărax, fapt care se ivi în momentul 
acela în mintea Cardeniei sub forma unei întrebări la care nu se putea da un 
răspuns foarte bun. 

— Voiam doar să spun că sunt de acord cu tine, zise Attavio al VI-lea. Pari 
mâhnită și m-am gândit că dacă sunt de acord cu tine o să te simți mai bine. 

— Nu şi în acest caz anume, din păcate. Trebuie să lucrăm la capacitatea 
programului tău de a detecta sugestiile emoționale. 

— Bine, atunci, zise Attavio și-şi încrucişă mâinile, stând în picioare, în timp 
ce fiica sa şedea. Dă-mi mai multe detalii despre ce greşeală anume crezi c-ai 


făcut. 

— Am spus c-am avut viziuni. 

— Despre sfârşitul Interdependenţei. 

— Da. 

— Ah. Ei bine, da. Probabil chiar ai făcut o greşeală când ai spus asta. 

— Da, zise Cardenia ridicându-și mâinile în aer. 

— Mă întreb la ce te așteptai, spuse Attavio al VI-lea. 

— Chiar te întrebi? 

— În măsura în care pot, desigur. 

— Spune-mi de ce. 

— Încerci să recreezi ceea ce a făcut Rachela, dar tu nu dispui de condiţiile 
de început ale Rachelei. Nu ai susținerea familiei Wu sau resursele ei cu care 
te-ar putea susține în alte domenii. Nu ai influenţa lor asupra caselor nobiliare 
pentru a încheia înțelegeri cu acestea. Singura susţinere pe care o vei avea 
probabil va fi a Bisericii Interdependente şi aceasta îţi va fi acordată fără prea 
mult entuziasm. În fond, nu creezi un imperiu. Încerci să dezmembrezi un 
imperiu. Mai exact, unul care a fost înfloritor vreme de o mie de ani. 

— Știu toate astea, spuse Cardenia. Am luat în calcul şi faptul că un curent 
de Flux s-a închis şi că se vor mai închide și altele în curând. Știu că nu am 
timp să creez un consens în parlament sau în cadrul breslelor sau chiar în 
rândul savanților, înainte ca lucrurile să se precipite. Trebuie să anticipez 
această criză într-un fel care-mi va permite să salvez cât mai mulţi oameni cu 
putinţă. Pot face asta prin Biserică. Şi singura cale este de a nu lăsa Bisericii 
nicio modalitate doctrinară de contestare. Prin susţinerea profeţiei. 

— Îți dai seama că „nicio modalitate doctrinară de contestare“ nu înseamnă 
automat „nicio contestare“, spuse Attavio al VI-lea. O biserică este o 
instituție separată de religia pe care o servește. Este plină de oameni. Și ştii 
cum sunt oamenii. 

Cardenia încuviinţă. 

— Credeam c-am înţeles asta. 

— Dar acum ai îndoieli. 

— Da, am. Nu am crezut că voi transforma Biserica instantaneu. Nu sunt 


proastă. Dar m-am gândit că va exista mai multă cooperare. Mai multă 
înțelegere pentru ceea ce fac. 

— Sper că nu te-ai exprimat în acest sens în faţa liderilor Bisericii, spuse 
Attavio al VI-lea. 

Cardenia pufni și se uită la tatăl ei: 

— Nu sunt nici chiar atât de proastă, spuse ea. În faţa Bisericii, mă încred cu 
seninătate în viziunile mele. Şi mai este şi comitetul executiv. M-am întâlnit 
cu membrii comitetului azi și le-am spus tuturor că am nevoie de credinţa lor. 
Mi s-a părut că Lordul Teran era pe punctul de a exploda de furie. 

— Nu l-am cunoscut, spuse Attavio al VI-lea. L-am cunoscut pe tatăl său. 
Casa de Assan este un aliat politic apropiat al Casei de Wu. 

Cardenia încuviinţă din nou. 

— Cred că acesta este motivul pentru care Lordul Teran a fost numit în 
comitet. Breslele s-au gândit să se revanșeze faţă de mine fiindcă au numit-o 
pe Nadashe Nohamapetan în comitet mai întâi. Dar nu sunt sigură că Lordul 
Teran este mai bun. În privinţa lui Nadashe Nohamapetan, știai măcar că, de 
fapt, complotează pentru ea însăși și pentru familia ei. Nu sunt sigură ce are 
de gând Lordul 'Teran. 

— Ai putea afla, sugeră Attavio al VI-lea. 

— Nu cred că s-a ajuns până acolo. 

— Tu ești împăraxul. Trebuie să fii mereu cu un pas înaintea tuturor. 


Lord Teran Assan își trecu mâna peste încuietoarea ușii apartamentului său 
din complexul de locuinţe al familiei aflat în Xi'an. Apartamentul său era 
mobilat minimal acum, fiindcă majoritatea bunurilor sale se aflau încă în 
apartamentele lui mai spaţioase din Hubfall, unde, înainte de numirea sa din 
prezent, fusese director general pentru operaţiunile din sistemul acestuia. 
Ascensiunea lui Assan în comitetul executiv imperial fusese o lovitură de 
maestru a Casei de Assan care, practic, ţesuse intrigi ca să ajungă în comitet 
timp de secole de-a rândul. I se refuzase un loc din cauza faptului că era bine- 
cunoscută drept aliată a Casei de Wu, iar Casa de Wu era condusă, teoretic, 
de către împărax. În realitate însă împăracşii nu se amestecaseră aproape 


niciodată în operaţiunile de zi cu zi ale Casei de Wu. Consiliul de 
administraţie al familiei Wu, format din verii de rang înalt din cadrul familiei 
Wu, ar fi fost extrem de iritat de un astfel de amestec și, oricum, împăraxul 
avea pe cap gestionarea restului Interdependenţei. 

Toate celelalte bresle şi casele lor nobiliare considerau cu toate astea că 
relaţia Assan — Wu era mult prea strânsă pentru zona lor de confort, din punct 
de vedere politic. Ultimul lucru pe care și l-ar fi dorit era prezența în 
comitetul executiv a unui alt potenţial suporter entuziast al politicilor celui 
care s-ar fi nimerit să fie împăraxul în funcţie în acel moment. Dar apoi 
Nadashe Nohamapetan încercase s-o asasineze pe Grayland a I-a — o dată în 
mod sigur, posibil şi a doua oară (încă se delibera în privinţa asta și, de fapt, 
nici nu se formase juriul care să decidă câte încercări fuseseră, dar metafora 
rămâne valabilă) și, fără a pune asta la socoteală, reuşise pe parcurs să-și 
ucidă fratele mai mare, să pună la cale o revoltă pe planeta Capăt cu ajutorul 
celuilalt frate al ei şi să facă, în general, o mulțime de lucruri care indicau că 
era o trădătoare. 

Dintr-odată, ușoara înfoiere a împăraxului părea să fie exact ceea ce şi-ar fi 
dorit breslele. Și astfel, Casa de Assan intrase în comitetul executiv pentru 
prima oară. Assan era obligat, ca membrul familiei cu cel mai înalt rang din 
sistem, să-și asume această responsabilitate. 

Assan găsea că, pentru el, această sarcină este o pierdere de vreme. 
Grayland (şi, gândindu-se la ea, Assan tresări involuntar, fiindcă o cunoscuse 
pe împărax când încă era Cardenia WuPatrick și nu fusese impresionat de ea 
în niciun fel; era cam tot atât de pregătită să fie împărax, pe cât era Assan 
pentru un număr de circ care implica jonglarea cuţitelor) fusese obligată să se 
întâlnească cu membrii comitetului și să le asculte îngrijorările și sfaturile. 
Dar nu era obligată să le ia în considerare şi să le urmeze în vreun mod 
concret și devenise clar, la sfârșitul primei ședințe la care participase, cu 
aproape o lună înainte, că Grayland participa la aceste şedinţe mai mult ca să 
scape de ele. 

Asta era cu atât mai problematic cu cât Grayland, imediat înaintea intrării 
lui Assan în comitet, renunţase la aiureala despre deplasarea curenților 


Fluxului, băgându-l la înaintare pe un amărât cu numele de Lord Marce, care 
pretindea că are dovezi în acest sens. Marce nu fusese, trebuie să 
recunoaștem, cel mai convingător orator, nici în faţa comitetului și nici atunci 
când depusese mărturie în fața parlamentului. Și în timp ce numărul tot mai 
mare al navelor care nu mai soseau de la Capăt începuse să îngrijoreze 
anumite Case (inclusiv pe cea a lui Assan — împăraxul avusese dreptate când 
spusese că unul dintre cinciarii lor, Și pentru acest dar mă simt binecuvântat, 
întârziase deja îngrijorător de mult), faptul că lacheul împăraxului anunţase 
că următorul curent de Flux ce avea să se prăbuşească era cel către sistemul 
de unde proveneau Nohamapetanii pica cam prea la ţanc. 

Oricum, prăbuşirea nu avusese loc încă. Până când (şi dacă) avea să se 
întâmple, erau tot felul de motive pentru care navele să fi fost reţinute la 
Capăt, care nu antrenau explicaţia atât de radicală a prăbuşirii Fluxului. 
Inclusiv un embargou imperial pe circulaţia navelor spaţiale. 

Ceea ce îl făcu să se întrebe care era, de fapt, planul pe care-l punea în joc 
Grayland a I-a? Și cât de mult timp credea ea că va putea continua să se 
joace astfel, înainte ca totul să se prăbuşească în jurul ei? Şi dacă aceste 
„viziuni“ blestemate ale ei nu erau decât o altă stratagemă pentru ca ea să-și 
poată continua, pentru alte câteva zile sau săptămâni, jocul prostesc pe care-l 
începuse? 

Având în vedere toate acestea, Assan simţi c-ar fi trebuit să rămână în 
biroul său şi să-și vadă de treburile lui. 

Ceea ce nu însemna că nu avea să se folosească de poziţia din prezent în 
propriul beneficiu. 

Assan merse până la bar, își puse gheaţă într-un pahar, turmă deasupra nişte 
whisky și apoi îl sună pe Jasin Wu, membru al consiliului de administraţie al 
Casei de Wu, pe o linie sigură. 

— Doreai un raport asupra ședinței? întrebă Assan. 

Jasin mormăi aprobator şi Assan îi expuse ideile principale, amintind și 
despre viziunile lui Grayland a II-a: 

— Ne-a cerut să avem credinţă, încheie Assan. 

— La naiba! spuse Jasin Wu, scârbit. Casa de Wu construieşte nave stelare. 


Și ea spune peste tot că Fluxul se prăbușește. Am pierdut 40% din preţurile 
oferite pentru comenzile obișnuite. E ca și cum ar încerca să-și distrugă 
propria familie. 

— Nici nu a făcut parte cu adevărat din familie, nu? murmură Assan. 
Rennered era cel care trebuia să preia conducerea. 

— Până când a intrat cu mașina într-un zid, da, spuse Jasin. Stupid. Asta în 
cazul în care nu l-a omorât Nadashe Nohamapetan, aranjându-i mașina. 

— Nu mai reprezintă o problemă pentru tine. 

— Dar e încă vie. Aşa că încă reprezintă o problemă. 

Deocamdată. 

— Deocamdată?! întrebă Assan. Jasin îl ignoră. 

— Trebuie să te întâlnești între patru ochi cu Grayland, spuse el. Vezi ce e cu 
ea, de fapt. 

— Am tot încercat să mă întâlnesc cu ea încă de când am venit, răspunse 
Assan. Mă tot amână. Tu ar trebui să-i soliciţi o întâlnire. Și să mă iei şi pe 
mine. 

— Asta nu prea se face de obicei, spuse Jasin. Împăraxul are o întâlnire de 
curtoazie anuală cu consiliul Casei de Wu, dar altfel toate problemele sunt 
rezolvate de subordonați. 

— Dar nu se face nici ca împăraxul să pretindă că are viziuni de obicei, 
remarcă Assan. 

Auzindu-l, Jasin mormăi din nou: 

— O să mă gândesc la asta, spuse el şi închise telefonul. 

Assan luă o gură de whisky și iniție un nou apel pe o linie sigură, de data 
asta către Deran Wu, vărul lui Jasin, care făcea și el parte din consiliul de 
administraţie al Casei de Wu. 

— Voiai un raport despre ședință? întrebă Assan și-i prezentă lui Deran 
același raport pe care i-l oferise și lui Jasin. 

— I-ai dat şi lui Jasin același raport? întrebă Deran. 

— În mare, da, spuse Assan. 

— Şi care a fost reacţia lui? 

— Este îngrijorat că va fi afectată construcţia de nave. Deran pufni: 


— Asta fiindcă e un idiot. Orice pierdem în privința navelor câştigăm din 
vânzarea de arme şi din misiunile de securitate. 

— Pe termen scurt, spuse Assan, dacă împăraxul are dreptate în ceea ce 
priveşte prăbuşirea Fluxului. 

Deran făcu un gest de respingere: 

— Grayland e prostuţă şi nu le va lua atât de mult celorlalți membri ai Casei 
să-și dea seama de asta şi să ia măsuri. 

— Ce înseamnă asta? 

— Înseamnă că nu trebuie să-ţi faci probleme în acest moment. Și ar fi fost 
bine dacă Nadashe Nohamapetan ar fi reuşit să-şi termine treaba când a trimis 
naveta aceea care l-a secerat pe iubitul meu văr. Aia a fost o acţiune pe cinste. 

— Nu cred că Jasin e mulţumit că e încă vie. Mă refer la Nadashe 
Nohamapetan. Nu la Grayland. 

— Crede-mă, cunosc bine părerile lui Jasin despre această chestiune. Nu se 
jenează să spună ce crede despre asta. 

— Nu ar da bine pentru împărax dacă i s-ar întâmpla ceva lui Nohamapetan. 

— Nu, spuse Deran. Şi nici nu mi-aş dori să înlătur aşa acea piesă anume de 
pe tabla de șah. Pe oricare dintre ele, în cazul de față. Ceea ce este încă un 
lucru care nu trebuie să te preocupe deocamdată, Teran. 

— Bineînţeles. 

— Ar trebui să te întâlneşti cu Grayland între patru ochi. 

— Mă evită. 

— Ei bine, să vedem ce se poate face în legătură cu asta, nu-i așa? zâmbi 
Deran și apoi întrerupse legătura. 

Assan zâmbi şi el, dar pentru sine. Îşi termină băutura și iniţie cel de-al 
treilea și ultimul său apel din seara aceea. 

— Da? se auzi vocea de la celălalt capăt. 

— O caut pe Lady Nohamapetan. 

— Este... indisponibilă. 

— Sunt conştient de acest lucru. Mai ştiu şi că pot să-ţi las un mesaj și că o 
să i-l transmiţi. 

— Care e mesajul? 


— Cred că doreşte un raport asupra acestei şedinţe. La celălalt capăt se lăsă 
tăcerea. 

Apoi: 

— Continuă. 


CAPITOLUL 3 


În timp ce asasinul se îndrepta spre ea cu un șiş improvizat dintr-o perie de 
dinți, primul gând ce-i veni în minte lui Nadashe Nohamapetan a fost: Fi 
bine, a durat mai mult decât mă aşteptasem. Era în arestul imperial de mai 
bine de o lună. Faptul că Grayland a II-a îi trimitea pe cineva abia acum era 
aproape insultător. 

Al doilea gând căruia îi dădu a fost: 

— Oh, rahat! 

Indiferent dacă teoretic aştepţi să te trezești cu o perie de dinţi (sau chestie) 
înfiptă între coaste, atunci când obiectul ascuţit chiar te ţinteşte și e mânuit de 
una care arată de parcă profesia ei este să sugrume animale, este acceptabil 
să-ți scape o înjurătură scurtă, acolo. 

La drept vorbind, era doar cireaşa de pe tort din luna asta mai puţin 
spectaculoasă a lui Nadashe Nohamapetan. 

Dar, în fond, fusese conştientă de riscuri atunci când se hotărâse să-l 
combine pe fratele ei Amit — în toate sensurile cuvântului — cu Grayland în 
turul acela pe nava spaţială, ca pe urmă să proiecteze o navetă în rampa de 
încărcare, la viteză maximă. Îi cunoştea pe amândoi, dar reprezentau o 
problemă minoră. În fond, era cât se poate de rezonabil să te aştepţi ca 
rezultatul acestei acţiuni să fie spulberarea împăraxului peste puntea navei 
sau aspirarea ei în vidul spaţiului, sau o combinaţie dintre cele două. Naveta 
era destul de mare, avea să fie destul de rapidă, iar rampa de încărcare era de 
asemenea mare. Fusese într-adevăr doar un ghinion că alarmele de 
proximitate se declanșaseră cu o clipă mai devreme, oferindu-i lui Grayland 
exact timpul necesar ca să fie aruncată dincolo de ușa pneumatică dotată cu 
închidere accelerată. 


Pe urmă reușise să supraviețuiască autodistrugerii navei proaspăt inaugurate 
din cauza forțelor rotaţionale, închisă într-o conductă de traversare care scăpa 
aer. Grayland ar fi trebuit să fie ucisă de navetă, apoi ca urmare a 
dezmembrării navei și, în cele din urmă, din cauza simplei lipse de oxigen. Şi 
asta fără a pune la socoteală încercarea de asasinat de la încoronare. 

Grayland avea, pur și simplu, un noroc chior. Nadashe n-avea prea mult 
noroc în ultimul timp. 

— Deci uite cum stăm, îi spusese Cal Dorick, avocatul personal al lui 
Nadashe, cu puţin timp înainte să fie arestată. Crimă cu premeditare pentru 
Amit, crimă cu premeditare pentru pilotul navetei, omor prin imprudenţă şi 
pentru gărzile lui Grayland, și pentru gărzile lui Amit, tentativă de omor 
pentru toate celelalte contingente de securitate, ucidere din culpă pentru 
echipajul navei stelare — sunt aici mai multe capete de acuzare —, tentativă de 
omor a împăraxului, tentativa de asasinare a împăraxului, care, tehnic 
vorbind, reprezintă o infracţiune separată de tentativa de omor, și, desigur, 
trădare. 

— Asta e tot? întrebă Nadashe. Dorick o privi ciudat, dar continuă. 

— Deocamdată. Înţeleg că în prezent Casa de Nohamapetan — casa ta — 
dezbate dacă să ceară autorităţilor să te acuze de distrugerea proprietăţii. Casa 
de Lagos, a cărei navetă ai furat-o, va cere cu siguranţă să fii acuzată, dar nu 
a făcut-o încă. Și mai pot fi adăugate pe rol acuzaţii ulterioare, în funcţie de 
alte investigații. 

— Deci la ce ne aşteptăm? întrebă Nadashe. În ceea ce priveşte 
condamnarea? 

Dorick era uluit. 

— La moarte, Nadashe, îi spuse el în cele din urmă. Aceasta este sentința 
obișnuită pentru trădare. Ar mai fi o şansă de condamnare la moarte pentru 
crima cu premeditare. Pentru omorul prin imprudenţă ar fi închisoarea pe 
viaţă. Tentativa de asasinat înseamnă de obicei închisoarea pe viață. Pentru 
tentativele de asasinat multiple sunt sentințe mai uşoare, dar procurorul mi-a 
spus deja că vor cere ca sentințele să fie executate, consecutiv și nu să fie 
contopite. 


Nadashe se uită prin sala mohorâtă în care se aflau amândoi, vopsită în 
nuanţe de verde și cenușiu industrial. 

— Prin urmare, cel mai bun scenariu este ceva de genul acesta, pentru tot 
restul vieții mele, şi pentru alte câteva vieţi pe deasupra. 

— Da, acesta ar fi cel mai bun scenariu, spuse Dorick. Ăsta e un scenariu 
extrem de optimist. 

— Ceva înţelegeri pe care să putem conta? 

— Nu prea, spuse Dorick. Când statul crede că cineva a încercat să asasineze 
împăraxul, doreşte să dea un exemplu. 

— Ei bine, spuse Nadashe şi-și încrucișă mâinile pe masă între ea și avocatul 
ei personal, chestia asta este absolut inacceptabilă. 

Dorick făcu o pauză, păru să fie gata să spună ceva, dar apoi închise gura. 
Îşi aranjă costumul şi apoi întinse mâna după stiloul şi caietul lui: 

— Prin urmare, înţeleg că te vei declara nevinovată. 

— Bineînţeles. Sunt complet nevinovată. 

— În legătură cu toate. 

— În legătură cu absolut toate astea. Ideea că aş încerca să-l omor pe Amit, 
fratele meu, pe care-l iubeam, este insultătoare. Cât despre Grayland, fratele 
ei a fost odinioară logodnicul meu. Fratele meu spera să fie logodnicul ei. Nu 
există niciun motiv, date fiind ambele situaţii, pentru care i-aş dori moartea. 
Toate astea sunt absurdităţi. Nu sunt vinovată de nimic. 

Dorick o privi stăruitor. 

— Ce e? întrebă Nadashe. 

— Ceea ce vreau să spun este că ai recunoscut trădarea, zise Dorick. Ai 
mituit o navă plină de puşcași marini imperiali şi ai trimis-o prin găvanul de 
Flux la Capăt ca să sprijine încercarea ta de a prelua controlul asupra planetei. 
Ai afirmat acest lucru în faţa împăraxului. Și în faţa întregului comitet 
executiv. 

— O declaraţie sub imperiul emoţiei, spuse Nadashe. 

— Nu așa funcţionează lucrurile din punct de vedere juridic în cazul 
„declaraţiilor emoţionale“, dar să zicem că e aşa. 

— Am bravat sub impulsul momentului, continuă Nadashe, înverșunată. Din 


cauza faptului că fusesem acuzată de uciderea propriului meu frate. Sincer, 
nici nu mai știu exact ce am spus în momentele acelea. 

— Dar există înregistrări. 

— Sunt sigură că există. Dar nu-mi amintesc clar detaliile. O evaluare 
psihologică mi-ar putea fi de ajutor pentru c-ar putea confirma golul din 
memoria mea. 

Dorick o privi neîncrezător. 

— Grayland a ordonat o investigaţie de-a fir a păr în rându rile armatei 
pentru a vedea pe cine altcineva ai putut mitui. 

— Nu am mituit pe nimeni. A fost Amit. 

— Amit. 

— Da. 

— Fratele tău mort care încerca să se căsătorească cu împăraxul. 

— Era de părere că e bine să ai întotdeauna un plan B. 

— Și planul lui B presupunea să se sinucidă? 

— Oamenilor le place să se dea în spectacol, spuse Nadashe. Și cred că vei 
afla în cadrul investigaţiilor dumitale că Amit a lăsat instrucțiuni ca în 
eventualitatea morţii sale Profeţiile Rachelei să ajungă la Capăt. 

— Serios? făcu Dorick, luând notă. 

— Absolut. 

— O cerere care este complet neverificabilă fiindcă, dacă împăraxul are 
dreptate, curentul de Flux de la Capăt până aici s-a prăbușit deja. 

— Dacă poţi crede aşa ceva, da. 

— Și totuşi faptul că ştii atât de multe despre modul de funcționare a 
planurilor lui Amit... 

— Îl anchetam. 

Dorick îşi ridică privirea de pe tabletă, arcuindu-și sprâncenele: 

— Pentru trădare. 

— Printre altele, da. 

— Și nu ţi-a trecut prin minte să aduci asta la cunoştinţa împăraxului, a 
comitetului executiv sau, în fond, a autorităţilor legale competente care ar 
fi... mai multe. 


— Amit a fost fratele meu, Cal, spuse Nadashe. Trebuia să fiu sigură. 

— Prin urmare, ca totul să fie clar, toate acestea... 

Dorick flutură mâna cu care ţinea stiloul, încercând să schițeze enormitatea 
crimelor pe care Amit încercase să le ducă la bun sfârșit. 

— Sunt din cauza lui Amit, da. 

— Există cineva care poate confirma vreuna dintre afirmaţiile tale? 

— Fratele meu Ghreni, spuse Nadashe. Erau foarte apropiaţi. 

— Ghreni se află și el la Capăt, prin urmare nu poate fi chemat să confirme 
afirmaţiile tale de aici. 

— Da, din nefericire. 

— Foarte neplăcut, spuse Dorick, pe un ton care mai avea doar puţin până la 
a fi complet sincer. 

Nadashe se bucură că avocatul ei revenise rapid pe drumul corect. 

— Ei bine, asta este cu siguranţă o teorie alternativă a cazului, nu-i aşa? 

— Da, încuviinţă Nadashe. 

— O teorie care are nevoie de ceva timp pentru cercetări. 

Săptămâni, în mod sigur. Probabil luni. Ani de zile? 

— la-ţi tot timpul de care ai nevoie, spuse Nadashe. Sunt dispusă să aştept 
înfăptuirea dreptăţii. 

— Da, sunt convins, spuse Dorick şi tăcu. Nu va fi ieftin. Şi, ca să mă 
exprim mai puţin delicat, Casa de Nohamapetan se gândește încă dacă să-ţi 
finanţeze apărarea. 

Nadashe încuviinţă: 

— Scrie ce-ţi spun, zise şi-i recită un şir lung de numere. Du-te la Imperial 
Banc din Hubfall. La filiala de vizavi de Casa Breslelor. 

— Dacă contul este pe numele tău, ar putea fi deja blocat. 

— Nu e pe numele meu. Este pe al tău. 

— Bine, spuse Dorick. Mi-ar fi plăcut să știu mai demult de cadoul ăsta 
neaşteptat. 

— Aş fi preferat să nu afli niciodată de el, spuse Nadashe. Și totuși uite că s- 
a întâmplat. 

Dorick încuviinţă şi se ridică în picioare: 


— Data viitoare când ne vom vedea va fi cu ocazia trimiterii în judecată. 

— Vreau să ies pe cauţiune, spuse Nadashe. 

— Aş dori să-ți reamintesc că eşti acuzată de tentativa de asasinare a 
împăraxului, spuse Dorick. Obţinerea cauţiunii este o idee optimistă. 

— Încearcă oricum. 

Prin urmare, Cal Dorick încercase, argumentând, și nu com- plet 
nejustificat, că, deși întru totul nevinovată, Nadashe, acuzată de tentativă de 
omor, putea deveni ținta unor încercări de rănire sau ucidere din partea unuia 
sau mai multor deţinuţi, doar din dorinţa acestora de a deveni celebri sau 
dintr-o speranţă deşartă că uciderea cuiva care încercase să ucidă împăraxul 
le-ar fi putut crește propriile șanse de eliberare condiționată sau de comutare 
a pedepsei. Judecătorul care urma să pronunţe trimiterea în judecată nu fusese 
prea convins, ca să ne exprimăm blând. Dar admisese, în silă, nevoia lui 
Nadashe de securitate sporită. După ce-i oferise detenţia în izolare pe toată 
durata dinaintea judecării procesului, judecătorul îi oferise până la urmă 
propria ei celulă, în aripa cu securitate medie a Penitenciarului Corecţional al 
Împăraxului Hanne al II-lea, la treizeci de klicuri distanţă de Hubfall. 

Penitenciarul corecţional era socotit „sigur“ fiindcă nu exista o cale ferată 
subterană nici spre și nici dinspre penitenciar. Singura cale de a intra sau de a 
ieși era la suprafaţă. Și, de vreme ce Centrul Comercial era o planetă lipsită 
de curenţi şi de atmosferă, unde temperatura era fie de 300° C, fie de -200° C, 
în funcţie de care parte a terminatorului* planetar hotărai să hoinăreşti, 
drumul de suprafață nu era, ca să spunem așa, o experienţă plăcută nici în 
circumstanţele cele mai fericite. Doar vehiculele autorizate aveau voie să-l 
abordeze. Vehiculele neautorizate care se apropiau de clădire erau avertizate 
începând de la trei mii de metri distanță, luate în cătare la două mii de metri 
distanţă și distruse când ajungeau la un klic distanță. Nimeni nu se aventura 
să se plimbe la suprafaţa planetei ca să se bucure de singurătate. 

În timpul lunii ce urmase sosirii ei aici, Nadashe evitase comunicarea cu 
ceilalți, se ferise din calea tuturor celorlalţi și a oricăror probleme. O ajutase 
şi faptul că i se ordonase să-și ia masa singură şi mâncarea i se aducea în 


celulă, iar dușurile le făcea în zona infirmeriei, unde erau cabine și instalaţii 
de igienă securizate. O dată pe săptămână se întâlnea cu Dorick, care o ţinea 
la curent cu lumea din exterior, informând-o despre cum i se dăduseră în 
administrare Casei de Lagos toate firmele din sistem ale Casei de 
Nohamapetan, despre cum Grayland a II-a stârnise o criză socială şi politică 
când lansase avertismentul legat de prăbuşirea iminentă a curenților Fluxului 
şi, mai recent, despre cum împăraxul începuse să susțină că are viziuni 
religioase la fel ca Rachela în primele zile ale Interdependenţei. 

Nadashe, care cunoştea mai bine decât oricine din univers circumstanţele 
acestor ultime două acțiuni, nu-i împărtăşise avocatului său gândurile sale, ci 
se concentrase asupra Casei de Lagos care preluase administrarea Casei de 
Nohamapetan. 

— Cine este reprezentantul lor din prim plan? întrebă ea. 

— Lady Kiva Lagos, spuse Dorick. 

— Oh, ea. 

— Vă cunoaşteţi? 

— L-a folosit pe Ghreni drept ibovnic când eram la facultate. 

Cum se ocupă de conducerea afacerilor casei noastre? 

— Din afară, pare să se descurce foarte bine. 

— Dar din interior? 

— Nimeni din interior nu vorbește prea mult cu mine în momentul de faţă. 

— Ei bine, asta mi se pare nepoliticos. Dorick ridică din umeri. 

— Eşti acuzată că l-ai omorât pe șeful companiei și că ai distrus cea mai 
nouă şi scumpă navă a acesteia. Pentru care, de altfel, polita de asigurare a 
fost anulată. Având în vedere că erai la conducerea companiei în momentul 
aşa-zisului incident, asiguratorii susțin că a fost o tentativă de fraudare a 
asigurării. 

— Este ridicol. 

— Având în vedere costul, Casa de Nohamapetan ar trebui să fie legitim 
interesată de dovedirea nevinovăţiei tale. Dar de vreme ce încerci să-i pui 
totul în cârcă lui Amit... zise Dorick ridicând din umeri. Nu e dispusă să se 
implice. Mai ales acum când a ajuns la conducere Lady Kiva. 


— Pentru moment. Dorick încuviinţă. 

— Se pare că mama ta îl va trimite pe unul dintre verii tăi şi o armată de 
avocaţi din Terhathum care să se lupte şi să smulgă conducerea afacerilor din 
mâinile ei. Dar nu au ajuns încă și, având în vedere că Grayland sugerează că 
curentul de Flux spre 'Terhathum ar putea fi pe punctul de a se prăbuși, asta 
adaugă un nou nivel de... dramatism situaţiei. Voi trimite somaţii oamenilor 
şi voi cere somaţie și pentru documente cât se poate de repede, dar, aşa cum 
ai spus, nu ne grăbim prea tare. 

Nadashe îl ignoră: 

— Şi cum merge cu amânarea procesului? 

— Neașteptat de bine. Acuzarea are nevoie de mai mult timp ca să-și 
construiască argumentația. Vrea să treacă cât mai puţin timp între deschiderea 
și închiderea cazului. Îi încurajez să-și aloce tot timpul de care au nevoie. 

— Perfect. 

— Există un motiv pentru această întârziere, în afară de posibilitatea de a te 
tine în viaţă în tot acest timp? 

— Nu e de ajuns? întrebă Nadashe. 

— Ba da, spuse Dorick. Dar, ca avocat al tău, aș prefera să știu dacă mai este 
ceva relevant pentru cazul nostru. 

— De ce întrebi? 

Dorick deschise un dosar fizic şi scoase din el o foaie reală de hârtie, pe 
care o făcu să alunece pe masă spre Nadashe: 

— Aseară am fost contactat. V-ar putea interesa obiectul apelului. 

Aceasta citi textul de pe hârtie în tăcere. 

— Vezi, nu e nimic acolo care să mi se pară c-ar avea vreo legătură anume 
cu cazul tău legal, aşa că nu mă simt obligat să-l împărtăşesc acuzării așa cum 
aş face-o, probabil, în mod normal, continuă Dorick. Asta doar dacă nu-mi 
spui că este într-adevăr relevant, situaţie în care îl voi împărtăși. 

Nadashe îi întinse hârtia înapoi lui Dorick. 

— Nu cred că este relevant. Deloc. Pare că cineva vrea să-ţi joace o festă sau 
încearcă să te facă să acţionezi într-un anumit fel. 

— Se prea poate, spuse Dorick, luând hârtia. Ăsta e un caz extrem de 


mediatizat și primesc o mulțime de mesaje false în legătură cu el. 

— Anunţă-mă dacă mai primeşti asemenea mesaje. 

— Desigur. 

În drum spre celula ei, Nadashe se gândi la nota pe care i-o arătase Dorick, 
de la Teran Assan, pe care-l cunoscuse cu diverse ocazii publice. Assan nu 
era doar un arivist lacom, ci și un imbecil cu o părere mult prea bună despre 
el însuși, dar îi fusese util în nenumărate ocazii cu informaţii despre propria 
lui fami lie şi despre Casa de Wu. Faptul că-i luase locul în comitetul 
executiv și că acum dorea să-i împărtășească informaţii despre împărax și 
despre contactele lui din interiorul Casei de Wu era extrem de interesant. 

Nadashe își dădea seama că această generozitate avea prețul ei și că la un 
moment dat va trebui răsplătită într-un fel sau altul. Dar putea lăsa asta pentru 
mai târziu. Deocamdată, mintea lui Nadashe era ocupată să descifreze acest 
joc complicat. 

Atât de ocupată, de fapt, că nici nu observă asasina cu şișul din periuţa de 
dinți, până când aceasta ajunse la trei paşi de ea, apropiindu-se repede. 

— Oh, rahat, spuse Nadashe, şi apoi asasina se întinse, o prinse pe Nadashe 
de gât, o trânti la podea şi înfipse şișul improvizat în artera carotidă a femeii 
din spatele lui Nadashe, care se furișase lângă ea cu un alt tip de şiş, unul 
dintr-o lingură ascuţită prin șlefuire. 

Șiş-de-Lingură, vizibil surprinsă atât de apariţia bruscă a femeii cu șișul 
improvizat dintr-o perie de dinţi, cât și a șișului împlântat acum în gâtul ei, îşi 
scăpă propriul şiş din mână și încercă fără succes să-și scoată periuța din 
arteră. Femeia-cu-periuţa-de-dinţi îi împinse mâinile în lături și cu palma 
deschisă îi împinse șișul și mai adânc, provocându-i un geamăt sugrumat. 
Apoi o apucă pe Șiş-de-Lingură de partea din faţă a cămășii ei de deţinută și 
o aruncă peste balustrada scării. Șiș-de-Lingură căzu de la patru metri, ateriză 
cu o bufnitură umedă pe podeaua închisorii şi muri. 

Femeia-cu-periuţa-de-dinţi se uită în jos şi apoi ridică arma lui Șiş-de- 
Lingură, arătându-i-o lui Nadashe. 

— Nu veni cu o lingură la o luptă cu periuţe de dinţi, zise ea şi o aruncă în 
cea mai apropiată celulă. 


— Ce? spuse Nadashe, nedumerită. Femeia-cu-periuţa-de-dinţi arătă spre 
Șiş-de-Lingură: 

— Ştii cine a trimis-o? Nadashe își reveni: 

— Presupun că Grayland. 

— Pe aproape, dar nu chiar. A trimis-o Jasin Wu. 

— Bine, spuse Nadashe. Și pe tine cine te-a trimis? 

— Deran Wu. Şi am o propunere din partea lui pentru tine. Între timp, 
gardienii și alți deţinuţi se strânseseră în jurul corpului Şișului-Lingură, 
privind în sus şi văzând-o acolo pe 

Nadashe... 

— Nu-ţi face probleme, spuse Femeia-cu-periuța-de-dinţi. Se rezolvă. 

— Bine de ştiut. 

— Vrei să auzi propunerea? 

Nadashe se uită din nou spre Femeia-cu-periuţa-de-dinţi, gândindu-se: Ei 
bine, şi asta a durat mai mult decât mă aşteptam. 

— Ascult, îi răspunse ea Femeii-cu-periuţa-de-dinţi şi observă că gardienii 
urcau scările, venind spre ele. Dar ar fi bine să te grăbești. 


4 Linie care desparte partea luminată de soare de cea obscură de pe discul lunii și al 
planetelor (n. tr.). 


CAPITOLUL 4 


Kiva Lagos se uită în jur, în depozitul gol în mijlocul căruia se afla şi apoi 
se întoarse spre Gaye Patz. 

— La naiba, m-ai adus aici să mă uit în gol, spuse ea. 

Gaye Patz, contabilul judiciar principal al Casei de Lagos, încuviinţă. 

— Într-adevăr, nu vedeţi nimic, încuviință ea. Dar ceea ce ar trebui să vedeţi 
este un depozit plin cu grâne şi alte mărfuri ale Casei Nohamapetan în 
valoare de câteva milioane de mărci, gata să fie expediate. 

Kiva clipi la auzul acestor cuvinte: 

— Şi au fost expediate? 

— Poate că da, spuse Patz. Dar, dacă au fost expediate, asta nu s-a făcut în 
mod legal sau către cumpărători legali. Dar și mai probabil este că niciuna 
dintre astea nu a ajuns aici deloc. Zece milioane de mărci din inventar, 
dispărute ca prin farmec. 

— Dar în contabilitate... spuse Kiva. 

— Da, în contabilitate apar toate ca fiind aici. Împreună cu alte mărfuri, în 
valoare de aproximativ patruzeci de milioane, din alte depozite ale Casei 
Nohamapetan din Centrul Comercial, care nu sunt nici ele acolo. 

— Mărfuri pentru care deja am acceptat nenorociţii de bani. Patz încuviinţă. 

— Tot ce trebuia să fie în depozitul ăsta a fost comandat și plătit. Toate cele 
din celelalte depozite au fost şi ele comandate și plătite. Casa de 
Nohamapetan — și acum dumneavoastră, de vreme ce vi s-a dat 
responsabilitatea administrării afacerilor Nohamapetanilor — este pe minus cu 
mărfurile astea în valoare de patruzeci de milioane de mărci. Dar avem și 
veşti bune. 

— Serios? Ce vești? 


— Marfa aceasta ar fi trebuit livrată în afara sistemului. Împăraxul spune că 
curenţii Fluxului se prăbuşesc, aşa că e posibil ca ei să se prăbuşească înainte 
să vi se ceară în mod legal să daţi curs comenzii. 

Kiva pufni auzind-o și privi din nou în jur la depozitul gol: 

— De ce aflu asta abia acum? 

— Despre depozitul acesta? 

— Da. 

Patz ridică din umeri: 

— Toți banii implicaţi în această mică schemă de fraudă reprezintă mai puţin 
de un procent din inventarul local al Casei de Nohamapetan și, desigur, încă 
şi mai puţin de-atât din suma totală a mărfurilor Casei. Marfa vine și pleacă, 
aşa că aceste depozite nu stau goale pentru mult timp, spuse ea, arătând spre 
depozit. I-am prins, în mare parte, fiindcă la preluarea Casei de Nohamapetan 
de către Casa de Lagos a trebuit să facem un audit. În câteva zile, acest 
depozit şi alte câteva vor fi pline din nou. 

— Cum dracu” au reuşit să ascundă toate astea? 

— Ăsta e farmecul clientelei aflate la săptămâni sau luni de zile depărtare. 
Atunci când ajung încărcăturile, dacă lipseşte câte ceva, fie se ajustează 
comenzile în funcție de obiectele lipsă din inventar, fie se compensează din 
încărcăturile ulterioare. În ambele cazuri, lipsa mărfurilor este trecută drept 
pierderi și scăzută din taxe. Pentru a vedea natura reală a acestor „pierderi“, 
ar trebui să audităm întreaga afacere. 

— Ceea ce Nohamapetanii nu vor face, fiindcă tocmai ei sunt cei care pun 
mâna pe veniturile ilicite, spuse Kiva. 

— Ei bine... zise Patz cu o voce care trăda o nuanţă de precauţie. Nu avem 
deocamdată nicio dovadă concretă în acest sens. 

— Cu excepţia faptului că Nadashe Nohamapetan a finanțat aparent o 
nenorocită de lovitură de stat în Interdependenţă din mărunţișul rămas prin 
casă. 

— Ar fi şi asta, murmură Patz. 

— Vom putea acoperi aceste pierderi? întrebă Kiva. Fiindcă, spre deosebire 
de javrele de Nohamapetani, noi nu putem pretinde că acest inventar a căzut 


de pe navă în mijlocul Fluxului. 

— Asta nu ţine de departamentul meu, spuse Patz. Îmi închipui că puteţi lua 
dintr-un loc ca să puneţi în altul, dar la final tot vă vor lipsi cincizeci de 
milioane de mărci. Voi cere oamenilor mei să verifice contabilitatea din 
ultimul deceniu ca să vedem realmente cât de extinsă a fost operaţiunea asta 
de fraudă. 

— Crezi că vei descoperi mai multe. Patz îşi privi şefa drept în ochi. 

— Lady Kiva, o fraudă de asemenea proporţii nu are loc accidental. Avem 
de-a face, probabil, cu sute de milioane de mărci. Poate miliarde. 

— Loviturile de stat n-au preţ de chilipir, spuse Kiva. 

— Presupun că nu, Majestate. 

— Măcar știm unde naiba sunt banii? 

— Nu încă. Nu avem puterea să mergem să verificăm dincolo de contul local 
al Casei de Nohamapetan. Conturile personale ale membrilor de familie și 
alte conturi fără legătură directă sunt în afara razei noastre de acţiune. Voi 
pune informaţiile la dispoziţia Ministerului Veniturilor, bineînţeles. Vor putea 
să efectueze o investigație mai extinsă. 

— Vreau înapoi orice bani ar descoperi. 

— Trebuie să vă previn că e foarte puţin probabil ca Ministerul Veniturilor 
să onoreze această cerere. 

— Să-i ia dracu”! 

— Da, fu de acord Patz. Dar ar mai fi şi problema că Nohamapetanii 
datorează, probabil, taxe şi penalități. Acestea vor fi cu siguranță mult mai 
mari decât suma reală care lipseşte. 

Kiva murmură nedeslușit printre dinţi în semn de nemulțumire. Apoi 
întrebă: 

— Cât din toate astea va fi pus în cârca mea? 

— Mă gândesc că asta depinde de persoana care va stabili vinovăția, spuse 
Patz. Nu cred că Grayland sau Ministerul axelor vor da vina pe 
dumneavoastră, cel puţin din motivul că aproape toate astea — Patz dădu iar 
din mână — au avut loc înainte de preluarea administrării de către 
dumneavoastră. Casa de Nohamapetan ca atare însă s-ar putea să încerce. Mai 


ales în urma ultimelor evenimente. 

— Ce evenimente? 

— Ei bine, ăsta este celălalt lucru pe care l-am descoperit în timpul auditului. 
Sabotajul. Sabotajul inventarului, al mașinilor, al navelor. Toate petrecute în 
ultima lună, de când Casa de Lagos a preluat frâiele. 

— Cât de mult? 

Patz tăcu, dar îi aruncă Kivei o privire pe care ea o interpretă drept „Rahat, 
o tonă!“. 

— Repet ce-am spus adineaori: de ce aflu asta abia acum? 

— Sunteţi şefa cea nouă. Unii oameni nu vor să vă spună. 

— Și ceilalți? 

— Ei bine, vor să vă distrugă, doamnă. 


Trei ore mai târziu, Kiva se întorsese la Guild House, în biroul său. Era 
fostul birou al — în aceeași măsură — fostului Amit Nohamapetan, care, 
mulțumită surorii sale, se trezise de curând la capătul drumului unei navete şi 
apoi fusese împrăștiat pe aproximativ un acru5, pe puntea zonei de încărcare, 
în timp ce naveta se răsucise şi apoi intrase în el ca un câine într-o grămadă 
de bălegar. 

Kiva nu era de părere că ăsta era un mod bun de a-ţi lua rămas-bun. Dar, cu 
cât se gândea mai mult la asta, cu atât îşi dădea seama că se putea și mai rău. 
Amit murise înainte să-şi dea seama ce i se întâmplă și cel puțin oamenii 
aveau să vorbească ani de zile despre modul în care a murit. Era, evident, 
mult mai interesant decât un banal atac cerebral sau un atac de cord. Fusese, 
de fapt, cel mai interesant lucru la Amit, ceea ce Kiva hotărî că nu era o 
mărturie prea grozavă a vieţii pe care se deranjase s-o trăiască. 

Biroul celui-care-acum-era-mort-şi-oarecum-împrăştiat, Amit 
Nohamapetan, era spațios, aşa cum i se cuvenea șefului operațiunilor familiei 
în sistemul Centrului Comercial, aranjat cu gust într-un stil care trăda faptul 
că fusese decorat în întregime pe baza preferințelor unui decorator interior 
angajat şi nu pe baza propriilor înclinații ale lui Amit, dacă ar fi avut vreuna, 


ceea ce era puţin probabil, și era plin de toți asistenții tehnici și de toate 
inovațiile de care un lider modern ar putea avea nevoie sau pe care și le-ar 
putea dori. 

Toate, cu excepţia unei alerte de tipul: „Hei, ticăloasa de soră-ta e gata să- 
ți bage-n fund o navetă“, îşi zise Kiva. Ceea ce, ca să fim sinceri, ar fi 
reprezentat o chestiune destul de specializată. 

Asta îi trecu prin minte Kivei în timp ce se uita afară, prin peretele de sticlă 
transparentă al biroului, spre strada de dedesubt. Dincolo de zgomotul 
obişnuit al străzilor din Centrul Comercial — cel mai mare oraș din 
Interdependenţă, așa cum tindeau să fie capitalele imperiale de-a lungul 
istoriei, de jos se mai auzea un val de sunete venind de la ceva ce părea un 
protest. Kiva se afla mult prea sus ca să poată observa pancartele sau ca să 
audă clar ce anume se scanda, dar indiferent despre ce-ar fi fost vorba, 
mulțimea părea destul de agitată. 

— Lady Kiva. 

Kiva întoarse capul și îl văzu pe Bunton Salaanadon, asistentul ei executiv 
şi, înainte de asta, al lui Amit Nohamapetan. Kiva îl păstrase fiindcă nu era 
vina lui că fusese angajat de un trădător ineficient al Interdependențţei, dar și 
fiindcă știa lucruri pe care Kiva nu le cunoștea și nu dorea să fie nevoită să 
aştepte săptămâni sau luni de zile ca să le înveţe. Până acum se dovedise nu 
doar recunoscător că nu fusese dat afară, dar realmente util pentru Kiva în 
încercarea ei de a gestiona afacerile Casei de Nohamapetan, altfel decât ar fi 
făcut-o un dobitoc de arivist. 

Kiva făcu semn cu capul spre peretele de sticlă: 

— De ce protestează? 

Salaanadon se apropie de şefa lui și privi în jos spre stradă: 

— Nu este de fapt chiar un protest. Împăraxul a spus că are viziuni despre 
viitorul Interdependenţei. Cred că oamenii o sprijină. 

— Hm. 

Salaanadon se uită spre Kiva. 

— Majestatea Sa a spus ceva despre aceste viziuni când v-aţi întâlnit cu ea, 
Lady Kiva? 


— Nu, răspunse Kiva. Când m-am întâlnit cu ea, era încă în curs de 
recuperare după ce sora fostului tău șef detonase o navetă spaţială în 
apropierea ei. Nu prea a vorbit. Mi-a mulţumit că am demascat complotul lui 
Nadashe şi mi-a spus că voi prelua conducerea pe aici. Apoi mi s-a sugerat 
să-mi iau tălpăşiţa. 

— A fost totuşi o onoare să întâlniți împăraxul. 

— A fost OK. Cred că acum i-o trage fostului meu ibovnic. 

— Doamnă? făcu Salaandon. 

Kiva îi făcu semn cu mâna să se oprească. 

— Nimic important. Ai venit să mă întrebi ceva? 

— Da, doamnă. A venit un avocat. 

— Aruncă-l pe fereastră. 

— De fapt este o femeie, cred. 

— Atunci arunc-o pe ea. E la fel de defenestrabilă. 

— Aş face-o bucuros, dar vine din partea Casei de Nohamapetan. 

— Cineva care lucrează pentru mine acum. 

— Mi-e teamă că nu, spuse Salaanadon. Avocata asta este din Terhathum. 
Care este... 

— Ştiu ce și unde este Terhathum, spuse Kiva. Este de la nenorocita de 
administraţie locală. 

— Da, doamnă. 

— Dar, cel puţin matematic, este posibil? 

— Terhathum se află la cincisprezece zile depărtare de Centrul Comercial 
prin Flux. Aşa că, la limită, da. 

— Ce doreşte? 

— Cred că dorește să vorbească cu dumneavoastră despre proprietăţile locale 
ale Casei de Nohamapetan. 

— Atunci ar trebui să se adreseze împăraxului, fiindcă ea este cea care m-a 
pus aici. 

— A sugerat c-ar mai fi şi alte chestiuni. 

— Mai multă treabă pentru împărax. 

— Mi-e teamă că nu poate fi evitată. Are cu ea un document sigilat. 


La auzul vorbelor lui, Kiva se încruntă. 

— Oh, futu-i! 

Un document sigilat era un document care-i conferea purtătorului același 
statut ca al unui membru de rang înalt al unei Case. Din punct de vedere 
legal, Kiva nu se putea eschiva de la întâlnirea cu blestemata asta de avocată, 
fiindcă ar fi fost ca și cum ar fi ocolit-o pe Contesa Nohamapetan, lucru care 
nu se făcea. Tehnic vorbind, și în ciuda dispensei imperiale, Kiva era, în 
funcţia ei nouă de director, angajata contesei. 

— Acum este în sala de aşteptare, spuse Salaanadon. 

— Perfect, spuse Kiva. Să vină! Cu cât terminăm mai repede cu asta, cu atât 
mai bine. 

— Da, doamnă. 

Salaanadon îşi înclină ușor capul și ieşi. Kiva mai privi o dată jos spre 
mulțimea cu pancarte din stradă și se întrebă în grabă câţi dintre ei credeau cu 
adevărat și pe câţi îi plătise Grayland. De-a lungul timpului, în fond, 
împăracşii închiriaseră mulțimi pentru cauze mult mai puţin arzătoare decât 
cea cu viziunile mistice. Şi dacă Interdependenţa avea să se prăbușească, 
atunci n-avea niciun motiv să nu-și cheltuiască toate mărcile înainte ca 
acestea să nu mai aibă nicio valoare. 

Asta n-ar fi un sfat rău nici pentru tine, îşi zise Kiva în gând. 

Bine, dar problema cu asta era că, pentru o persoană bogată cum era ea, 
Kiva era spectaculos de nemotivată de bani. Îi plăceau banii şi-i plăcea că 
avea bani şi era conștientă că o viaţă trăită fără bani ar fi de tot rahatul. Dar 
de vreme ce avusese bani toată viaţa ei pentru practic orice şi-ar fi dorit să 
facă — situaţia ei de fiică a conducătorului unei familii de negustori nobili 
avea avantajele ei —, nu se gândise niciodată la bani, iar pentru a-și satisface 
propriile nevoi materiale nu folosea decât o mică parte a banilor pe care îi 
avea la dispoziţie. 

În schimb, Kiva avea două preocupări de bază: să şi-o tragă, ceea ce-o 
entuziasma (aproape) până la pierderea discernământului și să conducă, 
chestie care-i plăcea și la care, după cum se dovedise, chiar avea talent. Kiva 
nu-și imagina c-ar putea conduce vreodată Casa de Lagos — ca nou-venită în 


familia deja numeroasă a Contesei Huma Lagos, avea prea puţine şanse să 
moștenească rolul de director al Casei de Lagos și, în ciuda exemplului dat de 
fosta ei amică din facultate, Nadashe Nohamapetan, nu era înclinată să-şi 
ucidă rudele ca să-și sporească şansele. Dar universul era destul de mare şi-i 
oferea Kivei propriile lucruri pe care să le conducă, precum, în acest caz, 
afacerea Nohamapetanilor. 

Pentru moment, cel puţin. Până când Nohamapetanii aveau să i-o înșface 
înapoi sau până când se vor prăbuși toţi curenţii de Flux şi se vor duce cu toţii 
naibii oricum. 

Trăim vremuri al naibii de palpitante, îşi zise Kiva. 

Uşa se deschise, iar Salaanadon intră însoţit de o femeie care era aproape de 
vârsta Kivei. 

— Lady Kiva Lagos, Doamna Senia Fundapellonan, spuse Salaanadon, 
arătând spre Fundapellonan. 

— Lady Kiva, zise Fundapellonan, înclinându-se. 

— Da, da, spuse Kiva, făcându-i semn să intre în încăpere şi arătându-i un 
scaun din faţa biroului ei încăpător pe care să se aşeze. 

— Aş dori să încep prin a vă transmite complimentele Contesei 
Nohamapetan, care vă mulțumește că aţi preluat conducerea firmelor ei locale 
în aceste vremuri tulburi. 

Kiva îşi dădu ochii peste cap la auzul vorbelor ei: 

— Uite... cum te cheamă? 

— Senia Fundapellonan. 

— E prea mult dintr-odată. 

— Presupun că da, Lady Kiva. 

— Fundapellonan, n-am putea... să trecem peste introducerile astea de 
rahat? Vreau să spun, pari o persoană inteligentă... 

— Mulţumesc, Lady Kiva. 

— Şi, ca o persoană inteligentă, ştii la fel de bine ca mine că dintre toate 
chestiile pe care le poate simți Contesa Nohamapetan pentru mine în acest 
moment, recunoștința este exact ultima de pe listă. I-am oferit împăraxului 
dovezi că odraslele ei au trădat, că una a murit de mâna celeilalte, şi acum îi 


conduc blestemata de companie. Ceea ce ar vrea de fapt să facă ar fi să mă 
arunce naibii pe fereastră. 

Auzind-o, Fundapellonan zâmbi ușor. 

— Apoi, presupunând că vii de la Terhathum.. 

— Da, de acolo vin. 

— Atunci, având în vedere orele de plecare și de sosire ale navelor, probabil 
c-ai fost trimisă aici imediat după ce contesa a aflat despre copiii ei problemă. 
În care caz, ideea că se gândeşte la orice altceva în ceea ce mă priveşte este 
cât se poate de ridicolă. Ceea ce-mi închipui că gândeşte Contesa 
Nohamapetan, de fapt, în afară de să mă ia dracu”, ar fi, mai întâi, cum să-și 
scape fiica de sentința aproape sigură de condamnare la moarte şi apoi să mă 
înlăture pe mine sau pe oricine altcineva care nu este un Nohamapetan de la 
cârma prețioasei sale companii. Nu-i aşa că sunt presupuneri rezonabile? 

Fundapellonan se gândi o secundă înainte să-i răspundă: 

— Nu greșiţi. 

— Atunci, ca să nu pierdem vremea nici tu, nici eu, te rog frumos să treci 
odată, naibii, la subiect! 

— Foarte bine, zise Fundapellonan. Atunci uite cum stă treaba, Lady Kiva: 
Casa de Nohamapetan, pe care o reprezint, vă cere să vă daţi demisia şi să 
permiteți unui director pe care să-l alegem noi să se ocupe de interesele 
noastre locale. Aceasta este cererea noastră oficială, adăugă ridicând 
documentul sigilat pe care-l puse pe birou în faţa Kivei. Neoficial, ca parte a 
condiţiilor retragerii dumneavoastră, veți primi un stimulent financiar 
substanţial. 

— Adică o şpagă. 

— Adică un stimulent. Acesta reprezintă aprecierea contesei pentru 
înțelegerea de care daţi dovadă dându-vă la o parte într-un moment de criză. 

— Am crezut că ţi-am cerut să trecem peste partea de rahat. 

— Există diferite tipuri de rahat, Lady Kiva. 

— Ei bine, măcar aici ai dreptate, spuse Kiva arătând spre documentul 
sigilat. Presupun că tu şi contesa înțelegeți amândouă că am fost pusă la 
cârma firmei Casei dumneavoastră de către împărax, aşa-i? Nu pot să-mi dau 


pur și simplu demisia. 

— Înţelegem acest lucru. Mai ştim și că împăraxul ar fi mai înclinată să 
permită retragerea dumneavoastră dacă aţi fi dispusă să vă retrageți în mod 
voluntar. 

— Nu fi prea sigură. 

— De ce n-aş fi? 

— Ei bine, nu numai că Nadashe Nohamapetan a încercat să ucidă împăraxul 
cu o navă spaţială, ceea ce nu e grozav pentru renumele întregii voastre 
familii blestemate, dar ar mai fi şi frauda endemică pe care auditorii mei au 
descoperit-o în registrele voastre contabile din ultimii câţiva ani. 

Fundapellonan îşi coborî capul: 

— Şi registrele contabile ale Casei de Lagos sunt lipsite de orice urmă de 
fraudă și de corupţie, Lady Kiva? Știţi la fel de bine ca mine că luarea 
caimacului — de către angajaţi, de directori și, da, uneori, în mod regretabil, și 
de către membri ai familiei — nu este ceva neobișnuit. Este, desigur, 
regretabil. Dar nu şi neobişnuit. 

— Şi ăsta este argumentul în favoarea preluării controlului de către un 
Nohamapetan? Că toată lumea face aşa? 

— Ca să fim sinceri, toată lumea face aşa. 

— Ca să fim sinceri, nu toată lumea încearcă, la dracu”, s-o omoare pe 
împărax. 

— Prin urmare, răspunsul dumneavoastră este „nu“. 

— Răspunsul meu este: „Am impresia că-ţi baţi joc de mine!“ 
Fundapellonan ridică din umeri. 

— Cum doriţi. Trebuie să vă spun că intenţionăm oricum să cerem demiterea 
dumneavoastră. 

— Baftă! 

— Nu avem nevoie de baftă, Lady Kiva. Ne bazăm pe incompetenţa 
dumneavoastră. 

— Ce naiba zici? 

— Probabil că știți că procentul de sabotaje asupra proprietăţilor și 
mărfurilor familiei Nohamapetan a crescut substanţial. 


— Am auzit. 

— Atunci sunteţi conștientă și că acest lucru constituie un impediment în 
posibilitatea casei de a-și îndeplini obligaţiile comerciale. Ceea ce afectează 
reputaţia casei. 

— Nu ştiu, spuse Kiva. Nu voi nega că procentul sabotajelor a crescut, dar 
mi se pare că cel mai elocvent exemplu în acest sens a fost atunci când 
Nadashe a transformat o navă nou-nouţă a familiei Nohamapetan într-un 
rahat de fier vechi. Dacă tot ne preocupă reputaţia casei, poate ar trebui să 
adăugăm și chestia asta pe listă. 

— Poate că împăraxul va vedea altfel lucrurile, zise Fundapellonan 
încruntându-se. 

— Mă îndoiesc, spuse Kiva, arătând spre documentul sigilat. Unul din astea 
o să te ajute s-o vezi pe Grayland, dar nu cred că împăraxul o să uite cum s-a 
ridicat casa ta împotriva ei. 

— Nu întreaga casă, doar unul dintre membrii ei. 

— Mult succes cu argumentul ăsta. 

— Nu eu voi oferi acest argument, ci Contesa Nohamapetan. Kiva tresări. 

— Vine aici? 

— Sigur că da, spuse Fundapellonan și zâmbi. Lady Kiva, așa cum v-aţi dat 
seama cu perspicacitate, reputația Casei de Nohamapetan a fost lovită grav în 
ultima vreme. Și un biet avocat nu poate rezolva aşa ceva. Și nici o mie de 
avocaţi. Singura modalitate de rezolvare este aducerea Contesei de la 
Terhathum pentru a-i vorbi împăraxului în mod direct. Mă aflu aici ca să mă 
îngrijesc de câteva preliminarii relativ minore, cum ar fi — îmi cer iertare — 
discuţia cu dumneavoastră. Contesa se va ocupa de adevăratele probleme 
spinoase. 

— Şi când ajunge? 

Fundapellonan se uită spre încheietura mâinii, unde avea un ceas, gest care 
o enervă pe Kiva prin dramatismul excesiv. 

— Dacă nava şi-a respectat programul, în aproximativ trei zile. Ceea ce vă 
dă destul timp să vă răzgândiţi, zise uitându-se în sus. Dar nu e prea mult 
timp, Lady Kiva. N-aveţi mult timp. 

CAPITOLUL 5 


— Deci cam cât timp, mai exact? 

Marce Claremont reușea să-şi menţină o expresie calmă — în ultima vreme, 
cel puţin, învățase măcar cum să facă asta —, dar în sinea lui, acolo unde 
conta, își dădea palme peste faţă și-și zgâria obrajii. Viaţa lui din ultima lună 
se rezumase la a răspunde din nou și din nou și din nou la aceeași întrebare cu 
variațiile ei infinite, dar minore, oamenilor care nu doreau să fie convinși de 
răspuns şi care nu dispuneau de cunoştinţele matematice necesare pentru a 
înțelege de ce avea să fie adevărat, indiferent cât de mult şi-ar fi dorit ca 
răspunsul să fie altul. 

Dar ăsta era acum jobul lui Marce: Asistent Special pentru Politica 
Științifică al Împăraxului Grayland a II-a, însărcinat cu comunicarea 
problemelor legate de prăbușirea iminentă a Fluxului către Persoanele Foarte 
Importante. Aceste VIP-uri includeau, dar nu se limitau la: miniștri imperiali, 
parlamentari, şefi ai caselor nobile şi anturajul lor, episcopi şi arhiepiscopi ai 
Bisericii Interdependente și ai altor biserici, oameni de știință, jurnaliști, 
celebrități de prim rang, formatori de opinie, intelectuali cunoscuţi de marele 
public și obișnuiții moderatori de talk-show-uri. 

Toată ziua, zi de zi, întreaga lună. 

Toată ziua, zi de zi, pentru tot viitorul previzibil. 

Chiar în acest moment, Marce își adusese prezentarea lui practică şi testată 
în fața Societăţii Imperiale de Exogeologie, care se adunase pentru convenția 
ei bienală la Centrul Comercial; bienală, fiindcă membrilor din toată 
Interdependenţa le era greu să-și miște fundurile respectabile de-a lungul 
curenților de Flux preţ de săptămâni și uneori luni de zile ca să ajungă unde 
voiau să meargă, și organizată la Centrul Comercial, fiindcă, pur şi simplu, 


toți curenții duceau la Centrul Comercial. 

(Pentru moment, încercă să-i spună o voce oarecare din mintea lui Marce. 
Marce făcu acea voce din mintea lui să tacă.) 

S-ar crede că, dintre toate grupurile de oameni cărora li se adresase Marce 
vorbind despre prăbușirea curenților Fluxului, oamenii de știință ar fi fost cel 
mai uşor de convins. În fond, Marce deţinea date, date adunate timp de trei 
decenii, cercetate şi codificate şi prezentate într-un format pe care fiecare om 
de ştiinţă l-ar fi putut pricepe. Diagrame şi grafice, coloane şi note de subsol 
şi, bineînţeles, un fișier digital plin de toate informaţiile brute pe care tatăl 
său, Contele Claremont, le adunase vreme de treizeci de ani. 

Dar, după cum se dovedise, oamenii de știință erau, fără excepţie, publicul 
cel mai dificil. Marce putea înţelege că fizicienii de Flux aduceau argumente 
contrare sau îl desconsiderau: era domeniul lor de activitate, în fond, şi acum 
venea un lord oarecare de la o universitate obscură din hăurile spaţiului ca să 
le prezinte informaţii, de la tăticul lui, informându-i că tot ce crezuseră că au 
înţeles despre Flux era complet greșit. Era o adevărată lovitură sub centură, 
ca să folosim o metaforă. De fapt, Marce ar fi fost surprins dacă savanții din 
domeniul Fluxului ar fi făcut orice altceva decât să-l atace, cel puţin până 
când aveau să se aplece cu răbdare asupra datelor şi să recunoască adevărul 
terifiant din spatele lor. Dar nu erau numai savanții din domeniul Fluxului. 
Fiecare grup de oameni de știință, din fiecare disciplină, se sfădise cu el în 
legătură cu datele pe care el și tatăl său le adunaseră și le interpretaseră. 
Marce fusese sincer consternat din cauza asta până când își amintise de zilele 
facultăţii și de ceea ce-i spusese șeful departamentului său odată despre 
colegii care se simțeau obligaţi și erau hotărâți să facă legătura dintre orice 
nouă descoperire și propriul domeniu de expertiză și numai cu acela: 

„Când ai un ciocan în mână, orice ţi se pare un cui.“ 

Nu era un mod nou de exprimare, dar ideea era nouă pentru Marce: erau 
mai mulți oameni de ştiinţă care cunoşteau câte ceva şi care pe urmă 
considerau că acel ceva era universal aplicabil în orice altă problemă, până 
într-acolo încât excludeau sau desconsiderau informaţiile de la oamenii a 
căror expertiză era într-adevăr acea altă problemă. 


Marce nu avea în mod special această prejudecată — își dădea seama cât se 
poate de bine de tot ce nu ştia, ceea ce în perioada asta părea să însemne tot 
ceea ce nu avea legătură cu prăbușirea Fluxului — dar, pe de altă parte, era din 
ce în ce mai conștient și de numărul oamenilor de ştiinţă care agitau ciocane 
în aer, căutând cuiul din datele lui şi din prezentarea sa. 

Era epuizant. De câte ori nu-și dorise Marce să-și ridice mâinile în aer şi să 
spună: Perfect, nu aveţi decât să nu vă încredeţi în mine sau datele mele; 
mult succes, veți fi primii care vor fi făcuţi pastramă când va avea loc 
prăbușirea. Dar apoi îşi amintise că-i promisese lui Grayland — Împăraxul 
Interdependenţei, care într-un mod ridicol şi improbabil îi devenise prietenă — 
că o va ajuta să găsească un mod de a împiedica prăbușirea întregii civilizaţii. 

Şi asta însemna să nu urle în faţa unui cor de exogeologi recalcitranţi că 
Fluxului nu-i păsa dacă ei credeau că se va prăbuși sau nu și să le răspundă 
pentru a nu ştiu câta oară la aceeași blestemată de întrebare simplă pe care o 
primea la fiecare prezentare. 

— Nu mai e timp deloc, îi răspunse Marce bărbatului care-i pusese 
întrebarea, un personaj plin de el şi chel, care era probabil cel mai celebru 
savant din toată Interdependenţa în domeniul foarte specific al cine ştie cărei 
roci vulcanice. 

Marce arătă spre schema care se mișca în aer deasupra lui și care prezenta 
sistemele Interdependențţei şi ale tuturor curenților de Flux care se întindeau 
între ele, indicând în special spre curentul care făcea legătura dintre Centrul 
Comercial, capitala Interdependenţei și Capăt, care era planeta lui și pe care 
se întreba dacă o s-o mai vadă vreodată. 

— Aşa cum am spus, curentul de la Capăt la Centrul Comercial a început 
deja să se prăbușească. Se prăbușește dinspre Capăt, în direcţia Centrului 
Comercial. Una dintre ultimele nave care au sosit de la Capăt a fost, din 
întâmplare, chiar nava cu care am venit. Nu au mai avut loc sosiri de la Capăt 
de săptămâni întregi. Nu vor mai fi sosiri, din câte se poate estima pe baza 
datelor pe care le avem. 

— Prin urmare Capătul este izolat de lume. 

— Într-o direcţie, zise Marce arătând spre celălalt curent care se arcuia de la 


Centrul Comercial spre Capăt. În cealaltă direcţie, curentul rămâne deschis, 
deocamdată. Putem trimite nave spre Capăt. Doar că acestea nu se vor mai 
întoarce. 

Marce arătă apoi spre un alt curent, care lega Centrul Comercial de 
Terhathum: 

— Suntem aproape siguri că acest curent dintre Centrul Comercial și 
Terhathum va fi următorul curent de Flux ce se va prăbuşi. Ne așteptăm ca 
acest lucru să aibă loc în următoarele câteva săptămâni. Împăraxul a decis ca 
mai multe aparate de zbor de cercetare să monitorizeze găvanul de Flux acolo 
şi trimitem drone specializate prin găvan pentru a măsura soliditatea 
curentului. 

— Cum faceți acest lucru? întrebă un alt exogeolog. 

— Ei bine, este complicat, spuse Marce. 'Topografia internă a Fluxului nu 
corespunde în mod exact cu spaţiul-timp cu care suntem obişnuiţi. De fapt, 
dacă nu am învălui navele noastre într-o bulă mică de spaţiu-timp înainte ca 
acestea să intre în Flux, ele pur şi simplu ar înceta să existe, cel puţin în felul 
pe care-l definim noi drept existență. Aş putea explica asta mai bine, dar aș 
avea nevoie de mai mult timp şi trebuie să susţin o altă prezentare la celălalt 
capăt al Centrului Comercial în două ore şi jumătate. 

Asta stârni câteva râsete. 

— Când curentul de la Centrul Comercial spre Terhathum se va prăbuși, 
Terhathum va fi izolat, la fel ca și Capătul, spuse chelul probabil-expert-în- 
vreun-fel-de-roci-vulcanice. 

— Nu, răspunse Marce și fu sigur că auzi un geamăt. Capătul se numește 
Capăt și pentru că are doar un curent care merge spre el şi altul care vine 
dinspre el și ambele converg aici, la Centrul Comercial. 

Marce arătă spre locul unde era înfățișat sistemul Terhathum în imaginea 
plutitoare: 

— Terhathum este conectat la Centrul Comercial, dar este conectat şi la alte 
trei sisteme: Shirak, Melaka și Paramaribo. Așa că acum, în loc să mergem 
direct la Terhathum de la Centrul Comercial, cea mai rapidă rută va fi spre 
Melaka şi abia pe urmă spre 'Terhathum. Călătoria pe această rută durează cu 


nouă zile în plus. 

— Dar Terhathum nu va fi izolat. 

— Nu încă, zise Marce şi merse spre panoul de control al imaginii și apăsă 
un buton pentru a porni o animaţie. Dar prăbușirea curentului de la Centrul 
Comercial la 'Terhathum este doar prima dintre ele. La scurt timp după 
prăbuşirea unui curent, vom începe să pierdem mai mulți. 

Unul câte unul, curenţii dispăreau din imagine și conexiunile dintre planete 
se împuţinaseră. 

— După trei ani, unele sisteme vor fi deja izolate complet, zise în timp ce 
animația continua să ruleze. După zece ani, toți curenţii Fluxului vor 
dispărea. 

— Şi nu vom avea nicio modalitate de a călători de la un sistem spre un altul 
fără curenţi? întrebă cineva, după o clipă. 

— Doar dacă vom pleca în călătorii ce vor dura cel puţin sute de ani, spuse 
Marce. Motoarele navelor noastre sunt proiectate să se deplaseze doar în 
cadrul unui sistem, la viteza ce reprezintă doar o mică fracțiune din viteza 
luminii. Chiar dacă am construi nave care să se deplaseze mai iute — să zicem 
cu 10% din viteza luminii —, călătoriile până la cele mai apropiate sisteme tot 
ar dura zeci de ani. 

Marce văzu o mână ridicată. 

— Şi desigur că, fiind oameni de știință, nu trebuie să vă aduc aminte că 
viteza superioară vitezei luminii este o imposibilitate fizică. Mâna coborî 
imediat. 

— Sunteţi sigur de toate aceste lucruri? întrebă omul cel chel. Fiindcă i-am 
spus cumnatului meu, care este fizician în domeniul Fluxului, că ne întâlnim 
cu dumneavoastră astăzi și mi-a spus direct că sunteți un excentric care a 
reuşit s-o înșele pe Împărax. Marce zâmbi, auzindu-l. Era obişnuit şi cu 
întrebarea aceasta. 

— Domnule, nu cred că înțelegeţi, spuse el. Eu — și tatăl meu, fiindcă este 
lucrarea lui — am fi încântați să ne înşelăm. Am fi încântați dacă fiecare alt 
fizician al Fluxului ar studia datele pe care le-am furnizat oricui doreşte să le 
vadă, ar descoperi lacune și ar reuși să demonstreze fără urmă de îndoială că 


am omis vreo informaţie pertinentă care ar arăta că am interpretat datele în 
mod greşit în tot acest timp. Nu așa funcţionează știința? Dumneavoastră le 
prezentaţi colegilor dumneavoastră o ipoteză, le arătaţi toate măsurătorile şi 
observaţiile şi datele și le cereți să dovedească contrariul. Cel mai bun 
scenariu, domnule, este ca tatăl meu și cu mine să fim demascaţi drept 
escroci, iar eu să mă întorc rușinat acasă la Capăt. Avem o singură problemă 
însă, pe care am expus-o deja, zise Marce arătând din nou spre Capăt. Deja a 
început, în conformitate cu prognozele şi datele noastre. În acest moment ne 
mai contrazicem pe această temă doar fiindcă s-a prăbușit un singur curent şi 
fiindcă mai putem găsi explicaţii pentru navele acelea care ar fi trebuit să 
sosească la Centrul Comercial, dar nu au mai sosit. Când va avea loc 
prăbuşirea curentului de Flux de la Centrul Comercial la 'Terhathum, o 
chestiune de câteva săptămâni, timpul acordat dezbaterii despre starea 
Fluxului se va încheia. Şi când se va întâmpla asta, ceea ce trebuie să ne 
întrebăm noi este ce vom fi pregătiţi să facem, ca oameni de știință, pentru a-i 
ajuta pe ceilalți din Interdependenţă să supraviețuiască. 

— Dumneavoastră spuneţi „ca oameni de ştiinţă“, dar împăraxul susține că a 
avut viziuni despre ceea ce urmează să se întâmple, se plânse un exogeolog. 

Marce păru stânjenit la auzul acestor cuvinte: 

— Nu pot să vorbesc despre acest lucru. Pot doar să confirm angajamentul 
Împăraxului Grayland în ceea ce priveşte continuarea și dezvoltarea cercetării 
legate de acest subiect, care a fost începută de tatăl Majestății Sale, Attavio al 
VI-lea. 

— Dar nu vi se pare ciudat că a început să vorbească despre aceste prostii 
mistice? Nu cred că o ajută absolut deloc în susținerea acestui caz. 

Marce se opri o clipă ca să-şi aleagă bine cuvintele: 

— Stimaţi colegi, spuse el în cele din urmă, v-am oferit o prezentare de o oră 
asupra unei ipoteze ale cărei date corespund comportamentului observat al 
universului, care au fost revizuite inter pares şi care respectă fiecare standard 
acceptat şi are rigoarea necesară oricărei cercetări ştiinţifice. Cu toate acestea, 
pot să văd că mai puţin de jumătate dintre dumneavoastră sunt convinși peste 
jumătate de cercetarea mea. Sunteţi oameni de știință. Dacă nu vă pot 


convinge pe toţi dintre dumneavoastră cu datele mele, atunci probabil că voi 
reuşi şi mai puţin să conving marele public. 

Privi în jur spre exogeologi, care tăceau. 

— Acum nu o să vă spun că înţeleg afirmaţia împăraxului despre viziunile şi 
revelaţiile Majestății Sale, spuse Marce. Eu, unul, nu pot afirma cu 
certitudine că le cred. Dar am încredere în împărax. Cred că împăraxul este 
gata să-şi ajute toți supușii să se pregătească pentru ce va veni. Și dacă o 
viziune ajută acolo unde ştiinţa efectivă, observabilă şi verificabilă nu ajută, 
atunci sunt deschis față de viziuni. Având în vedere cu ce ne confruntăm, 
poate că şi dumneavoastră ar trebui să faceți la fel. 


Marce o simţi pe femeie înainte s-o vadă sau, mai bine zis, îl văzu pe Nadau 
Wilt, asistentul şi garda sa de corp, cum se încordează în timp ce se îndreptau 
spre mașina care-l aștepta pe Marce și cum se interpune între el şi cineva care 
se îndrepta în mod clar spre ei. Își ridică privirea şi văzu o femeie care se 
apropia, nu cu mult mai în vârstă decât el, cu un aer dezordonat, ţinând un 
vraf de hârtii în braţe. 

Femeia văzu cum se mişcase Wilt și se opri la câţiva metri depărtare, 
ridicând mâinile în sus, prevăzătoare: 

— Aţi spus adevărul acolo, Doctore Claremont? 

Marce zâmbi; trecuse ceva timp de când i se adresase cineva cu „doctore“. 

— Despre prăbușirea Fluxului? Absolut. 

— Nu, nu despre asta, spuse femeia, iar iritarea şi dezaprobarea din tonul ei 
erau cât se poate de limpezi. Despre cât de încântat aţi fi să vi se dovedească 
că greşiţi. 

Ah, îşi zise Marce, o luăm de la capăt. O caracteristică constantă a acestor 
prezentări despre prăbuşirea Fluxului era aceea că existau întotdeauna unul 
sau doi participanți care doreau să-l încolțească mai târziu ca să-i 
împărtăşească propriile teorii 

„Ştiinţifice“, cum ar fi faptul că Fluxul era de fapt avionul fantomă sau 
despre cum însuși Împăraxul închidea curenţii Fluxului la cererea unei specii 
de extratereștri inteligenţi, care nu fuseseră descoperiți până acum, care 


păreau o încrucișare dintre un rechin şi un pudel (astea erau însoţite de 
desene). Strategia lui Marce, în asemenea situaţii, era să fie politicos, dar să-l 
lase pe Wilt să-l ducă spre următorul eveniment. 

— Da, spuse el politicos. În acest caz, aş fi foarte fericit să mi se dovedească 
că greşesc. 

— Sunteţi sigur de asta? Fiindcă trebuie să vă spun, Doctore Claremont, că 
eu una nu am fost prea bucuroasă când dumnea- voastră mi-aţi dovedit că 
greşesc. 

Marce fu tulburat de acest comentariu preț de câteva secunde, apoi se 
lămuri. Şi rămase cu gura căscată: 

— Sunteţi... Hatide Roynold. 

— Da. 

— Le-aţi spus Nohamapetanilor că curenţii Fluxului se deplasează, nu că 
dispar. 

— Da. 

— V-aţi înşelat în această privinţă. 

— Da, da, spuse Roynold iritată. Poate că n-aş fi greșit dacă tatăl 
dumneavoastră ar fi catadicsit să răspundă la scrisorile mele pe acest subiect, 
dar nu a făcut-o. 

— Împăraxul îi ceruse să-şi păstreze cercetarea confidențială, spuse Marce. 

— Am înţeles că asta este scuza lui, sigur. 

— Nohamapetanii s-au folosit de datele dumneavoastră ca să pună la cale o 
lovitură de stat. 

— Ei bine, mie nu mi-au spus ce au de gând să facă, zise Roynold. Așa cum 
nici împăraxul, îmi imaginez, nu v-a spus că s-a folosit de datele 
dumneavoastră în povestea aia ridicolă cu 

„viziunile“ ei. 

Marce se uită în urmă, spre clădirea de conferinţe de unde tocmai ieşiseră: 

— Cum... aţi participat la prezentarea de azi? Nu sunteţi un exogeolog. 

— Am înșfăcat un ecuson, zise Roynold arătându-l, aproape scuzându-se. 
Uitaţi-vă cum arăt. Ceilalţi exogeologi nu sunt nici ei nişte rafinați într-ale 
modei. Am trecut neobservată. 


— Lord Marce, ar trebui să plecăm, spuse Wilt, ştiind când trebuia să 
intervină, iar Marce se întoarse, permițându-i să-l conducă. 

— Nu aveţi dreptate, Doctore Claremont, spuse Roynold, înaintând din nou 
spre el și apoi oprindu-se încă o dată când Wilt o fulgeră cu privirea aceea 
plină de subînţeles, dar nu se îndepărtă. 

— Ce vreţi să spuneţi? întrebă Marce. 

Roynold arătă spre geanta diplomat a lui Marce, care conţinea tableta lui, 
proiectorul pentru prezentare și documentele lui. 

— Mă refer la munca dumneavoastră. Nu este corectă. Nu este greșită, nu în 
întregime. Dar nu este corectă. Pe deplin. Este incompletă. 

— Incompletă. Roynold încuviinţă. 

— Exact. 

Marce se apropie puțin de Roynold, spre totala consternare a lui Wilt: 

— Datele tatălui meu au prezis prăbușirea curentului de Flux al Capătului cu 
un grad extrem de ridicat de certitudine, spuse el. Am verificat chiar eu 
calculele. 

— Da, spuse Roynold. Este corect. Și veţi avea dreptate și în legătură cu 
prăbușirea legăturii dintre Centrul Comercial și Terhathum. Atenţie, am spus 
deja că nu aţi greșit. 

— Dar de ce anume este incomplet? 

— Acea parte nu este incompletă. Dar teoria dumneavoastră este. 
Dumneavoastră și tatăl dumneavoastră aţi lucrat la teoria generală a prăbuşirii 
Fluxului. Asta este o teorie specială, adăugă Roynold scuturând hârtiile din 
mână. 

— Ce vreţi să spuneţi? 

— Vreau să spun că tatăl dumneavoastră prezice în mod corect prăbuşirea 
curenților Fluxului și dumneavoastră aţi verificat calculele. Dar a omis faptul 
că, în acest timp, Fluxul va deschide niște alți curenți de asemenea. Nu aţi 
verificat niciodată acest lucru, deoarece el l-a ignorat. 

Roynold îi întinse hârtiile lui Marce, care se apropie şi le luă. 

— Am înţeles lucrurile greșit fiindcă am plecat de la câteva presupuneri 
incorecte pe care nu le-am verificat, continuă Roynold în timp ce el citea. M- 


ar fi ajutat mult dacă cercetarea mi-ar fi fost revizuită inter pares, dar eram 
plătită să păstrez totul secret față de ceilalți, zise ridicând din umeri. S-a 
dovedit că procesul meu de gândire era corect, doar că introdusesem 
condiţiile iniţiale greșite. Când am văzut datele dumneavoastră, mi-am dat 
seama că tatăl dumneavoastră și cu mine studiam aspecte diferite ale aceleiași 
probleme. Înrudite, dar aproape independente. Și am încorporat descoperirile 
dumnealui în cercetarea mea, arătă ea spre hârtii. Și am obținut asta. 

Marce îşi ridică ochii din hârtii şi-i aruncă o privire furișă și tăcută lui 
Roynold. 

— Nu-i așa că am dreptate? întrebă Roynold și-și flutură mâna spre hârtii. 
Sunt doar calcule preliminare, desigur, și totuşi... 

— Lord Marce, spuse Wilt, ceva mai insistent de data aceasta. 

Marce încuviinţă spre garda sa de corp şi apoi se întoarse din nou spre 
Roynold ridicând hârtiile. 

— Pot să le iau cu mine? 

— Le-am adus pentru dumneavoastră. 

— Cum pot să dau de dumneavoastră? Ca să vorbim pe îndelete despre asta. 

— Informaţiile mele de contact sunt pe prima pagină. 

— Când pot suna ca să nu deranjez? Roynold zâmbi încurcată. 

— Nu există un moment nepotrivit, Doctore Claremont. 

Deocamdată sunt între oportunități. 

Marce se încruntă: 

— Credeam că sunteţi profesoară. 

— Ei, ce să fac, spuse Roynold. Se pare că atunci când munca ta este folosită 
de trădători în scopul subminării Interdependenţei și pentru a încerca să 
asasinezi împăraxul, locul tău de muncă la o universitate imperială devine... 
problematic. 

— Nu e vina dumneavoastră că v-au folosit datele în acest mod. 

Nu v-au informat ce au de gând. 

— Nu, încuviință Roynold. Pe de altă parte, nici eu n-am întrebat, nu? zise 
ridicând din umeri. Și oricum, aşa am avut destul timp liber să lucrez la asta. 
Nu sunt complet sigură cum o să-mi asigur hrana după săptămâna viitoare. 


Dar presupun că la asta folosește venitul minim garantat în Interdependențţă. 

Marce, auzind-o, o privi mirat: 

— Chiar așa? spuse el. 

— Cu partea asta probabil c-am exagerat, nu-i aşa? Îmi cer scuze. Uneori îmi 
este greu să ştiu când să mă opresc. 

Marce zâmbi şi-i întinse hârtiile înapoi lui Roynold: 

— Veniţi cu mine. Mai am o prezentare în partea cealaltă a orașului la care 
voi întârzia. Putem vorbi pe drum. Și pe urmă putem vorbi din nou. 

— Foarte bine, încuviință Roynold şi luă hârtiile. Chiar nu vă deranjează să 
vi se dovedească că nu aveţi dreptate. Nu mă aşteptam la asta, de fapt. 

— Dar aţi spus-o chiar dumneavoastră, Doctore Roynold. Nu am greșit. Doar 
că nu am dreptate. 


CAPITOLUL 6 


Curentul de Flux de la Centrul Comercial la 'Terhathum se prăbuşise. 

Prăbușirea avusese loc înainte de vreme, dar se încadrase în intervalul de 
probabilitate al predicției pe care Marce Claremont i-o oferise împăraxului 
Grayland a II-a. Ultima navă ce trecuse prin găvanul de Flux de la Centrul 
Comercial spre Terhathum fusese cinciarul Casei de Nohamapetan, Îmi voi 
aminti mereu de tine când erai copil, care pătrunsese în curentul de Flux cu 
şase ore înainte de prăbuşire. Căpitanul Copilului fusese avertizat, înainte să 
intre în curentul de Flux, că Specialistul Științific al împăraxului prevăzuse 
prăbuşirea lui și mai fusese avertizat şi că prăbuşirea avea să se răspândească 
din locuri aleatorii ale curentului şi nu avea să înceapă de la un capăt şi să 
înainteze ca un val spre celălalt, cum se întâmplase cu prăbuşirea curentului 
de la Capăt la Centrul Comercial. Stația de Comandă a Traficului de la 
Centrul Comercial sugerase reconfigurarea traseului navei prin Melaka și 
apoi spre Terhathum. Căpitanul Copilului, Daris Moria, își exprimase faţă de 
ofiţe rul ei Lin Burrotinol disprețul pentru Grayland a II-a, pentru Specialistul 
ei Științific și pentru Staţia de Comandă a Traficului de la Centrul Comercial 
şi comandase intrarea navei ei în găvan așa cum era programată. 

Nava nu avea să ajungă la 'Terhathum la timp și, de fapt, nu avea să ajungă 
deloc. Copilul avea să fie pierdută pentru Interdependenţă pentru totdeauna. 
Avea să iasă din curentul prăbușit de Flux într-un loc aflat la mai multe mii 
de ani-lumină depărtare de orice planetă locuită de ființe omenești. Și asta din 
cauză că Fluxul, deși era considerat un fluviu sau o cale sau orice alt tip de 
suport liniar de transport, nu semăna de fapt cu nimic din toate acestea şi nu 
era nici pe departe liniar. Dacă Copilul ar fi fost aruncată afară din curentul 
de Flux cu o secundă mai devreme, ar fi ajuns la doar un an-lumină depărtare 


de steaua Sirius A, care se afla şi ea relativ la o aruncătură de băț depărtare de 
sistemul solar ancestral al umanităţii. Dacă ar fi fost aruncată o secundă mai 
târziu, s-ar fi trezit mult mai aproape de miezul galactic al Căii Lactee. 

Dar, în oricare dintre aceste cazuri, s-ar fi aflat undeva departe. Departe de 
Centrul Comercial, departe de 'Terhathum, departe de umanitate. Departe de 
salvare. Departe de viaţă. 

Îmi voi aminti mereu de tine când erai copil era o navă proiectată să poată 
susține vieţile şi siguranţa echipajului ei vreme de cinci ani înainte ca totul să 
degenereze, în mod inevitabil, în haos și nebunie. Dar, ca toţi cinciarii 
comerciali, Copilul nu era de fapt pregătită să le susțină viața membrilor 
echipajului vreme de cinci ani. În acest caz, Copilul fusese destinată să facă 
transporturi de marfă scurte de la Centrul Comercial la Terhathum şi înapoi, 
din nou şi din nou, călătorii care aveau o durată de aproximativ două 
săptămâni pe o direcţie. Nu era nevoie să fie echipată așa încât să susţină 
viaţa echipajului pe termen lung. Doar că acum ar fi fost nevoie. 

Căpitanul Moria le ceru membrilor echipajului să se liniştească și ei se 
calmară preţ de două săptămâni. Peste alte două săptămâni, Moria avea să fie 
moartă, iar membrii echipajului, care înțeleseseră mult prea bine ce i se 
întâmplase Copilului, unde se aflau (și unde nu se aflau) şi de cât de puţină 
hrană și alte resurse dispuneau, aveau să înceapă să se războiască. Peste o altă 
lună, jumătate dintre membrii echipajului aveau să fie morţi, inclusiv 
majoritatea ofițerilor. lar după alte șase săptămâni, echipajul avea să se 
reducă la treizeci de membri, împărţiţi în trei grupuri necooperante, iar 
sistemele navei aveau să înceapă să cedeze. 

Aveau să treacă încă 277 de zile până când ultimul membru al echipajului, 
un manipulant de marfă pe nume Jayn Brisfelt, avea să înregistreze o 
mărturie detaliată a ultimelor zile extrem de deprimante ale Copilului și ale 
echipajului său, asta înainte de a se îndrepta spre biroul de securitate de unde 
a luat un pistol, s-a retras în una dintre camerele destinate echipajului, și-a 
pus una dintre comediile preferate şi apoi s-a împușcat în toiul râsului de la 
partea favorită din film. 

Mărturia înregistrată pe o tabletă nu avea să fie văzută sau auzită de vreo 


ființă vie. Tableta însăşi, ale cărei baterii interne aveau să se descarce în doi 
ani, urma oricum să-și piardă capacitatea de funcţionare cu cincizeci de ani 
mai târziu, chiar dacă ar fi fost reîncărcată. Nava însăși avea să devină o 
carcasă rece, lipsită de energie în decurs de zece ani. Nu avea să mai fie 
găsită vreodată de oameni sau de alte ființe dotate cu inteligență, dacă acestea 
ar exista cu adevărat. Avea să rătăcească printre stele preț de douăzeci de 
milioane de ani, înainte de a fi suptă de forța gravitaţională a unei stele pitice 
roşii aflate în trecere şi avea să orbiteze în jurul acesteia pentru alte șase 
milioane de ani, pe o orbită asemănătoare unei comete, înainte de a cădea în 
stea şi de a se vaporiza în atomii ei constitutivi. 

Dar astea toate aveau să se întâmple în viitor. 

Pentru moment, prăbuşirea curentului de Flux dintre Centrul Comercial și 
Terhathum fusese confirmată printr-o procedură simplă: o dronă de cercetare 
încercase să zboare în găvanul de Flux şi nu reușise. Acolo unde fusese 
găvanul, cu doar câteva clipe înainte, nu mai era nimic altceva decât spațiul- 
timp convenţional și vidul. Și alte nave sondaseră zona în ideea că găvanul de 
Flux ar fi putut să se miște sau că e în curs de deplasare, lucru rar văzut, dar 
care teoretic era posibil. Nu se mişca. Pur şi simplu dispăruse. 

Aveau să treacă săptămâni sau luni până când știrea despre prăbușirea 
curentului 'Terhathum a ajuns până la toate sistemele Interdependenţei 
(inclusiv la 'Terhathum însuși, care acum se afla la o lună distanță de Centrul 
Comercial), dar, în cadrul Centrului Comercial, efectul fu imediat. 

La Bursa de Stocuri și Mărfuri ale Centrului Comercial, stocurile şi piaţa la 
termen a mărfurilor căzură şi valori de miliarde de mărci se evaporară 
aproape instantaneu. Un număr foarte mic de speculanți care vânduseră pe 
termen scurt se treziră, momentan, aproape ridicol de bogaţi până când 
tranzacţionarea se opri întru totul, iar câștigurile și pierderile fură înghețate. 

Mai multe case comerciale depuseră reclamaţii Casei de Aiello, care deţinea 
monopolul pe asigurări, pentru pierderile suferite din cauza prăbuşirii 
curentului de Flux de la Capăt la Centrul Comercial (care acum era aproape 
sigur confirmată). Reclamaţiile erau pentru navele, mărfurile și echipajele 
pierdute și însumau în total miliarde de mărci. Casa de Aiello le respinsese 


aproape pe toate, afirmând, nu chiar fără motiv, că prăbuşirea curenților de 
Flux constituia o calamitate naturală. 

Magazinele și pieţele din tot sistemul Centrului Comercial se umplură de 
cumpărători panicaţi care veniră întâi să-și cumpere articolele esenţiale şi pe 
urmă, tot ce mai rămăsese de cumpărat. Proprietarii de magazine, depăşiţi de 
situaţie, încercară să-i asigure pe cumpărători că prăbușirea unui singur 
curent de Flux nu însemna că erau automat condamnaţi la foamete și 
disperare. Dar mesajul nu părea să fie primit cum trebuie, aşa cum sperau. 

Forţele de poliţie și de securitate din tot sistemul trecuseră la nivelul de 
alarmă foarte ridicat şi se pregăteau de revolte. Vestea bună era că panica 
părea să se rezume la experienţa cumpărăturilor. Vestea proastă era că nimeni 
nu credea că se va rezuma la asta prea mult timp. 

Biserica Interdependențţei și alte religii se treziră cu lăcașurile de cult pline 
până la refuz, invadate de credincioşii, noii credincioși şi de-fapt- 
necredincioșii-dar-aici-e-o-chestie-al-naibii-de-ciudată-și-mai-bine-nu-riscăm 
care, în funcţie de experienţă, se rugau, meditau sau se întrebau ce era mai 
exact de făcut acum, dacă tot ajunseseră aici. Preoţii de tot felul, rabinii, 
imamii şi alți lideri religioși se aflau la datorie, pe de o parte încântați că pot 
fi de ajutor într-un moment de criză spirituală şi existenţială și, pe de altă 
parte, cât se poate de conştienţi că toate acestea reprezentau echivalentul 
teologic al cumpărătorilor care alergau îngroziţi la piaţă, înșfăcând orice şi 
sperând că asta îi va salva. 

În Hubfall, noii credincioși care nu se aflau la o biserică se strânseseră la 
porţile Brightonului, reşedinţa imperială. Toți cei din sistemul Centrului 
Comercial erau conştienţi de viziunile lui Grayland a H-a legate de viitorul 
Interdependenţei şi de susţinerea acordată de aceasta Lordului Marce 
Claremont, ale cărui descoperiri științifice anticipaseră prăbușirea curenților 
Capătului şi ai planetei 'Terhathum. Indiferent dacă crezuseră că viziunile ei 
erau reale sau un șiretlic pentru a păcăli credulii, sau un semn de instabilitate 
mintală, acum aveau motive să creadă că tot ştia ea ceva. Aşa că veniseră la 
Brighton, unii să o venereze, alţii să se roage și unii fiindcă, deși nu voiau să 
meargă la vreo biserică, își doreau să fie undeva în acest moment cu adevărat 


tulburător din punct de vedere teleologic. 

Împăraxul însă nu se afla la Brighton. Era la Xi'an, habitatul imperial uriaş 
care plutea deasupra planetei Centrului Comercial şi a oraşului Hubfall. Se 
sfătuia, sugerau unii, cu strămoașa ei Rachela, celălalt împărax-profet, 
plănuindu-și următoarea mişcare, următorul ei anunţ, pentru a-și salva 
oamenii și imperiul. 

Și, până la un punct, nu se înșelau. 


Arhiepiscopul Korbijn nu putea pretinde că era prea încântată să-l 
primească pe următorul vizitator, dar în momentul de faţă nu prea avea cum 
să-l refuze. Și astfel se făcu că în biroul ei din Complexul Catedralei Xian 
intră Lordul Teran Assan. 

— Bun venit, Lord Assan, spuse Korbijn, pe un ton despre care spera că este 
îndeajuns de politicos. 

Assan făcu o mică plecăciune și se uită în jur, trecând în revistă biroul 
privat al lui Korbijn, care era imens şi decorat cu foarte mult rafinament. 

— Este impresionant, spuse el. 

— Mulţumesc, spuse Korbijn. Sunt conducătoarea bisericii mele. Assan 
încuviinţă: 

— O biserică ce nu excelează prin umilință. 

— Am fost întemeiați de o mlădiţă a unei familii de comercianţi care ulterior 
a devenit împăraxul unei civilizaţii interstelare, drept pentru care, nu. Nu 
tocmai. 

— Vorbind despre mlădiţele de comercianţi care au devenit împăracşi, 
presupun că aţi auzit vestea că Grayland a II-a se va adresa parlamentului. 

— Am auzit, spuse Korbijn. 

— Se fac speculaţii că se va folosi de această ocazie pentru a anunța legea 
marţială. Văzând că predicția savantului ei favorit referitoare la prăbuşirea 
curentului de Flux s-a adeverit, oamenii au intrat în panică. 

— Nu e încă panică. 

Assan își înclină capul şi pufni dispreţuitor: 

— Serios? 


— Chiar aşa, afirmă Korbijn. Sigur că oamenii sunt tulburaţi și se tem. Dar 
nu au început să dea foc. 

— Deocamdată. 

— Să sperăm că niciodată. Focurile în habitate închise nu sunt niciodată un 
lucru bun. 

Assan îşi înclină capul dincolo de fereastră, unde se adunase o mulțime pe 
pajiştea din fața Catedralei Xian: 

— Afacerea dumneavoastră merge bine în acest moment de criză. 

— Aveţi un motiv să veniţi să mă vedeţi, Lord Teran? 

— Ce va face biserica dacă împăraxul declară legea marțială? 

— Acesta este motivul pentru care aţi venit să mă vedeţi? 

— În parte, zise Assan. Ca reprezentant al breslelor din comitetul executiv, 
am răspuns unui număr mare de apeluri și mesaje de îngrijorare din partea 
caselor nobile și a reprezentanţilor breslelor. Știu că omologii mei din 
parlament au făcut acelaşi lucru pentru propriii alegători. Dar clientela 
dumneavoastră nu e reprezentată de oameni, stimate Arhiepiscop. Este însăși 
biserica. 

— Vorbiţi de parcă nu am avea enoriași, Lord Teran. 

Assan arătă spre mulțime: 

— Mai mulţi acum. 

— Trebuie să spun că nu sunt de acord cu afirmaţia dumneavoastră. 

— Cum doriţi, dar tot nu mi-aţi răspuns la întrebare. 

— Nu m-am gândit până acum, spuse Korbijn. Nu m-am gândit până acum 
fiindcă este pur şi simplu prima oară când aud aşa ceva. Nu obișnuiesc să 
judec în grabă lucruri ipotetice. Aș putea și eu să vă întreb ce-aţi face dacă 
Grayland ar anunţa că interzice micul dejun. 

— Eu sunt un fan al micului dejun. Korbijn își ridică mâinile în aer: 

— N-aţi înţeles ce-am spus. 

— Ba da, o asigură Assan. Dar aş îndrăzni să spun că dumneavoastră n-aţi 
înțeles ce am spus eu. Eu nu vă ofer o ipoteză oarecare, cum ar fi interzicerea 
unei mese zilnice. Împăraxul s-a adresat bisericii în calitatea sa de lider şi v-a 
anunţat că are viziuni — ceva ce n-am mai auzit vreme de un mileniu — și v-a 


obligat pe dumneavoastră, ca biserică, s-o urmaţi. A jucat foarte bine partida 
asta, aş zice, continuă arătând cu mâna spre mulțimea de la catedrală. Aveţi 
acum un val uriaş de oameni panicaţi care a inundat bisericile şi catedralele și 
brusc instituţia dumneavoastră, ceea ce reprezentaţi, stimate Arhiepiscop, are 
mai multă putere. Dar puterea aceasta este primită cu împrumut de la 
împărax, care v-a întins o cursă cu ştirea aceasta falsă despre viziunile ei. 

— Ce insinuaţi? 

— Nu insinuez, o spun tare şi răspicat: a organizat o lovitură de stat — 
împotriva dumneavoastră, în mod special, stimate Arhiepiscop — şi s-a folosit 
de prăbuşirea celor doi curenţi de Flux pentru a trece puterea bisericii în 
mâinile ei. Şi a făcut-o se pare atât de bine, că dumneavoastră nici nu v-aţi 
dat seama încă. Sau poate v-aţi dat seama și nu vă deranjează absolut deloc. 

Korbijn deschise gura să-i răspundă, dar Assan continuă: 

— Şi acum Împăraxul doreşte să se adreseze parlamentului, imediat după 
prăbușirea Fluxului Terhathum, când oamenii sunt speriaţi şi vulnerabili şi 
aşteaptă să fie liniștiți de cineva, fiind uşor de convins din punct de vedere 
politic. Având în vedere toate acestea, întrebarea mea în legătură cu 
posibilitatea ca Împăraxul să declare legea marţială vi se pare în continuare 
întâmplător ipotetică? 

— Nu, spuse Korbijn, după o clipă. 

— Prin urmare, să ne întoarcem la întrebarea mea... 

— Dar nici nu mi se pare probabil, continuă Korbijn, ignorând întreruperea 
lui Assan. Am lucrat cu împăraxul aproape întreaga ei domnie până acum. O 
cunoşteam dinainte de a deveni împărax. Grayland este în multe feluri, Lord 
Teran, şi nu toate dezirabile din partea unui împărax. Dar nu poate fi acuzată 
că ar fi ahtiată după putere. 

— Şi dacă vă înşelaţi? 

— Dacă vă înşelaţi dumneavoastră? 

Acum era rândul lui Korbijn să arate spre mulțimea de afară: 

— Evaluarea pe care aţi făcut-o loviturii de stat a lui Grayland împotriva 
Bisericii Interdependenţei trece cu vederea faptul că în niciun moment, nici 
înainte şi nici după discursul ei în faţa episcopilor, nu a încercat să-și exercite 


controlul asupra bisericii. Nu ea este cea care stă în acest birou și nu ea 
stabilește politicile, practicile şi doctrina. Eu fac toate acestea. Nu ea numește 
preoţii în biserici. Episcopul Carnick se ocupă de asta. Nu gestionează 
serviciile noastre sociale. Episcopul Ornill face asta. Deocamdată. 

— Deocamdată? 

— Se gândește să demisioneze. O criză bruscă de credinţă, așa a spus. Dar 
oricine îi va lua locul nu va fi numit de împărax. Şi asta este exact ceea ce 
vreau să vă spun, Lord Teran. Ca o lovitură de stat să aibă succes, trebuie să 
aibă loc un transfer de putere. Şi acesta nu a avut loc. 

— Cum spuneţi, stimate Arhiepiscop, spuse Assan. Şi cu asta, cred că mi-aţi 
răspuns la întrebare. Vă mulțumesc. 

Îşi înclină capul şi plecă, tot atât de abrupt precum venise, uitându-se din 
nou prin încăpere, aşa cum o făcuse și mai înainte. 

Korbijn rămase nemişcată o clipă, întrebându-se la ce anume asistase de 
fapt, şi se aşeză la biroul ei, neliniştită. Îl sună pe Ubes Ici, asistentul ei. 

Acesta se înfăţişă: 

— Da, Eminenţa Voastră? 

— Convoacă o ședință a consilierilor mei în seara aceasta, spuse Korbijn. La 
şapte. Spune episcopilor să-și anuleze programul dacă e necesar. 

— Pot să le spun subiectul ședinței? 

— Am nevoie de sfatul lor. În legătură cu împăraxul. 

Ici tăcu, de parcă ar fi aşteptat mai multe instrucțiuni, dar se răzgândi: 

— Da, Eminenţa Voastră. 

— Și... Ubes? 

— Da? 

— Pregăteşte un dineu şi răcoritoare. Va fi o ședință lungă. 


— Şi cum a reacţionat Arhiepiscopul Korbijn la insinuarea ta că a fost trasă 
pe sfoară? întrebă Jasin Wu. 

— A negat, evident, spuse Assan. Dar ideea nu era s-o fac să accepte. Ideea 
era să-i plantez sămânţa îndoielii. Sigur, avea şi ea deja îndoielile ei. Cineva 
cu funcţia ei nu poate fi de acord cu un împărax nou-venit care perorează 


despre profeţii. Așa ceva reprezintă o amenințare la adresa puterii şi 
influenţei ei personale. 

Jasin mormăi dezaprobator. Cei doi se aflau în biroul lui Jasin din Casa 
Breslei din Hubfall, cu un design armonios vorbind despre puterea executivă, 
aşa cum era normal pentru poziţia lui Jasin în consiliul de administraţie al 
Casei de Wu. Amândoi aveau pahare cu whisky în mâini, chestie pe care 
Assan o considera un clișeu al puterii executive, la fel cum i se părea și biroul 
imens în care se aflau acum. 

— Când va sosi momentul, voi avea nevoie de ea ca aliat, Teran. 

— Știu asta, Jasin. 

— Perfect. Fiindcă se pare că momentul ăsta va sosi mai curând decât 
credeam. 

— Din cauza prăbuşirii curentului de Flux Terhathum. 

— Din cauză că va fi doar primul dintr-o listă lungă. Ei bine, se corectă 
Jasin, al doilea, dar se vor prăbuși şi altele şi trebuie să fim pregătiți înainte să 
se prăbușească prea multe. 

— Pregătiți pentru lovitura ta de stat. Jasin se strâmbă: 

— Nu mai spune asta cu voce tare, Teran, ce naiba! 

— Spune-i cum vrei, Jasin. Știm amândoi că este necesară. De asta ai tras de 
la bun început sforile ca să fiu numit în comitetul executiv. Ca să o susțin în 
faţa celorlalți membri. 

Jasin se uită spre el: 

— Se zvoneşte că nu eşti atât de popular în comitet. Cuvântul „ticălos“ este 
asociat adesea cu numele tău. 

— Ce să fac, sunt pur şi simplu eu însumi. 

— E drept că ai fost un ticălos de când te ştiu. Spun asta cu respect. 

— Știu. Nu are niciun rost să pretind că sunt ceea nu sunt. Oamenii din 
comitet nu sunt idioţi. Vor vedea adevărul. Deci sunt un ticălos. Dar sunt un 
ticălos care are dreptate. Și nu pot nega punctul meu de vedere, oricât de mult 
m-ar antipatiza. 

— Asta în varianta optimistă. 

— Funcţionează. 


— Să sperăm, zise Jasin şi sorbi din pahar. Nadashe Nohamapetan e încă în 
viaţă. 

— Am auzit. 

Jasin se uită spre Teran: 

— Este încă în viaţă fiindcă i-ai spus lui Deran că plănuiam s-o omor? 

— Nu, răspunse Assan dispreţuitor. Este în viaţă fiindcă biroul lui Deran e la 
trei uşi mai încolo și în Casa de Wu sunt incredibil de multe scurgeri de 
informații. 

— 'Ți-am dat de înţeles că plănuiam ceva. 

— Și n-am spus nimănui. Ştii că vorbesc cu Deran şi Deran ştie că vorbesc 
cu tine. Diferenţa este că Deran crede că sunt agentul lui dublu, când, de fapt, 
sunt al tău. Și, ca agent dublu în serviciul tău, aş vrea să-ți spun că eșecul 
încercării tale e un lucru bun. 

— Nadashe Nohamapetan este periculoasă. 

— Da, este. Dar ea și casa ei pot fi duşmanii sau aliaţii tăi. Casa de 
Nohamapetan a căzut în dizgrație acum, dar este încă puternică. Are încă 
prieteni puternici. Şi pentru ceea ce ești gata să încerci, vei avea nevoie de 
toți prietenii pe care-i poţi găsi. 

— Mi-ar fi plăcut să-i fi putut vedea expresia când i-ai spus că nu tu mi-ai zis 
despre planul lui de a o ucide pe Nadashe, spuse Deran Wu, cu o jumătate de 
oră mai târziu, în biroul său. 

Biroul lui era ceva mai mic decât al lui Jasin, dar poate mai bogat decorat, 
iar whisky-ul lui era mai bun. 

— Ei bine, ştii, spuse Assan. Ştii că vorbesc cu Jasin şi Jasin ştie că vorbesc 
cu tine. Diferenţa este că Jasin crede că eu sunt agentul lui dublu, când, de 
fapt, sunt al tău. Și ca agentul dublu în serviciul tău, aş vrea să-ţi spun că 
acum este timpul să fii atent cu Nohamapetanii. 

— De ce? Începând din momentul ăsta am o înţelegere cu Nadashe. O să 
pună o vorbă bună pentru mine la casa ei, prin avocatul ei. În schimb, eu mă 
voi folosi de contactele mele de la poliție și securitate pentru a face harcea- 
parcea dovezile care o incriminează. 

— Pe care va trebui să încerci să le pui în cârca lui Amit. 


— Da, și? 

— Şi despre Amit se ştie că era copilul favorit al contesei, așa că dacă-i 
acoperi amintirea cu rahat ca s-o scapi pe copila despre care contesa ştie 
precis că i-a ucis favoritul, s-ar putea să nu fie o mișcare așa de câștigătoare 
cum crezi. 

Deran se încruntă: 

— Înţeleg ce vrei să spui. 

— Ştiam eu că o să înţelegi. 

— Ai un plan de rezervă? Assan zâmbi. 

— Depinde cât de agresiv ai vrea să fii în încercarea ta de a deveni împărax. 

— Prin urmare, îi întărâţi pe cei doi verișori Wu unul împotriva celuilalt, 
spuse Tinda Louentintu, care era ṣefa de personal a Contesei Nohamapetan. 

Îi spuse asta în apartamentul imperial din Racheline, cel mai exclusivist şi 
sigur hotel din Hubfall. O spuse aici și nu în birourile Casei de Nohamapetan, 
fiindcă în acele birouri nu era bine-venită, chestie de care trebuia să se ocupe 
fără întârziere. Racheline era un hotel extrem de rafinat, apartamentul 
imperial era proiectat și decorat splendid și whisky-ul, pe care Assan avea 
grijă să-l bea foarte încet, având în vedere cantitatea de alcool deja prezentă 
în sistemul lui, era aproape imposibil de bun. 

— Nu vreau chiar să-i întărât pe unul împotriva celuilalt, spuse Assan. Dar o 
să-i las, pur şi simplu, pe amândoi să creadă că mă folosesc pentru spionarea 
celuilalt în timp ce mă hotărăsc pe care să-l susţin, în final, drept candidat 
pentru a fi împărax. 

— Dacă-şi compară notițele, s-ar putea s-o încurci, spuse Louentintu. 

— Ca să facă asta, ar trebui mai întâi să se oprească din a se urî unul pe altul 
pentru mai mult de cincisprezece secunde. Familia mea este apropiată de 
familia Wu și așa a fost de generaţii întregi. Vârsta mea este între cea a lui 
Jasin şi cea a lui Deran şi am crescut socializând cu amândoi aici în Hubfall. 
Nimeni din afara familiei nu-i cunoaşte mai bine decât mine. Niciunul dintre 
ei nu se află într-un pericol prea mare să se îndrăgostească brusc de celălalt. 

— Ți se pare util să-i ţii asmuţiţi unul împotriva celuilalt. 

— O spui de parcă eu am ceva de-a face cu asta, replică Teran. Familia mea 


obișnuiește să spună: Nimeni nu urăște un Wu așa cum o face un Wu.E un 
miracol când cei din consiliul lor de administraţie sunt de acord cu ce vor 
mânca la prânz, darămite când vine vorba de afacerile lor adevărate. Nu-i 
asmut pe Jasin și pe Deran unul împotriva celuilalt. Dar nu mă deranjează să 
folosesc dezacordul lor în avantajul meu. 

Louentintu încuviinţă: 

— Şi de aceea te afli aici, Lord Teran. 

— Da. Trebuie să ştii că, indiferent ce se va întâmpla, Grayland e acum pe 
cale de a pierde partida. Dacă chiar are viziuni, nu este o persoană stabilă 
mintal. Dacă nu le-a avut, atunci se joacă cu focul într-un moment de criză pe 
care, parţial, l-a creat chiar ea. Pentru binele întregii Interdependenţe, trebuie 
să plece. 

— Dacă spui tu. 

— Ah, dar nu eu spun asta, continuă Assan. Sau nu numai eu, oricum. 
Celelalte case sunt îngrijorate de aceste schimbări ale Fluxului și de lucrurile 
pentru care Grayland le-ar putea folosi drept scuză, când va fi vorba de 
afacerile sau monopolurile lor. Parlamentul este convins că Grayland este pe 
punctul de a institui legea marţială. Nici biserica nu ştie ce să facă cu 
Grayland, acum că a început s-o imite pe Rachela. Schimbările sunt pe drum. 
Asta, cel puţin, e foarte clar. Și cred că suntem cu toții de acord că, atunci 
când intervin schimbări, avem nevoie de stabilitate acolo sus, la vârf. Pe 
tronul imperial. 

— Casa de Nohamapetan s-a mai ridicat odată împotriva împăraxului, spuse 
Louentintu. Nu a fost în folosul nostru. 

Assan dădu dezaprobator din cap: 

— Nu. lertaţi-mă, Ministre Louentintu, dar Casa de Nohamapetan nu s-a 
ridicat împotriva împăraxului. Unul dintre membrii ei a făcut-o. Și, deși acel 
membru a acționat poate nechibzuit, este cât se poate de clar c-a avut o 
nemulțumire legitimă. Casa imperială fusese de acord că următorul împărax 
se va căsători cu un Nohamapetan. Apoi împăraxul a renunţat la înţelegere. 
N-ar fi trebuit s-o facă. Este o greşeală care trebuie îndreptată. Și care poate fi 
îndreptată. 


Auzindu-l, Louentintu ridică din sprâncene. 

— Asta, desigur, în cazul în care Casa de Nohamapetan ar fi dispusă să facă 
o înţelegere cu unul sau altul dintre verii Wu care-şi doresc tronul şi să-i 
susțină cu resursele lor şi cu resursele prietenilor lor. 

— Când? 

— Curând, aş zice. Savantul împăraxului ne-a oferit un termen. 

— Şi ţie ce-ţi iese din afacerea asta? întrebă cea de-a treia persoană din 
încăpere, care rămăsese tăcută până atunci, lăsându-se pe spate pe sofa. 

— Ce vreţi să spuneţi, doamnă? 

— Ceea ce vreau să spun, Lord Teran, este că nu sunt proastă, spuse Contesa 
Nohamapetan. Știu de ce Jasin și Deran Wu au mușcat momeala. Fiindcă 
împăraxul trebuie să fie un Wu, iar ei sunt destul de naivi să-și dorească 
această funcție, chiar şi acum, când practic totul pare că se duce de râpă. Și 
este limpede care crezi că ar trebui să fie interesul nostru, de vreme ce 
sugerezi în mod clar o uniune politică între casa noastră și orice membru al 
Casei Wu care va atinge culmea succesului în cadrul acestei acţiuni. Aș vrea 
să ştiu însă care este interesul tău. Eşti deja director al afacerilor comerciale 
ale Casei de Assan. Ai ajuns deja în comitetul executiv. Eşti deja lord. Ai 
toată puterea pe care o vei avea vreodată. Ce altceva îţi mai doreşti? 

Assan zâmbi: 

— Nu pentru mine, spuse el, şi apoi îşi scoase tableta și deschise o 
fotografie: erau acolo doi copii mici care-i zâmbeau fotografului. 

Assan i-o arătă contesei. 

— Încântător, spuse contesa. Şi de ce ar fi ei relevanti? 

— Sunt relevanţi fiindcă unul dintre ei se va căsători cu copilul următorului 
împărax. 

Un val de emoţii necunoscute străbătu chipul contesei pe măsură ce asimila 
cuvintele lui. 

— Dar ambițios mai ești, Lord Teran, dacă-ţi faci planuri pentru un viitor aşa 
de îndepărtat. Mai ales acum, având în vedere că civilizaţia noastră se apropie 
de un sfârşit brusc. 

— Nu toată civilizaţia. Doar cea mai mare parte din ea. Mai este Capătul. Pe 


care fiul dumneavoastră Ghreni încearcă să-l controleze și căruia Nadashe i-a 
trimis o navă plină de pușcași marini ca să-l ajute în acest sens. Este singurul 
loc din Interdependenţă în care oamenii vor reuşi să supravieţuiască pe 
termen lung. Copiii dumneavoastră au plănuit să pună mâna pe el şi să facă 
din Casa de Nohamapetan noua casă imperială. Ei bine, nu a fost să fie. Aşa 
c-a venit timpul să trecem din nou la Planul A: Să ne căsătorim cu împăraxul. 
O să vă ajut s-o faceți. 

— Și tot ce-ţi doreşti este tronul. 

— Da. În cele din urmă. Dar mai întâi îl puteţi avea dumneavoastră. Fiindcă 
asta vă doriţi, doamnă. 

Assan observă cum Contesa de Nohamapetan îi aruncă o privire șefei 
statului-major, care încuviință aproape imperceptibil. Apoi își întoarse 
privirea spre el: 

— Spune-ne mai multe, Lord Teran. 

— În primul rând, pe care dintre cei doi Wu l-aţi prefera, doamnă? întrebă 
Assan. Pe Jasin sau pe Deran? 


CAPITOLUL 7 


Kiva Lagos tocmai se bucura de o partidă de oral perfect corespunzătoare 
când auzi o notificare de pe tabletă. Se uită spre tabletă și văzu că era Bunton 
Salaanadon, asistentul ei executiv. Kiva se gândi să nu răspundă fiindcă era 
ocupată și fiindcă-i spusese lui Salaanadon să n-o deranjeze decât dacă ia 
lumea foc. Dar pe urmă, fiindcă exista posibilitatea ca lumea să fi luat foc şi 
pentru că partida era mai curând cumsecade, decât atât de spectaculoasă 
încât-să-i-solicite-întreaga-atenţie, își ridică tableta şi răspunse, menţinând 
modul de apel vocal. 

— Ce naiba, a luat lumea foc? întrebă ea. 

De jos, partenera ei o privi întrebător, aruncându-i Kivei o privire pe care 
aceasta o interpretă drept Să mă opresc? Kiva îi făcu semn cu mâna că partida 
putea continua. Partenera Kivei îşi reluă treaba. 

— Depinde dacă consideraţi că o convocare imperială reprezintă o situaţie 
incendiară, doamnă, răspunse Salaanadon. 

— Ce? Explică. 

— Contesa Nohamapetan a cerut și a primit o audienţă prioritară la împărax 
referitoare la orânduirea activităţilor locale din cadrul afacerilor casei. Mai 
exact, a cerut să fiți înlăturată din funcţie. Presupun că împăraxul s-a gândit 
că este corect să vi se ofere ocazia să vă exprimaţi părerea în această privință, 
Lady Kiva. 

— Când are loc audiența asta? 

— Peste două ore, doamnă. 

— Atunci o să am nevoie de un mijloc de transport. 

— Am aranjat să fiți preluată de la reședință și vi s-a rezervat un loc cu 
prioritate pe naveta Xi'an. De vreme ce sunteți convocată în mod explicit de 


împărax, veţi beneficia de loc şi de autorizaţie de plecare a navetei cu 
prioritate. Veţi fi întâmpinată de o escortă imperială la sosire și am completat 
deja toate formularele pentru trecerea cu prioritate prin punctul de securitate. 

— Fără arme de foc la mine când plec, m-am prins. 

— Da, ar fi recomandabil, doamnă, spuse Salaanadon. 

Kiva nu era niciodată sigură dacă acesta își dădea sau nu seama când e 
sarcastică şi presupunea că pur şi simplu își alesese stilul de viață de bărbat 
corect ca pe un soi de autoapărare. 

— Vom fi doar noi trei? 

— La audienţă? Înţeleg că doamna contesă își va aduce avocatul, pe Dra. 
Fundapellonan. V-aţi întâlnit cu ea zilele trecute, poate vă amintiţi. 

— Am făcut cunoștință, spuse Kiva. 

— Să chem pe unul dintre avocaţii noştri ca să vă fie alături la întâlnire? 

— Mă descurc singură, spuse Kiva. Ai grijă doar ca registrul de 

„chitanţe“ să fie actualizat. S-ar putea să am nevoie de el. 

— Da, doamnă. 

— Când vine să mă ia mașina? 

— Va fi la reşedinţa dumneavoastră în cincisprezece minute. 

Doar dacă nu doriţi să vină mai repede. 

— Nu, e-n regulă, spuse Kiva, închise și se concentră din nou asupra oralului 
perfect corespunzător pe care-l primea. 

— Ar fi cazul să-ţi verifici mesajele, îi spuse Kiva partenerei sale, după ce 
atinse orgasmul. 

— De ce? întrebă Senia Fundapellonan. 

— O să vezi. Kiva se duse în baie ca să nu mai miroasă a sex. 

— Ai fi putut să-mi spui despre asta când ai primit apelul, îi spuse 
Fundapellonan când Kiva ieşi din baie, fără să mai aibă izul acela de oral 
perfect corespunzător. 

— Erai ocupată. 

Fundapellonan îi flutură Kivei tableta în faţă. 

— Asta este un pic mai important. 

— Depinde din ce unghi priveşti lucrurile, spuse Kiva. Și, oricum, n-ai să 


întârzii din cauza asta. 

— Trebuie să comand un taxi până la aeroportul de navete şi apoi să mai 
prind o navetă la timp. 

— Păi vino cu mine. 

— Și nu crezi că arată complet nasol, noi două împreună într-un taxi luat de 
la reședința ta. 

Kiva ridică din umeri: 

— Nu e ca şi cum contesa n-ar şti că ne-o tragem. Fundapellonan tresări: 

— Ce? 

— Am presupus că ţi-a spus că-mi place sexul, pentru ca tu să te apropii de 
mine și să vezi dacă-ţi spun ceva util în timp ce ne-o tragem. 

— Serios, asta crezi tu că se întâmplă aici? întrebă Fundapellonan. 

— Nu-i așa? 

— Ei, bine, da, recunoscu Fundapellonan. Dar nu trebuia să te prinzi. 

— Dacă-mi place să fac sex nu înseamnă automat că-s proastă. 

— Dacă ştiai că e o înscenare, atunci de ce ai...? 

— De ce ţi-am tras-o până ţi-au ieșit ochii din cap? 

— Da. 

— De ce n-aş fi făcut-o? 

— Fiindcă e complet nesincer? 

Kiva se uită chiorâș la Fundapellonan: 

— Nu ieşi prea mult în lume, nu? Fundapellonan păru iritată: 

— Probabil că nu? 

— E doar sex, la dracu”, spuse Kiva. Nu mă gândeam să te cer în căsătorie, la 
naiba. Te-ai oferit, eşti destul de drăguță... 

— Mulţumesc, spuse sec Fundapellonan. 

— ...Şİ nici nu mi-am mai tras-o prea mult de când Marce Claremont a trecut 
la un nivel superior, cu împăraxul. Și nu e ca și cum aveam de gând să-ţi spun 
ceva despre afacerile mele. 

— Vrei să spui afacerile noastre. 

— Ei bine, despre asta va fi şi şedinţa de azi, oricum, spuse Kiva. 

Ideea e că a fost o ocazie destul de nimerită pentru a face sex. 


— Nu ştiu cum să mă simt în acest caz, spuse Fundapellonan. 

— Nu e ca și cum nu ai fi primit nimic în schimb, sublinie Kiva. 
Fundapellonan zâmbi auzind-o: 

— Asta cam aşa e. E pentru prima oară când am făcut aşa ceva, spuse după o 
clipă de tăcere. 

— Să faci sex pentru că aşa ţi-a cerut clientul? 

— Da. 

— "Ţi-a plăcut? 

— Mi-a plăcut, în general. 

— Ei bine, mă bucur, spuse Kiva şi o bătu pe umăr pe Fundapellonan: Pentru 
că o să ţi-o trag din nou, de data asta în faţa împăraxului. 


Contesa Nohamapetan era cu siguranță cineva care-şi dorea mereu toate 
surlele și trâmbiţele și strălucirea cea mai dată naibii, așa că audiența ei la 
împărax avea să aibă loc în sala de primire oficială. Era atât de spațioasă, c-ai 
fi putut ateriza cu naveta în ea, deși Kiva presupunea că, având în vedere atât 
cine cerea, cât şi cine oferea această mică farsă de audienţă, glumele despre 
navete nu ar fi fost prea apreciate. 

Kiva îi aruncă o privire Contesei de Nohamapetan și nu fu prea 
impresionată. Contesa, împopoţonată în mod strident, se îmbrăcase prea 
elegant pentru acest împărax anume. Grayland se îmbrăcase elegant exact o 
singură dată în viaţa ei, la încoronare, și de vreme ce acel eveniment 
inclusese un atac cu bombă și uciderea celei mai bune prietene a lui 
Grayland, nu fusese chiar cel mai formidabil moment din istoria modei. 
Consilierii contesei ar fi putut să-i fi spus acesteia că Grayland prefera o 
ținută mai discretă. Dar fie că nu-i spuseseră, fie că o făcuseră, iar ea îi 
ignorase, în momentul acesta contesa arăta ca o grenadă care explodase într- 
un sertar plin de panglicuţe de metal. 

Ţinuta Kivei era mai degrabă subtilă, ţinuta de rigoare de comerciant, cu 
negru și auriu și cu un pandantiv care-i reliefa culorile Casei de Lagos: roșu, 
galben, albastru-deschis şi albastru-închis. Kiva se gândise că această ţinută 
oficială o făcea să arate ca o chelneriță sau ca o servitoare, dar nu depindea de 


ea ce să poarte atunci când era chemată la împărax, așa că fusese nevoită să 
se conformeze. 

Împăraxul, din câte își amintea Kiva, preferase o ţinută mai apropiată de cea 
purtată de Kiva, decât de monstruozitatea aceea tristă pe care o purta contesa, 
croită sofisticat (pentru că aşa trebuia să fie, nu-i aşa?) şi de un verde-închis 
imperial, care în mod normal nu s-ar fi potrivit cu tonul pielii lui Grayland, 
dar care reușea să arate bine oricum. Poate că a fi împărax însemna că orice 
puneai pe tine îţi stătea bine. Măcar cu atâta să se aleagă din jobul ăsta de 
rahat şi, de altfel, destul de ingrat. 

Kiva, contesa şi Senia Fundapellonan — care purta același costum drăguţ în 
stil clasic pe care Kiva i-l dăduse jos ceva mai devreme -— stăteau toate în faţa 
podiumului cu tronul pe care avea să se cocoaţe Grayland. Nici podiumul şi 
nici tronul nu erau ridicole neapărat, ceea ce le făcea să nu se potrivească cu 
încăperea, însă se potriveau cu sensibilitatea lui Grayland. 

De undeva destul de departe, în spatele tronului, se deschise o ușă și 
Grayland intră în încăpere. O făcu fără să fie ajutată, ceea ce Kiva ştia că 
obișnuiește din ce în ce mai des. Acceptă plecăciunile şi strângerile de mână 
de la Kiva și de la Fundapellonan, împreună cu o reverență-mai-elaborată- 
decât-o-plecăciune-sau-ce-dracu'-era din partea contesei. Apoi se urcă pe 
podium, se aşeză pe tron şi zâmbi. 

— Acum Suntem gata să te ascultăm, draga noastră Contesă Nohamapetan, 
spuse ea. 

Kiva observă folosirea pluralului regal „noi“ și era pentru prima oară când 
îl auzea de la Grayland; când o întâlnise înainte, obișnuia să spună mereu 
„eu“ și „mie“. Acestea fiind spuse, ultima oară când o văzuse pe Grayland, 
împăraxul încerca să-şi revină după ce fusese atacată cu nave spaţiale. Era 
posibil să nu fi fost ea însăși pe deplin. 

Contesa făcu iar ce-dracu'-era-reverenţa-aia: 

— Aş dori să încep, Majestate, prin a vă asigura de loialitatea fără de sfârşit 
a Casei de Nohamapetan. Sunt conştientă — noi, Casa de Nohamapetan, 
suntem cu toţii conștienți — că aveţi destule motive să vă îndoiţi de 
sinceritatea acestei loialităţi. Înţeleg că singura cale de a ne recâștiga 


încrederea este s-o câştigăm încet şi cu greutate. Vom face din asta misiunea 
casei noastre. Şi, pentru a dovedi sinceritatea casei noastre şi ca un prim gest 
de recompensă, dăruiesc tot profitul intern al Nohamapetanilor din acest an 
Fundaţiei Naffa Dolg. 

Kiva aproape că-și înghiți limba, auzind rahatul ăsta. În primul rând, 
contesa ştia, ce naiba, prea bine că nu putea oferi venitul acela intern fiindcă 
era gestionat de Kiva, şi ea avea ultimul cuvânt în legătură cu modalitatea în 
care putea fi folosit. De când era Kiva la cârma afacerilor locale ale 
Nohamapetanilor, tot profitul fusese plasat în conturi pe care Kiva le făcuse 
accesibile Ministerului Veniturilor, ca un soi de audit permanent. Singura 
modalitate prin care contesa ar fi putut să facă orice cu aceste venituri fără 
permisiunea Kivei era ca împăraxul să-i dea înapoi controlul afacerilor sale 
locale. Și contesa ştia lucrul ăsta la fel de bine precum Kiva. Aşa că asta ori 
era doar tactica de deschidere pentru a o înlocui pe Kiva, ori era o încercare 
de a o face pe Kiva javra zilei. Ceea ce ar fi fost tot un gambit de deschidere 
pentru înlocuirea Kivei. 

Dar să continuăm: Naffa Dolg, cea mai bună prietenă a împăraxului încă 
din copilărie şi prima şefă a departamentului de resurse umane, fusese, ca 
dracu”, omorâtă în ziua încoronării împăraxului cu o bombă care fusese mai 
mult ca sigur plasată acolo de un nenorocit aflat în slujba odraslelor 
Nohamapetan, copiii ticăloși ai acestei ticăloase contese. Indiferent dacă 
contesa ştiuse sau nu despre tentativă la momentul acela, acum știa, cu 
siguranță. Așa cum știa și că bomba era menită s-o ucidă pe Grayland. 

Aşa că, de fapt, ceea ce-i spunea Contesa de Nohamapetan în acest moment 
împăraxului era: „Îmi dovedesc loialitatea oferind bani pe care nu-i am 
organizaţiei caritabile ce poartă numele prietenei dumneavoastră, care a fost 
măcelărită în mod accidental de copiii mei în timp ce încercau să vă facă 
felul.“ 

Ceea ce o surprinse pe Kiva ca fiind un mod interesant de a intra în grațiile 
împăraxului. 

Fie contesa, în mod absolut ridicol, nu era absolut deloc conștientă de 
insulta pe care i-o adresa lui Grayland, fie o provoca pentru a-i forţa o reacţie. 


Kiva, care-şi amintea de Nadashe și de Ghreni Nohamapetan din timpul 
facultăţii, se îndoia că contesa putea fi atât de zăpăcită. Deşi în momentul 
acela semăna cu o găină înveșmântată în paiete lucitoare, nu era proastă. 

Prin urmare, trebuia să fie vorba despre vreun test, pe care contesa se 
gândise să i-l aplice împăraxului. Poate ca să vadă dacă Grayland uitase. Sau 
ca să vadă cum va reacţiona împăraxul la ceea ce însemna de fapt o palmă 
nerușinată la adresa ei şi a prietenei ei iubite. Sau poate contesa dorea numai 
să vadă până unde poate întinde coarda și ce ar fi fost dispusă Grayland să 
primească din partea ei. Sau poate o considera o proastă cu P mare. 

Kiva îi aruncă o privire lui Fundapellonan, al cărei chip era frumos şi 
inexpresiv. Kiva se întrebă pentru o secundă dacă proaspăta ei iubită i-ar fi 
putut sugera contesei această abordare. Se îndoia însă. Fundapellonan nu 
părea să fie într-atât de capabilă să înjunghie pe cineva pe la spate ca să ducă 
la bun sfârșit o ispravă ca asta. Ochii Kivei se îndreptară înapoi spre 
Grayland, care înghiţise totul și acum procesa datele. 

Dă-i drumul, se gândea Kiva. Cere-mi, dracului, părerea. 

— Contesă, sunt mișcată de darul dumneavoastră, spuse Grayland. Acasta 
reflectă calitatea sufletului dumneavoastră și ne bucură s-o aflăm. 

Și apoi, după această capodoperă retorică absolută prin care spusese „Oh, 
mă prind ce faci, javră“, reușind să prezinte asta ca pe un compliment, 
împăraxul se întoarse spre Kiva. 

— Ne întrebăm ce are de spus Lady Kiva, în calitate de director al tuturor 
afacerilor din sistem ale contesei, despre această remarcabilă ofertă. 

Stai să vezi, gândi Kiva, şi-i dădu drumul: 

— Nu mă îndoiesc că intenţiile contesei sunt dintre cele mai bune, Majestate, 
dar, regret că trebuie să v-o spun, profiturile din sistem vor fi aproape zero în 
acest an. 

Auzind asta, Grayland tresări. 

— Cum așa, Lady Kiva? 

— Fraudă generalizată, doamnă. Am instituit un audit când mi-aţi cerut să 
supraveghez afacerile din sistem ale Nohamapetanilor și am descoperit 
discrepanțe comerciale substanţiale și toate acestea afectează veniturile şi 


profiturile. Suntem încă în curs de a descoperi și altele. Va dura luni de zile 
până vom avea o situaţie financiară completă și între timp trebuie să ne 
descurcăm cum putem pentru a compensa pierderile clienţilor noştri, dar şi cu 
amenzile şi cu penalităţile care ne vor fi impuse de propriul dumneavoastră 
Minister al Veniturilor. 

— Acestea nu sunt vești prea bune, spuse Grayland. 

— Vă pot transmite un raport complet, dacă doriţi, spuse Kiva, cooperantă. 
A fost deja trimis la Ministerul Veniturilor. 

— Mulţumim, Lady Kiva. Ne-ar plăcea foarte mult să-l vedem. 

— Şi dacă-mi permiteţi, continuă Kiva, vă pot oferi o soluţie pentru această 
situaţie nefericită. 

— Vă ascultăm. 

— Sunt absolut convinsă că intenţia contesei nu a fost aceea de a vă oferi 
nimic, atunci când v-a oferit profiturile din sistem din acest an, Majestate. 
Propriii ei contabili au fost amăgiţi și înșelaţi și, de vreme ce este nou venită 
în sistem, nu am avut ocazia să-i pun la curent nici pe ea şi nici pe oamenii 
Domniei Sale asupra problemelor financiare ale afacerii locale. Este vorba, 
aproape sigur, de o greșeală nevinovată. Și, ca să fim sinceri, dacă frauda nu 
ar fi fost atât de endemică și de răspândită cum e, Casa de Nohamapetan ar fi 
avut un an excelent din punct de vedere al profiturilor. 

— Şi ce propuneţi, Lady Kiva? întrebă Grayland. 

— E simplu, Majestate: voi cere contabililor mei să vă ofere o sumă care ar 
fi reprezentat totalul profiturilor locale pentru ultimele douăsprezece luni, 
dacă nu ar fi existat frauda și penalităţile. Contesa va putea apoi dona aceeași 
sumă pentru Fundaţia Naffa Dolg, dar din trezoreria generală a Casei de 
Nohamapetan. Toată lumea are de câștigat. 

Grayland încuviinţă și se întoarse spre Contesa Nohamapetan: 

— Dacă contesa acceptă această modificare minoră la generoasa ei ofertă, 
după cum suntem siguri că se va întâmpla, atunci vom fi încântați să-i 
acceptăm gestul atât de amabil. 

Suge-o pe asta, păduche ipocrit, se gândi Kiva. Contesa îşi imaginase că o 
testează pe Grayland, şi acum se dovedise că primise chiar ea o lecţie. 


Împăraxul îi întorsese darul, ruşinos ca o palmă, drept în figură. 

Contesa Nohamapetan își permise să clipească surprinsă timp de o secundă 
şi jumătate. Apoi spuse: 

— Sigur că da, Majestate. Exact aşa vom face. 

— Minunat, spuse Grayland, întorcându-se spre Kiva: Când vom putea 
vedea cifra aceea? 

— Pot să v-o trimit mâine, Majestate. 

— O s-o aşteptăm atunci, zise și continuă apoi întorcându-se spre contesă. Şi 
Fundaţia Naffa Dolg se va putea aştepta să primească contribuția imediat 
după aceea? În cel mult o săptămână? 

— Desigur, spuse contesa. Grayland încuviinţă: 

— Aveţi mare noroc c-o aveţi directoare pe Lady Kiva, Contesă 
Nohamapetan, spuse ea. Dincolo de rezolvarea deşteaptă pe care a găsit-o 
pentru această problemă minoră, faptul că a descoperit frauda și corupţia 
extinsă din organizaţia dumneavoastră este, sunt sigură, o mare ușurare 
pentru dumneavoastră. 

— Bineînţeles, răspunse contesa, fără s-o privească pe Kiva. 

— Ar fi fost regretabil ca asemenea practici să se răspândească, din cadrul 
organizaţiei locale, la nivelul întregii organizaţii Nohamapetan, continuă 
Grayland. În acel caz, Ministerul Veniturilor şi Ministerul Justiţiei ar fi fost 
obligate să intervină. Dar nu credeţi că este cazul, nu-i așa? întrebă uitându-se 
înapoi spre Kiva. 

— Nu încă, Majestate, spuse Lady Kiva. Dar, sigur, ancheta noastră nu s-a 
încheiat. 

— Cât timp credeţi că va dura, Lady Kiva? 

— Dată fiind complexitatea surselor de venit și a contabilităţii casei de 
Nohamapetan, dar şi rafinamentul acestor practici incorecte, aș zice că va fi 
vorba despre mai multe luni de zile. 

— Mai multe luni de zile, spuse Grayland, cu o accentuare foarte uşoară a 
cuvintelor „luni de zile“. 

— Da, cel puţin, se corectă Kiva. 

Grayland își îndreptă atenţia spre Contesa Nohamapetan: 


— N-avem nicio îndoială că-i veți arăta directoarei, aici de faţă, întreaga 
amabilitate şi cooperare în timp ce verifică amploarea problemelor 
organizației dumneavoastră locale, Contesă. 

— Sigur, Majestate, dar... 

— Da, Contesă? 

— ...deşi Lady Kiva ne-a demonstrat cât de ingenioasă poate fi... 

— Contesa este prea amabilă cu laudele ei pentru mine, interveni Kiva, 
tăindu-i avântul contesei. Trebuie totuși să recunosc că n-a fost nevoie 
aproape deloc de ingeniozitate din partea mea. Pentru descoperirea lacunelor 
nu a fost nevoie decât de o privire atentă. 

— De nişte ochi din exterior, nu-i așa, Lady Kiva? întrebă Grayland. 

— Da, probabil că doar de asta era nevoie, răspunse Kiva. Grayland lovi ușor 
în braţele tronului ei: 

— În acest caz, credem că e mai bine să avem acea pereche de ochi din 
exterior care să continue să evalueze problemele din afacerea locală 
Nohamapetan şi să ajute această filială a măreței case să revină la 
normalitate. Şi, desigur, continuând în rolul dumneavoastră de directoare, 
Lady Kiva, veţi păstra legătura direct cu contesa pentru a o informa despre ce 
anume descoperiţi, la fel cum ne veţi ţine și pe noi la curent, în aceeași 
măsură. 

— Desigur, Majestate, spuse Kiva. 

— Casa de Nohamapetan ne preocupă foarte mult, Lady Kiva, spuse 
Grayland. Aveţi o mare responsabilitate și faţă de aceasta, şi față de noi. 

— Înţeleg, intonă Kiva şi-i aruncă o privire contesei, despre care trebuie spus 
că-și masca admirabil indignarea. 

— Și acum, Contesă, să discutăm despre fiica dumneavoastră, spuse 
Grayland. 

— Majestate? spuse Contesa Nohamapetan, complet surprinsă de schimbarea 
subiectului. 

— Am înţeles că acesta este motivul pentru care aţi venit la noi, spuse 
Grayland. 

— De fapt, Majestate, am venit să discutăm problema legată de Lady Kiva... 


— Ei bine, am rezolvat problema aceasta, nu-i aşa? întrebă Grayland. Iar 
referitor la chestiunea fiicei dumneavoastră, noi suntem cei preocupaţi de asta 
şi dorim să vă vorbim. Dacă doriţi să auziţi ce avem să vă spunem. 

Kiva o văzu pe contesă cum pune în balanță pentru o clipă, şi aproape 
imperceptibil, dorinţa de a relua chestiunea înlăturării Kivei din afacerile ei în 
paralel cu posibilitatea de a o enerva pe acest împărax care tocmai ştergea cu 
ea pe jos prin toată camera. Alese lașitatea: 

— Sunt fericită să vorbim despre fiica mea, Majestate. 

— Fiica dumneavoastră a fost acuzată de cele mai grave crime, Contesă. 
Tentativă de asasinat. Trădare. Aceste crime, dacă va fi găsită vinovată de 
ele, atrag pedeapsa cu moartea. 

Contesa păli puţin când o auzi. 

— Da, Majestate. 

— Mă mâhneşte că se află în această situație, Contesă Nohamapetan. La un 
moment dat am crezut c-ar putea deveni sora noastră prin căsătoria cu fratele 
nostru Rennered, care urma să devină împărax. Lucrurile ar fi stat cu totul 
altfel acum, dacă acesta ar fi trăit şi i-ar fi urmat la tron tatălui nostru. 

— Da, aşa este, spuse contesa. Ar fi stat cu totul altfel. 

— Nu putem spune ce anume a făcut-o pe Nadashe să comită crimele de care 
este acuzată. Nu putem opri ceea ce trebuie să se întâmple. Trebuie să fie 
judecată. Şi când va fi judecată, dacă va fi găsită vinovată, va trebui să fie 
pedepsită. Trebuie să ne supunem cu toţii legii şi dreptăţii. Înţelegeţi acest 
lucru, Contesă Nohamapetan? 

— Înţeleg. 

Contesa se uita în jos spre mozaicul sofisticat al podelei. Grayland 
încuviinţă. 

— Nadashe trebuie să se supună legii și justiţiei şi trebuie să fie pedepsită, 
repetă ea. Și totuşi, din inimă, și în amintirea iubirii fratelui meu pentru ea, 
dar și pentru a onora loialitatea pe care ne-a promis-o casa dumneavoastră, vă 
pot oferi o oarecare clemenţă. 

Contesa își ridică privirea: 

— Majestate? 


— Viaţă, în loc de moarte, spuse Grayland. Dacă este găsită vinovată de 
oricare dintre delictele capitale de care este acuzată și este condamnată la 
moarte, voi comuta pedeapsa la închisoare pe viaţă. Și va ispăşi pedeapsa asta 
aici la Xi’an, la Silent Water . Kiva tresări când o auzi. Silent Water nu era 
atât un penitenciar, cât o tabără de vacanţă pe care nu o puteai părăsi. Acolo 
erau trimiși membrii parlamentului atunci când erau prinși c-au luat mită sau 
contabilii care erau prinși delapidând fonduri. Era singura instituţie penală de 
pe Xi'an, în ideea că nu era bine să ţii închişi criminali înrăiți în același 
habitat ca împăraxul. S-o ţii acolo pe Nadashe, care practic omorâse zeci de 
oameni, inclusiv pe propriul ei frate, însemna să-i dai o șansă al naibii de 
mare. Grayland ar fi putut să-i mai 

ofere şi un con de îngheţată, dacă tot se pornise. 

— Vi se pare suficient, Contesă Nadashe? întrebă Grayland. 

Kiva urmări cum Contesei Nadashe i se perindau pe chip diferite serii de 
emoții, unele atât de rapid încât Kiva nu fu sigură că le percepuse cu 
adevărat. Apoi, contesa o privi pe Grayland drept în ochi, oferindu-i din nou 
acea reverență-mai-elaborată-decât-o-plecăciune-sau-ce-dracu”-era. 

— Desigur, Majestate, îi spuse ea împăraxului. Vă mulţumesc. 

Grayland încuviinţă şi se ridică în picioare: 

— Am înfăptuit multe astăzi, spuse ea. Ne bucură acest lucru. Și acum 
trebuie să ne scuzaţi, fiindcă avem o altă întrevedere la care am putea 
întârzia. Contesă Nohamapetan, Lady Kiva, domnişoară Fundapellonan. 

Grayland se înclină ușor şi toate cele trei se înclinară la rândul lor şi 
rămaseră aşa până când Grayland ieşi pe uşa din spatele podiumului pe unde 
intrase. 

Uşa se închise. 

— La ce dracu” ai mai fost şi tu aici? izbucni Contesa Nohamapetan spre 
Fundapellonan. Fundapellonan deschise gura să spună ceva, dar contesa se 
repezi spre ușa de intrare, arătând ca cel mai cătrănit păun din lume. 

Kiva se uită la ea cum pleacă: 

— Nu înţeleg de ce e aşa de mânioasă, îi spuse ea lui Fundapellonan. Aveam 


impresia că a mers foarte bine. 

Fundapellonan îi aruncă Kivei o privire piezișă. 

— Asta a fost o înscenare, spuse ea. 

— Îţi baţi joc de mine? spuse Kiva. Şefa ta vine aici cu scopul evident de a o 
insulta pe Grayland și când e pusă la punct, tu te plângi că a fost o înscenare? 
N-a fost o înscenare, ci pur şi simplu un masacru, adăugă arătând cu capul 
spre direcţia în care contesa furioasă tocmai ieşise. Şefa ta a făcu greşeala să- 
şi închipuie că împăraxul e slabă şi și-a luat-o. Și-a luat-o atât de rău, încât tu 
nici n-ai mai apucat să-ți susții povestea cu demiterea mea din funcţie. 

— Şi nu i-ai spus împăraxului nimic despre toate astea? 

— Nu suntem amice, zise Kiva. Nu rămânem să dormim una la alta, să ne 
punem părul pe bigudiuri sau să chicotim despre băieţi. Este a doua oară că 
mă întâlnesc cu ea. 


— Hm. 

— Nu mă înţelege greșit, spuse Kiva. Modul în care a făcut-o praf pe șefa ta 
a fost al naibii de spectaculos. Nu a avut şansa să obiecteze la ce spusesem. 
Tu nu ai apucat nici să-ţi faci mutarea de deschidere cu şantajul. Împăraxul a 
spus cât se poate de limpede că avea să urmărească cu cea mai mare atenţie 
ce se întâmplă cu mine şi cu afacerile voastre locale. Pe urmă, i-a scos pe nas 
contesei faptul că fiica ei e o criminală și o trădătoare şi a reușit s-o facă să-i 
mulțumească că fie-sa își va petrece restul zilelor ei în închisoare. 

Fundapellonan îi aruncă o căutătură ciudată Kivei: 

— Chiar îți închipui că așa au stat lucrurile? 

— Am fost şi eu de faţă, aşa că da, asta cred. Fundapellonan dădu 
dezaprobator din cap: 

— Nu înţelegi nimic. Când Grayland a spus că va comuta pedeapsa cu 
moartea a lui Nadashe și o va caza aici în Xi'an, nu era miloasă. Şi nici nu-i 
scotea pe nas contesei faptul că Nadashe își va petrece restul zilelor ei în 
închisoare. Îi spunea contesei că o transformă pe Nadashe într-o ostatică. 
Chiar aici, pe Xi'an. Unde împăraxul poate ajunge la ea dacă contesa mai 
depăşeşte vreodată măsura. Cum de nu te-ai prins de asta, Kiva? Cum de nu 


te-ai prins că împăraxul şi-a făcut un duşman din contesă azi? Contesa nu va 
uita niciodată ce a făcut Grayland azi. Și nu o va ierta niciodată. 


6 În limba română, s-ar traduce prin „Apa Tăcută“ (n. tr.). 


CAPITOLUL 8 


Grayland a II-a chiar avea o întrevedere la care era cât pe-aci să întârzie — 
de fapt, avea mereu câte o întrevedere la care era gata să întârzie —, dar 
întrevederea la care avea să întârzie de data asta era una la care, cel puţin, nu 
trebuia să fie Grayland a II-a. Trebuia să se întâlnească cu Marce Claremont, 
ceea ce însemna că preţ de aproximativ treizeci de minute pe care le aveau la 
dispoziţie putea fi doar Cardenia WubPatrick. 

Faptul că întrevederea avea să dureze treizeci de minute era un lux în sine. 
Pentru a obţine o întrevedere de treizeci de minute cu împăraxul era nevoie, 
mai nou, ori să fii ministru de stat sau arhiepiscop de Xi'an, ori ca un habitat 
uman important să fi luat foc. Dar Marce Claremont obținuse treizeci de 
minute fiindcă, în primul rând, era personajul-cheie pentru înţelegerea 
schimbărilor din Flux care afectau în prezent Interdependenţa, și niciun alt 
fizician al Fluxului nu reușise să ţină pasul cu el, și, în al doilea rând, îi 
căzuse cu tronc Cardeniei, căreia îi plăcea să-şi petreacă timpul privindu-l. 

— Vă simţiţi bine, doamnă? o întrebă asistentul ei, Obelees Atek, care o 
conducea spre următoarea întrevedere. 

— Sunt bine, spuse Cardenia. De ce? 

— V-aţi îmbujorat dintr-odată. 

Asta o făcu pe Cardenia să roşească şi mai tare: 

— N-am nimic, spuse ea. Mă gândeam la ceva ce mi-a spus Contesa 
Nohamapetan. 

— A fost atât de rău, doamnă? 

— Ar fi putut fi şi mai rău, spuse Cardenia, deşi acum nu mai era sigură cum 
ar fi putut fi mai rău. 

Cardenia era conştientă că pe contesă o înfuriase rezultatul întrevederii; 


fusese sigură c-avea să treacă peste împărax ca un tăvălug şi să-și reia 
controlul asupra afacerilor locale. Ăsta e cel mai plăcut lucru când ești 
subestimată, se gândi Cardenia. Nu era prima oară, în ultima vreme, când 
dejucase planurile cuiva fiindcă acea persoană își imaginase că e prea înceată, 
naivă sau, pur şi simplu, prea cumsecade ca să fie mai mult decât un simplu 
obstacol care putea fi înlăturat, sau uşor de manipulat în sprijinul propriilor 
interese. Cardenia își aminti că atunci când devenise împărax se simţise uşor 
jignită de faptul că oamenii își închipuiau c-ar putea fi lingușită sau 
intimidată intelectual pentru a o face să-și schimbe o poziţie sau o decizie. 

Apoi stătuse de vorbă cu fantomele predecesorilor ei din Camera Memoriei 
şi aflase exact cât de bine funcționaseră lingușirea și intimidarea de-a lungul 
secolelor. Și asta nu-i lăsase o impresie favorabilă nici despre foştii împăracși 
şi nici despre oamenii care le smulseseră concesiile. Învăţase şi cât de util era 
să le lase oamenilor impresia că era insuficient de capabilă, pentru ca în 
ultimul moment să-i trezească la realitate. Așa cum tocmai făcuse cu Contesa 
Nohamapetan. Contesa nu avea să mai încerce așa ceva a doua oară. 

Asta nu e neapărat un lucru bun, spuse o voce din mintea Cardeniei. Şi era 
destul de adevărat. Nu se mai putea folosi de trucul ăsta cu o persoană care o 
subestimase odată şi apoi şi-o luase pe coajă. 

Sunt împăraxul, se gândi Cardenia. Mai am și alte trucuri. Şi asta era destul 
de adevărat. 

Ei, gata cu Contesa Nohamapetan, zise o altă voce din mintea Cardeniei, ne 
gândeam la Marce. Cardenia îşi dădu seama că această voce putea să fie cea 
a unei fete de cincisprezece ani, leşinate după un băiat. Dar, ce să-i faci. Era 
vorba de Marce. Era o chestie complicată, nu? 

— Nu ştiu ce să fac, recunoscuse Cardenia în faţa spiritului tatălui ei, Attavio 
al VI-lea, în Camera Memoriei, cu o noapte în urmă. 

— Fă sex cu el, îi spusese Attavio al VI-lea. 

— Nu e aşa de simplu, protestă Cardenia. 

— Ba este, de fapt, replică Attavio al VI-lea. Eşti împăraxul. 

— Şi ce dacă? Doar nu pot să-i ordon să intre în patul meu! 

— S-a mai întâmplat. 


— Nu şi în cazul meu, spuse Cardenia. Și, dincolo de asta, nu sunt eu genul 
de femeie care să facă aşa ceva. 

— Atunci invită-l, spuse Attavio al VI-lea. E mai puţin problematic. Și, dacă 
luăm în calcul istoria, cu aceeași rată de succes. 

— De câte ori ai făcut tu aşa ceva? întrebă Cardenia. 

— Înainte să-ți răspund, o să-ţi aduc aminte că sunt o simulare digitală a 
tatălui tău care nu are niciun orgoliu de apărat, aşa că-ţi voi răspunde cât se 
poate de sincer, spuse Attavio al VI-lea. Îţi spun asta fiindcă de mai multe ori, 
în trecut, ţi-am răspuns la întrebări și te-am mâhnit. Poate c-ar trebui să pui 
întrebarea asta altui împărax, de care nu te simţi legată sufletește. 

— Vrei să spui că răspunsul tău o să mă nemulțumească? 

— Da, în principiu. 

— Ei bine, acum chiar trebuie să știu, spuse Cardenia. 

— Am făcut asta mereu, spuse Attavio al VI-lea. A fost un avantaj grozav al 
faptului că eram împărax. 

— O, Doamne! zise Cardenia, îngropându-și faţa în mâini. Ai dreptate. Nu 
voiam Să ştiu. 

— Cu mama ta a funcţionat, spuse Attavio al VI-lea. 

— Şi, în mod special, nu voiam să aud asta. 

— În cazul ei, a dus la ceva mai mult. Dar trebuie să-ți spun că totul a 
început fiindcă am invitat-o şi, la fel ca aproape toate celelalte, nu m-a 
refuzat. 

— Dar înţelegi că asta nu înseamnă c-ai procedat corect, nu? 

— N-am obligat niciodată pe nimeni, spuse Attavio al VI-lea. Am fost 
refuzat din când în când şi în cazurile acelea nu am mai insistat. Nu-i 
niciodată nevoie să faci asta, când ești împărax. 

— Şi nu crezi că poziţia ta de împărax a reprezentat un element esenţial 
pentru faptul că acceptau? Că s-ar fi putut simţi presaţi să facă sex cu tine 
fiindcă, de pildă, puteai să le distrugi vieţile? 

— Nu a fost nevoie nici de asta, spuse Attavio al VI-lea. A fost doar sex. Și 
era valabil şi de cealaltă parte: erau persoane care voiau să facă sex cu mine 
doar pentru că eram împăraxul. Voiau să aibă ce să le povestească nepoților. 


Îşi doreau asta mai mult decât mine. 

— Așa că le-ai împlinit dorinţele, în mod cu totul altruist, spuse sarcastic 
Cardenia. 

— Nu, am făcut-o pentru că și eu doream să fac sex, spuse Attavio al VI-lea. 
Doar că nu-mi doream asta la fel de mult. 

— Adu-mi aminte să nu-ţi mai cer niciodată sfatul în chestiuni romantice. 

— Am înregistrat cererea ta şi-ţi voi aduce aminte, dacă va mai fi cazul. 

— Mulţumesc. 

— Acestea fiind spuse, trebuie să ştii că nu vei înceta niciodată să fii 
împărax, spuse Attavio al VI-lea. Vei fi mereu mai puternică decât oamenii 
care te vor interesa. Dacă nu vrei să fii singură sau să-ţi satisfaci nevoile 
sexuale şi emoţionale cu ajutorul unor profesionişti, va trebui să accepţi că 
asta face parte din datele tale. 

— Nu am mai făcut sex de când am devenit împărax, recunoscu Cardenia. 

— Asta nu pare prea sănătos. 

— Nu-mi place nici mie, dar şi asta e o parte din problemă. Nu vreau ca 
Marce să creadă că-l voi folosi numai ca să mă eliberez de tensiune. 

— Nu sunt sigur că am calificarea necesară ca să vorbim despre asta, spuse 
Attavio al VI-lea. Sunt o simulare computerizată a tatălui tău, nu un terapeut 
autorizat, specializat în relaţiile de dragoste. 

— Mă îndoiesc că discuţia asta poate fi considerată terapie, spuse Cardenia. 

— Cum spui tu, răspunse Attavio al VI-lea, iar pe Cardenia o deranjă faptul 
că o simulare computerizată putea să mimeze perfect îndoiala. Poate c-ar 
trebui, pur și simplu, să-i spui acestei persoane că o placi. Lucrul cel mai rău 
care s-ar putea întâmpla ar fi să te refuze. 

— Știu. 

— Şi pe urmă poţi să-l trimiţi în exil. 

— Nu, zise Cardenia şi apoi se opri. A fost o glumă? 

— Dacă te face să te simţi mai bine, atunci sigur, am glumit, spuse Attavio al 
VI-lea. 

În timp ce Cardenia se îndrepta spre palatul imperial și către camerele 
personale, își dădu seama că tatăl ei, sau simularea lui computerizată, nu se 


înşela: în fond, ea şi Marce erau adulţi și puteau aborda această problemă cu 
maturitate. Ea bănuia că și el o place, dar era prea timid să facă prima 
mișcare, în primul rând pentru că era cam tocilar și, în al doilea rând, fiindcă, 
în fond, ea era împăraxul şi, în ciuda afirmațiilor contrare ale tatălui ei, 
Cardenia bănuia că trebuia să ai nervi de oţel ca să-i spui împăraxului că ţi-a 
căzut cu tronc. Așa că Marce, în mod absolut firesc, o aştepta pe Cardenia să 
facă acea primă mișcare. Perfect, o voi face atunci, îşi spuse Cardenia. Au 
trecut săptămâni de când ne-am cu- noscut. A sosit timpul. Cel mai rău lucru 
care se poate întâmpla este să spună nu. 

Cardenia intră în suita ei de camere, își luă rămas-bun de la Atek, care se 
întoarse la propriul birou până când avea să fie nevoie de ea și apoi intră în 
sufrageria ei privată, unde ştia că o aşteaptă Marce, care, de fapt, chiar asta 
făcea. 

Împreună cu o altă femeie. 

— Cine naiba mai ești și tu? izbucni Cardenia, înainte să se poată cenzura. 


— Am denumit fenomenul „evanescenţă“, spuse Marce. Curenţi ai Fluxului 
care apar ca urmare a decalării topografiei Fluxului din zona noastră de 
spaţiu. Pe măsură ce curenţii despre care-am crezut că sunt stabili și de lungă 
durată se prăbușesc — şi chiar se întâmplă asta — vor apărea aceşti alți curenţi 
şi vor face legătura între sistemele stelare pentru o perioadă de timp 
nedeterminată. 

— Exact, spuse Hatide Roynold, femeia pe care Marce o adusese la 
întrevederea lor. Deşi spunem „perioadă de timp nedeterminată“, nu 
înseamnă că nu putem estima câtă vreme va rămâne deschis curentul. 
Probabil că putem. Ceea ce vrem să spunem este că acești curenţi individuali 
se pot deschide doar pentru o zi. Sau pentru două săptămâni. Sau chiar pentru 
ani de zile. 

— Dar tot se vor prăbuși rapid, în comparaţie cu acei curenţi cu care ne-am 
obişnuit, care au rămas deschişi vreme de o mie de ani, spuse Marce. De 
aceea numim acest fenomen „evanescență“. 

— Ba îi vezi, ba nu-i mai vezi, spuse Roynold. 


Cardenia încuviință spre cei doi fără să rostească un cuvânt, în timp ce 
aceştia o copleşeau cu amănunte legate de ultimele lor descoperiri, încercând 
să-i capteze atenţia. O dăduse în bară la intrarea ei în sufragerie şi nici Marce, 
nici Roynold nu păreau să-și dea seama care era motivul. Marce își ceruse 
scuze pentru c-o adusese pe Roynold pe neașteptate, dar menţionă că vorbise 
despre oaspetele neinvitat cu secretarul împăraxului şi presupusese că acesta 
o anunţase în această privinţă. 

Era posibil, întrucât Cardenia nu se obosise să-și verifice agenda personală 
de pe tabletă în pauzele dintre evenimente, bazându-se pe faptul că ştia unde 
trebuia să se ducă şi cu cine avea următoarea întrevedere. Roynold era în 
principiu inofensivă pentru Cardenia; cei de la securitate nu i-ar fi permis să 
vină neinvitată dacă ar fi reprezentat o ameninţare de vreun fel. 

Marce o adusese pe Roynold fiindcă, dintre toţi fizicienii Fluxului care în 
prezent îşi croiau drum cu greu prin lucrarea Contelui Claremont despre 
prăbușirea Fluxului, ea era singura complet familiarizată cu aceasta. Îşi 
făcuse propria cercetare cu privire la acest subiect, deși era doar înrudită cu a 
contelui, pentru Nohamapetani, care îi folosiseră munca pentru a încerca să 
distrugă Interdependenţa. 

Însă, cu toate acestea, nimeni nu părea să-i reproşeze asta. După toate 
aparențele, nici Gărzile Imperiale, care o lăsaseră să intre în palat, şi, în mod 
evident, nici Marce, care purta o conversaţie însuflețită cu ea, completându-și 
unul altuia propoziţiile. 

Urmărindu-i pe cei doi cum vorbeau despre Flux, Cardenia deveni 
conștientă de junghiul de gelozie care i se strecura în inimă. Marce şi 
Roynold se aflau într-o comuniune de idei care Cardeniei i se părea că e 
dragoste la prima vedere — era clar că se apropiaseră mult sau măcar că 
mințile lor comunicau perfect. Roynold era puţin mai în vârstă decât Marce, 
dar acest lucru nu constituia un impediment așa de mare dacă tot restul se 
alinia perfect. 

Poate c-ar trebui de fapt să fii atentă la ce anume îţi spun, îi spuse vocea 
aceea enervantă din mintea ei. Poţi să fantazezi în privinţa băiatului și mai 
târziu. Cardenia îşi propuse să găsească mai târziu vocea aceea și s-o înăbușe, 


poate cu alcool. 

Prin urmare, Cardenia ridică o mână ca să-i facă să se oprească din vorbit. 
Marce se prinse imediat; Roynold continuă să pălăvrăgească până când 
Marce îi puse o mână pe umăr ca s-o oprească. Cardenia observă asta și simţi 
o împunsătură în zona inimii. 

— N-am nevoie să ştiu amănunte în acest caz, spuse Cardenia. Nici nu aș 
înțelege amănuntele, chiar dacă aţi încerca să mi le spuneţi, și trebuie să fiu la 
o altă întrevedere în câteva minute. Așa că vreau să mă asigur c-am înţeles 
bine ce-aţi spus până acum. 

— OK, spuse Marce. 

— În primul rând: rămâne valabilă teoria prăbușirii curenților de Flux. 

— Da, spuse Marce. 

— În al doilea rând: din când în când va mai apărea câte un curent de Flux 
nou acolo unde înainte nu era niciunul. 

— Da. 

— În al treilea rând: aceşti curenţi de Flux noi vor avea o durată mai scurtă şi 
nu vor înlocui curenţii vechi. 

— Da. 

— Ei bine, spuse Roynold, 

— Ei bine, ce? întrebă Cardenia. 

— Cercetarea noastră preliminară... începu Roynold... 

— Şi este super-preliminară, interveni Marce, 

— ...ne arată că, probabil, o nouă reţea de curenţi de Flux cu stabilitate pe 
termen lung va apărea în cele din urmă în această parte a spaţiului. Aşa cum 
am prognozat înainte, pentru Nohamapetani, încheie Roynold. 

Cardenia își ridică nedumerită privirea spre Marce. 

— Este corect ce spune? 

— Ei bine, începu Marce. 

— Dacă este corect, atunci am o mulțime de întrebări pentru tine, Lord 
Marce. Și nu sunt toate amabile. Am riscat foarte mult în baza faptului că 
predicțiile tale erau corecte. 

Marce ridică o mână, apoi arătă spre Roynold: 


— Întrebaţi-o ce înseamnă „în cele din urmă“ în acest context. Cardenia își 
concentră atenția asupra lui Roynold: 

— Şi ce înseamnă „în cele din urmă“ în acest context, Dr. Roynold? 

— Ceva între cinci şi opt mii de ani de acum înainte, spuse Roynold. 

Cardenia se uită din nou nedumerită spre Marce. 

— Tatăl meu şi cu mine am avut dreptate, spuse Marce. Curenţii de Flux, așa 
cum îi cunoaştem, se vor prăbuși în curând și vor dispărea pentru foarte mult 
timp. O perioadă îndeajuns de îndelungată încât să ducă, efectiv, la sfârşitul 
civilizaţiei dacă nu acţionăm. 

Arătă din nou spre Roynold: 

— Dar și ea are dreptate — curenţii de Flux se vor reapărea în această parte a 
spaţiului, într-o configuraţie diferită față de cea din prezent. A greșit doar 
scara temporală. 

— Nu a avut cine să-mi verifice calculele matematice, spuse Roynold. 

— Şi amândoi am pierdut ceva din vedere, până când fiecare dintre noi a 
avut acces la cercetarea celuilalt, continuă Marce. Mă refer la evanescenţă. 
Nu schimbă faptul că curenţii de Flux se prăbușesc. Nu schimbă faptul că 
Interdependenţa este în pericol, dar s-ar putea să ne ofere ceva mai mult timp 
ca să gestionăm problema. 

— Cum aşa? 

— Aţi întrebat dacă noii curenţi de Flux se vor deschide acolo unde nu au 
existat înainte, spuse Marce. E adevărat, unii se vor deschide, dar mai există 
un efect. 

— Curenţii prăbușiţi se vor deschide din nou, spuse Roynold. 

Uneori. Nu pentru mult timp. 

— Dar pentru îndeajuns de mult timp încât să putem trimite nave prin ei, 
spuse Marce. 

— Poate, spuse Roynold. Depinde. 

— Și să le aducem apoi acasă, spuse Marce. 

— Repet: poate și depinde, spuse Roynold. 

— Şi asta ne duce la următoarea chestiune, zise Marce aplecându-se în faţă. 
Și e ceva foarte important. 


— Chiar extrem de important, întări Roynold. 

— Care? întrebă Cardenia, uitându-se când la unul, când la celălalt. Despre 
ce este vorba? 

— Hatide a prezis că deschiderea unui curent de Flux închis este iminentă. 
După ce s-a închis curentul Terhathum, am trimis o dronă acolo unde ar fi 
trebuit să fie găvanul de Flux închis. 

— Şi? întrebă Cardenia. 

— A trecut prin el, spuse Roynold. Curentul de Flux într-acolo s-a deschis 
din nou. Şi cel care vine de acolo încoace. Ambii sunt funcționali. 

— Dar nu pentru mult timp, avertiză Marce. 

— Așa e, nu pentru mult timp, încuviințţă Roynold. Se vor prăbuși din nou. 
Curentul de plecare, în aproximativ un an. Cel de sosire, mult mai curând. 
Probabil în trei luni. 

— De ce există această diferență? întrebă Cardenia. 

— E ceea ce v-am spus atunci când v-am întâlnit prima oară, spuse Marce. 
Curenţii de sosire şi de plecare nu sunt corelaţi între ei. Și ar mai fi ceva, 
spuse Marce, arătând spre Roynold. 

— Curentul de sosire a fost deschis pentru aproape cinci ani, spuse Roynold. 

Cardenia tresări auzind aceste cuvinte: 

— Cum este posibil aşa ceva? 

— Fluxul nu urmează programul nostru, spuse Roynold. 

Devierea curentă are loc de decenii, poate chiar de secole. 

— Nu, zise Cardenia uşor iritată, vreau să spun, cum de n-am văzut găvanul 
ăsta de Flux deschis, plutind prin spaţiul ce aparţine Centrului Comercial? 

Roynold ridică din umeri: 

— Nu vă uitaţi după el. Nu ieşea nimic de acolo. Cât despre găvanul de Flux 
de plecare, acela se prăbuşise deja de atât de mult timp, încât probabil că 
nimeni nu i-a mai dat atenţie vreme de secole. 

— Cu excepţia dumneavoastră, îi spuse Marce Cardeniei, care îşi ridică 
exasperată mâinile în aer. 

— Aţi putea, vă rog, să nu mai fiți atât de misterioși și să-mi spuneți odată? 

— Este vorba despre Dalasýsla, zise Marce. Sistemul stelar pierdut al 


Interdependenţei. Și motivul pentru care a fost asasinată omonima Domniei 
Tale. 

Cardenia rămase mută. 

— Roag-o, îl îndemnă în cele din urmă Roynold pe Marce. 

— Ce să mă roage? întrebă Cardenia, uitându-se şi ea către Marce. 

— Suntem de părere că ar trebui să mergem, spuse Marce, la Dalasysla. 

— De ce? 

— Fiindcă este sistemul pe care l-am pierdut, răspunse Marce. Ceea ce s-a 
întâmplat acolo s-ar putea întâmpla cu orice alt sistem stelar din 
Interdependenţă. Trebuie să mergem și să aflăm tot ce putem despre cum s-au 
prăbușit toate, ca să învăţăm cum să nu repetăm greşelile lor. 

— Și trebuie să ne grăbim, spuse Roynold. Înainte ca acest curent de sosire 
să se prăbuşească din nou. 

— Hatide are dreptate. Avem nevoie de o navă. Şi asta cât se poate de 
repede. 

— Și vrei să te duci dumneata cu nava aceea, spuse Cardenia. 

— Sigur că da, spuse Marce, zâmbind. Va fi cea mai importantă expediţie 
ştiinţifică din ultimele câteva secole. N-aş vrea s-o ratez. Niciunul dintre noi 
nu vrea, adăugă uitându-se la Roynold. 


Era aproape miezul nopţii când Cardenia îşi spuse la dracu” şi trimise în 
cele din urmă după Marce Claremont. 

— De ce fel de savanţi ai nevoie pentru expediţia asta? îl întrebă, atunci când 
acesta apăru, în grabă, în apartamentul ei. 

Propriul lui apartament se afla în aripa din palat rezervată personalului, la o 
oarecare distanţă. Cardenia ştia că Marce dispune de propriii lui bani — tatăl 
său îi trimisese la Centrul Comercial o parte semnificativă din averea familiei 
într-un seif de date personale —, dar Marce Claremont părea fericit să 
locuiască în ceva ce era, de fapt, un studio cu o baie. Mersese preţ de câteva 
minute de la apartamentul lui până la al ei, oprindu-se la diferitele puncte de 
securitate de pe drum. Stăteau amândoi, oarecum stânjeniţi, în salonul ei, la o 
distanță mică unul de celălalt. 


— Cred că avem nevoie de toate tipurile de savanţi, răspunse Marce prudent. 

Cardenia îşi dădea seama că nu știa de ce fusese chemat și acum, că îl 
întrebase, nu era sigur de ce trebuia să răspundă la întrebarea asta la 11.55 
noaptea. 

— De fizicieni ai Fluxului, evident, dar cred că avem nevoie și de biologi, 
chimiști, astrofizicieni, fizicieni obişnuiţi, antropologi şi arheologi... 

— Arheologi? 

— Dalasýsla a dispărut de secole, spuse Marce. Avem nevoie de oameni care 
să poată înțelege cum să proceseze genul ăsta de istorie. Am avea nevoie de 
criminalişti şi de patologi; am avea nevoie de istorici, mai ales de cei care au 
cunoştinţe despre trecutul Dalasyslei şi începuturile Interdependenţei. Avem 
nevoie de ingineri şi de oameni care să fie familiarizați cu computerele și cu 
sistemele digitale din acea perioadă. Asta este ce-mi vine în minte așa, în 
grabă. Pot să vă trimit un raport amănunțit, dacă doriţi. 

— Dar dacă aş vrea ca această chestiune să treacă neobservată? spuse 
Cardenia. Să nu audă nimeni despre asta și să nu fie văzută de nimeni? 

— De ce aţi vrea așa ceva? 

— Fiindcă în momentul acesta, cu cât știu mai puţini oameni despre curenții 
de Flux evanescenţi pe care i-aţi descoperit dumneata și cu Roynold, cu atât 
mai puţine dureri de cap voi avea încercând să le explic tuturor despre toate 
astea fără ajutorul tău, spuse Cardenia și apoi îi surprinse privirea. Nu vreau 
să spun că doresc să ţin totul secret pentru totdeauna. Ci că aş vrea să aflu ce 
descoperiţi în expediţia asta legată de Dalasysla înainte să fac orice declaraţie 
publică. 

— Au mai lucrat și alţi fizicieni ai Fluxului pe datele pe care le-am oferit, 
sublinie Marce. Unii dintre ei pot afla despre asta oricum. 

— Lucrează pe datele tale și ale tatălui tău, nu? 

— Așa este. 

— Și nu pe ale lui Roynold. 

— Nu. 

— Atunci merită să ne asumăm riscul. 

— Dacă aşa consideraţi. 


— Da, sigur. Acum să ne întoarcem la întrebarea mea. De câţi savanţi ai 
avea nevoie aşa încât chestiunea să treacă neobservată? 

— Am putea face fiecare mai multe lucruri, zise Marce. Avem nevoie de 
fizicieni ai Fluxului. Putem să ne lipsim de ceilalţi fizicieni fiindcă noi avem 
studii și în fizica generală, şi în cea clasică și putem face observaţii pe care să 
le punem la dispoziţia celorlalți. De un patolog legist care să aibă şi o 
pregătire în biologia generală. Sunt mulți arheologi care au cunoştinţe 
antropologice și viceversa. Vom avea nevoie totuşi și de cineva familiarizat 
cu sistemele computerizate ale vremii. Și de cineva familiarizat cu habitatele 
din era respectivă. Poate că găsim pe cineva care să răspundă ambelor cerinţe. 

— Deci cinci sau şase, în funcţie de... 

— Aşa cred. Plus echipajul propriu-zis al navei. 

— Cât timp va fi nevoie să stai pe Dalasysla? 

— Oricât de mult timp ne îngăduiți. 

— Dă-mi un interval, Marce. 

— Cel puţin două săptămâni, aș zice. 

— Cât durează drumul până acolo şi înapoi? 

— Estimăm că în jur de opt zile, conform datelor pe care le deținem și 
datelor istorice despre sistem. Suntem convinși că ăsta este un curent de Flux 
redeschis şi nu un curent nou care să imite curentul anterior. Dar există o 
marjă de plus sau minus trei zile. 

— Deci maximum unsprezece zile pentru asta, două săptămâni pe Dalasýsla, 
unsprezece zile pentru drumul înapoi. E mai mult de o lună. 

— Acum ştiţi de ce dorim să facem această expediţie mai curând și nu mai 
târziu, spuse Marce. 

— De ce ai nevoie de doi fizicieni ai Fluxului? întrebă Cardenia. 

Dacă pe toţi ceilalți îi vei folosi în dublu rol? 

Auzind asta, Marce păru să ezite. 

— Nu cred că este vorba despre nevoie, spuse el. 

— Atunci despre ce e vorba? 

— Este descoperirea noastră, spuse Marce. A mea și a lui Hatide. Vrem 
amândoi să luăm parte la expediţie și cred că merităm amândoi să mergem. 


N-aş vrea să-i cer să rămână aici când va avea loc. lar în ceea ce mă priveşte, 
în mod cert aş vrea să fiu acolo. Poate că e o formă de lux, din punctul de 
vedere al personalului implicat, dar cred că ne putem permite. 

— Dar dacă ţi-aș cere să rămâi? întrebă Cardenia. Marce schiță un zâmbet 
firav către Cardenia: 

— Dacă mi-aţi cere? întrebă el. 

— Da, dacă ţi-aş cere. Nu ţi-aș ordona, spuse Cardenia. 

— Majestate, atunci când împăraxul cere așa ceva, trebuie să fii nebun ca s-o 
iei altfel decât ca pe un ordin. 

Cardenia îşi aminti dintr-odată de discuţia pe care o avusese cu spiritul 
tatălui ei cu o noapte în urmă, despre deosebirea dintre ordinul și invitaţia de 
a i se alătura în pat adresată de un împărax unui supus. 

— Ei, hai s-o lăsăm baltă! spuse ea și se îndreptă spre bar ca să-și toame o 
băutură. 

— Nu înţeleg, spuse Marce, după o clipă. 

— Nici tu? întrebă Cardenia și-și puse gheaţă în pahar. 

— Ce anume îmi scapă? spuse Marce. 

Cardenia își turnă băutura, luă o dușcă bună și puse paharul jos. 

— Nu mă pricep deloc, dar deloc la asta. 

— La ce nu vă pricepeţi? 

— Uite ce e, tu eşti cu Roynold? îl întrebă Cardenia pe Marce. 

— Ce...? 

— Eşti cu Roynold? Voi doi, ştii tu... continuă Cardenia făcând mișcări 
unduioase cu mâna cu care ţinea paharul, vărsând lichidul, aveţi o relaţie? 
Sunteţi un cuplu? Vă iubiţi? 

Cardenia văzu cum Marce — binecuvântat să fie, sărmanul tocilar, naiv şi 
zăpăcit — înţelese, în cele din urmă, ce voia să spună. 

— Nu, spuse el. Nu avem o relaţie și nu ne iubim. 

— Eşti sigur? insistă Cardenia. V-am văzut cum vorbeaţi în după-amiaza 
asta. Eraţi foarte însuflețiți. 

— Fiindcă suntem singurii doi oameni din tot sistemul care ştiu despre ce 
vorbește celălalt, zise Marce. Când vine vorba despre Flux, cel puţin. E ca şi 


cum ai găsi singura persoană din lume care vorbeşte limba ta. 

— Ei vezi, la asta mă refer, spuse Cardenia și-și termină băutura, după care 
se duse să-și umple din nou paharul. 

— Limba fizicii Fluxului, spuse Marce. Este tehnică. Este foarte absconsă. Și 
nu este deloc romantică. 

— Şi eşti sigur că aşa gândește şi Roynold? 

— Crezi că simte ceva pentru mine? 

— Poate. 

— Nu cred că sunt genul ei, spuse Marce. 

— Dar cine crezi că este genul ei? 

— În general, simbolurile matematice. Dacă v-aţi petrece timpul cu ea, aţi ști 
că nu e înnebunită după fiinţele umane. 

— Te place pe tine. 

— Acceptă faptul că trebuie să aibă de-a face cu prezența mea fizică ca pe un 
soi de preţ pe care-l plătește pentru a lucra cu mintea mea. Nu este deloc 
același lucru. 

Cardenia rămase tăcută pentru un timp. 

— Deci nu e nimic între voi doi. 

— Dacă civilizația va supravieţui, vom rămâne în istorie drept cei doi 
descoperitori ai  Teoriei Claremont-Roynold privitoare la Distribuţia 
Curenţilor de Flux, alături de tatăl meu, spuse Marce. Dar altfel, nu. 

— O, la naiba! spuse Cardenia uitându-se la băutura ei și pe urmă către 
Marce. 'Ți-am spus că nu mă pricep deloc la chestia asta, nu? 

Marce rânji: 

— Mi-ai spus. 

Arătă spre paharul din mâna Cardeniei, pe care tocmai îl umpluse: 

— Pot să te rog să-l pui jos? 

— Dacă vom avea conversaţia pe care cred că urmează s-o avem, îmi place 
să cred că vorbele tale nu pot fi puse pe seama băuturii. 


— Ai fi putut să mă refuzi, spuse după aceea Cardenia, în timp ce stăteau în 
pat îmbrăţişaţi în maniera clasică. 


— De ce-aş fi făcut asta? întrebă Marce. Eşti împăraxul. Ai fi putut să ordoni 
să fiu împușcat. Cardenia îl lovi uşor: 

— Exact ce voiam să spun. Nu am vrut să crezi că e un fel de prestație la 
comandă. Că m-am dat la tine fiindcă nu puteai să mă refuzi. 

— Crede-mă, după conversaţia avută ieri noapte, nu mi-aş fi închipuit 
niciodată că-mi ordoni să vin în patul tău. 

— O, Doamne! spuse Cardenia și-și ascunse faţa în pieptul lui Marce. Nu-mi 
mai aminti de asta. Nu voi reuşi să uit niciodată. 

— Mie mi s-a părut înduioșător. 

— Îţi jur că nu sunt genul de femeie geloasă. A fost vorba de cu totul altceva. 

— Despre ce anume? 

— A fost ceva de genul „îi place de altcineva şi acum sunt tristă și o să mă 
duc să mănânc o plăcintă întreagă“. 

— E ceva foarte specific. 

— Ei bine, plăcintele sunt grozave, zise Cardenia și-și înălță capul ca să-l 
sărute pe Marce. Dar îmi place mai mult asta. 

— Sunt foarte încântat că sunt mai bun decât o plăcintă. 

— Nu da cu bâta-n baltă. 

— N-o s-o fac... 

— Tot vrei să te duci în expediţia aceea pe Dalasýsla, nu-i așa? întrebă 
Cardenia peste un minut. 

— Sigur că da, spuse Marce. 

— Aş putea veni şi eu cu tine. 

— S-ar putea ca Interdependenţa să observe dacă împăraxul ar dispărea 
brusc. 

— Nu e întru totul adevărat, spuse Cardenia. Samuel al III-lea dispărea luni 
întregi. Nimeni nu-i simţea lipsa. 

— S-ar putea să fii mai importantă pentru bunăstarea Interdependenţei decât 
Samuel al III-lea, oricine-ar fi fost acesta. 

— Este posibil. 

— Şi având în vedere controversa uriașă pe care ai generat-o de curând, 
oamenii își vor da seama cu siguranță dacă dispari. 


Cardenia își ridică din nou privirea spre el: 

— Asta e o aluzie subtilă la viziuni, nu-i aşa? 

— Gata, o să-mi ţin gura, spuse Marce. 

— Deci? Ce părere ai? Cu adevărat? 

— Chiar are importanţă? 

— Da. Pentru mine are. 

— Eu unul cred că Împăraxul Grayland a II-a face tot ce poate pentru a se 
asigura că civilizaţia şi toţi oamenii din ea vor supravieţui dincolo de acest 
deceniu. Și, fiindcă asta cred, înseamnă că dacă ea are viziuni, iar acestea 
ajută umanitatea să supravieţuiască, atunci sunt adeptul lor necondiţionat. 

Cardenia îl sărută pe Marce din nou: 

— Mulţumesc. 

— Vreau să spun, aş fi fost mai fericit dacă te-ai fi bazat mai mult pe ştiinţă, 
spuse Marce. 

— Poate data viitoare, spuse Cardenia. Marce pufni dezaprobator. 

— Ce părere ai despre Marina Imperială? întrebă Cardenia. 

— Nu le-am acordat niciodată prea mare atenţie, spuse Marce. 

De ce? 

— Pentru că voi rechiziționa de la ei o navă, un echipaj şi niște oameni de 
ştiinţă ca să vă ducă la Dalasýsla şi înapoi. Ei pot s-o facă repede și discret și 
nimeni nu pune nicio întrebare când împăraxul are o misiune pentru marină. 
Ei bine, se corectă Cardenia, oamenii vor pune întrebări. Dar nu le vor pune 
în afara scării ierarhice. 

— Când vor fi gata? 

— Îi voi spune Amiralului Emblad că vreau să fie pregătiţi într-o săptămână. 
Sau în cinci zile, dacă reușește. 

— E repede. 

— Da, aşa este, zise Cardenia şi se undui peste Marce. Asta pentru că trebuie 
să mergi în expediţia asta şi te vreau înapoi cât se poate de repede. Fiindcă, 
indiferent ce înseamnă chestia asta, vreau s-o reluăm cât mai repede posibil. 


CARTEA A DOUA 


CAPITOLUL 9 


Cal Dorick reușise s-o scoată pe Nadashe Nohamapetan din închisoare 
pentru exact opt ore. 

— Judecătorul a fost de acord în cele din urmă cu o audiere pe tema stării 
tale mintale, îi spuse Dorick, la întâlnirea lor săptămânală. O să argumentez 
că perioada de timp petrecută aici reprezintă o ameninţare la adresa sănătăţii 
dumneavoastră mintale care este deja fragilă şi că ar trebui mai degrabă să fiți 
plasată sub supraveghere într-un ospiciu de maximă siguranță. Acuzarea se 
opune acestui lucru, evident, aşa că judecătorul a cerut să te prezinţi pentru ca 
să te poată evalua el însuşi, căci cine are nevoie de o diplomă în psihiatrie 
atâta timp cât e licenţiat în drept şi are o părere disproporționată despre 
propria importanță? 

— Şi noi credem că e mai bine să fiu plasată într-o instituţie de îngrijire a 
bolnavilor mintali, decât să fiu aici? întrebă Nadashe. 

— Nu este cea mai bună variantă, sigur că nu. Dar este de o mie de ori mai 
bine decât să fii undeva unde oamenii încearcă să te înjunghie cu linguri. 

— Credeam că rămânem la varianta conform căreia doamna cu lingura și 
doamna cu periuța de dinţi s-au înjunghiat reciproc în timp ce treceam din 
întâmplare pe acolo. 

Nadashe putea să vadă ce eforturi eroice făcea Dorick ca să nu-şi dea ochii 
peste cap: 

— Perfect. Este de o mie de ori mai bine decât să fii într-un loc în care 
oamenii încearcă spontan să se înjunghie cu șișul ori de câte ori treci pe acolo 
în mod întâmplător. Ce s-a întâmplat cu doamna cu şișul din periuţa de dinţi 
până la urmă? 

— Cred că este încă la izolator. Se pare că nu era prima ei tentativă în ceea 


ce priveşte „periatul dinţilor“. 

— Întâlneşti oameni atât de interesanţi, Lady Nadashe. 

— Și totuşi, iată-mă aici cu tine. 

Dorick ridică un deget de parcă ar fi spus: Punct lovit, recunosc. 

— Ca să ne întoarcem la oile noastre, ne vom prezenta în faţa judecătorului 
peste două zile, aşa că ştii la ce să te aştepţi. Vor veni şi-ţi vor pune cătușe, te 
vor duce cu liftul la nivelul de suprafaţă și te vor imobiliza cu lanţuri în 
transportor. Am făcut scandal în legătură cu siguranţa ta, așa că vei fi 
încântată să afli că vei fi singură în maşină, şi prin „singură“ vreau să spun că 
vei fi însoţită doar de trei gărzi cu arme non-letale, dar, aşa cum mi s-a 
promis, vor avea asupra lor bastoane şi pistoale cu electroşocuri care pot 
provoca nişte dureri extraordinare. Aparent, este o măsură de precauţie pentru 
cazul în care ai avea un acces de adrenalină şi te-ai elibera din lanţuri sau ai 
reuşi să ascunzi în transportor o sârmă cu care să deschizi cătuşele într-o 
manieră pe care nu sunt plătit să mi-o imaginez. Ceea ce-mi aduce aminte de 
faptul că vei fi percheziționată la ambele capete ale călătoriei, la ambele 
capete ale corpului. Îmi pare rău, dar aici n-am putut să negociez. 

Nadashe ridică din umeri: 

— Am fost pipăită și mai rău la facultate. 

— Nu ştiu cum ar putea să-mi fie de folos informaţia asta. Dar trebuie să 
spun că dacă-ţi doreşti cu adevărat ca judecătorul să ia în considerare în mod 
serios faptul că rămânerea ta aici îţi prejudiciază starea mintală fragilă, ar 
putea fi util să ai un aspect cât mai prejudiciat, ca să zic așa. 

— Vrei să spui că nu arăt destul de fragilă. 

— Vreau să spun că, deşi mi se pare că această imagine perfect netulburată 
de emoţii ţi se potriveşte în general de minune, în cazul acesta specific poate 
ar fi bine să încerci o tactică diferită. Sau nu, e-n regulă, fii tu însăţi. 

Nadashe îl cercetă atent pe avocat. 

— Aminteşte-mi încă o dată de ce te-am angajat. 

— Sincer să fiu, nu ştiu, Lady Nadashe. Dar, de vreme ce m-ai plătit deja în 
avans pentru aproximativ următorii patruzeci de ani — lucru pentru care îţi 
mulțumesc, apropo, soția mea e probabil mai îndrăgostită de noua mobilă de 


sufragerie decât de mine —, m-ai putea păstra ca avocat şi în continuare. 

— Rămâne de văzut. 

— Ca să trecem la alte chestiuni, presupunând că audierea privitoare la 
starea ta mintală nu durează toată ziua și nu va dura, fiindcă judecătorul rar 
alocă mai mult de cincisprezece minute lucrurilor pe care le poate evita, am 
stabilit ca tu, împreună cu gărzile tale de onoare, să foloseşti sala de 
conferinţe din cabinetul meu. Am aranjat pentru tine mai multe întrevederi, 
inclusiv cu mama ta, Contesa de Nohamapetan. 

Auzind asta, Nadashe tresări. 

— Nu-ţi face plăcere asta? întrebă Dorick. O pot elimina pe mama ta de pe 
listă. Mi-e groază de mânia ei îndreptăţită, dacă voi face acest lucru, dar tu 
eşti clienta mea, nu ea. 

— Nu, spuse Nadashe. Mai bine mă văd cu ea pe teritoriul meu decât pe al 
ei. 

— Dacă nu-ţi fac programarea asta, nu o vei întâlni deloc. 

— Drăguţ din partea ta să crezi asta. 

— Ai unele cerinţe speciale pentru întrevederea cu ea? 

— Să pui să fie percheziționată ca să nu aibă la ea linguri sau periuţe de dinţi 
când intră în încăpere. 

— Nu am nici cea mai vagă idee dacă glumeşti sau nu, așa că-mi voi nota 
acest lucru. 

Dorick îşi notă. 

— Dacă chiar vei încerca s-o percheziționezi, probabil că vei fi aruncat pe 
fereastră de garda ei de corp. 

— Este bine de ştiut, zise Dorick şi şterse nota. 

— Cum stăm cu celălalt lucru? 

— Care lucru? 

— Celălalt lucru. 

Dorick se holbă pierdut la Nadashe preţ de mai multe secunde, până să-și 
dea seama la ce se referea: 

— Ah, acel lucru. Ei bine, îmi pare rău că trebuie să spun asta, dar girul 
solicitat prietenilor tăi, privitor la caracterul tău, a fost dificil de obţinut și 


cred că unii dintre prietenii tăi chiar mă evită înadins. Aşa că mă ocup de asta 
în continuare. În altă ordine de idei, te-ar putea interesa să afli că mai multe 
surse de ştiri au venit cu unele informaţii extrem de controversate privitoare 
la fostul şi iubitul tău frate Amit. 

— Ca să vezi. 

— Da, se pare că fratele tău vorbise cu mai multe personaje din lumea 
interlopă despre posibilitatea unei fraude în ceea ce privește asigurarea unora 
dintre navele firmei. Se pare că delapidase fonduri din firma casei și trebuia 
să pună banii la loc înainte să fie descoperit. Şi o escrocherie care presupunea 
distrugerea unei nave de mai multe miliarde de mărci îi rezolva problema cu 
vârf şi îndesat. 

Nadashe încuviinţă: 

— Păi ce ţi-am spus eu? 

— Aproape că nu-mi vine să cred, spuse Dorick. 

Nadashe zâmbi. Coregrafia pe care Dorick trebuia s-o execute pentru ca să 
pară că nu avea habar de înțelegerea ei cu Deran Wu, pe motiv că era un 
complot infracţional, în care s-ar fi putut trezi implicat până în gât, era tristă 
şi puţin patetică, dar necesară. 

— Cu cine mai trebuie să mă întâlnesc, în afară de mama mea? 

— Lord Teran Assan a solicitat o întrevedere. 

— În ce scop? 

— A spus că doreşte să-l sfătuiești cu privire la anumiţi membri din 
comitetul executiv. Se pare că sunt câţiva cu care nu se poate înţelege. 

— Asta pentru că este un ticălos. 

— Așa mă gândeam şi eu. Cu toate acestea, prin prisma funcţiei sale în 
cadrul comitetului, merită să încerci să-i câştigi bunăvoința. 

Dorick îşi ridică sprâncenele în timp ce rostea ultima parte, pentru a-i 
sugera lui Nadashe faptul că Teran Assan era un instrument util, aşa c-ar fi 
putut să-i arunce şi lui nişte firimituri. 

Nadashe mormăi: 

— Bine, dar scurtează întrevederea aia cât mai mult posibil. 

— Aşa voi face. Şi de la cabinetul lui Lady Kiva Lagos a sunat cineva să 


întrebe dacă ai timp şi pentru ea. 

— Doamne Dumnezeule, de ce? Dorick se uită peste notițele lui: 

— Se pare că are câteva întrebări despre chestiunile financiare. 

— Amit era cel care se ocupa de finanţele casei, nu eu. 

— Cei de la cabinetul lui Lady Kiva au anticipat această obiecţie şi au spus 
că bănuiesc c-ai putea avea un punct de vedere care i-ar putea fi util. 

Ce dracu” pune la cale femeia asta? se gândi Nadashe. Ea şi Kiva nu 
fuseseră apropiate în facultate, nici măcar când dormiseră în aceeaşi încăpere 
şi Kiva i-o trăgea lui Ghreni. Înţeleseseră instinctiv că, pentru păstrarea 
armoniei, era nevoie ca fiecare să stea departe de treburile celeilalte. Acum 
Kiva intrase cu bocancii în afacerile lui Nadashe și acesteia nu-i plăcea 
absolut deloc chestia asta. 

— Dar nu ai programat încă întrevederea. 

— Nu. Așteptam aprobarea ta. 

— Atunci nu te mai obosi. N-am de gând să particip sau să am de-a face în 
vreun fel cu treburile ei legate de finanţele casei. Înţelegi ce spun? 

— Mă voi strădui din răsputeri să nu fii deranjată cu investigația lui Lady 
Kiva în finanţele companiei, spuse diplomat Dorick, ceea ce însemna că 
înțelesese că ordinul cuprindea mai multe lucruri decât refuzarea unei 
întrevederi. 

Apoi se uită la ceas: 

— lată că timpul acordat pentru astăzi a luat sfârșit. Ne vedem peste două 
zile, Lady Nadashe. Până atunci, evită periuţele de dinţi și lingurile. Şi 
lucrează la tristețea de care am vorbit. 

— N-am prea mult de lucrat, îl asigură Nadashe. 

Și, cel puţin în privinţa asta, spunea adevărul. Cu sau fără umor macabru, 
cu sau fără imaginea imperturbabilă, viața în detenţie începuse să-şi pună 
amprenta asupra lui Nadashe. Şi perspectiva de a trăi așa, zi de zi, în fiecare 
zi, pentru tot restul vieţii ei nu era ceva la care Nadashe să se gândească cu 
plăcere. Dacă pentru a scăpa de asta trebuia să simuleze o uşoară cădere 
nervoasă în fața unui judecător, era gata să încerce. 

Într-un fel sau altul, trebuia să iasă de aici. 


— Vreau să spun că nu are gust de peşte, zise unul dintre gardieni spre un 
altul, în timp ce vehiculul se hurducăia pe suprafaţa lipsită de atmosferă a 
Centrului Comercial. Cei doi gardieni vorbiseră, în ultima jumătate de oră, 
despre mâncare; al treilea gardian sforăia pe locul său. Nadashe îl invidia pe 
cel de-al treilea gardian. 

— Bineînţeles că are gust de peşte, spuse celălalt gardian. Peștele are 
întotdeauna gust de peşte. De aia se numește „pește“. 

— Așa este, dar ce vreau să spun este că nu are gustul ăla puternic de peşte, 
ca majoritatea peştilor. 

— Deci nu este la fel de puternic. 

— Da, asta ziceam. 

— Dar asta înseamnă că tot are gust de pește, spuse cel de-al doilea gardian. 
Doar că într-un fel diferit. 

— Nu, tot nu înţelegi, spuse primul gardian şi se întoarse spre Nadashe, ca s- 
o includă şi pe ea în dezbaterea presantă asupra a ceea ce era peştele cu gust 
de peşte. 

Nu face asta, nici să nu-ți treacă prin cap, opreşte-te, să nu te pună dracu” 
să îndrăzneșşti, se gândi Nadashe, mânioasă pe gardian, dorindu-și stăruitor ca 
acesta să tacă. 

— Aş vrea să vă întreb pe dumneavoastră despre peştele ăsta, începu 
gardianul și apoi se auzi o bubuitură oribilă și vehiculul zbură în aer şi căzu 
violent pe o parte, iar Nadashe nu se putu gândi decât la cât de 
recunoscătoare era că ultimele ei cuvinte n-aveau să facă parte dintr-o 
discuţie cretină despre acvacultură. Peste câteva secunde realiză că nu murise, 
dar că atârna de plafonul transportorului, fiindcă ceea ce era acum plafonul 
fusese un perete lateral, iar ea era prinsă în centura de siguranţă și în lanţuri. 
Modul în care fusese imobilizată o ajutase perfect, aşa că nu murise, şi asta 
era bine, dar șuieratul slab și ascuţit pe care-l auzea îi spunea că aerul se 
scurgea din cabină, ceea ce însemna că avea să moară asfixiată, și asta nu era 
prea grozav. 

Nadashe se uită în jos și-l văzu pe cel de-al treilea gardian căzut grămadă, 


cu gâtul într-un asemenea unghi încât era imposibil să fie încă viu. A murit în 
somn, se gândi ea. Ce drăguţ. Ceilalţi doi gardieni se aflau pe podeaua care 
fusese înainte un perete lateral: erau năuciți. 

— Am nevoie de o mască! urlă Nadashe spre ei. Hei, auziţi? Am nevoie de o 
mască! 

Unul dintre ei — cel care era convins că peştele nu avea gust de peşte sau 
naiba ştie de ce — se uită în sus spre ea, confuz, apoi încuviință şi se porni să 
caute măştile de urgenţă cu oxigen pe perete. 

— Ăla nu e peretele! spuse Nadashe. Sunt la picioarele tale! 

Lui N-are-gust-de-peşte îi mai luă câteva secunde să proceseze informaţia și 
apoi, ce să vezi, avu loc iluminarea şi cutia montată pe peretele care acum 
devenise podeaua fu în sfârşit descoperită. N-are-gust-de-pește își puse una 
pe faţă, îi dădu alta lui Ba-are-gust-de-peşte, hotărî că gardianul numărul trei 
nu avea nevoie și apoi îi dădu una lui Nadashe, care și-o puse cu greu, de 
vreme ce avea mâinile încătușate. 

— Stai acolo, îi spuse gardianul şi lui Nadashe nu-i veni să creadă, fiindcă ce 
mama naibii ar fi putut să facă, fixată și înlănțuită cum era. Vom comunica 
prin radio acum. 

Se mai auzi încă o bubuitură îngrozitoare, şi uşile din spate ale vehiculului 
zburară în aer şi toţi gardienii, vii sau morţi, fură aspiraţi de suprafaţa lipsită 
de aer a Centrului Comercial. Nadashe își ţinu cu disperare masca ca nu 
cumva să-i zboare de pe față; chiar înainte ca privirea să i se înceţoșeze, îi 
văzuse pe N-are-gust-de-peşte şi pe Ba-are-gust-de-pește, care-și pierduseră 
măștile, cu respiraţia întretăiată, îngheţând în chinurile morții. 

Și, fiindcă tot veni vorba, frigul începuse în scurt timp să muşte din pielea 
lui Nadashe. Teoretic, drumul de suprafaţă spre Hubfall se afla în zona de 
crepuscul temperat a planetei aflate în rotaţie sincronă, dar „temperat“ 
înseamnă altceva când este vorba despre un interval de variație a temperaturii 
de 500°. „Temperat“ însemna aici „frig năprasnic“. 

O lumină apăru pe chipul lui Nadashe și apoi doi oameni în costume 
spaţiale veniră spre ea și-i tăiară lanţurile și centura de siguranță. Nadashe 
căzu de pe tavan în braţele lor și fu imediat închisă ermetic într-un costum 


spaţial transparent care o inundă instantaneu cu oxigen şi căldură. Nadashe se 
ridică în picioare preţ de o secundă, bucurându-se de căldură, apoi fu scoasă 
din transportorul distrus. În timp ce ieşea, văzu trupurile gardienilor, morţi cu 
toții, şi rămășițele transportorului. Fusese un transportor condus manual. 
Având în vedere starea transportorului, Nadashe presupuse că șoferul era în 
aceeaşi situaţie ca gardienii, dacă nu într-una și mai neplăcută. 

Nadashe fu târâtă până la ceva care părea un container de depozitare cu 
ecluză pneumatică. Fu împinsă în ecluza pneumatică și închisă ermetic. Când 
ecluza se presuriză, ușa interioară se deschise şi alți doi oameni o traseră într- 
acolo, ducând în locul ei un trup fără cap şi închizând ermetic uşa pentru a-i 
permite să treacă printr-un ciclu. După ce au făcut asta, se întoarseră la 
Nadashe, o scoaseră din costumul spaţial și-i scoaseră masca de oxigen de pe 
faţă. 

Întreaga operaţiune, de la scoaterea ei din transportorul distrus şi până la 
introducerea ei în cine-știe-ce-naiba-era-asta, durase mai puţin de şaizeci de 
secunde. 

— Lady Nadashe, i se adresă cineva. 

Se întoarse şi văzu că era Lord Teran Assan, ascuns în propriul costum: 

— Mă bucur să vă văd. 

— Ce faci aici? îl întrebă Nadashe. 

— Nu mare lucru, îți organizez salvarea, spuse Assan. 

Nadashe deschise gura să mai spună ceva, dar Assan o apucă de mână. 

— Nu-ţi uita ideea, spuse el şi se îndreptă spre ecluza pneumatică care-și 
terminase, între timp ciclul. Apropo, mama ta îţi transmite salutări. 

— Chiar aşa? 

— O s-o întâlneşti curând, zise Assan şi o salută scurt, apoi dispăru dincolo 
de ușă. 


Lord Teran Assan nu-şi ascundea satisfacția: era al naibii de încântat că 
micul lui plan de evadare din închisoare funcționa atât de bine. 

Şi era, într-adevăr, planul lui. El fusese cel care i-l prezentase Contesei 
Nohamapetan: 


— Uitaţi, spusese el, arătându-i contesei o imagine pe ecranul tabletei. 
Această secțiune a drumului spre Hubfall este supravegheată foarte puţin, așa 
că monitorizarea poate fi compromisă cu ușurință. I-am pus deja la treabă pe 
hackerii mei favoriţi. Pot crea o fereastră de cinci minute în care toată 
monitorizarea terestră nu va mai funcţiona deloc. 

— Dar rămâne supravegherea cu dronă, care e integrată în transportor, spuse 
Tinda Louentintu. Ca de obicei, şefa de personal a contesei ducea greul 
conversaţiei pentru amândoi. Se trimite un semnal video constant și sigur la 
instituţia corecțională. 

— Da, aşa este, spuse Assan. Și semnalul acela este uşor de blocat sau 
falsificat. E nevoie doar de cheile de criptare pentru dronele individuale, pe 
care se întâmplă să le am fiindcă supraveghetorul dronelor apreciază banii 
mai mult decât siguranţa. 

— Şi ar mai fi şi supravegherea prin satelit, zise Louentintu. Assan zâmbi. 

— Chestiunea asta a fost mult mai greu de rezolvat. Pentru asta am avut 
nevoie de cineva care să ne poată asigura accesul la satelit. Ceea ce înseamnă 
acces la armată. Veştile bune sunt că, dintre Jasin și Deran Wu, contesa l-a 
ales cu înţelepciune pe Jasin drept verișorul ei Wu favorit. La rândul lui, Jasin 
a fost de acord să ne ajute, în semn de mulţumire pentru favoarea acordată de 
contesă. 

— Vrei să ascunzi operaţiunea de răpire de satelitul militar, spuse 
Louentintu. Fiindcă, atâta vreme cât nu apare pe fluxul de informații, nu va 
arăta deloc suspect. 

— Ba o să apară pe flux, cum să nu, spuse Assan. Nu vom ascunde explozia 
transportorului. Dar vom falsifica explozia și vom face astfel încât să pară că 
transportorul se mișcă mai încet decât în realitate, aşa că până să se uite 
cineva la fluxul de informaţii transmis de satelit, noi vom fi dispărut de mult. 
Și vom rula aceeaşi simulare și pe drone şi pe camerele de securitate. Nimeni 
nu-și va da seama că trebuie să ne caute, fiindcă nimeni nu va şti că am fost 
acolo. Vor vedea numai ce vrem noi să vadă. Și ceea ce vrem noi să vadă va 
fi o explozie neobișnuită şi tragică a transportorului. 

— Vor vedea că lipseşte Nadashe. 


— M-am ocupat şi asta. 

— Cum? 

Assan se uită drept în ochii contesei și nu spre șefa ei de personal: 

— Cred c-ai prefera să nu afli toate detaliile în legătură cu asta. 

— Cât va dura? întrebă Louentintu. 

— Cu oamenii potriviţi, mai puţin de patru minute la faţa locului. Evident, 
mai mult, înainte şi după, dar momentele acelea vor fi ascunse de ochii 
iscoditori. 

— Și eşti sigur că te poţi descurca? 

— Cu ajutorul tău şi al lui Jasin Wu, desigur. 

— De ce anume ai nevoie din partea noastră? 

— De aprobarea voastră și de bani. 

— Ce sumă? întrebă contesa. 

— Contesă, chestiunea va trebui rezolvată rapid și cât se poate de bine. Iar 
preţul mic nu face parte din ecuaţie în cazul ăsta. 

Assan își primi aprobarea, îşi asigură accesul prin propriile lui relaţii, dar și 
prin cele ale lui Jasin Wu, şi-şi primi și banii, în tranșe care permiteau 
înfăptuirea unor lucruri imposibile atât de rapid şi de lin, încât părea aproape 
magic. Bineînţeles, nu era prima dată când Assan avea de-a face cu sume 
uriașe. Era directorul exploataţiilor familiei sale din sistemul Centrului 
Comercial. 

Prin biroul său trecea în fiecare zi mai multă bogăţie decât avuseseră întregi 
civilizații umane în toată existența lor. Dar era o diferență uriașă între 
exercițiul comerțului mundan și cotidian și cheltuirea unor grămezi ridicol de 
mari de bani lichizi în scopul unor fărădelegi. 

Faptul că Assan făcea acest lucru în timp ce era directorul casei sale şi 
membru al comitetului executiv era, în ceea ce-l privea, doar cireașa de pe 
tort. Vechea expresie „a scăpa basma curată“ îi venise în minte de mai multe 
ori. Scăpa basma curată. Scăpa nepedepsit pentru evadarea din închisoare. Și 
pentru cel puţin şapte alte infracţiuni. 

Era încântător şi Assan nu se simţise niciodată mai viu ca acum. I se păruse 
de la sine înţeles că trebuia să fie la faţa locului la momentul extracţiei. Era o 


misiune foarte riscantă, dar şi cu o răsplată pe măsură — sau cel puţin aşa îi 
spusese contesei. Onoarea îi dicta să se asigure că operaţiunea era executată 
corespunzător în cele mai mici detalii, fără abateri legate de timp sau de 
performanţă. Vorbise deja cu șeful echipei de mercenari care avea să execute 
misiunea şi acesta fusese de acord că trebuia și el să fie prezent ca să 
supravegheze ultimele câteva minute ale extracţiei şi executarea tușei finale 
pe care Assan o adăugase reuniunii. 

L.ouentintu avusese dreptate, bineînţeles. Dacă trupul lui Nadashe lipsea din 
transportor, nimeni nu avea să creadă că fusese un accident îngrozitor. Toată 
lumea știa că Nohamapetanii aveau bani și putere și credeau că legile erau 
doar nişte principii orientative care, pentru ei, erau cel mult opţionale. Dacă 
trupul lui Nadashe ar fi lipsit, toţi cei din departamentul de poliție din Hubfall 
şi până la cei din Ministerul Imperial de Investigaţii şi-ar fi băgat nasurile să 
investigheze. 

Așa că Assan a făcut cunoscut, într-o manieră discretă, prin agenţi ale căror 
urme nu puteau să ducă până la el, ceea ce căuta: o femeie, având înălțimea, 
greutatea şi culoarea pielii lui Nadashe. Assan lăsase să se înțeleagă că nu 
dorea un asasinat. Asta ar fi bătătut la ochi și ar fi atras atenţia într-un mod 
nedorit. Dar dacă s-ar fi întâmplat, pur şi simplu, ca o femeie să moară, 
atunci... Assan ar fi fost fericit să fie informat. 

Şi nici nu avu mult de așteptat. Medicul legist care primise răsplata îl 
asigură pe agentul lui Assan că femeia nu fusese ucisă, ci alunecase în cadă, 
ceea ce se mai întâmplă, adică, de ce nu? Femeia nu era căsătorită, era una 
dintre ființele fără căpătâi, nu avea prieteni și nici rude apropiate. Nu avea să 
lipsească nimănui şi cu atât mai puţin avea să fie remarcată absenţa din 
registrul medicului legist, de unde fusese ștearsă cât de poate de convenabil. 

Femeia, oricine ar fi fost ea, încetase să existe în afara utilității plănuite de 
Assan pentru ea. Fusese livrată misiunii de extracţie fără cap sau amprente. 
Sistemul ei circulator fusese drenat și sângele ei fusese înlocuit cu un 
accelerant distrugător de ADN care nu necesita oxigen și care fusese păstrat 
în interiorul corpului ei cu ajutorul unor capsule de ceară la nivelul gâtului și 
în vârful degetelor. 


Fusese frumoasă și avea să se ridice la cer în flăcări, ca un joc de artificii. 
Avea să devină un cadavru de aceeași mărime şi greutate cu cele ale lui 
Nadashe, dar, dacă totul mergea cum fusese plănuit, avea să devină în cea 
mai mare parte cenușă. Și chiar dacă nu ar fi devenit, ceea ce avea să rămână 
era aproape imposibil de identificat drept o persoană anume, cu atât mai puţin 
drept Nadashe Nohamapetan. 

În costumul său spaţial, Assan urmări cum mercenarii săi puneau trupul 
femeii în rămășițele transportorului, alături de trupurile gardienilor. Urma ca 
tot camionul să fie incinerat instantaneu din nou, în exact același mod în care 
ar fi ars dacă acumulatorul ar fi explodat din cauza unor probleme structurale 
interne. Acumulatorul nu avea nevoie de oxigen ca să ardă, ceea ce era 
convenabil într-o lume lipsită de aer. Reprezenta propriul combustibil și, 
bineînţeles, avea să fie făcut să explodeze. Avea să fie doar puţin ajutat ca să 
facă trupurile să ardă mai mult. 

Simţi o bătaie pe umăr. Comandantul lui comercial îl anunţa să-și verifice 
circuitul de comunicare. Assan îl verifică: uitase să-i dea drumul. 

— Îmi cer scuze, spuse el prin circuit. 

— Îţi conectăm costumul spaţial la un apel securizat, spuse ea. E contesa. 

Assan încuviinţă și când primi apelul, se îndepărtă de comandant ca să aibă 
puţină intimitate pentru discuţia cu contesa: 

— Sunt Assan, spuse el. 

— Lord Teran, spuse contesa, cum merge extracția? 

— Exact cum am plănuit și la timp. Vom fi gata şi vom pleca de aici în 
următoarele două minute. 

— A fost un plan absolut remarcabil. 

— Mulţumesc, contesă. Mă bucur să vă pot fi de folos. 

— Ne-ai fost de mare folos, îl asigură contesa. Dar nu cred că vom mai avea 
nevoie de serviciile tale în continuare, Lord Teran. 

Assan tocmai voia s-o întrebe ce vrea să spună, dar atenţia îi fu distrasă de 
un cuţit care i se strecură drept în rinichiul său drept, tăind spre dreapta. Aerul 
din costumul lui Assan începu imediat să se scurgă afară în vid, împreună cu 
sângele său. Assan se întoarse, cu cuțitul încă înfipt în rinichi și-o văzu pe cea 


care era comandantul său de misiune cu încă un cuţit în mână. Pe acesta i-l 
înfipse în stomac şi i-l împinse la fel, spre dreapta. Costumul lui Assan 
începu să-i umple casca cu un șuvoi impresionant de oxigen, pentru a 
compensa pierderea de oxigen din celelalte părți, ceea ce făcu ca Assan să nu 
mai poată auzi ce-i spunea contesa. 

— Ai acţionat ca intermediar între mine și verișorii Wu, spunea ea. Și mă 
întrebam de ce-aş avea nevoie, în fond, de un intermediar. Așa că m-am 
întâlnit cu amândoi. Și am aflat că i-ai luat pe amândoi de proşti şi nu prea le- 
a plăcut. Am ajuns la o înţelegere alternativă, de care suntem cu toții 
mulțumiți. Am mai hotărât că acest plan de evadare al tău ar arăta mult mai 
bine dacă ar părea că a eşuat și că tu ai fost aruncat în aer împreună cu tot 
restul. Am înscenat deja totul ca să pară că avocatul lui Nadashe ţi-a fost 
complice. Este totul ca la carte. A trebuit să modificăm planurile tale video. 
Acum arată cu totul altceva. 

Assan se prăbuși ţeapăn la pământ. 

— Ei bine, Lord Teran, îmi închipui că de-acum ai rămas aproape fără 
oxigen, aşa c-a sosit momentul să ne luăm rămas-bun. Mulţumesc că ne-ai 
fost de ajutor. Mai ai de făcut doar un singur lucru. 

Se auzi un foşnet uşor și Assan se simţi ridicat, purtat și aruncat în 
transportor. 

Ultimul lucru pe care-l văzu fu femeia fără cap de care fusese atât de 
mândru. Din cauza frigului, degetele ei se contractaseră în sus, îndoindu-se 
spre palmă. Lui Assan îi trecu prin minte că femeia părea să-i facă un semn 
obscen. 

În mod normal ar fi izbucnit în râs, dar în schimb luă foc. 


CAPITOLUL 10 


Cum adică a murit Nadashe Nohamapetan? îl întrebă Grayland a Il-a pe 
Hibert Limbar, căpetenia Gărzilor Imperiale, lăsându-și jos ceaiul ei de 
dimineaţă, pentru care îşi alocase exact cinci minute într-una dintre grădinile 
ei private, înainte să fie condusă în grabă la următoarea ei întrevedere. 

— A avut loc o tentativă de evadare în dimineaţa aceasta, spuse Limbar. Din 
fluxul de informaţii de securitate reiese că a mers îngrozitor de prost. Au 
murit cu toţii, inclusiv persoana care a încercat s-o salveze pe Lady Nadashe. 
Și, doamnă, persoana care a încercat asta pare să fi fost Lord Teran Assan. 

— Ce? 

— Nu sunt prea multe indicii — bateriile transportorului au cedat şi au luat 
foc, transformând tot ce era înăuntru în cenușă —, dar dovezile pe care le 
deținem sunt destul de concludente. Lord Teran a ţinut legătura constant cu 
avocatul personal al lui Lady Nadashe, în ultimul timp. Am contacte la poliția 
din Hubfall, precum şi la Ministerul de Corecţii și la Ministerul de 
Investigaţii care mă informează despre chestiune. Îl vom ridica pe avocatul 
lui Nadashe şi vom vedea dacă dorește să încerce să se separe de mizeria asta. 

Grayland încuviinţă: 

— A anunţat-o cineva pe Contesa Nohamapetan? 

— Înţeleg că cei din Ministerul de Investigaţii şi-au asumat sarcina de a o 
informa și de a obţine o declarație din partea ei și intenţionez să le las lor 
această onoare. 

Tonul lui Limbar voia să spună în mod subtil că nu va fi absolut deloc o 
onoare, ci mai degrabă un eveniment dătător de bătăi de cap, iar Grayland nu 
putea să-l contrazică. 

— Ar trebui să-i trimit o scrisoare de condoleanţe, spuse Grayland. 


Limbar scoase un sunet slab și neobișnuit, pe care Grayland îl surprinse: 

— Nu? 

— Lady Nadashe a fost acuzată de tentativă de asasinat asupra 
dumneavoastră, Majestate, spuse Limbar. Trimiterea unei scrisori de 
condoleanţe ar putea părea nesinceră. Contesa Nohamapetan este recunoscută 
pentru uşurinţa cu care se consideră insultată fără niciun motiv şi pentru că le 
poartă mult timp pică celor care o supără. Poate ar fi mai potrivită o 
declaraţie publică care să confirme moartea doamnei și a Lordului Teran, 
însoţită de exprimarea regretului că justiţia nu şi-a urmat cursul în acest caz. 

— Ai dreptate, așa e mai bine, spuse Grayland. Mulţumesc. 

— Ar mai fi o problemă minoră pe care trebuie s-o aveţi în vedere, 
Majestate. Au apărut deja zvonurile că aţi avut un rol în acest incident. Că 
Teran nu ar fi acţionat pe cont propriu, urmărindu-și interesele personale, ci 
că l-aţi fi angajat dumneavoastră ca asasin, fiindcă există din ce în ce mai 
multe dovezi că tentativa de asasinat asupra dumneavoastră a fost pusă la cale 
de Amit Nohamapetan, şi nu de Nadashe. 

— Bine, dar este ridicol. Mai ales partea legată de planificarea tentativei de 
asasinat de către Amit. 

— Există reportaje de ştiri care sugerează c-avea relaţii cu nişte personaje 
mai puţin cinstite privind chestiuni financiare, spuse Limbar. Printre altele. 

— Eram cu Amit cu câteva secunde înainte să moară, spuse Grayland. Nu 
pot citi gândurile, dar pot să te asigur că expresia pe care o avea exact înainte 
să moară nu era a cuiva care plănuise în detaliu cum să mă omoare sau cum 
să-și distrugă propria navă. 

— Bineînţeles, Majestate. 

La auzul răspunsului său, Grayland îl privi uşor pieziș. 

— Sper că nu crezi că este ceva adevărat în relatările acelea. 

— Ceea ce cred eu este că cineva a depus un efort concertat pentru a isca cât 
mai multe îndoieli în privinţa culpabilităţii lui Lady Nadashe în tentativa de 
asasinat asupra dumneavoastră. Înainte de acest incident, aş fi pus asta în 
cârca echipei de apărare a doamnei, care ar fi făcut orice i-ar fi stat în putință 
să susțină o teorie alternativă a cazului pentru a încerca să strecoare o 


îndoială justificată. Dar această ultimă ştire mă face să cred că este vorba de 
altceva. 

— Se dă apă la moară unor conspirații. 

— De acord. Dar nu toate conspiraţiile apar pentru că cineva a uitat să-și 
pună coiful de staniol, doamnă. Uneori, fac parte dintr-o campanie de 
dezinformare. Și, îmi pare rău că trebuie să vă spun, dar în ultima vreme le- 
ați dat motive oamenilor să alimenteze campaniile de dezinformare. 

— Te referi la viziunile mele. 

— Da, printre altele. Nu sunt eu în măsură să mă îndoiesc de ele, Majestate. 
Spun doar că tulbură apele aducându-vă prejudicii în aceeași măsură în care 
vă sunt benefice. Dar, ca să fiu sincer, asta mă îngrijorează mai puţin decât 
zvonurile legate de discursul dumneavoastră din parlament, care se înteţesc. 

— Ah, spuse Grayland, discursul în care voi declara legea marţială în toată 
Interdependenţa. 

— Exact. 

— Oamenii noștri din presă au negat deja zvonul acela. Grayland simți mai 
degrabă decât auzi oftatul dojenitor al lui Limbar după comentariul ei. 

— Majestate, este bineînțeles adevărat că nimeni nu se așteaptă să confirmaţi 
instituirea legii marţiale înainte de a o anunţa cu adevărat. 

— Am înţeles ce vreţi să spuneţi, Sir Hibert. Dar tot atât de adevărat este și 
că legea marţială nu se află pe agenda discursului nostru de la parlament. Noi, 
împreună cu purtătorii noștri de cuvânt, am fost foarte clari în acest sens. Nu 
ştiu ce s-ar mai putea spune despre asta. 

— Tocmai asta e problema cu zvonurile. Nu se bazează pe nimic, aşa că nu 
există niciun mijloc foarte eficient de ale combate. Adevărul nu reprezintă o 
formă de apărare și oamenii care împrăștie zvonurile știu asta. 

— Crezi că cineva profită de asta pentru a lucra împotriva mea. 

— Sunteţi împăraxul, Majestate. Cineva lucrează mereu împotriva 
dumneavoastră. E în fişa postului. 

— În ce scop? 

— Probabil în mai multe scopuri. Am oameni care se ocupă de asta. Nu v-am 
spus despre acest lucru ca să vă îngrijoraţi sau ca să intraţi în panică. Am vrut 


doar să vă informez despre ceea ce se întâmplă, pentru a vă ajuta să vă creaţi 
propriul mesaj. 

— Da, bineînţeles. 

Grayland îşi ridică ceaşca de ceai și sorbi din ea. O puse din nou jos şi îşi 
ridică privirea spre Limbar: 

— Crezi că Lady Nadashe chiar a murit? 

— În acest moment nu avem motive să credem altceva. Grayland zâmbi: 

— Ai dumneata un fel de a nu răspunde direct la întrebări. 

— Personal, nu am niciun motiv să cred altceva, zise Limbar. Dar sunt 
conștient şi de faptul că trupurile de la locul incidentului au ars într-o 
asemenea măsură, încât este aproape imposibil să fie identificate prin 
mijloacele medicinei legale. Totul e cenuşă și oase cu ADN denaturat. Ceea 
ce este cât se poate de convenabil. 

— Cam cât de paranoică trebuie să fiu în legătură cu asta, Sir Hibert? 

— Dumneavoastră nu trebuie să fiți paranoică în legătură cu nimic, 
Majestate. Paranoia este treaba mea. Bazaţi-vă pe mine. Eu și oamenii mei 
vom descoperi adevărul, oricare ar fi acela. 

— Mulţumesc, spuse Grayland. 

Limbar se înclină și ceru permisiunea să plece, dar fu imediat înlocuit de 
Obelees Atek, care avea s-o conducă la următoarea întrevedere, apoi la 
următoarea şi tot așa, de-a pururea și-n vecii vecilor, amin. 

Doar că, de data aceasta, Atek nu o conduse cu nava în alt loc: 

— Arhiepiscopul Korbijn este aici şi doreşte să vă vorbească. 

Cred că e vorba despre Teran Assan. 

— Ce program avem? 

— Următoarele întrevederi sunt doar de prezentare. Le pot anula. Grayland 
se încruntă: 

— Nu le anula; fixează-le pentru mai târziu. Am alocat o jumătate de oră 
pentru prânz. Mută-le în intervalul acela. 

— Trebuie să mâncaţi, Majestate. 

— Pot să sar uneori peste prânz, Obelees. Adu-mi un baton proteic. Pot să-l 
înfulec între plecarea unui grup și sosirea altuia. 


Atek zâmbi când o auzi. 

— O voi aduce pe Arhiepiscop imediat, zise şi ieşi. 

Grayland îşi termină ceaiul și căzu pe gânduri încruntându se. Avea o 
mulțime de emoţii contradictorii în legătură cu moartea lui Nadashe 
Nohamapetan. În primul rând, şi trebuia s-o recunoască, se simţea uşurată. 
Nadashe o enervase, practic, încă de la începutul domniei ei. 

Și nu numai Nadashe; întreaga familie Nohamapetan tot încercase să i se 
suie în cap, neplăcută și greu de îndepărtat, în tot acest timp. Nadashe și 
comploturile ei, Amit cu apatia lui dezagreabilă, și acum, Contesa 
Nohamapetan cu ceea ce părea să fie o furie inepuizabilă. 

Grayland își aminti din nou de întâlnirea avută cu contesa. Grayland nu 
putea nega faptul că avusese intenția s-o umilească şi că exact asta şi făcuse. 
Dar îi întinsese contesei și proverbiala ramură de măslin, oferindu-i clemenţă 
pentru Nadashe și plasând-o pe aceasta în ceea ce se apropia cel mai mult de 
un hotel de patru stele din sistemul de detenție imperial. Grayland sperase că 
acest mic prinos de bunăvoință avea să fie apreciat; în schimb, contesa abia 
dacă reuşise să-și țină mânia în frâu. Grayland era conștientă că făcuse pe 
undeva un pas greșit, dar nu-și dădea seama în ruptul capului care anume. 

Dar moartea lui Nadashe o scăpase printre altele de această grijă. Nu mai 
trebuia să se teamă de comploturile lui Nadashe; și nici să suporte accesele de 
furie ale contesei în legătură cu ea. 

Nu te baza pe asta, îi şoptea vocea aceea enervantă din mintea ei și trebuia 
să recunoască că vocea aceea enervantă avea probabil dreptate. Limbar îi 
spusese că se întețeau zvonurile care spuneau că ea ar fi ucis-o pe Nadashe. 
Deși erau ridicole, Limbar avea dreptate că asta n-ar fi avut nicio importanţă, 
mai ales pentru cineva precum Contesa Nohamapetan. Dacă se înfuriase 
atunci când Grayland dovedise milă față de fiica ei, probabil că s-ar fi 
transformat într-un vulcan de ură doar la gândul că Grayland o omorâse. Cea 
de-a doua reacţie pe care moartea lui Nadashe Nohamapetan i-o stârnise lui 
Grayland era aceea de tristeţe, şi lucrul ăsta o tulbura și o enerva puţin. În 
mod evident, Nadashe nu dăduse niciodată prea multe parale pe Grayland. 
Grayland o întâlnise odată, pe vremea când era încă Cardenia Wu-Patrick, iar 


fratele ei Rennered, prinţul moștenitor. Nadashe, care era la începutul relaţiei 
cu Rennered, o măsurase din cap până-n picioare, apoi calculase rapid măsura 
absolut minimă de curtoazie pe care s-ar fi cuvenit să i-o acorde surorii 
nelegitime a iubitului ei de spiță regală și-i oferise exact acea măsură. Pe 
atunci, Cardenia nu era îndeajuns de experimentată din punct de vedere 
emoțional pentru a înțelege de ce, în ziua aceea, se simţise vag rănită și 
întristată în prezenţa lui Nadashe. Amintirea aceea o neliniștea chiar și acum. 
Și poate că acesta era motivul tristeţii ei. Dacă Nadashe ar fi fost măcar un 
pic mai amabilă sau mai înțeleaptă, sau, pur și simplu, doar o idee mai bună 
în calitatea ei de ființă umană, ea şi Cardenia (sau Grayland a Il-a care, în 
toată splendoarea ei, aștepta acum cu ceașca goală de ceai o nouă întrevedere) 
ar fi putut fi prietene şi poate chiar mai mult decât prietene. Confidente. 

Chiar și acum, Nadashe o făcea pe Grayland să se gândească la lucruri 
pozitive. Era deşteaptă, și încrezătoare în sine, şi frumoasă, și în toate 
celelalte feluri pe care lui Grayland îi fusese întotdeauna — și încă îi mai era — 
greu să le descopere la ea însăși. A câștiga prietenia şi încrederea unei 
asemenea fiinţe ar fi însemnat atât de mult pentru ea. Faptul că ratase această 
ocazie fiindcă Nadashe pur și simplu nu fusese în stare s-o vadă și nici nu 
considerase că ar merita să fie văzută, i se părea cu adevărat trist. 

Ti-e dor să ai prieteni, asta e, îi spunea lui Grayland vocea din mintea ei şi 
era destul de adevărat. Îşi aminti de îndrăgita Naffa, care murise, care fusese 
tot ce ar fi putut fi şi Nadashe, dacă aceasta și-ar fi dorit. Inima lui Grayland 
plângea după Naffa, nu din perspectivă sexuală sau romantică, ci în felul 
acela în care îţi lipsește un prieten drag, unica fiinţă care te poate înțelege. 

Marce te înțelege, îi spuse acea voce din mintea ei care era a unei fete de 
cincisprezece ani. Ei bine, da. Poate că o înțelegea. Grayland își aminti de 
prima lor noapte împreună și inima i se încălzi, cuprinsă de o fericire aproape 
duioasă. Fuseseră amândoi extrem de neîndemânatici unul față de celălalt și 
apoi brusc nu mai fuseseră așa, ca şi cum comentariul mental Oh, Doamne, 
ce se întâmplă? Oare o să funcţioneze? ar fi fost înlocuit de comentariul La 
naiba, chiar funcţionează şi de fapt este absolut uimitor, care pe urmă nu mai 
lăsase locul niciunui alt comentariu, slavă Domnului, și pentru prima oară 


simţise doar fericire și mulțumire. Pentru prima oară de când o pierduse pe 
Naffa, într-un mod cu totul diferit, nu neașteptat, dar totuşi complet 
imprevizibil în privinţa anvergurii, Grayland se simţise din nou întreagă. 

Marce o ajutase să se simtă astfel. Naffa făcuse asta la rândul ei. Grayland 
simţea că Nadashe ar fi putut să facă același lucru pentru ea, mulţumită 
tuturor calităţilor ei, care le-ar fi pus în valoare pe ale lui Grayland. 

Dar Nadashe era... Nadashe. Nu era suma calităţilor ei. Era ceva mai mult 
decât asta. Ceva care nu-și dorise ceea ce avea Grayland de oferit, cu excepţia 
poziţiei ei și a ceea ce ar fi putut să facă prin prisma acelei poziţii pentru Casa 
de Nohamapetan. Obelees Atek își făcu din nou apariţia în grădină, urmată de 
Arhiepiscopul Korbijn, care purta un costum simplu şi sobru, și nu găteala ei 
de arhiepiscop. Grayland zâmbi văzând-o. Korbijn îi dădea astfel de înţeles 
că ţinea cont de decizia lui Grayland de a aborda un stil vestimentar mai 
discret. 

Grayland zâmbi, se ridică s-o întâmpine pe vizitatoarea ei și și-o alungă din 
minte pe Nadashe și întreaga Casă de Nohamapetan. Nadashe pierise, orice 
lucru pe care și-l dorise vreodată pentru ea şi pentru familia ei ţinea acum de 
timpul trecut şi orice-ar fi însemnat sau ar fi putut vreodată să însemne pentru 
Grayland rămăsese tot în trecut. Grayland își îngăduise să se simtă deopotrivă 
ușurată și întristată în legătură cu moartea lui Nadashe și acum dădu toate 
acestea la o parte pentru a vorbi cu Korbijn și a se ocupa de chestiunile reale 
care o îngrijorau în prezent. 

Adio, Nadashe, se gândi Grayland. Rămâi în pace. Și sper să rămâi moartă. 


CAPITOLUL 11 


După o zi în care se tot ascunsese și se furișase împreună cu mercenarii, 
chestiune prea supărătoare pentru a fi povestită sau chiar readusă în gânduri, 
Nadashe ajunse la bordul cinciarului personal al mamei sale, Poţi da toată 
vina pe mine. 

Lui Nadashe i se părea o extravaganță aproape de neconceput faptul că 
mama ei folosea un cinciar ca să se deplaseze de la un sistem solar la altul, 
dar, pe de altă parte, mama ei nu locuia cu adevărat niciunde altundeva. 
Cinciarul era casa ei, chiar şi atunci când era parcat pe orbita planetei 
Terhathum. Nu cobora niciodată pe planetă şi nici în Basantapur, cel mai 
mare oraş de pe planetă. 

Ei bine, aşa a fost înţelegerea, îşi zise Nadashe. Tata a luat pla- neta 
Terhathum. Mamei i-a rămas restul universului. 

Nadashe se aranjase foarte confortabil în propriul apartament privat de pe 
cinciar. Era cel pe care mama sa îl păstrase întotdeauna pentru ea, fiindcă era 
o navă spaţială al dracului de mare și ar fi putut să aibă câte un apartament 
pentru câteva sute de prieteni, dacă ar fi vrut asta. Și, de fapt, chiar călătorea 
cu un anturaj de prieteni şi lachei și câte și mai câte. Era contesă, era ṣefa 
Casei de Nohamapetan şi era o narcisistă care avea nevoie de atenţie şi și-o 
dorea. Toate astea contribuiseră la faptul că mereu călătorea însoțită de un 
întreg orăşel de oameni care să-i ţină trena. 

Dar orăşenii erau ţinuţi de cealaltă parte a inelului navei, departe de Mama 
şi de apartamentele ei. Singurele spaţii de locuit de pe partea aceasta a 
inelului erau cele destinate ei şi celor trei copii ai ei. 

În prezent, doar doi, îşi spuse Nadashe și oftă. Nu era pregătită să 
vorbească cu mama ei despre asta. 


Dar nici nu trebuia încă; mama ei nu se afla la bordul Vinii. Era în Hubfall, 
unde primea veștile îngrozitoare despre fiica ei, trădătoarea, ucigaşa, asasina 
imperială care fusese aruncată în aer ca un foc de artificii într-o tentativă de 
evadare eșuată, în urma căreia Nadashe fusese ucisă împreună cu cei trei 
gardieni, șoferul și Lordul Teran Assan. 

Prezenţa lui Assan acolo era un detaliu picant, pe care mass-media îl suceau 
pe toate părţile şi cu care se hrăneau din plin. Toţi erau încântați de ideea că 
Assan, obsedat de trădătoarea Nadashe Nohamapetan, pusese la cale evadarea 
acesteia folosindu-l drept intermediar pe avocatul acela tâmpit al ei. Avocat 
care, absolut întâmplător, sărise în gol, găsindu-și sfârșitul, în timp ce familia 
sa era la grădina zoologică uitându-se la girafe miniaturale şi la vidre cu 
blana lungă. 

Nadashe își ţuguie buzele gândidu-se la asta. Ah, bietul Dorick! Habar n- 
avea în ce intrase şi probabil că nu-și dăduse seama nici mai târziu, nici 
măcar în momentul oarecare în care gărzile de corp ale contesei îl aruncaseră 
pe fereastră. Măcar familia lui avea să trăiască fără griji, în cazul în care 
Dorick îi spusese soţiei unde era ascuns muntele lui de bani și dacă 
autorităţile nu puneau mâna pe el. 

Nimeni nu părea să sugereze, deocamdată, că Nadashe ar fi putut fi încă în 
viaţă. Scena evadării includea un cadavru pentru fiecare și unul în plus, iar 
rămășițele, în toate cazurile, erau aproape de neidentificat. Prezenţa lui 
Assan, de pildă, fusese stabilită graţie unui inel cu sigiliu de titan, de care se 
ştia că este foarte mândru. Tot restul se topise, arsese și fusese transformat în 
cenușă. Singurii care ştiau că Nadashe era încă în viaţă erau mercenarii care o 
scoseseră de acolo, iar Nadashe era sigură că-ntr-un viitor convenabil de 
apropiat aveau să-și găsească sfârşitul la capătul greșit al unei arme 
aducătoare de moarte şi membrii echipajului de la bordul Vinii, dar niciunul 
dintre aceștia n-ar fi avut nici cea mai mică intenţie de a vorbi cu altcineva 
despre asta, căci erau în joc vieţile şi funcţiile lor. 

A, mai era şi mama lui Nadashe, care provoca, fără nicio îndoială, o 
adevărată furtună chiar acum în Hubfall. Nadashe și-o închipui pe mama ei 
scrâșnind din dinţi și sfâşiindu-și hainele, toate astea pentru a-i impresiona pe 


anchetatorii imperiali care aveau să caute ceva, orice, care să sugereze faptul 
că această tentativă de evadare fusese altceva decât un eșec îngrozitor. 

Lasă-i să caute, se gândi Nadashe. Între timp era teafără, în siguranță şi, în 
măsura în care se putea spune asta despre un loc, se afla acasă. Paturile erau 
extrem de moi și cearşafurile erau calde şi mângâietoare, mâncarea era 
excelentă, dușurile erau fierbinți dacă doreai să fie fierbinţi și hainele nu 
aveau toate aceeaşi culoare portocalie de rahat. Nadashe sărbători mâncând 
un sendviş ridicol de mare, făcând un duş de patruzeci de minute şi apoi 
dormind sub o grămadă de pături aproape o zi întreagă. 

Când se trezi, mama sa şedea pe un fotoliu de lângă patul ei. Contesa o 
urmărise pe Nadashe în timp ce dormea. Nadashe se întrebă de când stătea 
mama ei lângă ea urmărind-o și se mai întrebă, în treacăt, în ce moment 
anume privirea aceea avea să se transforme, dintr-una caldă şi maternă, în cu 
totul altceva, nu foarte plăcut. 

Nadashe se ridică în capul oaselor şi-i zâmbi mamei sale: 

— Bună, mamă, spuse ea. 

Contesa Nohamapetan îi trase fiicei ei o palmă zdravănă. 

— Asta e pentru că ţi-ai omorât fratele, spuse ea. Apoi îi trase încă o palmă. 

— Şi asta pentru ce mai e? întrebă Nadashe. 

— Pentru că te-ai lăsat prinsă. Nadashe își frecă obrazul: 

— Credeam că vei fi mai supărată din cauza lui Amit. 

— Sunt absolut furioasă, spuse contesa. Era preferatul meu. 

— Ştiu. La fel şi Ghreni. 

— Nu am ascuns asta niciodată. 

— Ai fi putut. Aşa fac alţi părinți. 

— L-am iubit pe fratele tău. Și ar fi fost un soţ perfect pentru împăraxul în 
funcţie. Şi atunci un Nohamapetan ar fi fost pe tron. 

— Trebuie să-ţi spun, mamă, că nu se putea întâmpla chestia asta. 

— Puteam gestiona situaţia astfel încât să se întâmple. Nadashe zâmbi 
întristată: 

— Te-ai întâlnit cu noul împărax? Nu este gestionabilă. 

— Am aflat asta. 


— Şi eu, spuse Nadashe. De la început. Și când a devenit clar că nu avea să 
se căsătorească cu Amit, era momentul să încerc din nou. Sunt o mulţime de 
verișori Wu. Puteam să găsim o variantă care să meargă. 

— Nu trebuia să-l omori pe Amit ca să ajungi la ea. 

— Au fost alte complicaţii. 

— Planul tău nebunesc de a pune mâna pe Capăt. O, da, știu totul despre 
asta, spuse contesa când îi văzu expresia. Tu, cu Amit și cu Ghreni. Nu aţi 
fost atât de deştepţi pe cât v-aţi închipuit la partea cu ştersul urmelor după 
fraudarea conturilor, menită să finanţeze micile voastre aventuri. Tipa aia, 
Kiva Lagos, o să ne verifice finanţele din ultimii zece ani. Ne-ai pus întreaga 
casă în pericol. 

— Asta e mai mult vina lui Amit, spuse Nadashe. El a falsificat registrele 
contabile. 

— Da, dar tu i-ai spus s-o facă, ripostă contesa. Tu ești cea 

isteață, Nadashe. Tu ai fost întotdeauna cea isteață. 

— Sunt ceea ce m-ai făcut să fiu, mamă. 

— Şi totuşi nu îndeajuns de isteață încât să rămâi pe Rennered Wu. Nadashe 
gemu, se lăsă pe spate în pat şi-şi puse o pernă peste faţă: 

— Nu vreau să mai aud asta. Contesa îi luă perna de pe faţă: 

— Ai avut un singur lucru de făcut. Să devii consoartă imperială. Eu mi-am 
dorit asta. Împăraxul şi-a dorit asta. Am lucrat la asta ani de zile. Și tu ai lăsat 
ocazia să-ți scape din mână. 

— Pentru ultima oară, mamă! La dracu”, n-am lăsat nimic să-mi scape din 
mână. Rennered a hotărât că-i place să le-o tragă unor oameni cât mai diferiți 
şi nu a dorit să-şi îngusteze orizontul. 

— Puteai să gestionezi situaţia. 

— Am făcut-o. Am avut discuţia respectivă cu el. I-am spus că poate să-și 
bage scula unde vrea, atâta timp cât eu eram cea cu care avea copii. Credeam 
că asta îşi dorea. Un mariaj politic cu beneficii. Dar s-a dovedit că-și dorea ca 
eu să fiu geloasă. Sau cam așa ceva. Îşi dorea monogamia şi dragostea 
adevărată, dar îşi dorea şi să facă sex cu tot ce mișcă. Și s-a simţit ofensat 
când i-am oferit sexul, de care oricum avea să se bucure și în viitor, în locul 


monogamiei, pe care nu intenționa deloc să o pună în practică. Era un porc. 

— Ai fi putut totuși să-l aduci pe calea cea bună. 

— Dacă chiar credeai asta, mamă, atunci n-ar fi trebuit să dai ordin să fie 
omorât. 

Contesa ridică din umeri: 

— Te-a rănit. Eram furioasă. Și oricum ai dreptate. Fereastra ta de 
oportunitate în ceea ce-l privea se închidea și casa noastră nu putea risca să se 
însoare cu altcineva. 

Nadashe căscă ochii la mama sa, încremenită: 

— Bine, dar tocmai mi-ai spus c-aş fi putut să-l aduc pe calea cea bună! 

— 'Ţi-am dat dreptate doar ca să te bucuri. 

— Doamne, mamă, eşti atât de obositoare, zise Nadashe închizând ochii. Te 
rog, hai să alegem un alt subiect. 

— Căsătoria. 

— E același subiect. 

— Același subiect, dar cu personaje diferite. 

— Despre ce vorbeşti? 

— Despre Jasin Wu. 

— Ce-i cu el? 

— Ar trebui să te gândeşti să te căsătoreşti cu el. 

— E deja însurat. 

— E doar un detaliu. În plus, n-are copii, ceea ce este util. 

— Util pentru ce? 

— Îl vom face împărax. 

Auzind asta, Nadashe se ridică în capul oaselor. 

— Dar nu face parte din succesiunea la tron. 

— Este un Wu. După ce Grayland va dispărea din peisaj, nu se va mai ţine 
seama de succesiunea la tron nici cât s-a ţinut până acum. Şi ceea ce va 
rămâne va fi doar negocierea. 

— Vor mai fi și alți Wu care vor dori să fie împăracşi. 

— Nu mai e decât un singur candidat serios, Deran Wu. Și ne-am ocupat de 
asta. 


— Cum? 

— Deran sprijină încercarea lui Jasin de a fi împărax și-i va convinge pe 
susținătorii lui să i se alăture. În schimb, când Jasin va deveni împărax, îi va 
da lui Deran controlul absolut asupra Casei de Wu. Nu va mai exista prostia 
asta de „Consiliu de administraţie“ care ţine casa paralizată. 

— Şi ceilalți verişori vor fi cu toţii de acord cu asta. 

— Când se vor trezi în faţa faptului împlinit nu vor mai avea nimic de zis. Te 
vei întâlni cu Jasin şi cu Deran destul de curând. Vei putea să-ţi dai seama 
singură cât de serioşi sunt în legătură cu acest plan. 

— Şi Jasin o să fie de acord să-i fiu consoartă. 

— Da, a fost deja de acord cu acest lucru. 

— A încercat să mă omoare, prin interpuşi, când eram în închisoare. 

— Pe vremea aceea nu te cunoştea încă personal. 

— În plus, mai e un mic detaliu: se presupune c-aş fi moartă. 

— Ne vom ocupa de asta. Ne ocupăm deja. Chiar tu te-ai ocupat de asta. Ştiu 
cât de mult ai lucrat pentru a transfera întreaga vină către Amit. Deran Wu 
mi-a explicat planul. I-am spus să continue. 

Nadashe era pur şi simplu şocată: 

— Tocmai ai spus că Amit era preferatul tău. 

— Aşa este. Va fi mereu. Dar e mort şi avem nevoie de tine vie şi relativ 
neimplicată. Jasin îţi oferă un loc pe tron. 

— Și ce pretinde în schimb? 

— Ajutorul nostru pentru detronarea lui Grayland, evident. 

— „Detronare“ este un termen foarte ambiguu, mamă. 

— Nu e nevoie s-o ucidem, spuse contesa. Izolarea și exilul vor funcţiona la 
fel de bine. 

— Și cum vrei să faci asta? 

— Deja şi-o face cu mâna ei, cu toată prostia asta cu viziunile. A răcit 
relațiile cu biserica şi e pe cale să piardă şi simpatia parlamentului. O parte 
dintre casele aristocrate se întorc deja împotriva ei. E doar o chestiune de 
timp. Așadar, prin asta și prin înlăturarea unora dintre aliaţii ei importanţi. 
Începând cu Kiva Lagos, care oricum ne face numai probleme. 


— Și cum te-ai gândit s-o înlături? 

— Lasă-mă să mă ocup eu de asta, Nadashe. 

— Grayland nu e de fapt chiar atât de apropiată de Lagos, zise Nadashe. 
Dac-o eliminăm pe Kiva, beneficiile noastre sunt mai mari decât pierderea 
pricinuită lui Grayland. 

— Mai am un as în mânecă. 

— Care? 

Contesa rămase tăcută o vreme. 

— Ştiai că Grayland avea de gând să te facă ostatică? 

— Şi cum avea de gând să facă asta? 

— Mi-a spus că vrea să-ți comute pedeapsa cu moartea și să te lase să-ţi 
ispăşeşti pedeapsa la Xi'an. Unde să fii mereu la îndemână. A fost modul ei 
de a-mi spune că viaţa ta e în joc dacă depășesc măsura. 

Asta o făcu pe Nadashe să rânjească. 

— Nu te cunoaşte prea bine. Și nu cunoaște nici familia noastră. 

— Nu-i asta problema, spuse contesa. Problema e că şi-a închipuit că poate 
ajunge la mine printr-o persoană pe care și-a închipuit că o iubesc. Să mă 
controleze printr-o persoană pe care şi-a închipuit că o iubesc. 

Nadashe remarcă felul în care mama sa își construise frazele, dar nu spuse 
nimic despre asta. 

— Ce ai de gând să faci, prin urmare? 

— O s-o fac pe Grayland să simtă ceea ce voia să simt eu. O să fac cunoscut 
faptul că pot ajunge la oamenii la care ea ţine cel mai mult. 

— Şi la cine ţine? întrebă Nadashe. Atât de mult, încât să-l foloseşti ca 
exemplu? 


CAPITOLUL 12 


Marce Claremont văzu cum nava Oliveer Bransid îşi aprinse reflectoarele, 
iluminând carena exterioară a structurii pe lângă care plutea. 

— Aţi dorit să vedeţi Dalasýsla, îi spuse Căpitanul Kinta Laure. 

Acolo este, adăugă arătând spre ecranul de pe punte. 

— Iat-o, încuviinţă Marce. 

Bransid lumina doar o mică zonă din carena Dalasyslei. Structura de habitat 
principală se întindea preţ de klicuri întregi, un cilindru lung care odinioară 
fusese plin de ființe umane și de tot ceea ce însemnau vieţile lor. Dincolo de 
Dalasysla, ascunsă de structură, pândea uriașa planetă Dalasysla Prime, de 
aproximativ aceeași dimensiune cu planeta Neptun din sistemul originar al 
umanităţii. 

— Este incredibil că e încă acolo, spuse Căpitanul Laure. 

— Când s-a prăbuşit Fluxul, se afla pe o orbită stabilă, spuse Marce. 

— Asta s-a întâmplat cu opt sute de ani în urmă. Pentru un obiect de origine 
nenaturală, e surprinzător c-a rămas stabilă atâta timp. Ar fi putut fi 
perturbată gravitațional de ceilalți sateliți. Sau de o cometă aflată în trecere. 
Impactul produs de un meteorit sau degazarea provocată de o ciocnire ar fi 
putut s-o devieze ușor. Probabil că a şi făcut-o, de vreme ce Klupper, aici de 
față, zise Laure arătând spre unul dintre membrii echipajului ei, îmi spune că 
de fapt Dalasysla nu se mai află pe o orbită stabilă. Începe să se îndrepte, în 
spirală, spre planetă. 

Marce se încruntă: 

— Ne va afecta şi pe noi? 

— Nu, dacă n-o să rămânem aici o sută de ani, spuse Laure. Să încercăm să 
evităm asta. 


Marce încuviință și se întoarse din nou spre ecran. La prima vedere, 
Dalasysla nu părea semnificativ diferită de oricare dintre celelalte habitate 
umane din spaţiu: oamenii aleseseră şase sau șapte proiecte de bază pentru 
habitate mari care se puteau extinde şi care permiteau obţinerea unui surogat 
al gravitaţiei obișnuite, prin rotaţie. Dalasýsla era un cilindru O’Neilf, 
modificat, un sistem care nu fusese modernizat preţ de secole. Era eficient, 
relativ simplu și chiar funcționa. 

Asta dacă dispuneai de oamenii şi de resursele care să-l facă să funcționeze. 
Dar când rămâneai fără oricare dintre ele, începeau problemele. 

— Este fără viaţă? o întrebă Marce pe Laure. 

— Este fără viaţă, îi răspunse Laure. Viaţa a pierit de mult de-aici. Am 
măsurat temperatura când am ajuns. Nu există nicio diferență semnificativă 
față de tot ce e în jur. La interior este la fel de rece ca la exterior. Când 
mergeţi acolo, veţi fi nevoiţi să vă puneţi costume spaţiale. 

Marce încuviinţă din nou. Mica lui echipă de savanţi ar fi purtat costume 
spaţiale oricum. Opt sute de ani sunt o perioadă de timp foarte îndelungată. 
Nimeni n-ar fi dorit să contamineze ceva sau să fie contaminat. 

— Aşa că n-ar trebui să luăm în calcul să mergem însoţiţi de un detașament 
de puşcaşi marini, glumi el. 

— Veţi fi însoţiţi de detașamentul de pușcași marini, spuse Laure. Faptul că 
locul acela este fără viaţă nu înseamnă că nu vă poate ucide. 

— E adevărat. 

— E prima dumneavoastră misiune reală în spaţiu, nu-i aşa? întrebă Laure 
uitându-se la Marce în timp ce vorbea. 

— Aşa e. 

— Şi nu ați mai făcut niciodată muncă de teren. 

— Nu, nu prea. Sunt un fizician al Fluxului. Mă ocup de matematică 
superioară. Nu e nevoie să mergi pe teren pentru asta. 

Laure încuviință: 

— E misiunea dumneavoastră, Lord Marce. Aşa spun ordinele noastre. Dar 
ar trebui să știți că aveți o echipă de savanți ai Marinei Imperiale. Cu toții au 


mai fost pe teren. Dumneavoastră aveţi pușcașii marini. Ei sunt mereu pe 
teren, cu asta se ocupă. Vreţi un sfat? 

— Bineînţeles. 

— Atunci iată-l: este misiunea dumneavoastră. Dar dacă sunteţi înţelept, îi 
veţi asculta pe membrii echipei dumneavoastră atunci când vorbesc. Și-i veţi 
asculta pe Sergentul Sherrill şi pe oamenii ei atunci când vă vor spune unde 
să mergeţi și unde nu. Veţi asculta și veţi fi prudent. Suntem cu toții foarte 
departe de casă, Lord Marce. Și ne dorim cu toţii să ne întoarcem la casele 
noastre. 

— Mulţumesc, Căpitane Laure, zise Marce. O să vă bucure să aflaţi faptul că 
ăsta era planul meu de la bun început. 

— Perfect, spuse Laure. Nu păreţi a fi deosebit de prost, dar nu se ştie 
niciodată. 

Marce rânji auzind aceste cuvinte. Laure făcu un semn spre ecran: 

— Inspecţia vizuală a structurii mai durează câteva ore şi pe urmă echipa 
dumneavoastră poate începe. Din moment ce Dalasýsla e lipsită de viaţă, 
probabil veţi fi nevoiţi să intraţi prin porturile de acces de la suprafaţă. 

Marce încuviinţă. 

— Da, aşa ne gândeam. Avem planurile structurii de la arhivele imperiale. 
Știm pe unde vrem să intrăm. Dacă portul acela este accesibil, de acolo mai e 
puţin de mers până la postul central de comandă al rețelei de computere. 

— Tot mai credeţi că veţi reuşi să puneţi în funcţiune sistemul lor? 

— Nu, nu chiar, spuse Marce. Opt sute de ani e mult timp. Dar merită să 
încercăm. Ne-ar putea ajuta să câştigăm timp, oricum. Și poate vom afla 
răspunsuri la o mulţime de întrebări. 

— Am auzit înregistrările ultimelor zile din acest loc, zise Laure. M-aş mira 
să găsiți altceva decât moloz. 

— Așa e. 

Marce citise transcrierile și ascultase înregistrările ultimului set de 
transmisiuni de pe Dalasýsla, la câţiva ani după prăbușirea Fluxului. Varianta 
scurtă era: moarte, boli, tirani și distrugere. Varianta lungă îl făcuse să se 
întrebe ce era în neregulă cu oamenii. lar răspunsul la această întrebare era, 


probabil, destul de simplu: Când oamenii știau că sunt condamnaţi să piară 
orice-ar fi făcut, capacitatea lor de a lua decizii pe termen lung se pierdea în 
spaţiu, ca şi cum ar fi fost aruncată prin camera de depresurizare. Marce nu 
putea să-i învinovăţească, dar având în vedere faptul că acum întreaga 
Interdependenţă se confrunta cu același destin ca al 

Dalasyslei, spera să afle și alte răspunsuri. 

Laure îi puse o mână pe spate: 

— Mergeţi şi pregătiţi-vă oamenii. Şi, Lord Marce... 

— Da? 

— Sper să găsiți ceva bun acolo. Ceva care să ne poată salva pe noi toți. 


Dalasýsla era lipsită de viaţă, ceea ce însemna că toate mecanismele pentru 
deschiderea camerelor de depresurizare de serviciu de la suprafaţa habitatului 
erau şi ele nefuncționale. Deschiderea lor avea să dureze şi presupunea 
efortul cuiva, probabil al Fruntașului Gamis, care era specialistul în ingineria 
mecanică din detașamentul de pușcași marini. Bransid avea uneltele potrivite 
— ştiau că probabil vor avea nevoie de ele și le aduseseră —, dar oamenii lui 
Laure descoperiră o cameră de depresurizare deschisă, nu departe de locul 
prin care ar fi vrut oricum să intre. Dintr-odată, Marce și echipa lui aveau o 
grijă în minus. 

— Nu vă entuziasmați prea tare, spuse Sergentul Sherrill, în timp ce ea, 
Marce şi restul membrilor se echipau. Asta nu înseamnă decât un alt perete 
închis, mai încolo pe traseu. Oricum, ne vom chinui destul până să ajungem 
la centrul de comandă al rețelei. 

Costumele pentru această misiune aveau cel mai recent design și erau 
dotate cu cea mai recentă tehnologie, erau ușoare şi flexibile, rezistente la 
înțepături, sfâşiere şi la vid, se etanșau automat (până la un punct, desigur, și 
dacă ajungeai la punctul acela, probabil că erai oricum deja distrus), aveau 
tălpi magnetizate, iar respiratorul care recircula oxigenul era îndeajuns de 
eficient ca rezerva de oxigen cu care plecau să le ajungă în medie pentru vreo 
cincisprezece ore. Puteai să te ușurezi în ele, și asta, desigur, doar până la un 
punct. Marce spera că nu aveau să lipsească atât de mult încât toate acestea să 


devină o problemă. Căştile aveau sisteme complete de înregistrare; tot ce 
vedeau şi auzeau avea să fie înregistrat. 

Pentru această misiune echipa era mică — Marce și Gennety Hanton, expert 
în IT al marinei şi istoric care se specializase în sistemele digitale antice 
precum cele de pe Dalasýsla, Sergentul Sherrill, Fruntaşii Gamis și Lyton. 
Nimeni nu se aștepta să ajungă la centrul de comandă al reţelei în timpul 
acestei incursiuni. Această incursiune era mai mult pentru a-și croi drum spre 
centrul de comandă, trecând prin toţi pereţii etanșeizaţi prin care era necesar 
să treacă. 

Doar că la un moment dat, în decursul ultimelor opt sute de ani, cineva 
făcuse toată această muncă în locul lor. 

— Uitaţi-vă aici, spuse Gamis. 

Echipa de recunoaştere, toți echipați în costume, se îngrămădi în jurul 
monitorului din faţa fruntașului. De pe monitor, Gamis opera o dronă în 
zonele de serviciu de dincolo de camerele de presurizare. Imaginea transmisă 
de dronă arăta că pereţii, până departe în interiorul habitatului, fuseseră deja 
inspectaţi, trași în sus sau smulşi și uneori distruși cu totul. 

— Cineva chiar şi-a dorit să intre aici, spuse Hanton. 

— Sau să iasă, spuse Lyton. 

— Cât de departe poţi ajunge? îl întrebă Sherrill pe Gamis. 

Gamis tăcu o vreme, deschise o hartă tridimensională a secțiunii din 
Dalasysla unde se afla drona, punând-o în paralel cu imaginea din dronă. 

— Acvila e aici, spuse Gamis, arătând spre un coridor de pe hartă. Și noi 
vrem să mergem aici, adică la un klic și jumătate depărtare. 

Gamis se întoarse la dronă și o făcu să înainteze, străbătând rapid coridorul. 

— Sincer, doamnă, după primii câţiva pereţi pare că drumul e liber. Partea 
aceasta din Dalasysla nu pare să fi fost etanşeizată împotriva pierderii de 
presiune. 

— Ceea ce înseamnă că habitatul a rămas fără energie înainte ca această zonă 
anume să rămână fără aer, spuse Hanton. 

— Poate, spuse Gamis, operând în continuare drona. 

Perspectiva dronei era o combinaţie a unor diferite lungimi de undă ale 


luminii — nu toate în spectrul vizibil pentru ochiul omenesc — contopite, toate, 
într-o imagine alb-negru. 

— Sau poate a fost o defecţiune. Sau o sută de alte lucruri diferite. Vai! 

Gamis manevră drona pe lângă niște resturi care pluteau prin jur. 

— Ar fi trebuit să activez setarea de autodetectare a posibilelor coliziuni. 

— Nu e gravitație, spuse Marce. 

— Nu, nu e, de unde să fie? spuse Gamis. Habitatul nu se mai roteşte. 

— Acum este mai degrabă în rotaţie sincronă cu planeta. 

— Sau aşa, sigur, dacă vreţi să vă exprimaţi tehnic, domnule. 

— Nu sunt cadavre, spuse Sherrill. 

— Ce spuneţi, doamnă sergent? întrebă Gamis întorcându-se să se uite la 
superiorul său. 

Sherrill arătă spre computer: 

— Ai ajuns până la un klic adâncime în interiorul structurii şi încă nu am 
văzut niciun cadavru. 

— Suntem încă în zona de serviciu, doamnă, spuse Gamis. Oamenii ajung 
pe-aici doar dacă trebuie să lucreze ceva chiar la structură. Cred că 
majoritatea cadavrelor, câte-or fi, ar trebui să fie chiar la interiorul 
habitatului. 

— Este totuşi ciudat. 

— M-aş bucura să nu văd mumii vechi de opt sute de ani mai repede decât e 
necesar. 

Gamis făcu drona să înainteze mai mult şi apoi se opri în faţa unei uși: 

— Asta e! spuse el. Centrul de comandă al rețelei pentru Dalasýsla. Mă rog, 
unul dintre ele. Și tot ce avem de făcut este să mergem încet acolo cu ghetele 
noastre magnetizate. 

— Prin urmare, am adus degeaba toate uneltele astea de perforare a pereţilor, 
spuse Sherrill. 

— N-aş spune că degeaba, replică Gamis. Asta este doar o mică secţiune a 
habitatului. Alte zone sunt probabil sigilate. Vom vedea. Dar cel puţin cu asta 
am avut noroc. 

— Atunci să ne bucurăm, spuse Hanton. Odată ajunși înăuntru, va trebui să 


văd dacă pot porni curentul electric măcar pentru o parte din centrul de 
control al rețelei. S-ar putea să ne fi consumat deja tot norocul. 

Marce hotărâse că nu-i plăceau costumele spaţiale. Începuse să-l mănânce 
nasul imediat ce-şi pusese casca și încercase, fără să-și dea seama, să se 
scarpine la nas de trei ori, lovindu-şi de fiecare dată degetele de cască. După a 
treia încercare, scoase un mormăit enervat, pe care Hanton îl auzi prin 
circuitul de comunicare. 

— O să vă obişnuiţi până la urmă, domnule, spuse el. 

— Sper din toată inima, spuse Marce exasperat. 

Mersul până la puntea de comandă a reţelei se desfășura încet, aşa cum 
promisese Gamis. Tălpile magnetice ale costumelor ţineau membrii echipei 
pe punte, dar erau priponiţi unii de alţii oricum, în eventualitatea că unul 
dintre ei ar fi pierdut contactul cu nava și ar fi început să plutească. Pe Marce 
îl enerva mersul lent al ghetelor magnetizate, la care se adăuga faptul că se 
deplasau într-o întunecime punctată doar de lămpile din căşti. Când ajunseră 
în sfârşit la ușa sălii de comandă, se simţea de parcă ar fi alergat un maraton. 

— Uite, până la urmă chiar aveam nevoie de asta, spuse Gamis, scoțând din 
cutia de echipament pe care o aduseseră cu ei uneltele pentru înlăturarea ușii. 

Lipsa gravitaţiei le permitea lui Gamis şi lui Lyton să transporte cutia 
împreună cu ușurință, dar făcea greoaie manevrarea ei. Inerţia o făcea să se 
miște spre locuri unde nu voiau să ajungă. Gamis și Lyton fixară dispozitivul 
pentru deschiderea ușii. Acesta își făcu treaba şi deschise sasul închis ermetic 
al uşii. Marce fu surprins să audă gemetele ușii în timp ce se deschidea, apoi 
îşi dădu seama că auzea toate acestea de la nivelul picioarelor. Sunetul 
trecuse prin podea și prin costumul său. 

În timp ce intra în sala de comandă, Marce observă că erau urme pe ușă şi i 
le arătă Fruntașului Gamis, care încuviinţă: 

— Nu suntem primii care au făcut asta, zise el. 

— Poţi să-ţi dai seama cât de vechi sunt? întrebă Marce. 

— Nu prea, spuse Gamis. Ar fi putut fi făcute acum cinci sute de ani sau 
săptămâna trecută. Dar nu cred că sunt de săptămâna trecută. 

În interiorul centrului de comandă, toată lumea se desfăcu din legături. 


Lyton aruncă ceva spre tavanul încăperii și, brusc, întregul centru de 
comandă fu scăldat în lumină, a cărei unică sursă răspândea umbre în toate 
direcţiile. 

— Să fie lumină! spuse ea, uitându-se spre Hanton. Asta o să ţină cam șase 
ore. 

— Mai mult decât suficient, spuse Hanton. 

Se îndreptă spre cutia de echipament și scoase un mic modul de computer, o 
tastatură mobilă și o sursă sub forma unui cub miniatural. Le duse pe toate la 
un terminal inteligent. 

— Ai şi cablu pentru ele? glumi Gamis. 

— Nu am nevoie, spuse Hanton, pornind sursa de electricitate, iar pe monitor 
apăru o lumină roșie, care licări de trei ori, apoi se făcu albastră și rămase 
aprinsă. Am cercetat arhivele. Terminalele astea au plăci de inducţie. Nu 
trebuie decât să le conectezi la curent şi vor porni. 

— Dacă e doar un terminal, atunci n-o să-ţi folosească prea mult, spuse 
Lyton. 

Hanton dădu din cap în semn dezaprobator: 

— E folosit în general ca terminal, dar are o arhivă de date a memoriei locale 
de la bordul navei. Este destul de substanţială, fiindcă habitatele cred în 
redundanță. Dacă sistemul computerului primar de aici s-ar prăbuși vreodată, 
sistemele operaționale primare și-ar păstra funcţionalităţile de bază datorită 
informaţiilor din aceste terminale. Cel puţin pentru perioada de timp necesară 
remedierii și repornirii sistemul primar. 

— Presupunând că-l poţi accesa, spuse Gamis. 

Hanton bătu uşor cu mâna modulul de computer pe care-l luase cu el. 

— Dacă chiar pornește, am adus aici nişte jucării interesante, oameni buni. 
Un sistem de securitate vechi de opt sute de ani e gata să întâlnească niște 
instrumente moderne care pot să-l spargă. Ar trebui să fie un eveniment 
instructiv. 

— Şi dacă nu funcţionează? întrebă Marce. 

— Atunci mai avem vreo duzină de terminale pe aici. 

Marce încuviință din cap și se uită prin încăpere. Era spațioasă și circulară 


şi, în lumina care arunca umbre tăioase, părea puţin cam sinistră. De-a lungul 
unui arc era o fereastră și o intrare într-o altă încăpere, în care se aflau șiruri 
tăcute de cutii de metal negre. Aceea era adevărata inimă informatică a 
habitatului sau una dintre ele — în afara terminalelor, un habitat atât de mare 
putea avea mai multe încăperi de felul ăsta împrăștiate din loc în loc. 
Sistemele redundante salvează vieți. 

Pentru o vreme, cel puţin. Computerele din cutiile acelea negre își 
depășiseră probabil cu mult data de expirare, la fel ca oricare altele din 
habitat. Pornirea lor ar fi necesitat mai mult curent decât înmagazina sursa de 
alimentare pe care o adusese cu el Hanton. 

Marce se întrebă cum fusese oare pe Dalasysla când se opriseră sistemele 
de electricitate. Habitatul fusese alimentat de o combinaţie de reactoare şi de 
energie solară. Acele generatoare şi sisteme erau predispuse la defecţiuni 
mecanice ca orice alt sistem, la fel ca rețeaua de transport al energiei. Atâtea 
moduri în care lucrurile puteau merge greșit. Marce își închipuia că sistemele 
se defectaseră înainte ca baza de cunoştinţe pentru menţinerea lor să se 
stingă, dar era greu să fii sigur. Când lumea se prăbușeşte, savanții pot deveni 
tapi ispășitori. 

— Hei, salut, zise Hanton. Cineva s-a trezit. 

Marce se întoarse şi văzu că terminalul se aprinsese și afișa un ecran de 
diagnostic. 

— Este uimitor, spuse Gamis. 

— Sistemul ăsta este făcut în mare parte cu semiconductori, spuse Hanton, în 
timp ce naviga prin meniuri. Este realizat din materiale, în general, stabile. 
Sunt de calitate industrială, nu pentru consumatori obișnuiți. Când 
construieşti un habitat, ai în vedere că trebuie să dureze în timp, nu să facă 
impresie. 

— Bine, spuse Gamis. Dar au trecut opt sute de ani. 

— Ei bine, am avut un noroc de zile mari, încuviință Hanton. Dar parte din 
norocul ăsta ține de calitatea proiectului. Uite aici, zise activând o filă care 
făcu să apară o structură de stocare. Toate fişierele locale de date. Le transfer 
acum în propriul meu computer şi pot să le deschid într-un mediu virtual. 


— Ce e în ele? întrebă Sergentul Sherrill. 

— O groază de lucruri, spuse Hanton. Ce te interesează? Sherrill se uită spre 
Marce: 

— Este misiunea dumneavoastră, Lord Marce. Marce se gândi la asta: 

— Aş vrea să ştiu când s-a stins lumina pe Dalasysla, spuse el. Asta ne-ar 
ajuta să ştim la ce să ne așteptăm pe alte habitate care sunt în aceeași situaţie. 

Hanton încuviință. 

— Am aici un fișier cu jurnalul accesărilor. 

— Doar pentru terminalul acesta? 

— Da, este unul din acele fișiere. Mai e aici unul care pare să fie pentru tot 
acest centru de comandă, în ansamblu. Ăsta probabil era pentru terminalul 
administratorului. 

— Şi ar trebui să conţină toată informaţia? 

— Atâta timp cât a avut curent, da, spuse Hanton. 

— Deschide-l. Hanton îl deschise. 

— Hm, făcu el după un minut. 

— Ce e? întrebă Marce. 

— Nu sunt sigur că o să credeţi dacă vă spun, spuse Hanton. 

— Pune-mă la încercare! 

— Aş vrea să reorganizez totul aşa încât să fie mai uşor de înțeles, spuse 
Hanton şi tastă ceva preţ de un minut, apoi îi făcu semn lui Marce să vină în 
faţa ecranului lui. Am extras aceste date într-un fișier Excel. Arată conectările 
dintr-un an întreg. Prin urmare, aici este anul dinaintea prăbușirii curentului 
de Flux. Sunt câteva mii de conectări, fiindcă oamenii se conectau și se 
deconectau în fiecare zi, nu-i aşa? În anul prăbușirii, la fel şi la fel şi în anul 
care a urmat. Derulăm în jos de-a lungul a douăzeci de ani şi conectările sunt 
din ce în ce mai puţine, fiindcă orice naiba s-ar fi întâmplat acolo, era destul 
de grav. După douăzeci de ani, totul se opreşte. Dacă v-aţi întrebat când 
anume lucrurile au luat-o razna cu adevărat, ăsta ar fi momentul. 

— Douăzeci de ani nu este o perioadă atât de lungă, spuse Sherrill. 

— Nu, nu este, spuse Hanton şi derulă în jos din nou. Deci asta a fost, nu? Ei 
bine nu, nu e așa, fiindcă uite ce se întâmplă după cincizeci de ani, spuse el 


arătând potopul de conectări. 

— Cineva este încă în viață, spuse Marce. 

— Mai mulţi, se pare, nu unul singur. Acum priviţi, zise Hanton în timp ce 
continua să deruleze. Sunt conectări la fiecare câţiva ani, până acum trei sute 
de ani. Și pe urmă, asta! În următorii douăzeci de ani, a fost un număr imens 
de conectări. Cineva a adus Dalasysla din nou online. Sau măcar parțial 
online. 

— În mod temporar, spuse Marce. 

— Pentru ceva temporar, douăzeci de ani e un interval destul de mare de 
timp, spuse Hanton. Și pe urmă, după acei douăzeci de ani, se întâmplă din 
nou același lucru. Conectările scad și apoi dispar, de data aceasta după şapte 
ani. 

Marce se uită din nou spre ecran. 

— Dar nu complet. 

— Nu, încuviință Hanton. La fiecare câţiva ani, timp de aproape trei sute de 
ani, zise şi derulă din nou. 

— Aici. Aici. Aici. Și tot aşa. 

— Până când? întrebă Gamis. 

— Până acum treizeci de ani, spuse Hanton. De atunci datează ultima 
conectare. Ultima oară când cineva a accesat sistemul chiar din această 
cameră. 

— Bine, dar cum e posibil așa ceva? întrebă Lyton. Locul ăsta e la fel de 
lipsit de viaţă ca o nenorocită de stâncă. 

— Nu am absolut nicio idee cum e posibil, spuse Hanton. Spun doar ceea ce 
văd în fișier. Dar asta explică de ce sistemul computerului nu s-a degradat 
complet. De fiecare dată când porneşte, rulează un diagnostic și corectează 
micile probleme care se adună de-a lungul timpului. Face asta chiar acum, 
zise arătând spre terminal. 

— Prin urmare Dalasysla e încă în viaţă, spuse Marce. 

— Dalasysla, nu, spuse Hanton. Lyton are dreptate. Locul ăsta e lipsit de 
viaţă. Oricine ar fi venit aici folosea, probabil, habitatul pentru resurse și 
utiliza sistemul computerului ca să le extragă. Dar cineva încă trăiește, în 


partea aceasta de spaţiu. Sau a trăit, până acum treizeci de ani. 

În urechea lui Marce se auzi o voce. Era Roynold, de pe Bransid: 

— Marce, eşti acolo? 

Marce se îndepărtă de Hanton și de terminalul lui, îşi puse mâna la ureche 
ca s-o poată auzi mai bine pe Roynold și se enervă iar când dădu de cască. 

— Sunt aici. E foarte interesant aici pe Dalasýsla, Hat. 

— Ai găsit vreo dovadă că mai e cineva în viaţă în sistemul ăsta? 

— Da, am găsit, spuse Marce. Cum ai ştiut? 

— Căpitanul Laure și-a pus membrii echipajului să caute alte habitate mai 
mici în zonă. 

— Și au găsit? 

— Au găsit foarte multe. Trei duzini. 

— Şi? 

— Sunt toate la fel de lipsite de viață ca Dalasýsla. Reci ca Dalasýsla. 
Aceeași temperatură ambientală ca restul spațiului. 

— Bine, spuse Marce nedumerit. 

— Dar pe urmă au mai găsit ceva. Nu neapărat un habitat. Ceva mai mult ca 
un decar. 

— O navă spaţială. 

— Da, spuse Roynold. Şi uite care e treaba cu decarul ăsta, Marce: este cald. 


7 Concept introdus în literatura science fiction de fizicianul american Gerard K. O'Neill, în 
cartea sa din 1976 The High Frontier: Human Colonies in Space, care desemnează un 
potenţial habitat spaţial sub forma unor nave-colonii cilindrice (n. tr.). 


CAPITOLUL 13 


O ofertă de pace, spuse Senia Fundapellonan, în timp ce intra în biroul 
Kivei Lagos pentru întrevederea programată. 

Se întinse peste birou ca să-i dea Kivei un obiect, pe care aceasta îl luă: era 
o brățară în filigran de argint oxidat, încrustată cu pietre de topaz maro-auriu. 

— Nu-mi spune, zise Kiva, ai fost la un târg și ai câştigat la taraba de tir. Ai 
fost nevoită să alegi între elefantul de pluș şi asta. 

— Nu am ales. Am păstrat, pur și simplu, elefantul pentru mine. 

— Bine, dar de ce îmi dai asta? întrebă Kiva, punând brăţara pe birou. Nu 
sunt supărată că nu ne-am mai văzut de la mica noastră întâlnire cu 
împăraxul. Nu e ca și cum am fi împreună. 

— Nu e de fapt din partea mea, spuse Fundapellonan. E un dar din partea 
Contesei Nohamapetan. Terhathum este celebru pentru topazele sale. Nu 
toată lumea ştie asta, fiindcă monopolul familiei Nohamapetan este pe 
porumb și orez, iar Casa de Hoak nu le spune oamenilor de unde vine topazul 
pe care îl vinde. 

— Şi de ce primesc un dar din partea contesei, mai exact? Se zvoneşte că mă 
urăște de moarte. 

— Contesa e de părere c-aţi pornit-o cu stângul atunci când v-aţi cunoscut. 
Și, după moartea fiicei ei, presupun că se gândește c-a venit vremea să-și 
reevalueze relaţiile. Brăţara aceea este o dovadă, zise Fundapellonan arătând 
spre obiect. Ar trebui să-ţi spun că valoarea ei este neglijabilă — cel mult o 
mie de mărci, probabil —, dar i-a aparţinut lui Nadashe când era copilă. 
Contesa speră că asta te va convinge de sinceritatea încercării ei de a lua totul 
de la capăt în ceea ce vă privește. 

— Aha, spuse Kiva, ridicând din nou brăţara, care, ca să fim cinstiţi, era 


frumoasă, şi uitându-se la ea. Tu i-ai dat ideea, nu-i așa? 

— De ce spui asta? 

— Nu ştiu dac-ai cunoscut-o vreodată pe Contesa Nohamapetan, dar e la fel 
de sentimentală ca un blestemat de aligator. Mă îndoiesc profund că s-a 
înmuiat din cauza fiicei, c-a luat chestia asta şi te-a trimis aici ca s-o ajuţi să- 
şi împlinească o călătorie vindecătoare a sufletului ei ticălos. 

— Cred că o subestimezi pe Contesă. 

— Mă îndoiesc. 

— Nu crezi în perfectibilitatea sufletului omenesc. 

— Cred că, pentru a-ţi îmbunătăţi sufletul, este necesar să ai unul. 

— Eşti răutăcioasă, Kiva Lagos, zise Fundapellonan. Kiva ridică din umeri. 

— Să-i spun contesei c-ai refuzat darul? 

— Sigur, ca să-i dau un motiv în plus să mă urască, nu, mersi. Fundapellonan 
zâmbi: 

— Atunci o să-i spun că ţi-ai exprimat încântarea şi că-i transmiţi umilele 
tale mulțumiri. 

— Da, este exact stilul meu. 

— În aceeași măsură în care este și stilul contesei să dăruiască brățări. 

— Prin urmare, tu ai fost cea care i-a dat ideea. 

— E posibil să-i fi spus că brăţara ţi se potriveşte. 

— Nu ştiu de ce. Nu prea port bijuterii. 

— Poate pentru că m-am gândit c-aş vrea să văd cum îţi stă. Kiva și-o puse 
pe mână: 

— Ei bine? 

— Nu-i rău, zise Fundapellonan după un minut. 

— Perfect, atunci, zise Kiva şi-şi scoase brățara punând-o la loc pe masă. 
Acum c-am avut momentul nostru siropos de priviri prosteşti și de 
împărtăşire, spune-mi ce-ai de zis, ca eu să pot refuza și să ne putem vedea în 
continuare de treburile noastre. 

— Contesa te invită să-ți reevaluezi calitatea de administrator al afacerilor 
Casei de Nohamapetan din sistemul Centrului Comercial. 

— Perfect. 


— Pe bune? 

— Sigur că da, spuse Kiva şi numără până la unu în minte. Acum am 
terminat. Şi răspunsul meu pentru contesă este „Du-te dracului!“. I-am spus 
deja o dată nu. Şi-a susţinut cauza în faţa împăraxului, la naiba, și a fost 
refuzată. Și nu numai că împăraxul a spus nu, a adăugat cât se poate de clar 
că eu trebuie să rămân în acest post și să primesc pe deplin sprijinul Casei de 
Nohamapetan pe parcursul anchetei privitoare la sistemul local. Pe care, 
apropo, nu l-am primit încă și chestia asta a început să mă enerveze. 

— Voi comunica această chestiune contesei. 


[ec 


— Da, aşa să faci. Şi spune-i și partea cu „Du-te dracului!“. Ai grijă să-i 
comunici întocmai cuvintele astea contesei. Și, dacă tot te duci, comunică-i și 
că o să încep să-mi pierd cumpătul dacă tu sau oricine altcineva mai apare în 
biroul meu ca să-mi sugereze să nu mă mai ocup naibii de treaba cu care m-a 
însărcinat stăpâna reală a întregului univers cunoscut. 

Fundapellonan se uită chiorâş la ea. 

— Nu c-acum ţi-ai fi ieșit din fire. 

— Nu m-ai văzut încă pierzându-mi firea. 

— O să-mi notez chestia asta. 

— Şi nici contesa. Şi dacă o să-mi pierd cumpătul niciun munte blestemat de 
brățări ale prieteniei n-o s-o mai poată ajuta. 

— Și nu există nimic ce te-ar putea face să-ți schimbi hotărârea? Kiva dădu 
din cap: 

— Din nou începi cu ofertele de mită. 

— Când mă întorc la contesă, trebuie să-i pot spune c-am încercat toate 
variantele, zise Fundapelloan ridicându-și mâinile. 

— Ce mai era pe listă? 

— Doar asta. 

— Eşti sigură? N-am ajuns încă la amenințările voalate. 

— Nu există ameninţări voalate. 

— Contesa și-o fi ieşit din mână. 

— Ei bine, e mâhnită că și-a pierdut copilul. Pentru a doua oară, anul acesta. 

— Da, ar mai fi şi asta, spuse Kiva, uitându-se din nou la brățară și apoi spre 


Fundapellonan. Ce faci mai încolo? 

— Sunt ocupată. 

— Și după aia? 

— Sunt ocupată mereu. 

— Știu precis că nu eşti chiar atât de ocupată. 

— Ce vrei să spui? 

— Că ar trebui să vii pe la mine. 

— Poate că vreau să te evit. 

— Nu-ţi prea iese, de vreme ce ești în biroul meu. 

— Am o misiune. 

— Să aduci daruri. 

— Din partea altcuiva. 

— Pe care le-ai ales chiar tu. 

— Da, aşa este. 

— Vino mai târziu şi o să-mi pun brăţara pentru tine. Și nu voi purta nimic 
altceva în rest. 

— S-a făcut. 


— Atunci de ce munciţi pentru ticăloșii ăştia nenorociţii? o întrebă Kiva pe 
Fundapellonan mai târziu, în timp ce stăteau amândouă în patul Kivei după o 
partidă de sex peste medie. 

Fundapellonan îi aruncă o privire iritată Kivei. 

— Casa de Nohamapetan nu e una ticăloasă. 

— Se pare că cineva are nevoie să-și reîmprospăteze informaţiile legate de 
evenimentele recente. 

— În regulă, spuse Fundapellonan, unii membri ai Casei de Nohamapetan ar 
putea fi ticăloși. 

— Fratricid. Crimă. Tentativă de asasinat. Fraudă. Gust îndoielnic când vine 
vorba de bărbaţi. Şi mă refer doar la una dintre toți ticăloșii ăia blestemaţi. 

— Sunt ticăloşi. Ei bine, erau ticăloşi. 

— Tot ticăloasă, doar c-a murit. 

— Dar nici măcar nu am muncit pentru ea. 


— Muncești pentru mama ei. De unde crezi c-a moştenit ticăloşia? 

— Dar, tehnic vorbind, nici nu muncesc pentru ea. Muncesc pentru casă. 

— Care este condusă de către contesă, şefa ta, şi de familia ei. Te pricepi de 
minune să despici firul în patru. 

— Sunt avocată; cu asta mă ocup. Ascultă, Kiva, nu contest faptul că anumiţi 
membri ai familiei Nohamapetan nu sunt chiar nişte îngeri și nici măcar niște 
oameni decenți. Dar lucrez pentru casă. Şi, una peste alta, Casa de 
Nohamapetan este o casă în general decentă. 

— Dacă aşa spui tu. 

Fundapellonan se ridică, sprijinindu-se în cot: 

— Şi Casa de Lagos? Nu vei fi complet surprinsă să descoperi că, înainte de 
a te întâlni, am făcut o mică investigare a părții adverse, ca să spun așa, cu 
privire la casa ta. Ai vrea un rezumat despre chestiunile de legislaţia muncii și 
diferitele legi privitoare la locul de muncă și la siguranţa acestuia pe care 
Casa de Lagos, de regulă, nu le respectă? De câte ori, doar în ultimii doi ani, 
a fost târâtă Casa de Lagos în faţa judecății breslelor pentru practici 
incorecte? Câte mărci din bugetul anual al casei de Lagos s-au cheltuit pentru 
capitolul denumit „Soluţionarea conflictelor“? De fapt, aveţi o secţiune 
separată pentru mită şi nu vă schimbaţi practicile decât dacă depășiți suma 
alocată secțiunii respective trei ani la rând. Ceea ce, apropo, se va întâmpla în 
curând. 

— Aş putea să fac același tip de investigaţii asupra Casei de Nohamapetan și 
să vin cu o listă similară. 

— Exact asta voiam să spun, zise Fundapellonan. Casa este o afacere, are 
nevoie de reprezentare: nu este perfectă, dar nici nu este ticăloasă. 

— Dar şefa ta este. 

— E ironic că asta vine din partea unei femei care a taxat refugiații cu 
milioane de mărci pentru a le permite accesul la bordul navei ei, care să-i 
ducă departe de un război civil devastator. 

Kiva se uită lung la ea: 

— Dar ştiu c-ai făcut investigaţii serioase! 

— De ce-ai făcut așa ceva? 


— Aveam nevoie de bani. 

Fundapellonan rânji şi se lăsă peste Kiva: 

— Vezi tu, asta este cu adevărat o ticăloșie, Kiva Lagos. 

— Și totuşi, ești aici cu mine. 

Fundapellonan se ridică în capul oaselor, stând în continuare deasupra 
Kivei: 

— Poate că, pur şi simplu, îmi plac oamenii răi. 

Îi prinse încheietura şi-i scoase brăţara de argint și topaz, apoi o puse pe 
mâna ei. Îşi ridică mâna în aer ca s-o vadă mai bine. 

— Îţi stă bine, spuse Kiva. 

— Se potrivește cu tonul pielii mele, încuviință Fundapellonan și apoi căzu 
din pat, într-o parte. 


— Hei, spuse Kiva către Fundapellonan, câteva ore mai târziu. 

Fundapellonan încercă să îngaime ceva, dar Kiva o descurajă cu o mișcare a 
mânii: 

— Nu te chinui. Ai un tub în gât. Tot sistemul tău respirator e dat peste cap 
acum. Și tot restul corpului. Ai fost împuşcată. Chiar în patul meu, fir-ar al 
dracului! 

Fundapellonan deschise ochii larg și se uită în jur, înnebunită. 

— Linișteşte-te, hei, stai liniștită, spuse Kiva. Eşti în regulă. Eşti în 
siguranță. Ei, nu foarte în regulă. Era cât pe-aci să mori de câteva ori. Dar n-o 
să mori acum. Eşti în afara oricărui pericol. Am cerut să mi se acorde o 
favoare. Bun venit în apartamentul privat de îngrijire medicală al împăraxului 
din Palatul Brighton, zise Kiva arătând spre restul camerei. 

Ochii lui Fundapellonan, deja măriţi, se făcură cât farfuriile. 

— Nu te teme, eu plătesc. 

Asta făcu ca ochii lui Fundapellonan să revină uşor la dimensiunea 
normală. 

— Hai să te pun la curent cu ultimele evenimente, spuse Kiva. Ai fost 
împuşcată în piept. Glonţul a intrat prin ușa de sticlă glisantă. La naiba, mă 
aflu la etajul al şaptesprezecelea, așa că e puţin probabil să fi fost o pură 


întâmplare. Eu, una, cred că cineva a vrut să mă împuște şi te-a împușcat pe 
tine în schimb. Cred asta fiindcă, fără supărare, există probabil mai mulți 
oameni care vor să mă ucidă pe mine decât pe tine, inclusiv şefa ta 
nenorocita. Ţi se pare că e o presupunere rezonabilă? 

Fundapellonan încuviinţă din cap, foarte, foarte slab. 

— Ai spus cuiva din Casa de Nohamapetan că vii la mine în seara asta? 

La întrebarea asta, Fundapellonan rămase nemișcată, continuând să se uite 
la Kiva. 

— Nu sunt supărată pe tine, Senia. Nu cred că mi-ai înscenat aşa ceva. Dar 
trebuie să știu dacă ai spus cuiva din Casa de Nohamapetan că vii la mine. 

Senia încuviinţă. 

— Le-ai spus şi că o să-mi pun brăţara pentru tine? Senia încuviință. 

Kiva zâmbi: 

— De-aia sunt sigură că n-a fost o înscenare din partea ta: nu te-ai fi gândit 
nicio clipă să-ţi pui brăţara. Și eu aş fi murit. M-ai salvat de la moarte în seara 
asta, Senia. Ai încasat un glonţ în locul meu. 

Fundapellonan o privi pieziș. 

— Da, ştiu. Dacă ai fi avut de ales, ai fi preferat să n-o faci. Dar tot îţi sunt 
recunoscătoare. Și pentru că n-ai murit. Nu spun asta pentru că-mi placi sau 
ceva de genul ăsta. Nu e un lucru prea grozav să-ţi moară cineva în casă când 
e vorba de preţul proprietăţii. 

Privirea piezişă reveni. 

— Prea devreme pentru glume. În regulă, ai dreptate. Bine, ce zici despre 
asta? În primul rând, cred c-ar trebui să-ți dai demisia fiindcă ṣefa ta, care 
este dracul în persoană, probabil c-a pus pe cineva să te împuște. Și da, știu 
că mă ţintise pe mine, dar simplul fapt că voia să mă împuște în timp ce erai 
acolo ar trebui să te facă să înţelegi că n-avea nimic împotrivă dacă tu erai o 
victimă colaterală sau dacă-mi zbura creierii sub privirile tale. În al doilea 
rând, dacă-ţi dai demisia de la Casa de Nohamapetan, vei avea un loc de 
muncă la Casa de Lagos. Da, avem practici de muncă dubioase. Poate ne ajuţi 
să rezolvăm problema asta. În al treilea rând, indiferent ce vei face, adu-ți 
aminte că meriți mai mult. Şi în al patrulea rând, îți aminteşti când ţi-am spus 


că nu m-ai văzut scoasă din minţi? 
Fundapellonan încuviinţă. 
— Ei bine, la naiba, asta o pe cale să se schimbe. 


Kiva îi gâdilă nasul Tindei Louentintu, căpetenia statului major a Contesei 
Nohamapetan. Louentintu râse în somn, își frecă nasul, apoi se întoarse pe o 
parte. 

Kiva se mai uită, preţ de câteva minute, cum sforăia rahatul ăsta cu ochi. 
Apoi se duse în baia camerei de hotel a lui Louentintu, puse jos cheia 
universală care mergea la toate camerele din hotel, pentru care îi plătise o 
sumă scandaloasă unuia dintre adjuncţii cu mai puţină conştiinţă morală ai 
managerului de hotel, scoase din ambalaj un pahar de pe lavoar, îl umplu cu 
apă, se întoarse la pat și-l turnă peste urechile și faţa lui Louentintu. Aceasta 
se trezi gâlgâind. 

— A, ce bine, te-ai trezit, zise Kiva. Bună, sunt Kiva Lagos. Apoi îi trânti un 
pumn lui Louentintu drept în faţă. 

Se auzi un trosnet şi din nasul lui L.ouentintu ţâșni sânge. Aceasta horcăi 
după aer şi-şi puse mâinile pe faţă, umplându-și degetele de sânge. Se uită la 
Kiva şi întrebă: 

— De ce? Scoase apoi un urlet când Kiva o pocni încă o dată direct în 
nenorocitul ăla de nas. 

— Îmi cer scuze, voiai să mă întrebi ceva? îi spuse Kiva. 

Îşi scutură mâna, strâmbându-se de durere. Era sigură, la dracu”, că tocmai 
îşi rupsese un deget cu lovitura aceea în nasul cretinei ăsteia, dar nu voia să-i 
dea satisfacția de a afla asta, așa că-și retrase mâna din nou, gata să lovească. 

— Hai, zi dracului ce voiai să mă întrebi, grămadă împuţită de rahat! 

Louentintu tăcu. Apoi Kiva îi administră o nouă lovitură de pumn. 
Louentintu se prăvăli printre perne, împrăștiind sânge peste tot, şuierând 
îngrozitor în timp ce respira prin nasul sfărâmat. 

— Acum c-am trecut de chestiunile introductive, hai să-ţi explic de ce mă 
aflu aici, zise Kiva. În seara asta, o prietenă de-a mea și o angajată a şefei 
tale, rahat ambulant ce eşti — a fost împuşcată în fața mea. Acum era peste 


mine, ţinând în sus la vedere o bijuterie fină și-n clipa următoare era la câţiva 
metri depărtare, pe podea, cu o gaură în piept. A fost un miracol că a 
supraviețuit. 

— Nu ştiu despre ce vorbeşti, spuse forăind Louentintu. 

— Nu îndrăzni, fir-ai a dracului! spuse Kiva. O să te trag naibii din patul ăsta 
împuţit şi o să te arunc direct de pe balconul tău blestemat și puţin o să-mi 
pese ce mi se întâmplă după aia. Așa că dacă vrei să afli dacă poţi să zbori, 
cucoană, mai spune-mi naibii o dată că nu ai nici cea mai palidă idee despre 
ce dracu” vorbesc. 

Louentintu nu scoase o vorbă. 

— Acum, ştim amândouă pentru cine era glonţul, continuă Kiva. Dar a 
nimerit în schimb în Senia Fundapellonan. Ei bine, asta e. Și loviturile de 
pumn pe care le-ai primit în față îi erau destinate Contesei Nohamapetan. 
Dar, ce să vezi, nici eu nu ţintesc prea bine. Diferenţa e că Senia nu a meritat, 
mama mă-sii, ce i s-a întâmplat. Cu tine, pe de altă parte, e cu totul altă 
mâncare de peşte. Știu c-o ştergi la cur de câcat pe Contesa Nohamapetan. 

— Aşa că uite care-i treaba. O să-ţi iei faţa aia proaspăt storcită şi o să urci 
cele şase etaje până la etajul unde doarme şefa ta şi-o s-o trezești. O să-i spui 
că a greşit ţinta. Şi o să-i spui că mâine, dis-de-dimineaţă o să-mi fac intrarea 
în Casa Breslelor și o să merg la biroul meu și o să mă așez în scaunul meu 
drăguţ, la biroul meu drăguţ cu o ceaşcă drăguță de ceai și după aia o să-i 
zdrobesc, piesă cu piesă, întreaga ei afacere blestemată. Voi dedica fiecare 
minut din restul vieții mele pentru a face cu casa ei exact ceea ce am făcut cu 
nasul tău complice și ticălos. Am strâns deja destule informaţii despre familia 
hapsână și ticăloasă a contesei ca să pot determina breslele să ia în calcul în 
mod serios scoaterea în afara legii a casei voastre și întemnițarea voastră, a 
tuturor. Și astea sunt niște nimicuri. Imaginează-ţi de ce sunt în stare acum, că 
sunt ca dracu” de motivată. 

— Sau? spuse Louentintu. 

— Ce? 

— Am spus „sau“. 

Nasul lui Louentintu nu mai sângera şi ea îşi ştersese fața de cearșaf, 


mânjindu-şi mai rău şi chipul, și cearşaful: 

— Atunci când cineva aruncă ameninţări, există întotdeauna un „sau“. Dă-mi 
ce vreau „sau“ o să-ți dau foc la casă. Aţi rostit amenințările, Lady Kiva. 
Aştept să aud ce urmează după „dacă“. 

— Ce-ţi mai face nasul? întrebă Kiva. 

— A avut perioade mai bune. 

Kiva încuviinţă şi o lovi pe Louentintu în nas încă o dată. 

Louentintu se prăvăli din nou pe tăblia patului. 

— Asta a fost în loc de „sau“, zise Kiva. Asigură-te că-i spui contesei despre 
asta. Și mai spune-i să-și mute fundul din Hubfall. Are ditamai nava spaţială, 
blestemata. De acum înainte poate să doarmă acolo. 


CAPITOLUL 14 


Nava era mare, precum un decar, şi avea şi un inel, asemenea unui decar. 
Dar, spre deosebire de un decar, inelul nu se rotea generând câmpul 
gravitațional la interior pentru oameni și pentru obiecte. Era iluminată, 
intermitent, peste tot. Marce presupunea că energia și sistemele funcționau și 
ele intermitent, asta în cel mai bun caz. Nava era într-adevăr „caldă“, dar 
numai în comparaţie cu spaţiul din jurul ei. Cu excepţia unui arc din inelul ei, 
nava înregistra o temperatură de câteva grade Celsius cu plus. 

Nu nava în sine era interesantă, ci mulțimea de obiecte din jurul ei: zeci de 
obiecte cilindrice mici, fiecare cu o lățime de maximum treizeci de metri, 
conectate la unul sau mai multe obiecte similare prin cabluri și rotindu-se în 
jurul unui punct central, care era el însuşi conectat la nava cea mare. Marce se 
uită la unul dintre cablurile din sala de ședințe a echipajului de pe Bransid și 
observă pe el ceva care se mișca: un mic rezervor, ataşat unui troliu mecanic. 
În timp ce se uita, troliul aduse rezervorul spre unul dintre cilindri, care-l 
înghiți imediat. 

— E adevărat ceea ce vedem”! întrebă Jill Seve, urmărind cum dispărea 
rezervorul. 

Făcea parte din marină, era lingvistă şi în plus licenţiată şi în antropologie, 
Amiralul Emblad considerând că răspundea nevoilor acestei misiuni. 

— Da, chiar vedem asta, spuse Plenn Gitsen, biologul din cadrul marinei. 
Dar credem ceea ce vedem? Asta-i întrebarea. 

— Vreau să spun: cum naiba de sunt oameni în viață acolo? întrebă Seve. 
Cât a trecut de la prăbușirea curentului de Flux? 

— Opt sute de ani, spuse Roynold, care stătea în picioare lângă Marce, 
uitându-se la monitor. 


— Cum pot trăi oamenii așa, întrebă Seve, arătând spre monitor, vreme de 
opt sute de ani? 

— Probabil nu au trăit așa vreme de opt sute de ani, spuse Gennety Hanton. 
Avem dovezi că au fost oameni pe Dalasysla acum treizeci de ani. Dacă am fi 
avut timp să cercetăm celelalte habitate din spaţiul local, probabil c-am fi 
descoperit că unele dintre ele sunt locuite sau măcar c-au fost vizitate recent. 
Sau relativ recent. 

— Deci spui că oamenii au trăit aşa vreme de cel puţin treizeci de ani, spuse 
Seve. 

— Așa se pare, spuse Hanton. 

— OK, cum naiba poți trăi așa treizeci de ani? 

— Habar n-am. 

— Trăiesc aşa pentru că nu au alte opțiuni, spuse Roynold iritată. 

Bineînţeles. Misiunea noastră este să descoperim de ce. Și cum. 

— Deci ne ducem acolo? îl întrebă Hanton pe Marce. Marce se întoarse spre 
Gitsen, biologul: 

— E o idee bună să mergem acolo? 

— Oricine ar fi, au trăit izolaţi aici pe Dalasysla aproape un mileniu, zise el. 
Numărul de oameni cu care au interacționat, toată viaţa lor, nu poate fi mai 
mare de câteva sute, cel mult. Nu e cine ştie ce. 

— Vă e teamă că, dacă respirăm în mediul lor, ar putea muri din cauza 
microbilor noștri, spuse Roynold. 

— Sau invers, spuse Gitsen. Nu avem nicio idee despre evoluţia și mutaţiile 
bacteriilor și virusurilor din mediul lor foarte limitat. Nu putem să ne 
înfățișăm acolo pur şi simplu şi să-i îmbrăţișăm. Asta ar putea însemna o 
distrugere reciprocă. 

— Prin urmare, avem un vot negativ, spuse Marce. 

Gitsen dădu dezaprobator din cap: 

— N-am spus asta. Cred că trebuie să mergem acolo. Oricine ar fi, aceşti 
oameni reprezintă un miracol al științei. Au reușit cumva să supraviețuiască 
opt secole după prăbușirea civilizației lor. Trebuie să vorbim cu ei. Dar 
trebuie să fim atenți. 


— Deci ne întoarcem la costumele spaţiale, spuse Hanton. 

— Tu nu trebuie să mergi, îi spuse Seve lui Hanton. Nu există sisteme 
informatice care să poată fi piratate. 

— De care să ştii tu, îi replică Hanton. Roynold se uită spre Marce: 

— Cine ar trebui să meargă? întrebă ea. 

— Seve şi Gitsen, bineînţeles, răspunse Marce. Cred c-am vrea să-i cerem și 
Mertei Ells, medicul de pe Bransid, să vină cu noi. Şi, sunt convins, 
Căpitanul Laure va dori să fim însoţiţi de cel puţin câțiva pușcași marini. Şi 
poţi să mergi și tu, Hat. 

— Ce te face să crezi că vreau asta? întrebă Roynold. 

— Fiindcă în ultima misiune am mers eu, spuse Marce. 

— Aceea era misiunea la care aş fi vrut să particip, spuse Roynold. Ştii că 
nu-mi prea plac oamenii. 

— Îmi pare rău, spuse Marce. 

— E-n regulă, zise Roynold și-și îndreptă atenţia din nou spre navă. Dar cum 
aveţi de gând să procedați? Vă duceţi, pur și simplu, și ciocăniţi la ușă? 

— Hei, spuse Hanton, arătând spre ecran. Vedeţi asta? 

— Ce să vedem? întrebă Marce. 

— Una dintre luminile inelului a început să licărească. 

Marce se uită spre navă şi abia reuşi să vadă lumina respectivă: 

— Poţi să mărești un pic imaginea? 

— Imediat, spuse Hanton. 

— Nu se aprinde și se stinge aleatoriu, și nici la intervale regulate, spuse 
Seve după un minut. Luminează lung, alteori scurt. E un cod. 

Hanton se uită la ea preţ de o clipă, apoi îşi scoase tableta și porni o funcţie 
de căutare: 

— Știu ce e, spuse el. Marina Imperială are un sistem codificat pentru navele 
aflate în primejdie pe care-l poate folosi dacă au căzut celelalte sisteme de 
comunicaţii. 

— Şi se folosesc de reflectoarele navei? întrebă Roynold sceptică. Având în 
vedere distanța medie dintre nave, mi se pare o chestie de un optimism 
exagerat. 


— N-am spus că are sens, spuse iritat Hanton. Am spus doar că ştim ce e. Şi 
e destinat, oricum, doar pentru navele spaţiale. Poate fi folosit şi pentru nave 
de uscat, şi pentru cele de pe mare. 

— Şi sistemul acesta de mesaje a rămas identic vreme de opt sute de ani, 
spuse Marce. 

— Sigur că nu, spuse Hanton și întoarse tableta spre Marce. Dar, fiindcă face 
parte din baza de date informaţionale a misiunii, am cheia codului de acum 
opt sute de ani. 

— Bravo ţie, spuse Marce. 

— Făcea parte dintr-un fişier pe care l-am descărcat, cu mai multe date 
despre nave în general, dar îmi voi asuma cu bucurie meritul, spuse Hanton. 
Acum lăsaţi-mă un minut ca să pot fi atent. Sunt trei mesaje individuale, 
adăugă, peste câteva minute. Primul este: „Comunicaţiile sunt nefuncţionale.“ 

— Ştiam asta, spuse Roynold. Hanton ridică mâna în sus: 

— Al doilea este: „Sistemele sunt în stare critică.“ 

— Și al treilea? întrebă Marce. 

— „Ajutor.“ 


Dalasyslanii erau scunzi şi deopotrivă subțiratici, probabil din cauza 
nutriţiei defectuoase şi a gravitaţiei scăzute, se gândi Marce. Îşi dădu seama 
că Dr. Ells, care stătea lângă el, își dorea în mod evident să-l ducă pe unul 
dintre ei în cabinetul medical ca să-l consulte. Nu putea s-o condamne; dacă 
ar fi fost doctor, probabil că şi el şi-ar fi dorit să facă același lucru. 

În momentul acela însă ceea ce-şi dorea Marce cu adevărat era să-i 
înțeleagă. 

Căpitanul Laure nu fusese de acord cu cererea lui Marce de a fi trimis acolo 
fără gărzi de securitate și nu a vrut să rişte trimițând acolo un grup întreg de 
savanți. În cele din urmă, Marce, Ells, Seve și Fruntașul Lyton îşi puseseră 
costumele, luaseră o navetă şi aşteptară lângă o cameră de presurizare până 
când unul dintre dalasyslani o deschise manual pentru ca ei să poată intra. 
Dalasyslanul purta un costum care nu-i venea bine și care părea vechi și 
peticit, asta fiindcă aşa și era. 


După ce intrară, dalasyslanul închise din nou camera de depresurizare și 
aşteptă ca aerul să pătrundă înăuntru. Apoi deschise uşa interioară, îşi scoase 
costumul și-l lăsă lângă camera de depresurizare. Dalasyslanul era aproape 
gol, de sex nedefinit şi părea să aștepte ca membrii echipajului de pe Bransid 
să-şi scoată și ei costumele. Fiindcă nu și le scoteau, dalasyslanul făcu o 
grimasă de parc-ar fi spus n-aveţi decât și se porni să salte în microgravitație 
făcând semn celor patru să-l urmeze. Îl urmară, săltând şi ei pe punte cu 
ghetele lor magnetizate. 

Interiorul navei se dezintegra; sau arăta grozav pentru o navă bătrână de opt 
sute de ani, cum vreţi s-o luaţi. Marce observă că fiecare piesă era cârpită şi 
improvizată. 

Era o navă Frankenstein, evident recondiţionată din bucăţi şi piese de pe 
alte nave şi habitate. Cetăţenii de pe navă se bazau pe resturi, fiindcă altfel n- 
ar fi reuşit să supravieţuiască atât de mult. Membrii echipajului de pe Bransid 
fură conduși într-un loc care părea să fie popota sau chiar ar fi fost popota, 
dacă nava ar fi semănat câtuşi de puţin cu o navă obișnuită. Înăuntru se aflau 
mai multe zeci de alți dalasyslani, care nu se deosebeau prea mult de cel care- 
i condusese înăuntru. 

Erau oameni, dar un fel de oameni pe care Marce nu-i mai întâlnise până 
atunci. Erau fiinţe ale spaţiului şi ale navelor spaţiale, dar așa cum nu mai era 
nimeni din Interdependenţă. Miliarde de cetăţeni ai Interdependenţei trăiau, 
bineînțeles, în spaţiu. Dar locuiau în habitate cu gravitație normală şi cu 
atmosferă normală, și cu toate utilităţile esenţiale, și cu aproape tot luxul 
necesar. Trăiau în spaţiu. Nu erau ai spațiului, precum acești dalasyslani. 

Așa arată viitorul nostru, se gândi Marce și speră că fiorul involuntar care-i 
străbătu corpul nu putea fi văzut mulțumită costumului său. 

Dalasyslanul care-i escortase în încăpere se duse spre un grup de 
compatrioți și un altul se desprinse din grup, venind spre echipa lui Marce, şi 
începu să vorbească. Marce nu reuși să înțeleagă niciun cuvânt din ce spunea: 

— Jill? se adresă Marce lingvistei, după ce Dalasyslanul se opri din vorbit. 

— E limbajul standard al Interdependenţei, zise Seve. Sau a fost. 

A suferit un soi de alternanță vocalică. 


— ÎI înţelegi? 

— Oarecum. 

Seve păşi spre Dalasyslan și arătă spre ea însăşi: 

— Om. 

Apoi arătă spre Marce: 

— Om. 

Făcu la fel cu Ells şi Seve. 

Dalasyslanul se prinse repede și rosti un cuvânt care semăna cu „om“, dacă 
cineva ar fi înregistrat cuvântul, l-ar fi derulat invers cu ajutorul unui aparat 
de înregistrare, ar fi rostit acel cuvânt, l-ar fi derulat invers, l-ar fi rostit pe 
acela, repetând apoi procesul de câteva zeci de ori. Seve repetă jocul 
cuvintelor de mai multe ori, cu diferite obiecte din cameră, aflând versiunea 
dalasyslană a denumirilor. Apoi îi spuse dalasyslanului ceva care sună, pentru 
urechile lui Marce, de parcă nici măcar n-ar fi fost o limbă. 

Dalasyslanul încuviinţă și aşteptă. 

— Stai, ce i-ai spus acum? întrebă Marce. 

— Cred că am spus „Nu vorbi aşa de repede, cuvintele voastre sunt dificile 
pentru noi“, zise Seve. Cred că vom afla dacă chiar am spus asta. 

Dalasyslanul începu din nou să vorbească, dar mult mai lent de data asta, şi 
Marce aproape că reuşi să distingă părţi care ar fi putut fi cuvinte pe care ar fi 
putut să le știe. 

— Acesta este Chuch şi el — cred că a zis „el“ — este căpitanul lor şi aici se 
află tot ce a mai rămas din Dalasysla, spuse Seve, apoi îi făcu semn lui Chuch 
să continue. Spune că nava asta a fost casa celor din Dalasysla care au 
supravieţuit vreme de o sută de ani. (Începu să vorbească din nou.) Au fost 
mai multe, dar celelalte nave şi habitate au pierit în timp. Spune că au 
supraviețuit mergând cu nava de la un habitat la altul, căutând prin resturi 
lucrurile de care aveau nevoie. (Urmă o altă rafală de cuvinte.) Dar acum nu 
mai pot face asta. 

— De ce? 

Ascultară din nou. 

— Cred că sistemele lor de propulsie sunt defecte, spuse Seve. Au destulă 


energie să deplaseze nava, dar nu pot s-o manevreze. (O nouă pauză.) Au 
posibilitatea să acţioneze unele sisteme ale navei, dar nu pot să mai ajungă la 
habitatele de unde își adună cele necesare să repare nava. Lucrurile se 
prăbușesc în jurul lor și, în cele din urmă, nava va fi complet distrusă. 

— În cât timp? întrebă Seve şi Chuch se uită spre un alt dalasyslan, care 
răspunse. 

— Au trecut optsprezece luni de când a căzut sistemul de propulsie, spuse 
Seve. Omul ăsta este inginerul-şef și estimează că într-un an sau doi mai 
multe dintre sistemele critice vor cădea. 

— Au un inginer-şef? spuse Lyton. 

— Păi au menţinut nava asta în funcţiune atâta timp, spuse Marce. Sigur că 
au un inginer-șef. Nu presupune că oamenii ăștia sunt idioţi, Lyton. 

— Îmi cer scuze, spuse ea. 

Chuch o întrebă ceva pe Seve, iar aceasta îi răspunse: 

— M-a întrebat ce vorbeam. 

— Şi i-ai spus? 

— Da. 

Chuch spuse ceva, iar Seve îl ascultă: 

— Este de acord că nu sunt idioţi, doar disperaţi. Ne cere ajutorul. 

— De ce au nevoie? întrebă Marce. 

— De ajutor pentru repararea sistemelor de propulsie, pentru început. Alte 
tipuri de asistență tehnică. Hrană — nu, îmi cer scuze, o rezervă de alimente. 
Lucruri pe care le pot cultiva. Provizii medicale. Informaţii. Tehnologie nouă. 

Chuch se uită la Marce și rosti un singur cuvânt. Marce se uită la Seve. 

— A spus cumva „De toate“? 

— Aşa cred, da. 

— Ei bine, nu pot să-l condamn pentru asta, spuse Marce şi rămase tăcut 
pentru câteva clipe. 

— Ce e? întrebă Seve. 

— Nu par surprinși să ne vadă, spuse Marce. 

— Ce vrei să spui? 

Marce arătă spre încăperea din jur, spre dalasyslanii adunaţi acolo: 


— Au trăit pe nava asta cel puţin o sută de ani. Înainte de asta au dus o 
existență precară într-unul dintre habitate. Curentul de Flux care venea aici s- 
a prăbuşit acum opt sute de ani. Tu cum ai reacționa dacă ai fi brusc 
descoperită după sute de ani de izolare? 

— Habar n-am, spuse Seve. 

— Probabil m-aş căca pe mine, spuse Lyton, iar Seve o privi ciudat. 

— Crezi c-ar trebui să se poarte cu noi ca şi cum am fi nişte zei sau ceva 
asemănător? întrebă Dr. Ells. 

— Nu, spuse Marce, dar nici nu cred c-aş reacţiona așa. 

Întreabă-l, spuse întorcându-se spre Seve. 

— Ce să-l întreb? 

— Întreabă-l de ce nu pare surprins că ne vede. 

Seve îl întrebă şi începu să clipească repede când auzi răspunsul. 

— Ce-a spus? întrebă Marce. 

— A spus că nu a fost surprins să ne vadă fiindcă cei de pe ultima navă care 
a venit au spus că vor veni mai multe nave. 

— Cum? spuse Marce. Chuch vorbi din nou. 

— Spune că ultima navă a venit acum trei sute de ani și că echipajul ei a 
rămas aici. Spune că fiecare membru al echipajului său, inclusiv el însuși, are 
ceva din sângele lor. Și căpitanul acelei nave spunea mereu că vor veni mai 
multe nave, în cele din urmă. Aşa că nu au fost surprinși când am venit. Ne 
aşteptau. Şi am venit la timp, aşa că ne mulțumesc pentru asta. 


CAPITOLUL 15 


Arhiepiscopul Gunda Korbijn se gândea din nou la artă. Se gândea în 
special la o statuie, Rachela la Marea Adunare, creată de Admirabilul Pritof 
(„Admirabilul“ nu era de fapt prenumele lui Pritof, dar la un timp de la 
moartea sa, un comerciant de obiecte de artă extrem de ingenios, care deţinea 
prea multe dintre sculpturile lui, realizase o campanie foarte reușită de PR). 
Sculptura în sine fusese inspirată de o pictură cu acelaşi subiect a Hippolytei 
Moulton, care era expusă la Institutul de Artă Imperială, aflat nu departe de 
Catedrala Xi’an. În pictură, Rachela era înfăţişată ţinând un discurs în faţa 
unei adunări de membri ai elitei politice și administrative, care aveau să fie 
atât de mişcați de cuvintele ei, încât aveau să lase imediat deoparte 
divergenţele meschine dintre ei şi aveau să formeze Interdependenţa. În 
reprezentarea lui Moulton, Rachela era o femeie frumoasă, cu faţa senină şi, 
în mod ironic, cu o expresie de indiferență. Aparent, politicienii și oamenii de 
afaceri fuseseră atât de uimiţi de cuvintele ei, încât nu s-au sinchisit de faptul 
că acestea ieşeau din gura unui manechin. 

Sculptura lui Pritof propunea o altă interpretare a momentului. Sculptorul 
păstrase exact aceeași postură a Rachelei ca cea din pictura lui Moulton, dar 
expresia de pe chipul ei era extrem de diferită. În locul seninătății şi a 
indiferenţei, pe fața Rachelei se puteau citi istețimea și conştientizarea şi 
chiar, după cum se susţinea — în mod exhaustiv, în publicaţiile academice și 
de artă —, sarcasmul. Rachela lui Moulton era un idol religios; Rachela lui 
Pritof era o femeie cu un plan. 

Dintre cele două, reprezentarea lui Moulton era mai cunoscută şi de aceea 
se afla la Institutul de Artă Imperială, în timp ce sculptura lui Pritof era într-o 
formă de exil în catedrala Bisericii Interdependenţei din Šumadija, habitatul 


de obârşie al lui Pritof. Dar lui Korbijn nu-i păsa. Deși era Arhiepiscop și 
conducătorul efectiv al bisericii, iconografia cu feţe indiferente o băga în 
sperieţi pe Korbijn. O depersonaliza pe Rachela și o făcea mai puţin umană și 
mai inevitabilă. Şi deşi era în avantajul Bisericii Interdependente să-și 
confere un aer de inevitabilitate — aşa ceva e favorabil tuturor bisericilor —, 
Korbijn, care datorită profesiei şi propriei sale înclinații studia istoria religiei, 
ştia că nu era nimic inevitabil în privinţa bisericii. Absolut deloc. Faimoasa 
adunare imortalizată de ambele opere de artă, de pildă: politicienii şi mai 
marii din industrie nu se holbaseră la Rachela amuţiţi de uimire. Râseseră și- 
şi bătuseră joc de prostia ei. Și, în mod sigur, nu ieșiseră din încăpere şi nici 
nu se adunaseră să creeze Interdependenţa. Pentru asta, fusese nevoie de 
mulți ani și de nenumărate negocieri în culise, iar detaliile acestor negocieri 
fuseseră într-o măsură mult mai mare mai degrabă profane, decât înălțătoare. 
Pictura lui Moulton era o formă de propagandă ulterioară a momentului, 
comandată de unul dintre predecesorii îndepărtați ai lui Korbijn în funcţia de 
arhiepiscop de Xi'an. Cărţile de istorie nu ascundeau, desigur, adevărata 
poveste a adunării, dar oamenilor le plăcuse mai mult versiunea lui Moulton. 
În măsura în care se gândeau vreodată la Rachela la Marea Adunare, cei mai 
mulți şi-o imaginau în maniera lui Moulton. 

Și de aceea lui Korbijn îi plăcea mai mult sculptura. Bănuia că expresia 
adevărată a Rachelei din timpul marii adunări fusese mult mai apropiată de 
ceea ce reprezentase Pritof decât ceea ce ilustrase Moulton. Nu era prima 
oară când Korbijn îşi dorea ca Rachela să fi fost mai degrabă o persoană 
divină decât un om, fiindcă așa măcar ar fi putut s-o invoce şi s-o întrebe la 
ce naiba se gândise când hotărâse să le vorbească politicienilor și oamenilor 
ălora de afaceri, ce erau de fapt „profeţiile“ ei și în ce măsură ar fi trebuit ca 
biserica în slujba căreia Korbijn pusese aproape patruzeci de ani din viață să 
se ghideze după ele. 

În afară de asta, îşi dorea să poată fi împărax pentru o singură zi. Era un 
secret bine ştiut faptul că împăracșşii erau cu toţii dotați cu o tehnologie la 
care nu avea acces nimeni altcineva din Interdependenţă, una care înregistra 
fiecare gând al lor şi care, după moarte, putea să-i reconstituie aşa încât să-şi 


poată sfătui succesorul. Exista o cameră în palatul imperial dedicată acestei 
tehnologii. Korbijn nu ştia dacă acest program de înregistrare începuse încă 
de pe vremea Rachelei, dar dacă o includea, Korbijn i-ar fi pus câteva 
întrebări incisive fantomei ei digitale. 

Dacă mintea Rachelei este acolo, Grayland i-a pus cu siguranţă aceleași 
întrebări pe care i le-aș adresa și eu, se gândi Korbijn. 

Și de aceea, Korbijn se gândise din capul locului la sculptura lui Pritof. 
Fiindcă, la fel ca Rachela, Grayland a I-a urma să se adreseze unei mari 
adunări. 

Oficial, urma să se adreseze Parlamentului Interdependenţei, un organism 
din care ea ca împărax făcea parte ca simplu şi unic reprezentant al 
habitatului Xi'an deși, conform tradiţiei, împăraxul nici nu se prezenta în 
parlament, nici nu vota. 

Dar auditoriul nu era format doar din membrii parlamentului. Galeria 
parlamentului devenise destinația cea mai râvnită din Xi'an, și membrii 
breslelor importante ale Interdependenţei se luptau pentru locuri libere. 
Korbijn nu trebuia să se lupte pentru un loc — fusese invitată să ofere o 
binecuvântare oficială înainte de cuvântarea împăraxului și aceasta acceptase 
—, dar alţi episcopi și lideri ai bisericii erau în aceeaşi situație ca membrii 
breslelor. În fond, toate puterile importante ale Interdependenţei — cea 
politică, cea comercială și cea religioasă — aveau să fie prezente acolo. 

Oricând avea să se întâmple asta, se corectă Korbijn în minte. Ştia toată 
lumea că împăraxul va ţine o cuvântare, dar aceasta nu stabilise încă o dată 
precisă. Ministrul ei de comunicare se rezumase să spună că evenimentul 
avea să aibă loc „în scurt timp“. Era clar că Grayland aştepta ceva, deşi ce 
anume aștepta era deocamdată doar subiectul unor speculaţii intense. 

Spre deosebire de Rachela, Grayland a II-a avea să se adreseze adunării sale 
ca împărax în funcţie și, cel puţin oficial, era cea mai puternică persoană din 
universul cunoscut. Korbijn nu era pe de-a-ntregul convinsă că asta 
reprezenta, cu adevărat, un avantaj. E posibil ca Rachela să fi fost considerată 
o nebună șarmantă atunci când se adresase scepticilor ei. Grayland, în 
schimb, era considerată periculoasă. Korbijn era perfect conștientă de zvonul 


că Grayland intenţiona să se folosească de cuvântare ca să anunţe starea de 
asediu, justificând asta prin faptul că închiderea curenților de Flux necesită un 
nivel superior de ordine socială. Apoi, sub acoperirea legii marțiale, Grayland 
avea să scape de duşmanii ei, exact cum făcuse cu Nadashe Nohamapetan. 

Korbijn își dăduse ochii peste cap atunci când i se spusese despre acest 
zvon anume, dar îşi schimbă părerea după ce acceptă o întrevedere 
neanunţată cu Tinda Louentintu. Şefa de personal a Contesei Nohamapetan se 
prezentase într-o manieră surprinzătoare, cu-o faţă călcată parcă de tancuri. 
Când Korbijn o întrebă dacă se simţea bine, Louentintu invocă faptul că s-ar 
fi împiedicat de pragul de la ușa balconului, ceea ce Korbijn realiză că era o 
minciună gogonată, dar Louentintu se folosise de această scuză pentru a arăta 
clar că nu voia să mai vorbească despre asta, sugerându-i printre altele lui 
Korbijn să aibă în vedere o schismă în sânul Bisericii Interdependente. 

— De ce aş face aşa ceva? întrebă Korbijn, în loc s-o acuze pe loc pe 
Louentintu de blasfemie, ceea ce ar fi fost dreptul ei ca lider ecleziastic al 
bisericii, dar ceva foarte rar pus în practică şi care, oricum, ar fi complicat 
lucrurile inutil. 

— Pentru continuitatea bisericii, desigur, spuse Louentintu. Contesa știe că 
ați convocat recent episcopii pentru a discuta despre împărax şi viziunile ei şi 
ce au însemnat ele pentru controlul dumneavoastră asupra Bisericii 
Independente. Mai ştie că n-au fost puţini cei care au susținut necesitatea unei 
schisme, pentru conservarea integrităţii bisericii. 

Korbijn își aminti dezbaterea-gâlceavă de ore întregi la care se referea 
Louentintu și fu iritată că unul dintre episcopii ei alesese s-o dezvăluie. Avea 
să se ocupe mai târziu de acesta, oricine-ar fi fost: 

— Presupun că au fost câţiva care au făcut-o, spuse Korbijn. Dar v-aș atrage 
atenţia că întrevederea respectivă a fost înțeleasă ca fiind un exerciţiu 
intelectual liber. Nu se aștepta nimeni să ducă și nici nu va duce la vreo 
strategie. 

— Bineînţeles că nu. Dar ar putea. 

— Vă rog să treceţi la subiect, Lady Louentintu. 

— Vreau să spun că, în cazul în care aţi susţine o schismă, aţi descoperi că 


aveți aliați. 

— Cu tot respectul față de Contesa Nohamapetan, biserica nu are nevoie să 
fie văzută cu aliaţi ca Domnia Sa. 

— Oricât de nefericită ar fi afirmaţia dumneavoastră, înțeleg de ce spuneţi 
asta. Aşa că veţi fi mulțumită să aflați că nu va fi nevoie să fiți văzută 
împreună cu noi. Alături de dumneavoastră vor fi alţi aliaţi, mult mai 
importanți. 

— Şi când spuneţi că vor fi alături de noi, la ce anume vă referiţi? 

— Presupun c-ar fi vorba de sprijinul financiar şi material pentru ca noua 
biserică să păstreze proprietăţile bisericii anterioare, pentru început. 

— Deci nu este neapărat o schismă, doar o lovitură de stat. 

— Nici măcar n-ar fi nevoie să se ajungă acolo. Dar o mulțime de oameni — 
din parlament, din cadrul caselor importante și da, din biserică — încep să 
vadă necesitatea de a invita acest împărax să părăsească tronul. 

— „A invita“, spuse Korbijn. Ce termen reverenţios! 

— Nu trebuie să fie o acţiune violentă, spuse Louentintu. Contesa 
Nohamapetan înțelege mai bine decât aproape oricine altcineva în acest 
moment inutilitatea unui act de violență împotriva împăraxului. A simţit care 
e prețul violenței mai mult decât oricine altcineva, inclusiv împăraxul. Doi 
copii morţi şi un al treilea la Capăt, pe care nu-l va mai vedea niciodată. Dar 
violența poate fi evitată, dacă se aplică destulă presiune. La momentul 
potrivit. În locul potrivit. 

Korbijn se dumiri dintr-odată: 

— Cuvântarea împăraxului din parlament. Puneţi ceva la cale. 

— Noi nu punem nimic la cale, spuse Louentintu. Dar se pregăteşte ceva. 

— Riști foarte mult spunându-mi asta, zise Korbijn. Fac parte din comitetul 
executiv. Şi sunt apropiată de acest împărax. 

— Sunteţi apropiată de împărax, așa e. Şi este riscant. Dar aţi fi putut să 
ordonați să fiu arestată pentru blasfemie acum câteva minute. Și, în plus, 
sunteţi o putere în sine, ca Arhiepiscop. Biserica dumneavoastră nu datorează 
multe împăraxului. Şi când va veni un nou împărax, acesta — sau aceasta — ar 
putea decide separarea oficială a puterii împăraxului de biserică și înălţarea în 


grad a arhiepiscopul în funcţie al Xi'anului la rangul de nou Cardinal al 
Xi’ anului și al Centrului Comercial. 

— Aţi mers până atât de departe cu planurile! 

— Din nou, nu noi, Casa de Nohamapetan. Dar ştim că există planuri. 

— Și totuşi tu eşti cea care a venit să mă ispitească, Lady Louentintu. 

— Nu mă aflu aici ca să vă ispitesc, Eminenţă. Vreau doar să vă prezint 
posibilitățile. Și pentru a face apel la integritatea dumneavoastră morală: 
trăim vremuri tulburi și, odată cu prăbuşirea curenților de Flux, lucrurile vor 
deveni şi mai nesigure. Ne așteaptă fără îndoială — pe noi toți — vremuri 
întunecate. Grayland a H-a este bine intenționată, dar nu este persoana 
potrivită să ne conducă prin ceea ce urmează pentru Interdependenţă. 
Altcineva va trebui s-o facă. Şi ar fi mai bine pentru toată lumea ca acest 
lucru să se hotărască mai repede, nu mai târziu. 

Korbijn zâmbi: 

— Este amuzant. Ceea ce spui seamănă foarte mult cu ce mi-a spus un 
cunoscut de-al meu care m-a vizitat de curând, pe aceeași temă. 

— Vorbiţi din nou cu el. Poate vă va spune din nou aceleași lucruri. 

— Nu pot. Tocmai a murit. 

Lui Louentintu îi luă un minut până să se prindă, dar înţelese în cele din 
urmă: 

— Foarte neplăcut. 

— Pentru el, în mod sigur, spuse Korbijn. 

— Gândiţi-vă la ce v-am spus acum, Eminenţă, spuse Louentintu. Ne 
aşteaptă multe. Biserica va avea un rol în toate acestea. Dar depinde de 
dumneavoastră ce rol anume şi cum va arăta viitorul ei. Împăraxul îşi va ţine 
în curând cuvântarea. Şi în ziua când se va întâmpla asta, timpul se va fi 
încheiat. 

Ei bine, se gândi Korbijn, după ce Louentintu plecase, asta s-a petrecut 
aproape întocmai cum a spus Grayland a II-a. 

— Vor veni să te vadă în curând, îi spusese Grayland când Korbijn mersese 
să vorbească despre ce i se întâmplase lui Teran Assan. 

Discutaseră pe scurt despre soarta lui Assan și despre ce va însemna pentru 


funcţionarea comitetului executiv şi apoi Korbijn îi dezvăluise discuţia pe 
care o avusese cu Assan despre cuvântarea ei viitoare şi cum o îndemnase 
acesta să se întâlnească cu episcopii ei. 

Grayland încuviinţase la toate acestea şi făcu acea remarcă criptică: 

— Ei? spuse Korbijn. 

— Nu vreau să par o adeptă a conspiraţiilor. Pe de altă parte, Lordul Teran 
abia a murit, încercând s-o salveze pe Nadashe Nohamapetan. Contesa 
Nohamapetan va nega, sunt convinsă, că ea sau casa ei au avut ceva de-a face 
cu asta. Dar Lordul 'Teran, indiferent ce alte calități ar fi avut, nu era cineva 
care să facă lucruri de capul lui. 

— Crezi că e o parte din ceva mai important. 

— Cred că am speriat mai multe persoane importante vorbind despre 
viziunile mele, spuse Grayland. Ceea ce nu mă surprinde. Viziunile sunt 
tulburătoare și perturbă ordinea şi nimeni dintre cei de la putere nu-și dorește 
perturbarea ordinii. Ei nu înţeleg că perturbarea va avea loc, fie că şi-o doresc 
sau nu. Viziunile mele perturbă ordinea doar pentru a preveni haosul de mai 
târziu. Dar asta nu le foloseşte la nimic. Așa că pun la cale ceva pentru a 
menţine ordinea cu care s-au obișnuit. 

— Şi ce este acel ceva? Grayland îi zâmbi lui Korbijn, 

— O, cred că ştii cât se poate de bine. 

— O lovitură de stat. Grayland încuviinţă din nou. 

— Sau ceva de genul ăsta. Nu doar o tentativă de asasinat stângace, cum a 
făcut Nadashe. Ceva de amploare, elegant și de necontestat. Așa că sigur vor 
avea nevoie de dumneata pentru asta. De dumneata și de biserică. Și da, vor 
veni să te încerce şi să înceapă negocierea. 

— Și doriţi să vă spun cine sunt când vor veni, sugeră Korbijn. Spre uimirea 
ei, Grayland ridică din umeri: 

— Îmi spui numele persoanei care te vizitează şi pe urmă? Îi investighez sau 
îi arestez. Poţi fi sigură că Hibert Limbar investighează deja pe toată lumea, 
inclusiv pe tine și pe mine, pentru că asta este treaba lui. Dacă pun să-i 
aresteze, atunci arestez doar o singură persoană. Restul se vor distanţa și vor 
tăia orice legătură cu ei, așa cum au făcut cu Lord Teran. Între timp, restul 


vor continua să facă ce făceau din culise. Așa că nu, Eminenţă, nu am nevoie 
să-mi spui cine va veni. Fie voi ști, fie nu va avea nicio importanţă. 

— Atunci ce dorești să fac? Grayland zâmbi: 

— Aş vrea să te întrebi ce fel de biserică ai dori să fie Biserica 
Interdependentă, zise ea. 

— Nu înţeleg. 

— De fapt cred că înţelegi, spuse Grayland. Sau vei înțelege, dacă te vei 
gândi la asta. 

— Perfect, spuse Korbijn încurcată. Grayland râse: 

— Nu încerc să fac pe misterioasa! Spun doar că niciunul dintre predecesorii 
tăi din ultima mie de ani n-a fost pus în situația asta, fiindcă eu am avut şi-am 
vorbit despre viziuni. Dar acum c-am făcut-o, trebuie să decizi dacă biserica 
poate încă să includă pe cineva ca mine. 

— O profetesă. 

— Ah, nu cred c-aş merge atât de departe, spuse Grayland. Dar, da. Korbijn 
zâmbi auzind acestea. 

— Dacă poate, atunci vei şti ce să faci când ţi se va cere loialitatea. Și în caz 
contrar, presupun că vei ști de asemenea ce să faci. În orice caz, îmi cer 
scuze. 

— Pentru ce? 

— Pentru că sunt aşa o pacoste pe capul tău, spuse Grayland. Lucrurile ar fi 
mult mai simple pentru tine dacă n-aş fi ieşit din tiparul poveștii. Îmi pare 
rău. 

— Îţi accept scuzele, spuse Korbijn, lăsând apoi să-i scape: Te-ar fi urmărit 
oricum, ştii asta. 

Grayland zâmbise din nou şi, amintindu-și asta, Korbijn știu de ce se 
gândise, de fapt, la sculptura lui Pritof: fiindcă în acel moment Rachela și 
Grayland avuseseră același zâmbet. 


CAPITOLUL 16 


Ce fel de navă trebuie să caut? întrebă Căpitanul Laure. 

— O navă ca asta, spuse Marce. Doar că mai mare. 

— Asta ne restrânge aria căutărilor, spuse Laure. 

— Dalasyslanii au spus că nava aceea nu avea un inel, adăugă Marce. Prin 
urmare, nu e ca un cinciar sau ca un decar. Probabil că folosea tehnologia 
câmpurilor de împingere pentru a imita gravitația, la fel ca Bransid. Dar era 
mai mare decât nava noastră. Legenda spune că echipajul standard avea între 
două sute și două sute cincizeci de oameni. 

— Deci să reluăm, spuse Laure, căutăm o navă mitologică care și-a făcut 
apariţia acum trei sute de ani, fără inel, destul de mare să aibă un echipaj de 
două sute de oameni. 

— Nu e mitologică, spuse Marce. 

— Sună mitologic. 

— Dr. Gitsen a făcut tipizarea genetică a câtorva dalasyslani, spuse Marce. 
Ştii ce-a descoperit? 

— Consangvinizare? 

— Nu, spuse Marce. Ei bine, da, dar nu pe cât ţi-ai putea imagina, în 
contextul dat. 

— E o uşurare să aud asta, spuse Laure. 

— Gitsen a descoperit o componentă genetică diferită destructura genetică 
istorică a dalasyslanilor și care nu se potriveşte prea mult cu ADN-ul 
oamenilor din Interdependenţă. 

— Ce înseamnă asta? 

— Înseamnă că, după o mie de ani, oamenii din Interdependenţă se 
deosebesc într-atât de oamenii de pe Terra, încât putem să ne dăm seama de 


diferență. Ne pricepem binișor să-i identificăm pe strămoşii imediaţi ai 
oamenilor. Şi o mare parte dintre strămoşii acestor oameni nu sunt de prin 
partea locului. Sau de oriunde altundeva din Interdependenţă. 

— N-aş vrea să par haină, dar i-ai văzut pe oamenii aceştia? spuse Laure. Şi- 
au petrecut ultimul secol, cel puţin, pe o navă care nu le oferă prea multă 
protecţie împotriva razelor cosmice. ADN-ul lor este probabil mai avariat 
decât toate celelalte lucruri. 

— Gitsen a luat asta în calcul, spuse Marce. Tot mai rămâne altceva acolo. 

— Sună sinistru. 

— Nu e sinistru, dar este important. A mai fost cineva pe aici, Căpitane. La 
mult timp după ce s-a prăbușit curentul de Flux dinspre Interdependenţă. Cu 
mult înainte de a veni noi. Dalasyslanii spun că nava este tot aici pe undeva. 

— Probabil că au luat toate piesele din ea până acum. Marce dădu din cap în 
semn de dezaprobare: 

— Se pare că nu e uşor de accesat ca să ia piesele. Dar și dacă era, au spus că 
n-aveau ce să facă cu resturile de pe nava aceea, fiindcă nimic de-acolo nu 
era compatibil cu navele sau cu habitatele lor. Și asta ar trebui să însemne 
ceva pentru noi. 

Laure dădu din cap: 

— Tot mi se pare că mă faci să alerg după o fantomă. 

— Oricum cataloghezi fiecare obiect făcut de mâna omului din zonă, spuse 
Marce. Tot ce-ţi cer este, dacă găsești vreunul care aduce fie și vag cu nava 
despre care vorbesc dalasyslanii, să-mi spui şi mie. Au trecut mai mult de o 
mie de ani de când am găsit dovezi ale existenţei unor civilizații umane în 
exteriorul Interdependenţei. Cred că merită să cercetăm. 

Laure încuviință. 

— Vom examina problema. Nu te aştepta la miracole. Și nu mă deranja cu 
chestia asta. 

— În regulă, spuse Marce. 

— În cu totul altă ordine de idei, ştiu că l-ai adus pe unul dintre dalasyslani 
pentru un tur al navei. 

— Da, pe Chuch, căpitanul lor, spuse Marce. Mulţumesc pentru permisiune. 


— Credeam că ne temem să nu-i infectăm cu microbii noştri. 

— Era în propriul lui costum spaţial și acesta a fost sterilizat înainte să vină 
la bord. 

— Are un costum spaţial vechi de opt sute de ani. 

— De fapt, susţine că e de la nou-veniţi. 

— Și este? 

— Nu, zise Marce. Este un echipament standard produs în Interdependenţă 
chiar înainte de prăbușire. 

— Și cum i-a plăcut voiajul? 

— L-a obosit, fiindcă nu e obișnuit cu gravitația deplină. A folosit un scaun 
cu rotile pe care i l-am dat în cea mai mare parte a vizitei. A spus că i-a plăcut 
să vadă o navă care încă are toate piesele de interior la interiorul ei. Și ar fi 
stat în continuare să-i întrebe pe inginerii tăi tot felul de lucruri, dacă nu i-am 
fi adus aminte că i se termină rezerva de oxigen. 

— Şi a fost în stare să înțeleagă ce-i spuneau? 

— Da, Căpitane. Aproape tot. Probabil mai mult decât mine. Sunt, într- 
adevăr, extrem de inteligenți. Şi e normal, altfel nu ar fi reușit să 
supraviețuiască aici atât de mult timp. 

— Toţi îmi spun asta, zise Laure. Dar tot mi se pare că seamănă cu niște 
spiriduşi. 

— Are dreptate, îi spuse Roynold lui Marce mai târziu, în timpul mesei. Mă 
sperie ca dracu”, zău că da. 

— 'Ție oricum nu-ţi plac oamenii, îi aminti Marce. Ai spus-o chiar tu. 

— Da, numai că în cazul lor sentimentul e şi mai puternic. 

— Ai prejudecăţi. 

— Sunt conştientă de asta, spuse Roynold. Așa că le fac favoarea de a sta 
departe. 

— Şi cum rămâne cu cealaltă chestie despre care am vorbit? o întrebă Marce. 

— Despre ideea că s-a deschis aici un curent de Flux din altă parte? Tot ce se 
poate, zise Roynold ridicând din umeri: Din cauza unei ciudăţenii din 
topografia  multidimensională, numărul curenților de Flux din 
Interdependenţă este cu un ordin de magnitudine mai mare decât oriunde 


altundeva în spaţiul local, dar nu e nimic care să indice că aceştia pot exista 
doar în spaţiul nostru local sau că alți curenţi de Flux nu pot apărea în 
Interdependenţă venind din alte părți din spaţiu. Aşa au ajuns oamenii aici la 
început. 

— Te întreb dac-ai găsit dovezi în acest sens. 

— Nu încă, dar s-ar putea să găsesc, spuse Roynold. Am mostra pe care am 
adus-o pe când cercetam topografia locală şi o voi introduce în ultimele 
noastre modele, dar dincolo de curenţii actuali, nu văd nimic altceva 
deocamdată. Voi afla mai multe pe măsură ce voi primi mai multe date. Cu 
asta mă ocup, în timp ce voi umblaţi haihui. 

— Eu nu umblu haihui, spuse Marce. 

— Spune-i cum vrei. Nu prea te ocupi de cercetarea de fizică a Fluxului, asta 
vreau să spun. Până acum, doar eu am făcut asta. Apropo, o să vreau să se 
țină seama de asta când va veni momentul să publicaţi cercetarea. 

— În regulă. 

— Aşa pot să-mi dau seama că nu mai faci parte din corpul academic. Dac-ai 
fi în continuare profesor, ai susţine sus şi tare că tu ești autorul principal. 

— De cât de multe date vom mai avea nevoie pentru a putea eventual găsi 
dovezi ale existenţei altor curenţi în direcţia asta? 

— E greu de spus şi va depinde în mare măsură de vechimea curenților care 
vin şi a celor care pleacă de aici. Acest aspect nu mă surprinde, de fapt. 
Modelul nostru nu prea reuşeşte să prevadă curenţii individuali cu o precizie 
de mai mult de două decenii de ambele părți ale axei timpului. Până și 
deplasarea aceea masivă a curenților pe care o anticipăm are o marjă de 
câteva mii de ani pe fiecare parte a axei. 

— Chestia asta mă îngrijorează în continuare, spuse Marce. 

— Nu vom mai fi în viaţă atunci, aşa că nu-mi bat capul cu asta absolut 
deloc. 

— E o filozofie de viaţă interesantă. 

— Nu prea, spuse Roynold. Uite, dacă găseşti nava aceea, vezi dacă poţi 
descoperi exact de unde a venit și exact când a sosit în spaţiul local. Dacă 
avem toate datele, putem să mergem înapoi pe firul faptelor și să construim 


un model. 

— Dacă ştim de unde vine, nu mai e nevoie să construim un model, sublinie 
Marce. Știm deja de unde vine. 

— Dacă avem un model, putem previziona dacă acel curent de Flux anume 
îşi va reveni cândva în viitorul apropiat. 

— Dar ce importanţă are? întrebă Marce. Curentul de flux de aici se va 
prăbuși în două luni. Nu ne va folosi la nimic. 

— Nu nouă, prostule, spuse Roynold. Oamenilor-spiriduș. 

— Dalasyslanilor? 

— Da, lor. Poate şi-ar dori o cale de scăpare dintr-o viaţă de căutări 
nesfârşite și disperate prin rămăşiţele navelor. Asta dacă nu te gândești că le 
poţi repara nava complet înainte de prăbuşirea curentului de Flux spre 
Interdependenţă. 

— Am verificat sistemul lor de propulsie, spuse Comandantul Vybno Junn, 
inginerul-şef al navei Bransid, când Marce se întoarse spre el pentru o 
actualizare. E făcut praf şi nu poate fi reparat. Cel puţin nu cu ce am eu sau 
cu ce au ei la îndemână, în timpul care ne-a rămas până la plecare. 

— Putem căuta pe habitatele din apropiere? întrebă Marce. 

— De ce? întrebă Junn. Verifică schemele. Sistemele de propulsie și de 
navigaţie ale habitatelor nu funcţionează nici pe departe ca acelea de pe 
navele spaţiale. Există doar ca să le menţină viteza rotațională și poziția 
orbitală, nu ca să accelereze până la intrarea în găvanele de Flux sau să 
călătorească spre alte planete. Și, înainte să mă întrebi, am verificat deja 
carenele navelor din apropiere. Băieţii ăștia le-au golit complet. 

— Deci au încurcat-o, spuse Marce. 

— O încurcaseră deja când am sosit noi aici, spuse Junn. Măcar le putem 
oferi un timp în plus. Îi ajutăm să-și reconstruiască o parte din echipamentul 
lor de susținere a vieţii și din sistemele lor de energie electrică, în pripă, dar 
vor fi mai bune decât ce au acum. Și sunt absolut convins că putem face 
inelul ăla al lor să se miște din nou înainte să plecăm, ceea ce-i va ajuta în 
ceea ce priveşte agricultura. Și ştiu că, practic, vom distruge toate fructele 
proaspete pe care le avem la bord ca să le dăm seminţele. Plus sacii de cartofi 


şi de napi și celelalte rădăcinoase. 

—  Încălcăm legile Interdependenţei dacă facem asta, spuse Marce 
amintindu-și de prietena şi fosta lui iubită, Kiva Lagos, care probabil c-ar fi 
jupuit de viu pe oricine ar fi dat seminţe de citrice fără a plăti pentru asta 
casei ei. 

— După cum văd eu lucrurile, dacă cineva are o problemă cu asta, n-are 
decât să vină aici să încerce să recupereze banii, spuse Junn. Dar ar fi bine să 
se grăbească. 

— Ce-ar fi să-i luăm cu noi? îi zise Marce Căpitanului Laure, după vizita lui 
la Junn. 

— Pe dalasyslani? întrebă Laure. 

— Sigur. 

— Unde să-i ţinem, Lord Marce? 

— Ne-am putea înghesui, spuse Marce. 

— Chiar n-avem cum, spuse Laure. Nava are un echipaj de cincizeci de 
oameni şi o duzină de pușcași marini şi pe deasupra mai e și grupul vostru de 
oameni de știință. Poate aţi observat că acea cabină unde staţi are aproximativ 
dimensiunile unui dulap pentru produse de curăţenie. A mea, îmi pare rău să 
spun, nu este mult mai mare. Fiecare centimetru nealocat traiului este deja 
ocupat de altceva. Câţi dalasyslani sunt? 

— Aproape două sute. 

— Vă întreb din nou: unde să-i ţinem? Pur și simplu nu avem loc pe navă 
pentru ei. 

— Avem cala de mărfuri. 

— Da, spuse Laure. Ar merge, atâta timp cât presupunem că n-o să se aşeze. 
Ceea ce mă duce cu gândul la altă problemă importantă, Lord Marce. 
Dalasyslanii nu au fost expuşi niciodată gravitaţiei depline. Sunt obişnuiţi cu 
o treime din constanta gravitaţională, nu-i aşa? 

— Da, cam atât e forţa din spaţiul lor de locuit. 

— Deci i-am expune la o greutate a corpurilor lor de trei ori mai mare decât 
cea cu care sunt obișnuiți. 

— Putem reduce propriile noastre câmpuri de împingere. 


— Asta va funcţiona până când ajungem în Interdependenţă. Nu cunosc 
niciun habitat care să funcţioneze în mod constant la o treime din constanta 
gravitațională. Viaţa în Centrul Comercial va fi pentru ei cum ar fi a noastră 
dacă am trăi pe un gigant gazos. Şi-n cele din urmă, chiar dacă aș reuși să-i 
înghesui în cala de mărfuri şi să mă îndrept spre casă cu un câmp de 
împingere cu o treime din constanta gravitaţională, cum propui să-i ţinem 
sechestraţi, cum îi vom apăra să nu ia vreo boală de la noi pentru care nu au 
anticorpi sau viceversa? Sistemul de ventilaţie al calei de mărfuri e legat de 
restul navei. Singurul moment când îl închidem e atunci când îl oprim ca să 
scoatem aerul din cală pentru sterilizare. Am pleca cu vreo două sute de 
refugiaţi, dar n-am ajunge cu același număr de oameni, bănuiesc, Lord 
Marce. 

— Dacă rămân aici vor muri, spuse Marce. 

— Nu, spuse Laure. Vor muri dacă rămân pe nava aia distrusă a lor. Poate îi 
putem ajuta cu asta. 

— Nu înţeleg. Laure zâmbi: 

— Anticipând faptul că voi avea această conversaţie cu dumneavoastră la un 
moment dat, Lord Marce, și imaginându-mi obiecțiile dumneavoastră, aflaţi 
că i-am trimis deja o dronă curier Amiralului Emblad, cu un mesaj 
confidențial ce descrie în mare problemele cu care se confruntă dalasyslanii. 
Marina Imperială are mai multe nave care au fost dezafectate, printre care cel 
puţin un cinciar. Navele astea nu au absolut nicio problemă, sunt doar vechi. 
Dar niciuna nu e atât de veche ca aceea în care se află Căpitanul Chuch și 
echipajul său. E posibil ca marina să fie interesată să economisească banii de 
dezmembrare a acelui cinciar. Mai ales dacă dumneavoastră, domnule, puneţi 
o vorbă bună pe lângă buna dumneavoastră prietenă, împăraxul. 

— Este o idee excelentă, spuse Marce, apoi făcu niște calcule în minte. 
Timpul rămas va fi foarte scurt pentru oricine-ar dori să se întoarcă. 

— Căpitanilor nu le place să vorbească despre asta, dar e posibil ca o navă să 
navigheze înspre și dinspre un găvan de Flux fiind condusă doar prin 
computer, cu atât mai mult cu cât nu trebuie să gestionezi un echipaj. 


— Am înţeles. 

— Nu spuneţi nimănui că v-am zis asta. Altfel, vă arunc prin camera de 
presurizare, domnule. 

— Ai cuvântul meu de onoare. 

— Mă bucur s-aud asta. Și fiindcă sunteţi atât de înţelegător cu mine în acest 
moment, Lord Marce, aş vrea să vă spun c-aţi avut o idee bună să mă căutați, 
fiindcă aşa nu mai trebuie să vă caut eu. Am vești pentru dumneavoastră. 

— Ce s-a întâmplat? 

— Nava aceea de care ne-aţi vorbit. Am găsit-o. E foarte departe de aici. 


— O altă navă, o altă cameră de presurizare, spuse Fruntaşul Gamis şi 
deschise camera de presurizare de pe nava misterioasă a lui Marce cu 
dispozitivul lui. Marce, Gennety Hanton și Sergentul Sherrill plutiră înăuntru 
şi Gamis închise bine uşa exterioară a camerei de presurizare în urma lor. 
Deschise ușa interioară a navei și fu surprins, la fel ca toţi ceilalți, să audă și 
să simtă cum aerul inundă încăperea. 

— Mai are încă aer, spuse Sherrill. 

— Vrei să-ţi scoţi casca, Sergent? întrebă Gamis. 

— Nu v-aş recomanda, spuse Hanton. Asta dacă nu doriţi să respiraţi un aer 
la 270° C. 

— Să mergem, spuse Marce și o luă înainte, ieşind din camera de 
presurizare, în fruntea echipei, cu pasul legănat și epuizant specific mersului 
magnetizat. 

— Este ciudat, spuse Sherrill în timp ce înaintau spre capătul navei. Toate 
cabinele sunt deschise. Nimic nu este securizat. 

— Și nu e nimeni aici, spuse Gamis. Nici măcar un trup congelat. 

— Căpitanul Chuch spunea că echipajul acestei nave s-a alăturat 
supraviețuitorilor din Dalasýsla, spuse Marce. Nava asta nu s-a confruntat cu 
un sfârşit violent. Probabil că a fost, pur şi simplu, parcată. 

— La mama dracului faţă de Dalasýsla, zise Hanton. 

Nava fusese parcată în punctul Lagrange orbital al lui Dalvik, cel mai mare 
satelit al planetei Dalasysla Prime. Echipajul lui Bransid reperase nava doar 


la mai multe ore după ce Dalvik își făcuse apariţia de după cealaltă față a 
planetei. Cât despre nava Dalasysla, aceasta se mișca pe o orbită mult mai 
îndepărtată de Dalvik, pentru a evita gravitația marelui satelit şi câmpul 
magnetic violent al planetei Dalasysla Prime. Navetei lor, care zburase drept, 
îi luase şase ore să ajungă. Echipajul avea la dispoziţie doar câteva ore înainte 
ca nava aceasta să se ascundă din nou dincolo de Dalasysla Prime. 

— Poate că asta era ideea, spuse Marce. 

— Cred c-au ascuns puntea de comandă la fel de bine cum au ascuns nava, 
se plânse Gamis. Ar fi fost mai uşor dacă aveam un plan al punţii. 

— Am găsit-o, spuse Sherrill care era în față. Gamis mormăi când o auzi. 

Puntea de comandă era mică, aproape intimă și întunecoasă, și avea doar o 
lumină care licărea pe ceea ce părea un terminal de navigaţie. 

— Uite o lumină, spuse Hanton, arătând spre ea. Nava asta încă are curent 
electric. După tot timpul ăsta. 

— Hai să găsim sistemul de încălzire, spuse Gamis. 

Marce se duse la terminal și privi cu atenţie mica lumină care era încastrată 
în terminal. 

Lumina licări drept în ochiul lui Marce. Acesta pufni și făcu un pas înapoi. 

Luminile de pe punte începură să clipească. 

— Ce naiba? spuse Sherrill, uitându-se în jur. 

— Ce-aţi făcut? îl întrebă Hanton pe Marce. 

— M-am uitat la lumină, spuse Marce. 

— Ei bine, nu mai faceţi asta. 

— Cred că sfatul ăsta a venit puţin cam târziu. 

De undeva din adâncul navei, începu să se audă un zdrăngănit. Sunetul unei 
nave care se trezea. Marce simţi o apăsare pe umeri. Un câmp de împingere, 
sau ceva foarte asemănător, se puse în funcţiune şi începu să simuleze ceva 
asemănător cu întreaga constantă gravitațională. 

— Perfect. Acum, cât se poate de oficial, nu-mi place treaba asta, spuse 
Gamis şi se întoarse să iasă de pe punte. 

Dar cineva stătea în ușă. 

Gamis urlă speriat şi-şi ridică arma. Sherrill făcu la fel. Persoana care stătea 


în ușă ridică o mână, ca și cum ar fi spus Nu face asta, te rog. 

— Aşteptaţi, spuse Marce. 

Gamis şi Sherrill nu cedară şi nu se dădură înapoi, rămaseră amândoi pe 
loc. Marce se îndreptă spre persoana care stătea în ușă, care-l urmărea cum se 
apropie şi care rămăsese cu mâna ridicată. Marce se așeză în faţa persoanei 
şi-i dădu un ghiont peste mână. 

Degetul lui trecu prin aer, ca şi cum acolo nu ar fi fost nimic. 

Fiindcă, de fapt, acolo nu era nimic. 

— Gamis, dacă-l împușcai, făceai doar găuri în perete și nimic altceva, spuse 
Marce. 

— E o proiecţie? întrebă Gamis. 

— Da, fie o proiecţie, fie o fantomă digitală. 

— Minunat, spuse Sherrill. Fantoma cui? 

Marce se uită înapoi către imaginea persoanei din ușă: 

— Asta chiar e o întrebare bună. 

— Accentul și gramatica voastră îmi sunt străine, dar cred că vă pot urmări, 
spuse spectrul. 

Accentul lui îi părea la fel de straniu lui Marce cum îi părea propriul său 
accent spectrului, dar era perfect inteligibil. 

— Vorbiţi ca dalasyslanii, dar nu chiar la fel ca ei. 

— Vorbesc limbajul standard, spuse Marce. 

— Standard, da, spuse spectrul și îşi înclină uşor capul. Sunteţi din 
Interdependenţă? În afară de dalasyslani, nu am cunoscut pe nimeni de acolo. 
Aș fi încântat ca această situaţie să se schimbe. 

— Eu sunt din Interdependenţă, spuse Marce. De acolo suntem cu toţii. 

— Minunat. 

— Sunt Lord Marce Claremont de la Capăt. 

— Un lord adevărat, spuse spectrul. Cât de neaşteptat. Și cei doi care stau 
acolo cu armele aţintite în continuare spre mine, deşi nu le foloseşte la 
absolut nimic? 

— Sergentul Sherrill şi Fruntaş Gamis, spuse Marce și le făcu semn să-și 
coboare armele. 


Amândoi s-au supus, fără chef. 

— Și mai încolo e Gennety Hanton, expert în computere. 

— Asta credeam că sunt, spuse Hanton. Dar, privindu-vă, încep să mă 
îndoiesc. 

— Credeţi că sunt o proiecție computerizată şi nu o fantomă, domnule 
Hanton? 

— Doctore Hanton. 

— Doctore Hanton, îmi cer scuze. 

— Și nu sunteţi? 

— Cel mai corect ar fi să spun că sunt un pic din ambele, spuse spectrul 

— Cine și ce sunteţi atunci? întrebă Marce. 

— Numele meu e Tomas. Tomas Reynauld Chenevert. Sau acesta era când 
am murit, ceea ce s-a întâmplat acum mai mult de trei sute de ani. Doamne, 
Dumnezeule! Eram proprietarul navei Auvergne, pe care vă aflaţi acum. Și 
acum puteţi spune că sunt nava Auvergne. Cum am devenit o navă după ce 
am fost un om este o poveste lungă pe care, poate, o putem păstra pentru altă 
dată. Dar prefer încă să mi se spună Tomas, dacă se poate. Sau Monsieur 
Chenevert, dacă preferați. 

— Vă salut, Monsieur Chenevert, spuse Marce. 

— Vă salut şi eu, Lord Marce. Sau sunteţi Lord Claremont? 

— Lord Marce. Contele de Claremont este tatăl meu. 

— Aaa, conte, deci așa. 

— Devine foarte ciudat, spuse Hanton. 

— Aşa este, îi spuse Chenevert lui Marce. Am intrat în modulul de somn 
având convingerea fermă că nu mă voi trezi niciodată complet. Dacă nu 
punem la socoteală un minimum de mentenanţă, nava a fost în repaus preţ de 
trei secole. Acum m-am trezit și am și oaspeţi. Puteţi să-mi spuneţi, vă rog, ce 
faceţi aici? 

— Am fost curios ce este cu această navă, spuse Marce. 

— Ce anume v-a stârnit curiozitatea? 

— Pentru început, voiam să ştiu de unde vine. 

— Răspunsul este foarte simplu. De la Ponthieu. 


— Unde e asta? Pe Terra? Chenevert zâmbi auzind asta: 

— O, nu, Lord Marce. Nimic nu mai e cu adevărat de pe Terra, nu-i aşa? 

Înainte ca Marce să poată răspunde, auzi un bip în ureche: era un mesaj de 
la Căpitanul Laure, care era înregistrat deoarece Bransid se afla la mai multe 
secunde-lumină depărtare. 

„Avem o problemă“, se auzi. „O altă navă a trecut prin găvanul de Flux. 
Ne-a localizat şi se îndreaptă spre noi. Încercările noastre de a o contacta au 
eşuat. Presupunem că este o navă ostilă.“ 

— Aţi auzit și voi? întrebă Gamis. 

Mesajul fusese trimis întregului echipaj. Sherrill îi făcu semn să tacă. 

„Nu vă întoarceţi pe Bransid“, continuă Laure. „Dacă nava este ostilă, nava 
dumneavoastră va fi o ţintă sigură. Accelerăm şi ne îndepărtăm de nava 
dalasyslană pentru a atrage nava ostilă departe de aceasta. Dr. Seve și Lyton 
sunt tot cu dalasyslanii. Dacă e necesar și posibil, Bransid va încerca să intre 
în găvanul de Flux pentru a se îndrepta spre Centrul Comercial. Dacă se 
întâmplă asta, mergeţi pe Dalasýsla şi refugiaţi-vă acolo. Vom pregăti 
misiunea de salvare. Nu răspundeţi. Vom menţine tăcerea în radiocomunicaţii 
până la noi informaţii. Mult noroc.“ 

Mesajul se încheie. 

— Bransid se poate apăra? o întrebă Marce pe Sherrill. 

— Pe vremuri, Bransid a fost o navă de interceptare, spuse Sherrill. Dar în 
prezent face doar misiuni de curierat. Nu e pregătită pentru luptă. Are doar 
arme de apărare. Asta-i tot. 

— Deci, dacă cealaltă navă este ostilă, Bransid este o ţintă sigură, spuse 
Hanton. 

— Căpitanul Laure nu va ceda fără luptă, spuse Sherrill. 

— Sigur, dar nu asta v-am întrebat. 

— Nava dumneavoastră a fost atacată? îl întrebă Chenevert pe Marce, care 
urmărise conversaţia. 

— Nu încă, spuse Marce. Dar ar putea fi, în curând. 

— Nu de către dalasyslani. 

— Nu. 


Marce își dădu seama că Chenevert, care dormise trei sute de ani, nu era la 
curent cu ultimele evenimente. 

— Atunci de cine? 

— Încă nu ştim. 

— Îmi pare rău, dar nu pot să vă ajut prea mult, spuse Chenevert. Folosesc, 
pentru gravitație şi pentru sistemele de susținere a vieţii, energie 
înmagazinată în baterii — nava va fi destul de caldă pentru dumneavoastră în 
curând, dar reactivarea motoarelor va dura câteva ore. 

— Vă putem ajuta cu ceva? 

— Mulţumesc, nu e nevoie. Partea tehnică este complet automatizată și era 
aşa încă dinainte ca eu să devin navă. M-aţi încurca. 

— Nava asta va ajunge dincolo de Dalasýsla Prime în curând, spuse Hanton. 
Nu vom mai putea comunica cu Bransid în nicio situaţie. 

— Dacă li se întâmplă ceva celor de pe Bransid, s-a terminat cu noi, spuse 
Gamis. 

— Sunteţi bineveniţi aici, îi spunse Chenevert. 

— Da, minunat, replică Gamis, sarcastic. Aveţi sendvișuri? 

— Opreşte-te, Fruntaş, spuse Sherrill. Gamis tăcu. 

— Are dreptate, totuşi, zise Sherrill uitându-se spre Marce. Marce încuviinţă: 

— Ce resurse avem pe navetă? 

— Destule batoane proteice pentru cinci zile pentru fiecare dintre noi. Și apă, 
probabil cam pentru trei zile pentru fiecare. 

— Am apă, spuse Chenevert. 

— Dar nu şi hrană, spuse Marce. 

— Nu, îmi pare rău. Chiar dac-aş fi avut, după trei sute de ani nu cred c-aţi 
vrea s-o mâncaţi. 

— Prin urmare, avem câtă apă vrem, dar hrană doar pentru cinci zile, spuse 
Sherrill. 

— Or să ne hrănească dalasyslanii, spuse Marce. 

— Dar ei abia reușesc să acopere propriile nevoi, domnule. Ca să nu mai zic 
că nu putem ieşi din costumele spaţiale fără a risca să-i infectăm. 

— Ce s-a întâmplat cu dalasyslanii? întrebă Chenevert. 


Marce se gândi ce să-i spună lui Chenevert despre dalasyslani și cum s-o 
spună. 

— E complicat, se hotărî să spună, în cele din urmă. Dar ultimele trei sute de 
ani nu au fost grozave pentru ei. 

— O, spuse Chenevert. Of, Doamne! 

— Sunteţi sigur că motoarele vor reintra în funcţiune? întrebă Marce. 

— Așa ar trebui, spuse Chenevert. Am dormit, dar Auvergne a continuat să- 
şi verifice sistemele și procesele în mod regulat. Pot să vă spun că fiecare 
sistem de pe navă este funcțional. 

— Dar cu armele cum stăm? întrebă Sherrill. 

— Aceasta nu e o navă de război, răspuse Chenevert. Nu are rachete şi nici 
arme fizice şi după trei secole, nu știu dacă ar mai fi putut să fie de folos. Dar 
din întâmplare, înainte să plec din Ponthieu, am avut anumite motive să-mi 
instalez un sistem de arme cu fascicul de particule. 

— Ce fel de motive? întrebă Gamis. 

— Să spunem doar că m-am aşteptat ca plecarea mea din Ponthieu să se 
petreacă dintr-odată și să fiu urmărit. Și ca urmăritorii mei să prefere, în cazul 
în care nu puteau pune mâna pe mine, să mă facă ţăndări. 

— De ce, sunteţi un criminal? 

— Depinde pe cine întrebi, Fruntaş Gamis, răspuse Chenevert. 

Deşi toţi cei pe care i-ai putea întreba sunt acum morți. 

— Şi armele astea cu fascicule, întrebă Sherrill, funcţionează? 

— Ar trebui, atunci când motoarele sunt reactivate. Nu sunt conectate la 
motoare, desigur. Dar îşi trag energia din ele. 

— Crezi c-ar trebui să ne ducem după cealaltă navă? o întrebă Marce pe 
Sherrill. 

— Dac-ar fi nava mea, eu, una, m-aş duce, spuse Sherrill. Dar nu este a mea. 

Se întoarseră cu toţii spre Chenevert. 

— M-aţi luat complet prin surprindere, spuse Chenevert. Dorm de trei sute 
de ani, mă trezesc şi găsesc patru străini pe nava mea şi în mai puţin de un 
sfert de oră mi se cere să pornesc la luptă. Asta e cu totul altceva faţă de a vă 
oferi temporar ospitalitate. 


— Adică nu sunteţi de acord? întrebă Sherrill. 

— Adică mă mai gândesc, spuse Chenevert, întorcându-se spre Marce. Mai 
avem cel puţin şase ore până când se reactivează motoarele, Lord Marce. Vă 
propun să folosiți acest timp punându-mă la curent cu ultimele evenimente. 

— Sunt destul de multe, spuse Marce. Chenevert încuviinţă: 

— Dacă-mi spuneţi ce s-a întâmplat în ultimele trei sute de ani, este 
suficient. 


8 Termen inventat în 1952 de scriitorul de science fiction James Blish, care desemnează o 
planetă gigantică, alcătuită în mare parte din hidrogen și heliu. În sistemul solar există patru 
giganţi gazoși: Jupiter, Saturn, Uranus și Neptun (n. tr.). 


CAPITOLUL 17 


Nadashe nu-și mai văzuse mama într-o asemenea stare de ani de zile. Asta 
se datora în parte faptului că Tinda Louentintu fusese folosită drept sac de 
box de Kiva Lagos, deși avea mai puţin de-a face cu bunăstarea bietei 
Louentintu, cât cu faptul că Lagos îi transmisese să se care dracului de pe 
planeta ei. Contesa se cărase şi revenise furibundă la bordul Vinei. 

Dar asta era doar o mică parte. Cea mai mare parte a problemei era legată 
de faptul că Jasin și Deran Wu urmau să vină în secret la bordul navei, s-o 
cunoască pe Nadashe și să-i prezinte contesei în amănunt tot ceea ce puseseră 
la cale în cadrul acestui antrenant complot în devenire. În mintea lui Nadashe, 
cuvântul „antrenant“ fusese accentuat în mod ironic, fiindcă, până acum, nu 
fusese nici pe departe astfel. De fapt, singurul ei rol în conspirația asta menită 
s-o detroneze pe Grayland a II-a era să se mărite. 

Asta o scotea din minţi pe Nadashe. N-avea nicio obiecție împotriva ideii 
de căsătorie aranjată atâta timp cât participa activ la complot; așa 
funcţionaseră lucrurile în cazul lui Rennered Wu, prinţul moştenitor. Nadashe 
intrase în acel complot cu ochii deschişi, ca participantă activă, în deplin 
consimțământ. Îl curtase pe Rennered lăsându-l să creadă că el era cel care-i 
făcea curte, îl ademenise şi-l distrase şi i-o trăsese complimentându-l apoi atât 
de iscusit, încât îl făcuse pe Rennered să creadă că eventuala lor căsătorie era 
mai mult decât un aranjament politic convenabil. 

Asta ar fi însemnat că Nadashe ar fi fost nevoită, pentru tot restul vieţii ei 
(mă rog, cel puţin pentru tot restul vieţii lui Rennered), să afișeze o mască a 
ceea ce putea fi interpretat drept iubire pentru bărbatul acela. 

Nadashe se învoise să facă asta, în schimbul a tot ce aveau să obțină ea și 
Casa de Nohamapetan din această situaţie. Și, oricum, nu-l urâse pe 


Rennered. Era limitat şi avea, în cel mai bun caz, o inteligență superficială — 
din cauza asta îl plăcuse Amit atât de mult, erau amândoi croiți din aceeași 
stofă subţire — și era condus în asemenea hal de scula lui, încât Nadashe își 
dăduse seama că trebuia să se obișnuiască cu asta de vreme ce nu putea să-l 
schimbe cu totul. Dar nu era un tip îngrozitor sau crud. Era atât de respectuos 
şi iubitor cât trebuia, ştia când e locul şi timpul potrivit pentru orice lucru și 
era maleabil. Nadashe s-ar fi descurcat perfect cu el. 

Și într-o zi, brusc, încetă să mai fie iubitor și maleabil, intenționând să 
anuleze anunţarea logodnei lor. Dincolo de rușinea colosală pe care ar fi 
trebuit s-o îndure Nadashe, lucru semnificativ, dar peste care ar fi reuşit să 
treacă, statutul Casei de Nohamapetan ar fi suferit un declin major. Toate 
celelalte case care încheiaseră afaceri cu Nohamapetanii presupuneau, în mod 
tacit, că după o generaţie, unul dintre ei avea să ajungă pe tron. Purtând, 
desigur, numele de Wu, dar nimeni nu se îndoia că odată ce Nadashe ar fi 
devenit soția împăraxului, Nohamapetanii erau cei care aveau să facă legea. 
Şi acţionaseră toate în consecinţă. 

Dar dacă Nadashe era părăsită, totul se ducea la vale. Iar celelalte case 
aveau să-şi înceapă propria luptă frenetică pentru coroană. Căsătoriile 
împăraxului erau aproape întotdeauna, într-un fel sau altul, uniuni politice. 

Dacă mai era și puţină iubire, cu atât mai bine; despre Attavio al VI-lea, de 
exemplu, se știa că fusese extrem de apropiat de consoarta sa Glenna Costu, 
cu care se căsătorise deoarece Casa de Costu o salvase pe mama sa, infama 
Zetian a III-a, după ce aceasta făcuse unele investiţii personale dezastruoase 
care ar fi putut falimenta conturile imperiale individuale. Dar într-un imperiu 
în care dinastia era agresiv respectată, singura variantă, pentru o casă, de a 
avansa pe scara politică era căsătoria cu cineva din Casa de Wu. Fiecare 
mariaj era un aranjament politic. Și dacă Nadashe era dată la o parte din 
scena politică, la fel se întâmpla şi cu Casa de Nohamapetan. 

Până la urmă, problema se rezolvase de la sine când Rennered intrase cu 
mașina într-un zid în timpul acelui raliu, înainte să poată anunţa în mod 
oficial că nu se va logodi cu Nadashe. Murise, deci avea să apară un nou 
împărax şi, din ce se ştia despre această creatură sfioasă şi indiferentă care era 


Cardenia WuPatrick, erau puţine șanse ca Nadashe să devină consoartă 
imperială. Dar Casa de Nohamapetan își păstra în continuare poziția de 
favorită în cursa spre căsătoria cu cineva aflat pe tron. 

Nadashe se declarase întotdeauna impresionată de modul perfect în care 
mama ei gestionase acel asasinat. Fusese executat fără greș, atât de bine, încât 
până și cei care aveau bănuieli, adică toţi cei din Garda Imperială și din 
Ministerul Investigaţiilor, nu fuseseră în stare să descopere ceva suspect în 
rămăşiţele de la locul faptei. Contesa nu-i spusese lui Nadashe că avea de 
gând s-o facă, sau cum anume avea să procedeze, sau când avea să se 
întâmple. Contesa nici măcar nu se afla în sistem în momentul acela. 

Nadashe fusese la fel de şocată și de îngrozită ca toți ceilalți atunci când 
murise Rennered. Asta, preț de vreo cinci minute. După aceea se întrebase 
cum anume se procedase. Fusese destul de deşteaptă încât, până cu câteva 
zile în urmă, nici nu-i spusese în faţă mamei sale că ştia ce făcuse. Singurul 
motiv pentru care îi făcuse această mărturisire din capul locului era acela că 
avea să moară. N-avea s-o mai afecteze. 

lar mama sa se grăbise să spună „Bineînţeles c-am făcut-o. Se impunea“. 

Ideea era că, din momentul în care i se arătase lui Rennered Wu până în 
clipa când acesta murise zdrobit în urma impactului cu zidul pistei de curse, 
Nadashe participase direct, şi pe deplin, la toate evenimentele. Își propusese 
să fie soție. Dar ea era cea care făcuse propunerea. 

De data aceasta, era, pur şi simplu, scoasă pe tejghea ca o marfă. 

— Stai mai dreaptă, îi spuse contesa fiicei ei, în timp ce aşteptau oaspeţii. 

— Stau cât se poate de dreaptă, spuse Nadashe. 

— Pari cocoşată. 

— Chiar are vreo importanță, mamă? Am fost deja cumpărată şi vândută, nu- 
i aşa? 

— Da, ai fost, spuse contesa. Dar nu ai fost încă luată acasă. Poţi să fii încă 
returnată. S-a mai întâmplat. Aşa că stai dreaptă. 

Nadashe oftă și se îndreptă puţin. Contesa, satisfăcută, își îndreptă din nou 
atenţia spre uşă. 

Pe Jasin și Deran Wu îi despărțeau cinci ani dar, uitându-se la amândoi, 


Nadashe ar fi crezut că diferenţa dintre ei era de cel puţin zece. Jasin, cu peste 
zece ani mai mare decât Nadashe, era îndesat și nu prea bine închegat, cu faţa 
de consistenţa aluatului, cu părul tuns scurt, care arăta de parc-ar fi fost 
ciuntit. Chipul lui trăda inteligenţa, dar nu şi curiozitatea. Era un conservator, 
Nadashe vedea asta cu ochiul liber, nu în felul util în care sunt oamenii 
prevăzători, ci din ataşament faţă de lucrurile comode și studiate. Era genul 
de om căruia îi plăcea, pur și simplu, ca lucrurile să fie făcute exact cum îşi 
dorea el, adică aşa cum fuseseră făcute dintotdeauna. Nadashe își imagina că 
în pat era la fel de pasional ca un buștean. Părul lui Deran era frumos, într-un 
fel care trăda preocuparea, dar nu una excesivă. Costumul îi venea bine şi i se 
potrivea pe corp. Faţa lui era inteligentă și atrăgătoare; Nadashe îl urmări în 
timp ce măsura din priviri încăperea și toate lucrurile din ea, fără a o ignora 
pe ea şi pe mama sa. Avea un pas energic. Era și el conservator, era limpede, 
dar conservatorismul lui avea metodă și etos, dincolo de ideea că „aşa se 
face“. Nadashe era sigură că Deran ar fi fost flexibil în ceea ce priveşte 
metodele, dacă rezultatele erau aceleaşi, și anume acelea pe care şi le dorea, 
adică un statu-quo, cu el în vârf. Nadashe își imagina că, în pat, Deran ar fi 
adus-o întâi pe ea la orgasm și abia apoi și l-ar fi îngăduit pe al lui, 
asigurându-se întotdeauna că ajunge acolo. 

Și precis c-o să mă pricopsesc cu „bușteanul “, se gândi Nadashe. 

Contesa îi întâmpină invitându-i pe cei doi bărbaţi în încăpere, adresând 
salutări calde, dar superficiale lui Deran, şi unele mult mai însufleţite lui 
Jasin. Era limpede pentru oricine ar fi văzut scena pe care dintre cei doi se 
hotărâse contesa să-l considere cel mai important. Deran părea amuzat de 
toate astea. 

— Jasin, ea este, desigur, fiica mea Nadashe, zise contesa, şi Nadashe se 
conformă și se îndreptă spre el cu mâna întinsă. 

Jasin îi strânse mâna de parcă avea de-a face cu un om de afaceri. 

— Lady Nadashe, spuse el, sunt încântat. 

— Mă bucur să vă văd Lord Jasin, spuse Nadashe. 

— Eu, hm, voiam să-mi cer scuze față de dumneavoastră, Lady Nadashe, 
spuse Jasin. 


— Pentru ce, domnule? 

— Cât aţi fost la închisoare, unul dintre asociaţii mei... 

— Ah, da. Exact. Asasinul cu lingura. 

— Acum, când mă gândesc, îmi dau seama că nu a fost cea mai bună decizie 
pe care aș fi putut-o lua. 

— Lord Jasin, dumneavoastră făceaţi doar ceea ce credeaţi că era în interesul 
casei dumneavoastră, spuse Nadashe. La fel cum faceți și acum. Pot să 
respect această atitudine, deși sunt  recunoscătoare că asociatul 
dumneavoastră nu a fost așa de competent pe cât aţi fi sperat în momentul 
acela. 

— Chiar și așa, îmi cer scuze. 

— Dragul meu Jasin, spuse Nadashe, sărind peste titlul de nobleţe — „lord“ — 
pentru a da impresia de familiaritate caldă. Dacă vom deveni împărax și 
consoartă, primele lucruri la care trebuie să renunțăm sunt chestiunile lipsite 
de importanţă din trecut. Nu este cazul să-ţi ceri scuze. Ceea ce contează este 
ce putem realiza mergând înainte. 

— Bine, atunci, spuse Jasin, apoi zâmbi şi-şi concentră din nou atenţia 
asupra Contesei Nohamapetan. 

Nadashe, care-şi învăluise cuvintele într-un ton călduros cu o sugestie 
subtilă de intimitate, fu stupefiată. Tot acest efort, pentru nimic. Se întoarse 
şi-l văzu pe Deran rânjind. Acesta, cel puţin, înțelesese ce avusese de gând și 
cum nu fusese absolut deloc înțeleasă. 

Și într-adevăr, în momentul în care toţi patru se aşezară și începură să 
discute chestiuni de natură conspirativă, deveni cât se poate de clar că Jasin 
se rezuma la afaceri, cele reprezentate de planul Contesei Nohamapetan, pe 
care aceasta îl expuse amănunțit. Jasin asculta şi venea cu observaţii și detalii 
adecvate, dar neinteresante și după zece minute deveni clar că, din punctul de 
vedere al planului şi al organizării lui, Nadashe și Deran erau în plus. Din 
când în când, ea şi Deran interveneau în discuţie cu câte un comentariu sau o 
idee. Contesa și Jasin acceptau pentru o clipă existenţa acelor comentarii sau 
idei, continuând apoi cu propriul lor plan. După o jumătate de oră care s-a 
desfășurat în această manieră, Nadashe simţi nevoia să bea ceva. 


Deran o însoți la bar. 

— Te simţi tot atât de utilă ca mine în acest moment, nu-i aşa? 

— Ai ales un cuvânt interesant pentru a descrie situaţia, spuse Nadashe și-și 
turnă un pahar de whisky. 

— Ei bine, nu știu, spuse Deran uitându-se către contesă şi către Jasin, 
concentrați unul asupra celuilalt. Cred că e un lucru bun că revoluţia se va 
întâmpla şi că tot ceea ce avem de făcut pentru a ne bucura de beneficiile ei 
este să ne facem apariţia. 

— Cât o să ţină, cel puţin, spuse Nadashe și scoase un al doilea pahar, în care 
turnă whisky pe care i-l întinse lui Deran. 

— Mulţumesc, zise el şi apoi îl ridică spre ea. Pentru „Cât o să ţină“. 

— Amin. 

Nadashe îl privi, sorbi o înghiţitură din băutură și luă o decizie rapidă. Se 
întoarse spre mama ei și spuse: 

— Deran vrea să vadă nava, spuse ea. Mă duc să-i fac un tur. 

— Da, foarte bine, spuse contesa și apoi se întoarse la discuţia ei cu Jasin. 

Deran se întoarse spre Nadashe: 

— Deci vreau să văd nava, nu? 

— Sigur că vrei, spuse Nadashe. Mai ales anumite părți. 


— Apropo, mulțumesc, spuse Nadashe, după ce ajunsese la orgasm, iar 
Deran se asigurase că ajunge în acelaşi punct al plăcerii. 

— Cu plăcere, spuse Deran. Şi-ţi mulțumesc la rându-mi. 

— Nu pentru asta, spuse Nadashe. 

— Ah, așa de rău a fost? 

— Nu, n-a fost deloc rău, îl asigură Nadashe. Mă refeream la faptul că n-am 
fost înjunghiată cu o lingură în închisoare. 

— A, pentru chestia aia, spuse Deran. Nu face nimic. Salvatoarea ta a fost 
una dintre gărzile de securitate ale casei noastre. A trecut printr-un divorţ, a 
intrat într-o chestie greu de uitat, şi-a făcut praf viaţa din cauza asta. Faptul c- 
a ajuns în închisoare a secat-o complet, dar a ajutat-o şi să revină în formă. 
Sincer, a fost cel mai bun lucru care i se putea întâmpla. A fost fericită să 


accepte misiunea pe care i-am oferit-o. A făcut-o să se simtă din nou în plină 
activitate. 

— A curăţat-o bine cu periuţa aia pe cealaltă femeie, asta e clar. 

Sunt sigură c-a primit ani în plus din cauza asta. 

— Nu, nu va primi nimic în plus. Se va dovedi c-a fost în legitimă apărare. 

— În timp ce avea la ea un instrument de igienă dentară bine ascuţit. 

— Aşa e la închisoare. Toţi au aşa ceva. 

— Eu n-am avut. 

— Şi-ai fost cât pe-aci să fii ucisă cu lingura. 

— Ai dreptate. Și de ce te-ai oferit să mă ajuţi în situaţia aia? 

— Fiindcă ştiam că Jasin plănuia să te omoare și eram de părere că 
înrăutățirea relațiilor cu casa voastră n-ar fi avut consecințe prea fericite 
pentru casa noastră. 

— Asta e tot? 

— Și fiindcă m-am gândit că a-ţi face o favoare ar fi o afacere mai bună 
pentru casa noastră. 

— Altceva? 

— Şi fiindcă m-am gândit că e posibil ca în curând să avem nevoie de un nou 
împărax, şi că împăraxul va avea nevoie de o consoartă. Una a cărei casă ne- 
ar fi veşnic recunoscătoare că i s-a oferit o a doua şansă. Şi-n plus, tu ai fost 
deja verificată. 

— lar tu m-ai verificat în amănunt adineaori. 

— Cred c-a fost de fapt un pic invers, dar aşa este. 

— lartă-mă, am fost în închisoare. A trecut ceva timp. 

— Crede-mă, nu e cazul să-ţi ceri iertare. 

— Dar nu vei mai fi împărax. Ai acceptat o poziţie inferioară. 

— În primul rând, şansele să devin împărax erau slabe. Jasin e încuiat şi mai 
încet la minte, dar are foarte multă inerție şi se află mai sus decât mine pe 
lanţul trofic. Ne-am lupta pe asta și am fi la limită, dar el a plecat în cursă cu 
un avantaj. În al doilea rând, controlul total al Casei de Wu reprezintă o miză 
importantă. E un premiu de consolare cât se poate de bun. 

— Îmi pare rău, spuse Nadashe M-aș fi putut obişnui cu chestia asta. Deran 


rânji: 

— Nu e nevoie să renunti, ştii asta... 

— Îmi pare rău, dar nu merge așa. Pot să mă joc cu cine vreau, iar Jasin 
poate să facă asta la rândul lui. Dar nu putem să ne jucăm cu oameni care 
reprezintă o ameninţare reală. 

— Şi crezi c-aş putea fi o ameninţare. 

— Știu că vei fi. Şi din cauza asta primeşti controlul Casei de Wu. Vei fi atât 
de ocupat să conduci casa şi să parezi atacurile verişorilor înfuriaţi că i-ai 
înlăturat de la putere, încât nu vei mai putea nici măcar să-ţi ridici ochii din 
hârtiile de pe birou în următorii treizeci de ani. 

— Când îmi descrii lucrurile în felul ăsta, nu mai sună aşa grozav. 

— Asta fiindcă nici nu este. Cel puţin în comparaţie cu ceea ce ai fi putut 
avea, adică totul. 

Deran rămase tăcut pentru un moment și apoi se ridică în capul oaselor în 
pat: 

— Nu înţeleg prea bine de ce ţi-ar păsa, spuse el. Jasin e perfect pentru tine. 
Este ambițios, dar nu are imaginaţie. Îl poţi orienta în orice direcţie vrei şi se 
va duce acolo, doborând toate obstacolele din calea lui. Nu asta își dorește 
Casa de Nohamapetan de la un împărax? 

— Da, asta îşi doreşte Casa de Nohamapetan, răspunse Nadashe. Asta își 
doreşte mama mea. Uite cum a pus stăpânire pe Jasin. Recunoaște imediat un 
instrument bun şi manipulabil. 

— Și tu nu-ţi doreşti asta? 

Nadashe se ridică, se aşeză în poala lui Deran și-și încolăci picioarele în 
jurul lui. Își puse braţele în jurul gâtului lui şi începu să se joace cu şuviţele 
din spate ale părului lui îngrijit, dar nu excesiv de îngrijit. 

— Poate că eu îmi doresc pe cineva pe care să nu trebuiască să-l întorc cu 
cheița și să-l tot trimit într-o anume direcţie. Poate că-mi doresc pe cineva 
care să aprecieze ceea ce am de oferit, şi nu doar să accepte să mă folosească 
în planurile și pentru avantajul lui. Poate că-mi doresc pe cineva care să-mi 
dăruiască nişte copii care să nu prezinte riscul de a deveni deprimant de 
plictisitori. Poate că-mi doresc pe cineva care să știe să mi-o tragă și care să 


mă facă fericită în felul ăsta. 

Deran rânji din nou auzind acestea, iar Nadashe îl putu simţi zvâcnind sub 
ea, ceea ce însemna că avusese o perioadă de recuperare tolerabil de scurtă, 
ceea ce ar fi apreciat, dar nu neapărat în clipa asta, când ea se afla încă la 
jumătatea discursului. 

— Poate, Deran Wu, ceea ce-mi doresc este un bărbat care să fie într-adevăr 
un împărax, şi nu doar o unealtă pentru mine și pentru familia mea. Grayland 
se înșală în multe privinţe, dar nu şi atunci când spune că totul se va schimba. 
Avem nevoie de cineva care să fie capabil. Grayland nu este. Și uită-te la 
Jasin. Sunt gata să pariez că nici măcar nu-și dorește să se gândească la ideea 
că lucrurile vor fi diferite, într-un mod periculos şi haotic, în următorii zece 
ani. Pot să-l presez și să-l împing de la spate, dar are limitele lui când vine 
vorba de viteza de reacţie și de cât de departe e dispus să meargă. Va dobori 
totul în cale, dar nu va ajunge niciodată acolo unde avem nevoie să ajungă. 
Aşa că poate că-mi doresc pe cineva care să ajungă acolo și pe care eu să-l 
ajut, nu să-l împing. 

— „Nu să-l împing“ — nu e un punct de vedere des întâlnit la Nohamapetani, 
spuse Deran. 

— Sunt dispusă să lucrez la asta, spuse Nadashe. 

Deran îi zâmbi, iar în momentul acela ieşi la iveală ceva cât se poate de 
uman: o frântură de nesiguranţă. 

— Nu mă cunoşti, de fapt, spuse el. De fapt, nici eu pe tine. 

Ceri destul de mult din partea unui bărbat complet străin. 

— Planul e să mă mărit cu verișorul tău, pe care-l cunosc și mai puţin. Şi, 
oricum, Deran, hai să dăm cărţile pe față: e vorba de o alianţă politică. Pur şi 
simplu. Ne cunoaștem îndeajuns de bine cât să înțelegem asta măcar. 

— Aşa că mi-ai „arătat nava“ ca să mă faci să închei o înţelegere, spuse 
Deran. 

— Nu, am făcut asta fiindcă aveam nevoie să mi-o tragă cineva, spuse 
Nadashe. Dar n-o să te mint, Deran. Te-ai comportat atât de bine în turul ăsta, 
încât alianţa politică pe care ţi-am propus-o a devenit și mai interesantă. 

— Voi lua asta ca pe un compliment. 


— Aşa şi trebuie, spuse Nadashe. Dar acum trebuie să-mi spui dacă accepţi 
oferta mea. Dacă nu, mulțumesc pentru că m-ai scos din nevoie. Dacă da, 
atunci trebuie să trecem la treabă. 

— Să zădămicim planul mamei tale şi pe al vărului meu. 

— Nu, spuse Nadashe. Vreau să continue să facă ceea ce fac. 


CAPITOLUL 18 


Chiar înainte ca Auvergne să ajungă în spatele planetei Dalasysla Prime, 
Marce primi un mesaj codificat de la Hatide Roynold. 


Nava care vine spre noi nu e cu siguranţă prietenoasă, se spunea în mesaj. 
Am lansat o dronă către găvanul de Flux: a fost distrusă. Echipajul se află la 
posturi şi noi restul suntem în stare de asediu. Se pare că vom fi nevoiţi s-o 
luăm din loc şi să ne luptăm. Sunt destul de sigură că nici Căpitanul Laure 
nu crede că lucrurile arată bine. Oricine-ar fi, au fost trimişi de cineva. 
Laure mi-a permis să-ţi tri- mit acest mesaj Spune că dacă lucrurile o iau 
razna, va transfera toate datele adunate în cursul misiunii către dronă oprită 
și-i va atașa un emiţător de semnale întârziate ca s-o poţi găsi. Acolo va fi și 
o lucrare nouă de-a mea, pe care o s-o găsești interesantă. Mai spune că 
solicitarea pentru o navă destinată dalasyslanilor a fost deja trans- misă. 
Dacă e așa, va trebui să te ţii tare vreo două săptămâni până ajunge. Respiră 
doar când este absolut necesar. 

N-o să te mint. Într-un fel, îmi doresc să fi rămas acasă. Sau să fi venit cu 
tine în această ultimă misiune în afara navei. lată unde m-a adus viaţa de 
introvertită. 

Dar îţi mulţumesc oricum. Puteai să nu mă asculți când am venit la tine. 
Dar ai făcut-o. M-ai crezut şi te-ai împrietenit cu mine. Am apreciat asta la 
tine. 

H. 


Când Auvergne ieşi din umbra planetei, Bransid se prefăcuse deja într-un 
nor tot mai mare de deşeuri plutitoare. 


— Uite nava aia, spuse Hanton şi arătă spre un punct de pe ecranul de 
comandă al navei Auvergne, care se mișca spre găvanul curentului de Flux ce 
ducea înapoi spre Centrul Comercial. 

— Suntem siguri că e nava aia? întrebă Sherrill. 

— Suntem siguri. Este singurul lucru din partea asta de sistem stelar care se 
mișcă așa de repede și care nu se deplasează pe orbita planetei Dalasysla 
Prime. Acolo este găvanul curentului de Flux spre Centrul Comercial, 
continuă arătând spre un alt punct de pe ecran. La viteza asta, va ajunge la 
Centru în douăzeci de ore. Nu accelerează în momentul de față, ceea ce e 
interesant. 

— De ce e interesant? întrebă Marce. 

— Înseamnă că acum nu-și folosesc motoarele, spuse Sherrill. Utilizarea 
constantă a motorului ar însemna accelerarea constantă. În schimb, se 
folosesc de inerție pentru navigarea fără motor?. 

— Poate că li s-au defectat motoarele, spuse Marce. 

— E posibil. 

— Sau poate că pur şi simplu nu se grăbesc, spuse Gamis. 

— Poate, spuse Sherrill. Dar noi am accelerat când am intrat în găvan ca să 
venim aici. Știu că ăsta era planul căpitanului și pentru drumul de întoarcere. 
Aceste găvane de Flux funcţionează ca la carte — zise ea, uitându-se la Marce 
— şi predicțiile dumneavoastră despre cât timp vor rămâne deschise ar putea fi 
greșite. lertaţi-mă că spun asta. 

— Nu e nicio problemă, spuse Marce. 

— Căpitanul Laure nu voia să rămână aici niciun minut mai mult decât era 
nevoie. Am fi accelerat pe drumul de întoarcere cât de mult am fi putut, spuse 
Sherrill, arătând spre punctul care reprezenta nava. Dacă oamenii ăia nu sunt 
proști, ar trebui să facă același lucru. Așa că au un motiv să n-o facă. 

— Cam multe presupuneri, spuse Gamis. 

— Nu este o presupunere greşită, spuse Marce. Dacă motoarele sunt defecte 
înseamnă că şi Bransid a izbutit câteva lovituri. Se duc acasă şontâc-şontăc. 

— Dar încă plănuiesc să meargă acasă, spuse Hanton. Ceea ce înseamnă că 


generatorul lor de câmp magnetic este încă funcțional. 

— Câtă vreme motoarele nu cedează, spuse Sherrill. Iar dacă cedează, nu vor 
mai avea electricitate pentru generatorul lor de câmp magnetic. 

— Monsieur Chenevert, spuse Marce, întorcându-se spre spectru. 

— Mă întrebam când o să vă aduceţi aminte că sunt aici, Lord Marce, spuse 
zâmbind spectrul. 

— Putem ajunge din urmă nava asta? 

— Ruta lor îi duce dincolo de Dalasysla Prime. Dacă stăm pe loc, vom fi în 
spatele planetei când se va întâmpla asta. Dar bineînţeles că nu avem niciun 
motiv să rămânem pe loc acum. Motoarele navei Auvergne şi sistemele de 
furnizare a electricității sunt complet funcţionale în acest moment. Chenevert 
făcu un semn cu capul spre ecranul de comandă, care se închise, spre 
surprinderea lui Hanton, și afișă apoi o nouă imagine reprezentând o 
traiectorie de interceptare. 

— Dacă nu accelerează, îi putem intercepta în zece ore, spuse Chenevert. 
Dacă accelerează, lucrurile se schimbă, dar, dacă specificaţiile lor tehnice 
sunt similare cu ce mi-aţi dat pentru Bransid, atunci îi interceptăm în cel mult 
optsprezece ore. Cu mult înainte să intre în găvanul de Flux. 

— Și pe urmă îi spulberăm naibii, spuse Gamis. Le facem ce le-au făcut ei 
celor de pe Bransid. 

Chenevert se uită spre Marce: 

— Asta intenţionaţi, Lord Marce? 

— Nu, spuse Marce. 

— Ce? făcu Gamis înfuriat. Nenorociţii ăştia tocmai ne-au ucis echipajul, 
domnule. Mi se pare corect să le întoarcem favoarea. 

Marce dădu dezaprobator din cap: 

— Nu ne sunt de folos morţi. 

— Nu înţeleg. 

Marce se uită spre Chenevert: 

— Dar dumneavoastră mă înţelegeţi, sper. 

— Eu cred că da, Lord Marce, spuse Chenevert. 

— Se poate face? 


— Depinde în ce stare e nava lor şi de cât pot afla despre ea din scanările și 
vizualizările mele. Trebuie să vă avertizez: asta înseamnă că va trebui să ne 
apropiem de ei. 

— Ce înseamnă mai exact ,„ să ne apropiem de ei“? 

— N-o să vă placă răspunsul. 


— Cred că ei ştiu că suntem aici, spuse Hanton în timp ce cealaltă navă lansă 
două rachete spre Auvergne, aflată la o mie de klicuri distanţă. 

Sherrill se uită la imaginea preconizată a rachetelor, transmisă de senzorii 
navei Auvergne în timp ce acestea se năpusteau drept spre ei. 

— Arată ca nişte stupi, spuse ea. Au mai multe focoase. Se vor deschide 
înainte să ne lovească. 

— Cât de nepoliticos, spuse Cheneveirt şi aşteptă ca rachetele să se apropie la 
o sută de klicuri, lovindu-le apoi cu armele cu fascicule și anihilându-le. 

— Fasciculele dumneavoastră sunt foarte precise la o sută de klicuri, spuse 
Hanton. 

— Da, asta aş vrea să creadă într-adevăr cealaltă navă, spuse el. Nu mă 
aştept ca prietenii noștri de pe nava aceea să fi lansat rachetele acelea crezând 
că ne vor lovi cu ele. Voiau doar să știe cum și când vom răspunde. Și acum 
își închipuie că ştiu. 

— Aţi mai făcut asta. 

— V-am spus că sunt obișnuit să fiu urmărit. 

— Până la ce distanţă sunt de fapt eficiente? întrebă Marce. 

— Nu până la distanţa asta, spuse Chenevert, activând pe ecranul de 
comandă o imagine a navei pe care o urmăreau. 

De la mai puţin de o mie de kilometri depărtare, nava arăta mai mult ca o 
pană neclară. Auvergne venea spre ea de deasupra, în diagonală față de planul 
ecliptic al sistemului Dalasysla. Moartea vine de sus, se gândi Marce. 

— Aveţi vreo idee despre nava asta? întrebă Chenevert. 

— Pare o navă de tip Farthing, spuse Sherrill după o clipă. 

— Mi-e teamă că asta nu-mi spune nimic, spuse Chenevert. 

— Este o navă de interceptare, spuse Sherrill. Cu un echipaj mic, rapidă, 


înarmată destul de serios. Este proiectată să atace nave pirat şi nave implicate 
în contrabandă. lar „să atace“ înseamnă de fapt să le distrugă. 

— Deci nu există nicio îndoială în ceea ce priveşte scopul venirii lor aici, 
spuse Marce. 

— Cred că ştim deja răspunsul la această întrebare. E amuzant că atunci când 
navele acestea sunt dezafectate, multe dintre ele sunt cumpărate de diferiți 
pirați. Motivul, presupun, este că aceste nave pot depăși în viteză şi pot 
înfrunta navele marinei care sunt trimise după ele. 

— Şi funcţionează? întrebă Chenevert. 

— Marina trimite, pur și simplu, nave mai mari. 

— Cu mai multe rachete, spuse Hanton. 

De data asta, stupurile lansară încărcătura lor mai devreme și una dintre 
rachete ajunse la mai puţin de zece klicuri de Auvergne înainte ca Chenevert 
s-o distrugă. 

— Tot vă mai jucaţi cu ei, nu-i așa? întrebă Gamis. 

— Dacă asta te face să te simţi mai bine, da, spuse Cheneveirt. 

— Dacă o spuneţi așa, nu mă mai face să mă simt bine. 

— Îmi pare rău. 

Când Auvergne ajunse la două sute de klicuri de ei, nava îi lovi cu propriile 
ei arme cu fascicule. Acestea atinseră nava Auvergne pentru o zecime de 
secundă, apoi dispărură, iar din nava care-i ataca ieşiră doi nori de reziduuri. 

— Oh, elegant, spuse Gamis. 

— Ce-a fost asta? îl întrebă Marce pe Chenevert. 

— Am așteptat ca nava să deschidă focul pentru a putea vedea unde anume 
sunt localizate armele cu fascicule. Îndată ce-am aflat, le-am distrus. Şi pe 
urmă am distrus și celelalte dispozitive de pe partea vizibilă a navei care 
semănau cu armele cu fascicule. Doar ca să mă asigur. 

— Mai vin rachete, spuse Hanton, arătând spre ecranul de comandă. 

— Atenţie, nu am distrus toate sistemele lor de apărare, spuse Chenevert. 
Scuzaţi-mă o clipă. 

După încă cincizeci de klicuri, Marce și restul echipajului puteau deja vedea 
în mod clar pe ecranul de comandă chiar şi cele mai mici detalii ale navei. 


— Suntem îndeajuns de aproape? întrebă Marce. 

— Încă puţin, spuse Chenevert. Patruzeci de klicuri. 

— Oricând puteţi! spuse Marce. 

— Imediat. 

Încă treizeci de klicuri, şi nava devenea din ce în ce mai vizibilă pe ecranul 
de comandă fără mărirea imaginii. 

— Încep să fiu puţin neliniștit, spuse Marce. 

— În curând, spuse Chenevert. 

— Rachete, spuse Hanson. 

— Asta a fost o neobrăzare, spuse Chenevert după o secundă. 

Se auzi un ţiuit, fiindcă resturile uneia dintre rachete se loviseră de 
Auvergne. 

Zece klicuri. 

— Acum, spuse Chenevert şi lansă un fascicul nu spre motor, ci spre o zonă 
mică aflată deasupra acestuia, puţin înspre dreapta, pe carenă. 

Fasciculul făcu o gaură în carenă și pătrunse în interiorul navei. Aer, aburi 
şi o cantitate mică de resturi fură scuipate în exterior. Marce auzi un zăngănit 
venind din interiorul navei Auvergne, semn că aveau loc o serie de ajustări 
pentru ca Auvergne să rămână pe o poziţie fixă faţă de cealaltă navă şi să nu 
se ciocnească de ea, ceea ce ar fi dus la distrugerea ambelor nave. 

— Asta a fost tot? întrebă Gamis. 

— A fost suficient, spuse Chenevert şi se întoarse spre Marce. A trebuit să 
mă apropii destul cât să-mi fac o idee despre cum circulă energia în navă, 
spuse el. 

— Am presupus că motorul era deja distrus, așa că n-am vrut să-mi asum 
riscuri. Am trimis fasciculul prin ceea ce părea o rută centrală a schimbului 
de energie. Bănuiesc că nu mai funcționează și că motoarele și sistemele de 
alimentare cu energie s-au oprit pentru a împiedica o explozie până când acea 
rută va fi reparată. 

— Cât le va lua s-o repare? întrebă Marce. 

— Ei bine, am distrus-o complet, aşa că n-o vor putea repara. În acest 
moment, presupun că sistemele de pe navă sunt pe sistem de avarie. 


— Au suficientă energie să rămână în viață deocamdată, dar nu îndeajuns cât 
să poată folosi generatorul lor de câmp magnetic, spuse Sherrill. Dacă intră în 
găvanul de Flux fără o bulă spaţiu-timp, au încurcat-o. 

— Se află în continuare pe o rută de planare spre găvanul de Flux, spuse 
Hanton. Vor ajunge acolo în nouă ore și cincisprezece minute. 

— Ce facem acum? spuse Gamis. 

— Mâncăm câte un baton proteic și aşteptăm să fim apelaţi, spuse Marce. 


Apelul veni cu patru ore înainte ca ei să ajungă la găvan. 

— Navă neidentificată, aici e Prinţesa se află în alt castel, se auzi o voce 
prin conexiunea radio. 

Hanton îi dăduse lui Chenevert frecvențele care urmau să fie cel mai 
probabil folosite pentru comunicare și Chenevert configurase Auvergne să 
treacă printre ele până când primea un semnal. 

— Aici Căpitanul de Cavalerie Ponsood. Vă rog să răspundeți. 

— Bună, Prințesă, spuse Marce. Aici Auvergne. Aici Lord Marce 
Claremont. 

Urmă o pauză lungă: 

— Aţi spus că sunteţi Lord Marce Claremont. 

— Corect. 

De data asta, urmă o pauză și mai lungă. 

— Ce naiba? făcu Gamis. 

— Lord Marce, ne-aţi dezactivat sistemele navei şi acum plutim în derivă, 
spuse Ponsood când reveni pe calea undelor. Sistemul de alimentare principal 
a căzut și rezerva noastră de energie pentru situații de urgenţă se termină în 
curând. 

— Recepţionat, spuse Marce. În plus, traiectoria voastră curentă vă duce 
drept spre găvanul de Flux unde veţi ajunge în — se uită la ecranul de 
comandă, unde Chenevert setase în mod util un cronometru — trei ore și 
cincizeci şi două de minute. Vă aduc la cunoștință că dacă intrați în găvan în 
starea voastră actuală, fără generatorul de câmp magnetic, veţi fi spulberați 
instantaneu. 


— Hm, da, spuse Ponsood. Suntem conștienți de acest lucru și vă mulţumim 
pentru avertisment. 

— Cu plăcere. 

— Lord Marce, am remarcat faptul că, deși ne-aţi dezactivat sistemele navei, 
aţi ales să nu ne distrugeti. 

— Exact, Căpitane Ponsood. 

— Ne întrebăm care sunt intenţiile dumneavoastră acum, Lord Marce. 

— Ei bine, Căpitane, răspunsul acesta depinde întru totul de voi. 

— Vă rog să ne explicaţi. 

— De ce aţi distrus nava Oliveer Bransid? 

— Am fost angajaţi să facem asta. 

— Cine v-a angajat? 

— Nu știm. Am fost angajaţi prin intermediari care nu au vrut să dezvăluie 
identitatea contractorului iniţial. Eu, hm, lucrez într-un domeniu foarte 
specializat al afacerilor. Nu ştiu mereu cine mă angajează. 

— Mulţumesc, Căpitane Ponsood. Îţi urez uitare plăcută! spuse Marce 
uitându-se spre Chenevert, care încuviinţă. 

— Circuitul e închis la noi, spuse el. 

— Crezi că minte în legătură cu persoana care l-a angajat, spuse Sherrill. 

Marce încuviinţă: 

— Vom afla în curând. 

Cinci minute mai târziu, Ponsood își făcu apariţia din nou pe circuit, cerând 
să vorbească cu Marce. Acesta încuviință spre Chenevert, care deschise 
circuitul: 

— Da? 

— Lord Marce, am fost angajaţi de un intermediar. Un reprezentant al 
Familiei Wu. 

Marce se încruntă: 

— Aţi fost angajat de familia imperială? 

— Nu, nu de familia imperială. De acei Wu care conduc compania 
comercială. Verii împăraxului. 

— Pentru cine acționau ca intermediari acei membrii familiei Wu? 


— L-am întrebat pe reprezentant. Am mai făcut afaceri cu cei din familia Wu 
înainte — de aceea m-au și contactat pe mine —, dar niciodată ca intermediari. 
Erau mereu clienţii principali. Reprezentantul lor nu a vrut să spună, dar i-am 
spus că nu pot prelua misiunea fără să ştiu. Misiunea era urgentă și membrii 
familiei Wu nu au avut altă opţiune, aşa că reprezentantul lor mi-a spus, 
punându-mă să jur că voi ţine secretul: Contesa Nohamapetan. 

— De unde au ştiut Nohamapetanii despre Bransid din capul locului? 

— Contesa a aflat de la cei din familia Wu. Aceştia au auzit de la un amiral, 
aşa mi s-a spus. Marina este, evident, foarte apropiată de familia Wu. Marina 
le furnizează toate armele şi navele lor. 

— Nu are sens. Cei din Casa Wu nu sunt apropiaţi de Nohamapetani. 

— Nu cunosc relaţiile dintre marile familii, Lord Marce. Nu am timp să mă 
pun la curent cu bârfele. M-aţi întrebat cine m-a angajat şi v-am spus. 

— Foarte bine. Dar de ce-ar fi vrut Contesa Nohamapetan să atace Bransid? 

— Nu asta voia, spuse Ponsood şi Marce, exasperat, era gata să închidă din 
nou canalul, dar Ponsood continuă: Puțin îi păsa de navă. Era doar un mijloc 
de a ajunge la ţinta reală. 

— Și cine sau ce era ţinta? 

Urmă o pauză, după care: 

— Dumneavoastră eraţi, Lord Marce. Contesa Nohamapetan vă doreşte 
moartea îndeajuns de mult încât să ne trimită să atacăm nava Bransid ca să vă 
ucidem. 

Marce făcu ochii mari; nu-i venea să creadă. Se uită în jur pe puntea navei 
Auvergne şi văzu toate celelalte perechi de ochi aţintite asupra lui. 

— E cineva acolo? spuse Ponsood, căci Marce rămăsese mut timp de 
aproape un minut. 

— De ce? întrebă Marce. 

— Nu mi s-a spus asta. Mi s-a spus doar să mă asigur că sunteţi mort. Am 
întrebat dacă asta însemna că pot lăsa echipajul de pe Bransid în viaţă, în 
cazul în care erau de acord să vă predea, şi mi s-a spus că Bransid nu trebuie 
să se mai întoarcă la Centrul Comercial şi puteam alege fie să distrug nava, 
fie să-i distrug generatorul de câmp. Asta ar fi însemnat să-i condamn pe cei 


din echipaj la o moarte lentă prin înfometare sau asfixiere. Am optat pentru 
calea mai rapidă. Mi s-a părut mai umană. Ar trebui să ştiţi, Lord Marce, că 
Bransid s-a luptat din răsputeri. Nu ne-aţi fi capturat dacă n-ar fi fost avariile 
provocate de ei. 

— Și dalasyslanii? 

— Cine, Lord Marce? 

— Oamenii care locuiesc în acest sistem, Căpitane. 

— Nu ştiu despre cine vorbiţi, domnule. M-am concentrat asupra navei 
Bransid, care mă ţinea destul de ocupat. Vreţi să spuneţi că mai sunt oamenii 
în viaţă aici? După opt sute de ani? 

— Da. 

— Mai bine că n-am ştiut de ei. Nu se făcea să las pe cineva viu care să 
povestească despre ce am făcut noi aici. 

— Cu excepţia persoanei pe care aţi venit în mod special s-o ucideți. 

— Înţeleg ironia situaţiei, Lord Marce. Vă spun toate acestea fiindcă nu am 
de ales. Nici eu şi nici echipajul meu nu vrem să murim aici sau în acest mod. 

— Îmi ceri să vă acord o șansă pe care voi nu aţi vrut s-o acordaţi echipajului 
de pe Bransid. 

— Lord Marce, dacă n-aş fi crezut că luaţi în calcul opţiunea aceasta, nu aş fi 
deschis gura. 

— Aşteaptă, spuse Marce şi se uită la Chenevert, care încuviinţă şi dezactivă 
sunetul. 

Marce se trânti pe scaun, îşi prinse capul în mâini și începu să suspine. 

— Nu este... începu Hanton, dar Marce ridică o mână, făcându-i semn să 
tacă. 

Hanton se opri şi se uită stânjenit. Așa se uitau toţi din încăpere. 

După un minut, Marce încuviinţă spre Chenevert, care deschise iar canalul 
de comunicaţie. 

— Veţi depune mărturie despre toate acestea, Căpitane Ponsood. 

— Dacă asta trebuie să fac pentru a salva viaţa echipajului meu, Lord Marce, 
voi repeta fiecare lucru pe care vi l-am spus în faţa oricărui judecător ales de 
dumneavoastră. 


— N-o să spuneţi toate astea unui judecător, Căpitane. O să le spuneţi 
împăraxului. Drept în faţa ei. Şi voi fi prezent când veţi face asta. 

Urmă o tăcere lungă. Apoi: 

— Am înţeles, Lord Marce. Și, acestea fiind zise, vă predau în mod oficial 
Prinţesa. De acum vă aflaţi la comanda ei. 

Marce încuviinţă din cap, apoi îşi dădu seama că Ponsood nu avea cum să 
vadă asta prin canalul audio. 

— Mulţumesc, Căpitane. Asociatul meu, Domnul Chenevert, va discuta cu 
dumneata toate amănuntele transferării voastre pe Auvergne. Pregătiţi-vă. 

— Aşa voi face. Cu cât mai repede, cu atât mai bine. 

— Am înţeles, zise Marce şi-l întrebă pe Chenevert: Vă puteţi ocupa de asta? 

— Deja vorbesc cu Căpitanul Ponsood despre asta. 

Pentru o clipă, Marce fu năucit de răspuns, dar își aduse aminte că 
Chenevert era o ființă virtuală. Presupuse că o ființă virtuală putea avea 
oricâte versiuni de sine dorea. Făcu semn din cap că a înţeles. 

— Avem ceva anume de adus de pe Prinţesă? întrebă Chenevert. Cu 
excepţia echipajului format, din câte înţeleg, din șapte oameni. 

— Un echipaj mic, spuse Sherrill. 

— Al nostru e și mai mic. 

— Vreau cât mai multe înregistrări de pe nava lor, spuse Marce. Plus orice 
dovezi are Ponsood că a fost angajat de membri ai familiei Wu. 

— Presupun c-a fost plătit în numerar, spuse Gamis. 

— Probabil c-aşa a fost, dar tot vreau să am cât mai multe dovezi posibil. 

— Avem nevoie de toată hrana pe care o pot aduce cu ei aici, îi spuse Gamis 
lui Chenevert. Tot ce au pe navă. Mi-e deja rău de la atâtea batoane proteice. 

— Există oare vreo modalitate de a salva nava asta? întrebă Marce. 
Dalasyslanii ar putea recupera tot ceea ce conţine. 

— Căpitanul Ponsood îmi spune că Prinţesa are o navetă mică pe care ei o 
vor folosi pentru transportul lor și al hranei, spuse Chenevert. În funcţie de 
cât timp ne va lua să aducem lucrurile aici și de măsura în care poate fi 
pilotată de la distanţă, aş putea probabil s-o folosesc să-i dau un ghiont 
Prințesei ca s-o deviez din traiectoria spre găvanul de Flux. Reţineţi că, din 


păcate, aceasta va deteriora atât naveta, cât şi Prinţesa. 

— Mai bine decât nimic. 

— Cât se poate de exact, în acest caz, încuviință Chenevert. Dacă după aceea 
naveta nu va fi prea deteriorată, atunci voi vedea dac-o pot programa să 
împingă Prinţesa spre dalasyslani. Apoi, ei vor putea să-și caute ce au nevoie 
prin ambele nave. 

— Aş vrea să le las şi naveta de pe Bransid, spuse Marce. Nu are de ce să 
rămână aici oricum. Nu vreau s-o las parcată aici, deasupra planetei Dalasysla 
Prime. 

— Trebuie să ne întoarcem şi să-i luăm pe Seve şi pe Lyton, spuse Sherrill. 
Nu-i putem lăsa acolo. 

— Pot programa naveta noastră să zboare singură spre nava dalasyslanilor, 
spuse Hanton. Apoi îi vom lua pe Seve şi pe Lyton și datele de pe Bransid, şi 
înapoi prin găvan spre Centrul Comercial. 

— Dacă acei Wu ştiau unde se afla Bransid, atunci ştiu şi că există o 
posibilitate ca ea să se întoarcă, spuse Sherrill. Bransid ar fi putut învinge 
Prinţesa. 

— Deci crezi că au pe cineva care ne așteaptă la celălalt capăt al găvanului, 
spuse Marce. 

— Eu una aşa aș face, spuse Sherrill. Dacă aș fi în locul lor. 

— Dar nu vom fi în Bransid, spuse Gamis. 

— Nu, dar vom veni prin găvanul de Flux dinspre Dalasýsla, spuse Sherrill. 
Dac-aș fi în locul lor, aș distruge orice iese din el, inclusiv Prinţesa. Cu cât 
rămân mai puţini martori, cu atât mai bine. 

Marce se gândi la asta şi se întoarse spre Chenevert: 

— Întreabă-l pe Căpitanul Ponsood dacă are drone de mesagerie. 

— Are, spuse Chenevert peste o clipă. Spune că au intenţionat să trimită una 
după ce au distrus nava Bransid, dar au uitat, fiindcă au fost prea ocupați să 
încerce să ducă nava la găvanul de Flux şi pe urmă să se lupte cu noi. 

— Spune-i să trimită una care să confirme moartea mea şi distrugerea navei 
Bransid şi pe urmă să anunţe că rămân aici o lună ca să salveze habitatele. Să 
le comunice o dată anume când planifică să părăsească acest spaţiu. Dacă 


membrii familiei Wu plănuiesc să pună pe cineva care să-i arunce în aer, 
atunci vor reprograma această acţiune pentru a se conforma noilor date, zise 
Marce uitându-se spre Sherrill. 

— Ce şiretlic! spuse Sherrill. 

— Nu vreau să fiu aruncat în aer, zise şi se întoarse spre Chenevert. Și astfel, 
până la urmă, veţi putea vizita Interdependenţa. 

— Staţi aşa! Vreţi să folosiți nava aceasta pentru a vă întoarce în 
Interdependenţă? întrebă Chenevert. Nu pot face asta. Nu am generator de 
câmp magnetic. 

Se holbară cu toţii la el. 

— Glumesc, spuse el. Sigur că am. 

— Trebuie să avem o discuţie despre umorul dumneavoastră, spuse Marce, 
după ce își reveniră cu toții din mini-atacurile de cord. Se pare că starea 
dumneavoastră de semidispariţie l-a afectat. 

— Aşa era şi înainte, spuse Chenevert. De la ce credeţi că mi s-a tras 
moartea? 

Cu puţin timp înaintea datei programate pentru revenirea navei Bransid în 
spaţiul Interdependenţei, o programare pe care nava și echipajul ei aveau să o 
rateze, alți doi curenţi de Flux dispărură. 

Primul fusese curentul de la Marlowe către Kealakekua. Cele două sisteme 
erau puţin locuite și comerțul direct între ele se făcea doar ocazional, întrucât 
traversarea directă a curentului de Flux dintre ele dura o lună, în timp ce 
traiectoria prin Beylagan scurta călătoria cu zece zile. Era un memento al 
faptului că timpul petrecut într-un curent de Flux nu era neapărat în corelaţie 
cu distanţa dintre două sisteme şi, de asemenea, a faptului că doar câţiva 
oameni înțelegeau complexitatea Fluxului. 

Din cauza asta, curentul de Flux dintre Marlowe și Kealakekua era folosit 
doar rareori pentru activitățile comerciale justificate şi transportul oamenilor. 
Devenise în schimb ruta favorită a contrabandiștilor, a piraţilor şi a celor pe 
care nu-i deranja să călătorească puţin timp în plus, dacă astfel reușeau să-i 
evite pe interceptorii marinei și pe reprezentanții vămilor locale. Când 
curentul de Flux dispăru, nicio societate comercială sau de transport legal nu 
înregistră pierderi. Cele opt nave şi cei o mie de oameni care dispăruseră erau 
angrenați în transporturi ilegale, secrete sau private. Nu existau date 
înregistrate despre itinerariile lor, niciun conosament și nici date despre 
sosirile şi plecările lor. Dispăruseră, pur şi simplu. Nici clienţii şi 
cumpărătorii lor și nici cei dragi nu aveau să afle vreodată ce li se întâmplase, 
din moment ce nu știau, probabil, că abordaseră traseul acela. 

Cel de-al doilea curent nu era atât de puţin circulat. Făcea legătura dintre 
sistemele Guelph şi Szegred, ambele fiind considerate, atât din perspectivă 
economică, cât și din punctul de vedere al populaţiei, ca făcând parte din 


„inima“  Interdependenţei. Datorită naturii Fluxului, studiul Contelui 
Claremont ce avea ca obiect prăbușirea şi programul estimat al perturbărilor 
Fluxului nu ajunsese încă la Guelph, iar comerțul și deplasările dintre cele 
două sisteme erau în plin avânt când curentul de Flux se prăbușise, din senin 
şi, pentru oamenii din Guelph, în mod cu totul neprevăzut. 

Impactul fusese uriaş. Dispăruseră zeci de mii de oameni, printre care două 
nave cu pasageri, Vraja Stelelor şi Oaza Stelelor, care transportau la un loc 
zece mii de oameni. Mai mult de un miliard de mărci, din tranzacţii 
comerciale, fu pierdut. Călătoria de la Guelph la Szegred, care până atunci 
fusese de şapte zile şi opt ore, avea acum să dureze mai mult de o lună, pe 
rute alternative. 

Ruta de întoarcere de la Szegred la Guelph rămăsese deschisă, dar Szegred 
oprise tot traficul spre exterior de teama unei prăbușiri similare. Guelph 
oprise tot traficul comercial spre celelalte găvane de Flux de ieşire până la 
găsirea unei explicaţii. Aceasta avea să vină de la Centrul Comercial după 
mai mult de o lună de zile și după ce se pierduseră miliarde de mărci. Era o 
rană în sufletul cultural al sistemului Guelph care nu avea să se vindece 
niciodată pe deplin. 

Odată cu dispariţia acestor doi curenţi de Flux, fenomenul evanescenţei, cel 
care-i fusese prezentat în linii mari lui Grayland de către Marce și Roynold, 
se manifestase la rândul său, ducând la apariţia unui curent de Flux între 
Oecusse și Artibonite care rămase deschis, trecând neobservat preț de o 
săptămână înainte să dispară în același mod tainic în care apăruse. Poate că 
fusese mai bine că nicio navă întreprinzătoare nu încercase să intre în acest 
găvan temporar, fiindcă perioada de trecere dintre cele două sisteme ar fi fost 
de ordinul a cinci săptămâni, mai îndelungată decât însăși existenţa 
curentului. 

Un alt curent cu o existență chiar şi mai scurtă, dintre Capăt și 
Neunkirchen, existase doar cincisprezece minute. Un curent de întoarcere 
corespunzător avea să se deschidă șapte minute mai târziu și avea să dispară 
după douăzeci de minute. Asemenea curentului dintre Oecusse şi Artibonite, 
nu avea să fie sesizat de niciunul dintre sisteme. Dar, pentru scurt timp, 


Capătul, cunoscut îndeobște drept cel mai izolat sistem din Interdependenţă, 
şi care devenise recent chiar și mai izolat decât în mod obișnuit, avusese o 
poartă secretă de acces în şi din sistem. Faptul că nimeni nu ştiuse nimic de 
ea şi că nimeni n-ar fi putut s-o folosească nu schimba faptul că ea existase. 


În Camera Memoriei, Cardenia o chemă pe Rachela I, primul împărax- 
profet, care stătea acum tăcută în faţa ei, așteptând să primească întrebări. 

— Ai avut vreodată îndoieli? întrebă Cardenia. 

— În legătură cu ce? răspuse Rachela I. 

Cardenia izbucni în râs. Fiindcă, desigur, acesta era răspunsul cel mai tipic 
pe care ar fi putut să-l primească din partea Rachelei. Cardenia invocase de 
nenumărate ori până acum memoria primului împărax, pentru a discuta natura 
acestor viziuni, cum să le vândă mai bine și cum să le facă credibile, dacă nu 
pentru membrii nobilimii, atunci pentru mase, cărora le fuseseră destinate de 
la bun început. De fiecare dată când vorbise cu stră-stră-stră-strămoașa ei, 
Rachela proiectase asupra ei (în sens figurat, dar şi literalmente, de vreme ce 
imaginea ei era proiectată printr-un sistem ingenios din tavanul Camerei de 
Memorie) o încredere calmă. 

Parte din asta se datora probabil faptului că Rachela pe care o vedea 
Cardenia nu era adevărata Rachela, ci doar un mănunchi de amintiri și emoții 
însuflețite de o IA euristică ce-ţi putea spune ce simţea Rachela la un moment 
anume, dar care nu putea ea însăși să simtă emoția aceea. Sau oricare dintre 
emoţiile celor optzeci și șapte de împăracşi anteriori, inclusiv tatăl ei. 
Cardenia era conştientă că, din punct de vedere tehnic, niciunul dintre acești 
împăracşi nu exista și că de fapt vorbea doar cu Jiyi, avatarul Camerei de 
Memorie, care lua înfățișarea fiecărui împărax din trecut ca şi cum ar fi 
îmbrăcat un costum. Dar când Rachela I sau Attavio al VI-lea apărea în faţa 
ta, era uşor să uiţi că nu vorbeai cu o persoană reală. 

Dar, în ciuda faptului că era sau nu o simulare pe computer, că emoția reală 
lipsea sau nu, în conversaţie tot mai apărea câte un rest din personalitatea 
autentică a fiecărui împărax. Împăracşii care fuseseră nevrotici vorbeau şi 
răspundeau la întrebări ca niște nevrotici. Cei stupizi și bombastici dădeau 


răspunsuri stupide și bombastice. Cei siniștri — şi fuseseră câțiva — deveneau 
şi mai siniştri datorită lipsei emoţiei. 

Prezenţa Rachelei I nu avea nimic sinistru, bombastic sau nevrotic. Ea era 
doar... Rachela. Încrezătoare. Avea un soi de încredere în sine pe care 
Grayland ajunsese să-l mimeze destul de bine, dar pe care încă se mai chinuia 
s-o simtă cu adevărat. 

Grayland se gândi la întrebarea Rachelei I: 

— Ei bine, ai avut vreodată îndoieli în legătură cu orice? 

— Sigur că da. Doar un sociopat nu are îndoieli şi nu am fost o sociopată pe 
vremea când eram în viaţă. 

— Dar acum? 

— Dac-ai aduce aici un psihiatru și m-ar evalua, probabil ar reieși că sunt o 
sociopată. Esenţialmente, în această perioadă, nu sunt empatică, deși pot 
pretinde că sunt. Ceea ce, de fapt, ar putea fi chiar definiţia de manual a 
sociopatiei. Acum nu mai am dubii, desigur. 

— Dar aveai îndoieli când erai în viaţă. 

— Oh, da. Multe. De la cele mai minore şi lipsite de importanţă despre 
oameni, lucruri şi incidente, până la incertitudinile existenţiale, de pildă, dacă 
vom reuși sau nu să fondăm Interdependenţa. 

— De ce aveai îndoieli? 

— Lăsând la o parte capriciile propriei mele personalităţi, fiindcă era normal 
să am îndoieli. Era normal să mă îngrijoreze faptul că planurile noastre nu 
erau complete și că existau împrejurări neprevăzute pe care nu le luasem în 
calcul, care aveau să se repete și să afecteze modul în care lucrurile urmau să 
se desfăşoare. 

— Şi s-au dovedit întemeiate? S-au adeverit? 

— Uneori, da. 

— Şi ce-ai făcut în legătură cu asta? 

— Am făcut planuri noi, cât de bune am putut, și le-am pus în practică. 

— Ai improvizat. 

— Da. Unicul nostru avantaj, contribuția mea în această misiune, a fost 
înțelegerea faptului că nu planul în sine era scopul. Scopul era însuşi scopul 


şi aveam să ajungem acolo așa cum puteam, indiferent cum. Și dacă însemna 
că uneori eram nevoiţi să ne schimbăm planurile, uneori în mijlocul 
executării lor, atunci asta făceam. 

— Pari mândră de asta, remarcă Cardenia. 

— Eram. 

— Vreau să spun că pari mândră acum. Tu, simularea. 

— Nu sunt mândră, dar Rachela a fost. Și e normal să transmit mândria 
aceea către tine. Este motivul pentru care am ajuns împărax. Fusesem menită 
de la început să fiu împărax, trebuie să clarific asta — Familia Wu a știut 
mereu că are nevoie de o persoană publică care să poată reprezenta în mod 
echilibrat rolul statului și pe cel al bisericii. Un conducător util pentru 
amândouă. Dar am fost mai mult decât un conducător, fiindcă am fost cea 
care le amintea celorlalți, în mod constant, că nu planul în sine era scopul. De 
asta am reușit. 

— Te-ai îndoit că profeţiile vor avea efect? 

— Uneori. Câteodată, ceva la care lucrasem împreună ieşea în lume și n-avea 
niciun impact, iar eu trebuia să scornesc imediat o variantă mai bună sau, 
câteodată, să abandonez ideea cu totul. Ți-am mai spus că profeţiile sunt 
aspiraţionale și nu predictive. Doar după ce munceam ca să le facem să 
prindă viaţă începeau să pară inevitabile. Și am lucrat din greu pentru asta. 

— Crearea de profeţii și transmiterea lor cu succes s-a dovedit o muncă mai 
grea decât m-am așteptat, recunoscu Cardenia. 

— Este o muncă foarte grea, fu de acord Rachela. Le-am abandonat imediat 
ce a fost posibil din punct de vedere practic. Știu că niciun alt împărax 
dinaintea ta nu s-a deranjat să facă profeţii, fiindcă nu avea niciun rost să le 
facă. Erau deja împăracși, aşa că cea mai mare parte din munca grea, aceea de 
stabilire a unei reguli, era deja făcută. Tot ce le mai rămânea de făcut era 
menținerea acelei reguli. Am aranjat lucrurile în aşa fel încât asta să fie 
simplu de făcut, cu ajutorul instrumentelor statului. 

— Deci spui că n-ar fi trebuit să mă mai încurc cu profeţiile astea. 

— Nu am spus asta. 

— Fiindcă nu ești, de fapt, o ființă umană și nu te interesează cu adevărat, 


dincolo de ce-ţi spun eu. 

— Da, e şi aspectul ăsta. Şi ar mai fi și faptul că domnia ta nu seamănă cu 
niciuna dintre domniile predecesorilor tăi, nici măcar cu domnia mea. Am 
muncit din greu pentru a forma Interdependenţa, dar pe vremea aceea nu 
eram împărax. Când am devenit împărax, în cele mai multe privinţe, criza 
mea — formarea Interdependenţei — se încheiase. Casa de Wu reușise. Criza ta 
este disoluția Interdependenţei. Trebuie să pregătești sistemele să fie singure. 
Ai instrumentele statului pentru a o face, dar instrumentele statului, mai mult 
ca sigur, nu vor fi suficiente. Aşa că acum vei fi nevoită să folosești şi 
instrumentele bisericii. Și acesta este motivul pentru care au fost la dispoziţia 
ta. Le-am creat ca să le poţi folosi. Nu tu, în mod special. Ci orice împărax 
care s-ar fi găsit în aceeași situaţie. 

Cardenia îşi îngustă ochii când o auzi: 

— Ai anticipat prăbușirea Fluxului. 

— Nu, spuse Rachela. Nu am înţeles niciodată cu adevărat Fluxul. Părea 
mereu o problemă complicată de matematică și aveam oameni care să se 
ocupe de asemenea probleme. Dar am anticipat faptul că s-ar putea ca un 
împărax să aibă nevoie de mai multe opţiuni decât aceea de a fi împărax și 
atât. Că s-ar putea să fie nevoie să-și pună și mantia profetului. Tu ești al 
doilea împărax-profet. 

Cardenia se trase înapoi: 

— O, eu, una, nu mă definesc aşa. 

— Nu văd de ce nu. 

— E puţin cam... arogant. Şi nici nu cred că e un titlu pe care mi-l pot aroga. 
Cred că ceilalți trebuie să-l folosească mai întâi. 

— Din punct de vedere al marketingului, pot să-ţi spun că greşești. Dacă vrei 
ca oamenii să folosească acest titlu, ar trebui să începi să-l foloseşti chiar tu. 
Sau cel puţin să arunci sămânţa cu ajutorul propagandiștilor tăi. 

— Acum poartă denumirea de Ministerul de Publicitate. 

— Mă rog. Ordonă-le să înceapă să răspândească titlul. Va ajuta mai mult 
decât crezi. 

— Mă îndoiesc, spuse Cardenia. 


— Am studiat marketingul. Ştiu ce spun. 

— Nu, zise Cardenia. Nu mă refer la asta. Ci la îndoielile mai importante. 
Despre tot. 

— Sigur că ai îndoieli. Eşti o ființă umană. 

— Mă bucur c-ai observat. 

— Îmi dau seama că acum speri să-ţi spun nişte lucruri înțelepte. 

— Să ştii că strici un pic momentul când spui asta. 

— Voi încerca să am o abordare mai organică data viitoare. 

— Mulţumesc. 

— Vrei să auzi totuși nişte lucruri înțelepte? 

— Da, spuse Cardenia. Da, aş vrea. 

— Iată: încrederea în sine nu înseamnă că ştii că ai dreptate. Încrederea în 
sine înseamnă că ştii că poţi îndrepta lucrurile. Ai îndoieli pentru că ți se pare 
justificat să ai îndoieli. Așa cum mi s-a părut şi mie justificat să am îndoieli. 
Dar nu uita că nu planul în sine reprezintă scopul. Care este scopul tău? 

— Să salvez cât mai multe vieţi posibil, prin orice mijloace. 

— Trebuie să crezi în asta şi tot restul va veni de la sine. 

— Mulţumesc, spuse Cardenia după un minut. Chestia pe care mi-ai spus-o 
despre încrederea în sine are foarte mult sens. 

— Cu plăcere, spuse Rachela I. Am citit-o într-o carte, la un moment dat. 


Cardenia ieși din Camera Memoriei şi o găsi pe Obelees Atek aşteptând-o. 
Atek avea o expresie de uşoară neliniște pe față, în parte fiindcă se simţea 
mereu stânjenită când intra în apartamentul privat al împăraxului, ceea ce i se 
părea o invadare a spaţiului intim, în parte fiindcă nu știa ce este Camera 
Memoriei și lucrul acesta o tulbura. Cardenia îi explicase că era un fel de 
cameră de relaxare, ceea ce uneori era adevărat, dar acest lucru nu făcea ca 
neliniștea lui Atek să fie mai puţin intensă. 

Cardenia îi zâmbi asistentei ei, trase aer în piept, şi redeveni Grayland a I- 
a. 

— A sosit persoana cu care trebuie să mă întâlnesc acum? întrebă Grayland. 

— Sigur, doamnă, vă așteaptă în birou, zise Atek indicându-i împăraxului cu 


un gest al mâinii să o ia înainte. 

În biroul ei aştepta Lady Kiva Lagos, care stătea pe un fotoliu cu capul lăsat 
pe spate, uitându-se la tavan și bălăngănindu-și un picior. Grayland fu 
amuzată să vadă asta. Cei mai mulţi vizitatori erau copleșiți de biroul acesta 
şi de secolele de înzorzonare nepreţuită, dar Kiva părea că spune: Mda, ai o 
groază de rahaturi pe aici, ei şi ce dacă. Şi Grayland nu putea decât să fie 
întru totul de acord. Atek tuşi discret. Grayland o urmări pe Kiva care îşi 
întoarse capul în direcţia aceea, o văzu pe Atek făcându-i semn să se ridice 
dracului în picioare şi apoi se extrase din fotoliu pentru o reverență. 

— Lady Kiva, mă bucur să vă văd din nou, spuse Grayland, și-i făcu semn 
lui Atek să iasă din încăpere. Ia loc din nou, te rog. 

— Mă uitam la tavanul dumneavoastră, Majestate, spuse Kiva, așezându-se 
la loc. Nu cred c-am văzut vreodată atât de mult aur într-un singur loc. 

— E cam mult, da. 

— E unul dintre avantajele funcţiei de împărax. 

— Presupun că așa este. Sincer, nu mă gândesc prea mult la asta. 

Nu prea mă uit în sus la tavan în ultima vreme. 

= Încercati, doamnă, este destul de impresionant. 

— Ce mai face prietena ta? Îmi pare rău, nu mai ştiu cum o cheamă. 

— Senia Fundapellonan. 

— Este destul de greu de ținut minte. 

— Şi eu i-am spus când am cunoscut-o. E mult mai bine, mulțumesc, 
doamnă. Și vă mulțumesc că i-aţi oferit adăpost la Palatul Brighton. O face să 
se simtă mult mai în siguranţă. 

— Sigur. Și dumneata cum te simţi? Ştiu că prietena ta a fost cea rănită, dar 
glontul a intrat prin fereastra ta. 

— Am înlocuit fereastra cu ceva mai rezistent la gloanţe, spuse Kiva. Dar în 
rest, locuiesc tot acolo. Dacă mă caută cineva, ştie unde să mă găsească. 

— Nu ştiu dacă e un act de curaj sau de prostie, Lady Kiva. 

— E pură prostie, doamnă. Dar când cineva se străduieşte în asemenea 
măsură, nu mai are importanță unde dorm. Așa că pot dormi la fel de bine și 
acasă. Și în afară de asta, cred că ştiu cine a fost. Mi-am exprimat neplăcerea 


vizavi de asta. 

— Am auzit zvonuri că în aceeași noapte în care a fost împuşcată prietena 
dumitale, șefa de personal a Contesei de Nohamapetan a fost atacată în 
propriul pat. 

— Nu ştiu nimic despre asta, doamnă. 

— Nu, nici n-aş fi crezut c-ai şti, încuviință Grayland, uitându-se spre mâna 
Kivei care era bandajată. Ce ai păţit la mână, Lady Kiva? 

— A, asta? făcu Kiva, ridicându-şi mâna. Am rupt-o într-un accident stupid. 

— Sper că n-a fost degeaba? 

— Deloc, doamnă. 

— Ei bine, ţine-o tot așa. 

— Sunt cât se poate de hotărâtă să fac asta. Și în aceeași ordine de idei, 
începu Kiva şi se întinse, luând un teanc de documente care se afla de o parte 
a fotoliului ei și lăsându-l să cadă pe biroul împăraxului, să vorbim despre ce 
am găsit, mai exact, în legătură cu nenorociţii de Nohamapetani. 

Grayland ridică o sprânceană auzindu-i spusele. 

— Uf, la naiba, mi-a scăpat o vorbă injurioasă, nu-i așa? spuse Kiva. 
Grayland râse. 

— Îmi cer scuze, spuse Kiva. Am încercat din greu să mă cenzurez, 
Majestate. 

— Aș prefera să fii pur și simplu tu însăţi, Lady Kiva. 

— Să sperăm că nu veţi regreta c-aţi spus asta, doamnă. 

— Sunt convinsă că nu voi regreta. Mai ales după ce-o să-mi arăţi ce ai aici. 

— Dacă se poate, aş dori să vă întreb ce-aveţi de gând să faceţi cu asta? 

— Cu informaţiile? Deocamdată nimic, zise Grayland şi continuă, văzând 
expresia Kivei, dar îţi promit, Lady Kiva, nimic din munca ta nu va fi fără 
rost. O voi folosi. În mod eficient. 

— Atunci să-i dăm drumul, spuse Kiva şi scoase o foaie. Să începem cu 
astea. 

— Ce sunt? 

— Conturile bancare secrete ale lui Nadashe Nohamapetan. Cele pe care nu 
s-ar fi aşteptat vreodată să le descopere cineva. Sunt foarte interesante. 


— Cum aşa? 
— Fiindcă acum douăsprezece ore, Majestate, cineva vira şi scotea bani din 
ele. 


CAPITOLUL 20 


— Sunteţi pregătiţi? întrebă Gennety Hanton uitându-se în jur, la cei aflaţi pe 
puntea navei Auvergne. 

Nava era pe punctul de a ieși din găvanul de Flux spre Centrul Comercial. 
Dacă urma o ambuscadă, aceasta s-ar fi petrecut chiar în momentul când nava 
făcea translaţia în spaţiul-timp standard. Navele nu aveau energie cinetică 
atunci când ieşeau din Flux; nava Auvergne urma să rămână nemișcată în 
spaţiu, o ţintă perfectă pentru orice fel de rachete, arme cu fascicule sau 
înjurături dezlănţuite spre ea. Planul lui Marce de a trimite o dronă cu 
informaţii false fusese îndeplinit, dar nu ştiau dacă avea să dea rezultate. 
Echipajul ad-hoc al navei Auvergne era pe cale să afle asta. 

— Am sistemul de fascicule activat și gata să tragă în tot ce mișcă, spuse 
Chenevert. 

Hanton încuviinţă: 

— O să fiu cu ochii pe orice-ar putea reprezenta o ameninţare. 

— Mulţumesc, Dr. Hanton, replică Chenevert. Uită-te în special după 
rachete. 

Marce se gândi că fusese o formă de amabilitate din partea lui Chenevert. 

Chenevert era un computer şi, de fapt, era nava însăşi. Avea la fel de multă 
nevoie de un om care să-l informeze despre obiectele care se apropiau de ei 
precum ar avea un părinte care se ocupă de un țânc care să-i dea uneltele 
potrivite. Dar Chenevert înțelegea că Hanton avea nevoie de o ocupaţie în 
momentul acela și fusese bucuros să-l ajute. 

Asta îl făcu pe Marce să se întrebe din nou cine şi ce fusese Chenevert pe 
vremea când nu era încă un computer și o navă inteligentă. În conversațiile 
lui cu Chenevert de-a lungul călătoriei de întoarcere care durase opt zile, 


fiinţa aceea umană virtuală fusese locvace, dar extrem de evazivă în această 
privinţă, preferând să-l atragă în schimb pe Marce spre discuţii legate de 
Interdependenţă. Era un subiect pe care Chenevert îl considera mereu extrem 
de fascinant și, ca să fim sinceri, de vreme ce el şi echipa lui de proscriși îl 
acaparaseră practic pe Chenevert și pe nava sa, Marce se gândi că era 
echitabil să răspundă cât de bine putea curiozităților prietenului său virtual. 

Puținele informaţii legate de viața personală pe care Marce reușise să le 
extragă de la Chenevert se rezumau la faptul că fusese foarte bogat, deşi nu 
specificase dacă devenise bogat prin eforturi personale sau prin mijlocirea 
unei moşteniri de familie; și că, într-o zi, hotărâse să se îmbarce pe Auvergne 
împreună cu vreo două sute dintre prietenii lui cei mai apropiaţi şi să plece 
într-o croazieră de agrement, luând un procent semnificativ din averile și 
bunurile lor; și că în ziua aceea se treziseră brusc nevoiţi să părăsească în 
grabă lumea în care locuia Chenevert, cu ajutorul Fluxului, și se treziseră, în 
cele din urmă, în spaţiul dalasyslan de unde nu mai puteau să se întoarcă. 

— Aţi fost refugiaţi, sugerase Marce. 

— Am preferat să ne socotim nişte expatriați temporar, spuse Chenevert. 
Doream foarte mult să revenim într-o zi, dar pe urmă au avut loc schimbările 
fizice. 

— S-a prăbuşit Curentul de Flux pe care îl foloseaţi să ajungeţi la Dalasýsla. 

— Aşa e, se încruntă Chenevert şi Marce îşi dădu seama din nou cât de bună 
era simularea asta la personificarea unei ființe umane adevărate. Ne-ar fi fost 
de folos să vă avem prin preajmă atunci, Lord Marce. Păreţi să înțelegeți 
toate acestea mai bine decât orice om pe care mi-a fost dat să-l cunosc. 

— A mai existat cineva care ştia lucrurile astea la fel de bine ca mine, spuse 
Marce. 

— Desigur. Îmi pare foarte rău pentru prietena dumneavoastră Dr. Roynold, 
Lord Marce. Știu că sunteţi foarte îndurerat de moartea ei. Și a întregului 
echipaj pierdut de pe Bransid. 

Marce încuviinţă: 

— Şi dumneavoastră, Monsieur Chenevert? Nu vă e dor de oamenii pe care 
i-aţi întâlnit în călătoria dumneavoastră? 


— Oh, bineînţeles, deși a trecut atât de mult timp. 

— Pentru dumneavoastră nu a fost atât de mult timp. Aţi spus că aţi dormit 
în ultimele trei sute de ani. 

— În cea mai mare parte din timp. O părticică din mintea mea se trezea din 
când în când şi verifica nava şi o menținea în funcţiune. Pentru o ființă 
virtuală, e echivalentul situației când te trezești ca să te poţi scărpina la nas 
atunci când te mănâncă şi apoi adormi la loc. 

— Și totuşi. 

— Da, ei bine, chestia e, Lord Marce, că atunci când m-am despărţit de 
tovarășii mei de drum, ei mă abandonaseră deja. Într-un mod fericit, fiindcă 
descoperiseră un mod de a reînvia Dalasysla și de a-i invita pe puţinii 
băștinași rămași în viață să vină să locuiască împreună cu ei. M-au părăsit 
fiindcă găsiseră un loc mai bun în care să trăiască și din acest motiv m-am 
bucurat să-i văd că pleacă. 

— Dar cum au reușit să facă asta? Cum au reușit să readucă la viaţă planeta 
Dalasýsla? Era fără viaţă de secole întregi. 

Chenevert negă, dând din cap: 

— Nu era fără viaţă, Lord Marce. Viaţa era doar în stare latentă. Indiferent ce 
catastrofă se abătuse asupra habitatului, problema nu era legată de structura 
lui fizică. Da, habitatul fusese avariat şi bine scotocit de piese înainte de 
venirea noastră. Când spun că oamenii mei au reînviat Dalasysla, trebuie să 
înțelegeţi c-a fost într-o măsură redusă față de ceea ce fusese înainte. Dar 
existau acolo resurse suficiente pentru echipajul meu și pentru cei 
aproximativ o mie de dalasyslani care încă mai existau, răspândiţi prin 
habitatele mai mici şi pe nave. 

— Este uimitor că aţi mai găsit oameni în viață acolo. Oameni care să fi trăit 
atâta timp în izolare. 

— Da, este remarcabil. Dar şi deprimant, nu-i aşa, Lord Marce? Odinioară 
fuseseră zece milioane de dalasyslani care-și duceau vieţile în bogăţie și 
confort, şi apoi rămăseseră doar câţiva, care trăiau de pe o zi pe alta, cum se 
zice. Și nu fiindcă fuseseră izolaţi de restul universului, ci pentru că, în primii 
câţiva ani critici de după izolare, îşi pierduseră minţile, în mod colectiv. Sau, 


în fine, o mare parte dintre ei își pierduseră minţile, iar ceilalți au fost nevoiţi 
să piardă timp preţios ocupându-se de ei, în loc să administreze situația 
generală. 

— Oamenii pot fi o problemă, recunoscu Marce. Dar oamenii dumneavoastră 
nu păreau să aibă asemenea probleme. 

— Nu la început, cel puţin, zise Chenevert. Dar, după câte mi-aţi spus, 
Dalasysla a revenit la stadiul funcţional pentru doar câteva decenii. Se pare că 
acea catastrofă care s-a dezlănţuit asupra dalasyslanilor originari s-a abătut şi 
asupra lor. 

— Dormeaţi atunci? 

— Da. Am rămas treaz doar cât să-i văd cum pun în funcţiune habitatul și 
apoi m-am adormit. 

— Când aţi — Marce se apropie de Chenevert — făcut tranziţia? 

— Aproape îndată ce-am ajuns, răspunse Chenevert. Eram deja pe moarte 
când am plecat, Lord Marce. Obișnuiam să glumesc că sunt asemenea lui 
Moise. Mi-am scos oamenii din Egipt și le-am arătat Pământul Făgăduinţei, 
dar nu am putut să mă duc și eu acolo. Mi s-a spus că sunt melodramatic, 
ceea ce era absolut corect. Îmi place un strop de melodramă din când în când. 
Și pe urmă, nu mă îngrijora prea tare. Ştiam că atunci când îmi va muri 
corpul, avea să urmeze această parte, pe care o aşteptam cu nerăbdare. Și asta 
făcea moartea să pară mai puţin traumatizantă. 

— Este uimitor. 

— Este o tehnologie destul de veche. I s-au adus îmbunătăţiri, dar practic e 
un proiect vechi de câteva secole. Având în vedere reacția dumneavoastră, 
presupun că nu e ceva obișnuit în Interdependenţă. 

— Absolut deloc. 

— Ei bine, este şi foarte costisitoare, și delicată. Trebuie neapărat să ţi-o 
doreşti. Eu mi-am dorit-o și am luat-o cu mine și am integrat-o în navă. 

— Vă place să fiți o navă? 

— Este foarte plăcut, în general, spuse Chenevert. Îmi este dor de anumite 
lucruri fizice, cum ar fi mâncarea sau sexul. Uneori mă întreb de care îmi este 
mai dor. În prezent, mâncarea are câştig de cauză. Dar cel mai mult îmi place 


în continuare să fiu viu. 

— Și totuși, aţi ales să dormiţi. 

— Ei bine, a fost o decizie practică. Acţionam conform ideii că, într-o bună 
zi, curenţii Fluxului care ne izolaseră aici pe Dalasysla s-ar putea redeschide 
şi cineva din echipajul meu, rămas în viață, și-ar putea dori să se întoarcă să 
vadă dacă situaţia s-a îmbunătăţit. Sau, poate, că ar fi putut veni alţii și, dacă 
dintr-un motiv sau altul nu erau prietenoși, era util să dispun de o navă 
înarmată. Mă gândisem că toate acestea aveau să se întâmple într-o perioadă 
de douăzeci-treizeci de ani, şi nu într-una de trei sute de ani. 

— V-aţi fi putut trezi. 

— Îmi plăcea să dorm. Nu am dormit niciodată îndeajuns când eram în viaţă. 
Cred că acum, în sfârșit, mi-am făcut porţia de somn. 

— Dalasyslanii — cei din prezent — îşi aduc aminte cum dumneavoastră și 
echipajul dumneavoastră le-aţi spus că vor mai veni şi alţii. Acesta este 
motivul pentru care nu au fost prea surprinși să ne vadă când am sosit. Era ca 
un soi de profeție pentru ei. 

— Nu ştiu dacă am încercat să o formulăm ca pe-o profeție, spuse 
Chenevert. Cred doar c-am menţionat faptul că s-ar putea să vină mai mulți 
oameni dacă curentul de Flux se va deschide vreodată din nou. Timpul are un 
fel al lui ciudat de a distorsiona lucrurile, Lord Marce. Dar, în fond, și 
dumneavoastră aţi sosit exact când aveau nevoie de dumneavoastră. Și le-aţi 
oferit extraordinar de mult timp cu darurile dumneavoastră. 

— O navă distrusă şi două navete care în curând nu vor mai avea 
combustibil, spuse Marce. 

— Sau poate vor mai avea combustibil o vreme, fiindcă dalasyslanii sunt 
extrem de inteligenţi. Nimeni nu poate scotoci printre resturi şi supravieţui ca 
un dalasyslan. Așa era sigur pe vremea mea și așa pare a fi și acum. Și chiar 
dacă sosirea dumneavoastră nu a fost hotărâtă de pronia cerească, faptul că aţi 
venit atunci când aţi venit şi le-aţi dăruit atâtea instrumente de supravieţuire 
trebuie să li se fi părut ceva miraculos. Și, în cazul acesta, „profeția“ s-a 
împlinit pentru ei. Sau aproape că s-a împlinit, ceea ce, din experiența mea, 
este modul în care funcţionează profeţiile. 


— Aveţi o experienţă bogată în ceea ce priveşte profeţiile? întrebă Marce. 

— Destulă, în acest caz, zise Chenevert. Și apropo, să-mi mai spuneţi despre 
Biserica dumneavoastră Interdependentă. 

Apoi, cei doi continuară tot așa, vorbind despre orice lucru posibil, dar fără 
a intra în prea multe detalii legate de viaţa lui Chenevert. 

În timp ce numărau secundele până la intrarea în spaţiul Centrului 
Comercial, Marce hotărî că, indiferent ce fusese Chenevert într-o viaţă 
anterioară, în cea de acum părea un tip destul de cumsecade. 

— Gata, spuse Hanton care urmărea monitorul. 

— Nu văd pe nimeni cu intenţii criminale care să vrea să lanseze ceva spre 
noi, îi spuse Chenevert lui Hanton după câteva clipe. Dumneata? 

— Nu vine nimeni spre noi, încuviință Hanton. Văd trei mici obiecte care 
plutesc în zona găvanului de Flux. 

— Le văd şi eu, spuse Chenevert. 

Pe monitorul de comandă apăru unul dintre aceste trei obiecte, iar camerele 
navei Auvergne măriră imaginea. 

— Este un dispozitiv de monitorizare, spuse Sergentul Sherrill. Se găsesc 
practic la fiecare ieşire din găvan. Înregistrează nava și ora ei de sosire şi 
compar-ocu orarul anunţat. 

— Pot să vă garantez că nu există orare anunţate pentru această navă, zise 
Marce. Sau pentru acest găvan de ieşire. 

— Este un dispozitiv de monitorizare al Interdependenţei? Sau unul al 
Familiei Wu? întrebă Fruntaş Gamis. 

— Toate sunt oricum produse de către Casa de Wu, spuse Hanton. 
Construcţia de nave este domeniul lor. 

— Indiferent ale cui sunt, am fost descoperiţi, zise Sherrill şi se uită spre 
Marce: Ce doriţi să facem? 

— Cred c-ar trebui să mergem drept la ţintă, spuse Marce. 

— Domnule”! 

— Trimite un mesaj la Centrul de Control al Traficului din Xi'an pentru a-l 
informa pe împărax că nava sa de spionaj Samuel al III-lea s-a întors din 


misiunea ei secretă și e gata de andocare şi de raport, spuse Marce. Şi trimite- 
] la liber. 

— Fiindcă aşa procedează navele de spionaj, spuse Gamis. 

— Aşa e, navele de spionaj care nu doresc să-şi asume riscul de a fi lovite de 
rachetele cu rază lungă de acţiune ale familiei de Wu în drum spre Xi'an. 

— Nava Samuel al III-lea? întrebă Chenevert. 

— E o glumă între mine și împărax, îi spuse Marce. O să vă explic mai 
târziu. 

— Sunt doar impresionat că îl cunoaşteţi pe împărax atât de bine, încât să 
aveţi glume cu circuit închis. 

— Ei bine, ştiţi, spuse Marce, stânjenit, împăraxul este o persoană 
prietenoasă. 

— Într-adevăr, murmură Chenevert, reevaluându-l, în mod evident, pe 
Marce, care se simţea stingherit de faptul că era reconsiderat. 

— Puteţi trimite mesajul acela, vă rog? spuse el, schimbând subiectul. 

— L-am trimis deja, fiindcă Centrul de Control al Traficului din Xi'an ne-a 
transmis un semnal de identificare, spuse Chenevert. 

— Sunteţi sigur că e din Xi'an? îl întrebă Gamis pe Chenevert. 

Sunteţi nou pe aici. 

— Monitorizez şi alte comunicaţii din aceeaşi sursă, spuse Chenevert. Dacă 
prietenii dumneavoastră din familia Wu plănuiesc să ne ademenească, atunci 
o fac într-un fel cât se poate de elaborat. 

— Nu se ştie niciodată, zise în apărare Gamis. 

— Nu, nu se ştie, spuse Chenevert. Totuși, în acest caz, nu pare să fie așa, 
fiindcă tocmai am fost îndrumați spre docurile imperiale private. Mi s-a spus 
că o escortă a fost trimisă să ne conducă, zise uitându-se spre Marce. 'Trebuie 
să mă învăţaţi și pe mine glumele acelea cu circuit închis. 


Nava Auvergne fu întâmpinată la zona de docuri imperiale de o navetă plină 
de gărzi imperiale, care străbătură nava de la pupa la provă, preluând 
echipajul de pe Prinţesa, care fusese în tot acest timp cazat relativ confortabil 
în trei cabine de lux. Echipajul Prințesei se îndepărtă cu acea navetă, iar la 


bord rămase un mic contingent de gărzi imperiale, apoi sosi o a doua navetă, 
aducând mai multe gărzi şi, împreună cu ele, pe împărax. 

— Lord Marce, spuse Grayland în timp ce ieșea din navetă, ne bucurăm să 
vă vedem din nou. 

— Majestate, spuse Marce, conştient că Grayland folosea pluralul regal 
„noi“ pentru cei din cadrul Gărzii Imperiale, şi nu ca pe o tactică de 
distanţare, şi în acest moment foarte oficial mintea îi zbură în urmă spre 
momentul când erau amândoi dezbrăcaţi în patul ei, fiindcă aşa funcţionează 
mintea — îi era tare nesuferită mintea lui din cauza asta. Şi pentru mine este o 
plăcere să vă văd. 

Grayland privi în jur și apoi se uită din nou la Marce. 

— Samuel al III-lea, nu-i aşa? 

— De fapt, este Auvergne, Majestate. 

— Lord Marce, aceasta nu este nava cu care ai plecat. 

— Nu, Majestate. 

— Şi deşi suntem plăcut impresionați să aflăm că avem o navă de spionaj 
atât de secretă încât nici măcar noi nu știam că o avem, suntem totuși 
îngrijoraţi de soarta navei Oliveer Bransid și a echipajului ei. 

— Nava Bransid a fost atacată, tot echipajul a pierit, cu excepţia mea și a 
altor cinci membri. 

— Atacată de cine? 

— O navă care ne-a urmărit din spaţiul Centrului Comercial, Majestate. Am 
capturat echipajul ei şi i-am adus cu noi. Gărzile dumneavoastră i-au preluat 
de pe navă și-i vor ţine în siguranță mult mai bine decât noi aici. 

— Şi prietena dumitale, Dr. Roynold? 

Marce își cobori privirea în pământ și dădu tăcut din cap în semn de regret. 

— Ne pare extrem de rău, Lord Marce, spuse Grayland. 

— Vă mulţumesc, Majestate. 

— Avem multe de discutat, dar poate că zona de primire a punţii de andocare 
a navetelor nu este locul cel mai potrivit. Ne însoţiţi înapoi la palat pentru 
discuţii ulterioare? 

— Da, Majestate, dar înainte de asta, v-aş ruga să veniţi cu mine pentru un 


moment. 

— În ce scop, Lord Marce? 

— Pe navă se află cineva pe care ar trebui să-l cunoaşteţi. 

— Pot să ne însoțească la palat, Lord Marce. La fel ca şi restul echipajului. 

— Mulţumesc, Majestate. Dar vedeţi, nu este atât de simplu. 

Câteva minute mai târziu, după ce îi fusese prezentat restul echipajului, 
Grayland şi Marce intrară pe puntea de comandă. O gardă îi însoţise, dar 
Grayland îi făcu semn cu capul să iasă. Garda pufni, dar ieși. 

— Marce, îmi pare sincer rău pentru Roynold, spuse Grayland încet. Știu cât 
de importantă era pentru tine. 

— Mulţumesc, spuse Marce oprindu-se și zâmbind. Aproape că era să te 
strig Cardenia de faţă cu ceilalţi. 

— Să nu faci asta. Nu-mi pare rău că erai aproape gata s-o faci. 

Îmi place. Atâta că, hmm... Nu face asta. 

— Voi ţine minte. Grayland se uită în jur: 

— Nu trebuia să mă întâlnesc cu cineva? 

— Ba da, spuse Marce. Monsieur Chenevert, puteţi să vă faceţi apariţia 
acum. 

Chenevert apăru licărind, ceea ce lui Marce i se păru o intrare foarte 
extravagantă. Văzându-l, Grayland căscă ochii de uimire. Chenevert se 
îndreptă spre Grayland și făcu o plecăciune sofisticată în faţa ei: 

— Majestate, spuse el. 

Grayland se uită lung, apoi zâmbi și făcu un lucru la care Marce nu se 
aştepta. Îi răspunse cu o plecăciune la fel de sofisticată. 

— Majestate, îi spuse ea lui Chenevert. Care fu încântat. 

— Am fost dat în vileag! exclamă el. Și atât de repede. Dragul de Lord 
Marce nu a bănuit nicio clipă. 

— El nu ştie ce ştiu eu, spuse Grayland. Chenevert se întoarse spre Marce: 

— Acum înţeleg de ce-ţi place de ea, spuse el. Și mie îmi place mult deja. 

— Hm... ce? făcu Marce spre amândoi. 

— Prietenul tău aici de față — Grayland se întoarse din nou spre Chenevert — 
îmi pare rău, nu v-am reținut numele. 


— Tomas Reynauld Chenevert. 

— Prietenul tău Tomas Reynauld Chenevert este un membru al casei regale. 
Rege? Împărat? Mare Duce? 

— Un simplu rege, Majestate. 

— O, doar atât, zise Grayland cu un aer uşor ironic. 

— Ei bine, e ceva mai modest decât titlul de „împărăteasă“. Dar aici nu se 
foloseşte titlul de „împărăteasă“, nu-i aşa? 

— Împărax. Neutru din punctul de vedere al genului. Chenevert arătă spre 
Marce: 

— Și totuşi acesta este un lord, iar tatăl lui este conte. 

— Credeţi că titlurile regale au logică? 

— Punct lovit! 

— Sunteţi rege? îl întrebă Marce pe Chenevert. 

— Ei bine, da, zise Chenevert făcând un semn cu mâna. Am fost rege. Acum 
sunt mort și puterea executivă a tronului încetează, în mod tradiţional, la 
plecarea dintre cei vii. Și pe urmă am fost detronat. Aşa că se dezbătea dacă 
sunt în continuare rege încă de pe vremea când eram în viață. Eu unul aș 
spune că sunt, pe de altă parte e de aşteptat să spun asta. 

— Sunt nişte oameni pe aici cărora le-ar plăcea foarte mult să-mi facă și mie 
același lucru, spuse Grayland. Să mă detroneze, adică. 

— Nu le-aş recomanda așa ceva, decretă Chenevert. 

— Nu ar fi o schimbare de carieră grozavă? 

— E drept că ţi se eliberează mult programul zilnic și asta este, sincer 
vorbind, extraordinar. Dar oamenii care te scot din joc vor de obicei şi să te 
omoare. Și chestia asta este supărătoare. Au existat tentative de asasinat în 
ceea ce vă priveşte? 

— Câteva. 

— Vai, dar sunteţi o începătoare în domeniu, spuse Chenevert. 

— Dacă-mi permiteţi să intervin, spuse Marce și se întoarse spre Grayland: 
Cum aţi ştiut că e rege? 

Grayland arătă spre Chenevert: 

— Fiindcă este asta.. 


— Şi ce-are asta de-a face cu faptul că e rege? 

— Aveţi și dumneavoastră ceva asemănător, îi spuse Chenevert lui Grayland. 
La fel de impresionant. La fel de costisitor. La fel de invaziv. 

Grayland încuviinţă: 

— Am ceva care se numeşte Camera Memoriei. Toţi foştii împăracşi sunt 
acolo. Sau, mă rog, toate amintirile lor. Dar dumneavoastră sunteţi diferit. Ei 
au amintiri și pot spune ce a gândit sau ce a simţit împăraxul într-un anume 
moment, dar nu au emoţii. Dar dumneavoastră păreţi a fi o versiune integrală. 

— Da, sunt. Sau, cel puţin, așa mi se pare mie. Familia mea a îmbunătăţit 
acest soft de-a lungul timpului. Poate că dumneavoastră rulați o versiune 
foarte timpurie a softului. 

— Am crezut mereu că softul a fost creat la ordinul Rachelei. 

Primul nostru împărax. 

Chenevert negă, dând din cap: 

— Dacă e similar celui pe care îl aveam noi, este mult mai vechi. 

Îşi are originea pe Terra. 

Poporul dumneavoastră și poporul meu l-au primit chiar înainte de Ruptură. 

— Înainte de ce? întrebă Marce. 

— Ruptură. Așa am numit noi evenimentul care ne-a izolat de Terra şi de 
rețeaua sistemelor ei de curenţi de Flux și de dumneavoastră. De ce? 
Dumneavoastră cum îi spuneţi? întrebă uitându-se către Marce și Grayland 
care se holbau la el pierduţi. 

— Noi nu-i zicem în niciun fel, răspuse Marce. Știm că am pierdut contactul 
cu Terra acum o mie cinci sute de ani, dar nu știam că aveau propria reţea de 
curenţi de Flux. 

— Sau că exista un alt grup de sisteme complet separat, cu propriul set de 
curenţi de Flux, spuse Grayland. 

Chenevert îi privi pe amândoi şi un zâmbet îi răsări pe faţă: 

— Ce interesant, spuse el. Deci aţi trecut printr-un veritabil ev întunecat. Și 
atunci aţi uitat totul. Despre Ruptură. Și despre noi. Și despre Terra şi 
sistemele ei. 

— Știaţi de noi? întrebă Marce. 


— Sigur că da, spuse Chenevert. Așa am ajuns în spaţiul dumneavoastră de 
la bun început. Tehnic vorbind, faptul că mă aflu aici reprezintă o încălcare a 
tratatului, dar, de vreme ce alternativa de acasă era să fiu spânzurat, am fost 
dispus să-mi asum riscul. Și presupun că din moment ce nu vă amintiţi că ați 
avut un tratat cu noi și cu Terra, atunci nu ar trebui să mă îngrijoreze faptul că 
l-am încălcat. 

— Avem un tratat cu dumneavoastră. 

— Da. Ei bine, nu cu mine în mod special, evident. Ci cu Adunarea Generală 
din care făcea parte şi planeta mea, Ponthieu. Douăzeci de sisteme în total. Şi 
pe urmă, Imperiul Terrei cu alte cincisprezece sisteme. Gruparea 
dumneavoastră de sisteme, pe care acum o numiţi Interdependenţă, se numea 
„Sistemele Libere“. Aveaţi mai multe sisteme, dar mai puţini oameni decât 
existau în Adunarea Generală sau pe Terra, fiindcă majoritatea sistemelor 
noastre aveau planete locuibile şi ale voastre, în cea mai mare parte... nu. 

Marce şi Grayland se uitară stupefiaţi unul la celălalt. 

— Chiar nu știți, nu-i aşa? spuse Chenevert. 

— Pentru mine e un lucru complet nou, spuse Grayland, iar Marce încuviinţă 
şi el. 

— E ironic, ştiţi? spuse Chenevert. Sau, de fapt, nu ştiţi. 

— Ce este ironic? 

— Tocmai Sistemele Libere au fost cele care au susținut tratatul care a 
scindat sistemele în trei zone. Şi care au creat apoi Ruptura când nu s-au mai 
mulțumit cu cât erau de izolate. 

— Au creat Ruptura? întrebă Marce. Noi am inițiat o prăbuşire a curentului 
de Flux? 

— Exact. Sau mai degrabă strămoşii dumneavoastră. 

— Dar nu este posibil din punct de vedere fizic. 

— Spuneţi asta, totuşi s-a întâmplat. 

— Ştiţi cum se face aşa ceva? îl întrebă Grayland pe Chenevert. 

— Eu, unul, nu. Savanţii din Ponthieu și din Adunarea Generală? Nici ei, din 
câte știam acum trei sute de ani. Era ceva ce ştiaţi doar dumneavoastră şi nu 
aţi împărtășit cu ceilalți probabil fiindcă n-aţi dorit: aţi vrut, pur şi simplu, să 


vă izolaţi total de noi. Și acum se pare că aţi pierdut și dumneavoastră aceste 
cunoștințe. Nu pot spune că mi se pare un lucru rău, Lord Marce, Majestate. 

— Puteţi dovedi acest lucru? întrebă Marce. Povestea asta despre care 
vorbiţi? 

— Se află în manualele noastre de istorie. 

— Și le-aţi luat cu dumneavoastră? întrebă Grayland. Chenevert zâmbi: 

— Majestate, când am plecat de pe Ponthieu, am plecat pentru totdeauna. Vă 
asigur că am luat totul. 


CAPITOLUL 21 


— Ce ştii despre Sistemele Libere? o întrebă Cardenia pe Rachela I, în 
Camera Memoriei. 

— Au fost unele dintre precursoarele Interdependenţei, spuse Rachela I. 
Deși, când am format Interdependenţa, nimeni nu le mai numea astfel. 

— De ce nu? 

— Alianţa aceea slab închegată se dezmembrase cu multe sute de ani înainte. 

— De ce anume? 

— Din aceleași motive care au dus la dezmembrarea multor alianţe — interese 
divergente, lipsa entuziasmului economic, conducători stupizi sau corupți şi 
simpla neglijenţă, sau o combinaţie a acestor factori. 

— Sunt împăraxul Interdependenţei, spuse Cardenia. Mama mea a fost 
istoric. Cum se face că nu știu nimic despre Sistemele Libere? 

— Ştiai despre ele, dar nu ai fost conștientă de acea denumire anume. 
Pedagogia se modifică în timp. E posibil ca în vremea și în locul în care ai 
crescut să nu fi fost considerat un lucru important. 

— Mi se pare că eviţi răspunsul, spuse Cardenia. 

— Sunt conştientă că mi te adresezi cu oarecare ostilitate în glas, spuse 
Rachela I. Dar nu încerc deloc să evit răspunsul. Adu-ţi aminte că nu am un 
ego care să poată fi rănit și nici nu trebuie să justific acțiunile mele sau pe ale 
altora. Dacă ţi se pare că evit răspunsul, e posibil să fi pus întrebările într-o 
manieră care, în starea emoţională pe care o ai acum, să te facă să crezi că 
evit răspunsul. 

— Vrei să spui că problema e la mine, nu la tine, spuse Cardenia. 

— În principiu. 

— Ştii, am văzut azi o simulare computerizată a unui om care putea să fie 


evazivă, dacă dorea. 

— În regulă, spuse Rachela I. Eu însă nu pot. 

Cardenia trase aer în piept și încercă să se calmeze, fiindcă, la naiba, 
Rachela avea dreptate; era ușor ostilă în acel moment şi din acest motiv 
punea greșit întrebările. După un minut, timp în care imaginea Rachelei 
rămase în tăcere așteptând, așa cum face orice simulare computerizată, 
încercă din nou: 

— Ştii să fi existat vreo încercare pe vremea ta de a opri predarea istoriei 
legate de perioada în care existaseră Sistemele Libere? 

— Nu. N-a fost preocuparea mea şi nici a contemporanilor mei. 

— Ai încercat vreodată să cenzurezi sau să modifici în vreun fel istoria? 

— După ce am devenit împărax, propagandiştii mei s-au ocupat să vândă 
povestea creării Interdependenţei, dorindu-ne ca aceasta să reziste în timp, în 
special, așa cum am vorbit mai înainte, partea legată de profeţii. Până la 
moartea mea, viziunea noastră despre acest lucru, sau o variantă foarte 
asemănătoare, devenise versiunea general acceptată a cursului evenimentelor. 
Sigur, existau versiuni alternative, dar acelea tindeau să fie mai puţin 
cunoscute şi autorii lor nu predau la cele mai bune școli. Mai mult, creaserăm 
legile blasfemiei pe care le foloseam rareori, dar care avuseseră efectul pe 
care îl intenționasem, și anume de a întări și mai mult povestea oficială. 

— Dar nu te-ai ocupat în mod activ să schimbi sau să modifici istoria 
corespunzătoare perioadei de timp dinainte de formarea Interdependenţei? 

— Nu, doar de cea imediat anterioară Interdependenţei — adică în perioada în 
care încercam s-o creăm. 

— Ai auzit vreodată de Adunarea Generală? 

— Asta e o întrebare imprecisă. Adunarea Generală ar putea fi o groază de 
chestii. 

Cardenia își mușcă obrazul ca să nu se răstească la Rachela I, care nu avea 
să se sinchisească de asta, ceea ce o înfuria pe Cardenia și mai mult. 

— Cunoşti o entitate politică cu numele de Adunarea Generală, ce cuprindea 
state din sistemele stelare care nu fac şi nici nu au făcut vreodată parte din 
ceea ce numim azi Interdependenţă? întrebă ea, foarte la obiect. 


— Nu. 

— Ai auzit despre Tratatul Tripartiţiei? întrebă Cardenia folosind denumirea 
specifică a tratatului pe care o folosise Chenevert. 

— Nu. 

— Ai auzit vreodată despre un eveniment numit Ruptura, în urma căruia 
Sistemele Libere au fost izolate de restul statelor locuite de oameni? 

— Nu. 

— Cum a ajuns Terra să devină inaccesibilă sistemelor din Interdependenţă? 

— A avut loc o prăbușire a curenților de Flux spre și dinspre Terra. 

— Cum a avut loc prăbușirea? 

— A fost un eveniment natural, spuse Rachela I. 

— Mă minţi în momentul acesta? 

— Nu te mint cu în mod intenţionat. E posibil să-ţi dau informaţii despre 
care crezi sau ştii că sunt greșite, dar dacă așa stau lucrurile, situaţia se 
datorează faptului că informaţiile care stau la baza experienţei mele personale 
s-au dovedit incorecte, nu fiindcă încerc să ascund ceva. 

— Te-ai întrebat vreodată dacă mai există alte sisteme locuite de oameni în 
spaţiu? În plus faţă de Terra? 

— În mod ocazional şi superficial, da. Având în vedere lucrurile pe care le 
ştiam despre curenții de Flux atunci când eram în viață, mi se părea posibil ca 
noi curenţi să se deschidă și oamenii de pe Terra să-i folosească. Intriga unuia 
dintre cele mai populare spectacole de divertisment din timpul domniei mele 
se baza tocmai pe această posibilitate. Se numea „Vrăjitorul din Oz“. Dar nu 
a fost niciodată ceva care să mă preocupe în mod deosebit. Eram destul de 
ocupați în perioada aceea. 

Cardenia se gândi o clipă. 

— Eşti persoana care a trăit în timpul cel mai îndepărtat din Camera 
Memoriei? Vreau să spun, mai există amintiri și gânduri ale altcuiva, pe lângă 
împăracşi? 

— Nu, spuse Rachela I. Camera Memoriei a fost creată special pentru 
împăracşi. Tehnologia pe care se bazează nu poate fi folosită decât de un 
împărax. Și nu e vorba doar de această formă specifică de implementare, ci 


de orice tehnologie care, pusă în practică, copiază intenţia sau efectul 
Camerei. 

— Dar tehnologia a existat înainte ca tu s-o folosești. 

— Da. Este o tehnologie foarte veche, care-și are originea pe Terra. 
Încercam să creez o tehnologie în acest scop, iar unul dintre cercetătorii care 
verificau diferitele arhive a descoperit-o. Nu a mai fost folosită, din câte ştiu, 
fiindcă implementarea ei e foarte costisitoare pentru oricine care nu este 
statul însuși sau care nu are acces la bogăţia unui stat. 

— Cât costă funcţionarea acestei încăperi? întrebă Cardenia. 

— În acest moment, foarte puţin, fiindcă cele mai mari costuri au fost în 
trecut. Energia și infrastructura dedicate ei sunt parte din costurile implicite 
ale habitatului Xi'an în ansamblu, care există special pentru dorinţele 
împăracşilor. Când există costuri neobişnuite de mentenanţă sau actualizare, 
trezoreria imperială creează, pur şi simplu, suma necesară, crescând rezerva 
monetară. 

— Asta nu poate fi legal. 

— Este legal pentru că eu am făcut să fie astfel, spuse Rachela I. Și într-un 
sens mai larg, guvernele tipăresc bani pentru scopurile lor specifice. Acesta 
este unul dintre ele. 

— Prin urmare, nu mai sunt alte exemple de folosire a acestei tehnologii, 
înainte de existența acestei încăperi. 

— Nu, niciunul despre care să am cunoștință. 

— Nu te-a deranjat faptul că atât de mult din trecutul nostru este necunoscut? 
întrebă Cardenia. 

— Nu este necunoscut, spuse Rachela. Dar este posibil ca porțiuni mari din 
trecut să fi fost uitate. 

— Cum a fost posibil? Am fost o civilizație cu tehnologie înaltă, de călători 
spaţiali, încă de la începuturi. Interdependenţa nu a fost ca Terra, unde 
oamenii au fost nevoiţi să inventeze focul, și roţile, şi rachetele. 

— Toate acelea sunt tehnologii, spuse Rachela I. Istoria nu este tehnologie. 

— Şi spui asta în Camera Memoriei, zise Cardenia uluită. 

— Camera Memoriei nu reprezintă memoria noastră, spuse Rachela. Este o 


formă de conservare a memoriei. O bibliotecă nu este un cumul de informaţii, 
este o modalitate de conservare a informaţiilor. Întotdeauna, înainte ca 
memoria sau informaţiile să poată fi stocate, cineva trebuie să decidă ce 
anume trebuie stocat. Cineva trebuie să aleagă. Cineva trebuie să se 
îngrijească de ceea ce rămâne. 

— De gândurile tale nu s-a îngrijit nimeni aici, remarcă Cardenia. Fiecare 
amintire şi gând şi emoție pe care ai avut-o și pe care le-au avut succesorii tăi 
se află aici. Așa funcţionează. 

— Da, spuse Rachela I. Toate amintirile, gândurile și emoţiile a numai 
optzeci şi șapte de oameni până acum, de-a lungul a o mie de ani, perioadă în 
care au trăit nenumărate miliarde de oameni, fiecare cu amintirile și cu 
gândurile și emoţiile lor care nu mai există nicăieri. S-au dus. Noi suntem 
aici. Asta înseamnă că au fost îngrijite. 

— Prin urmare cineva s-a îngrijit să elimine o întreagă porţiune din istoria 
noastră. 

— Nu trebuie să fi fost un act premeditat sau rău intenționat. Așa cum am 
spus mai înainte referitor la predare, diferitele ere au priorităţi diferite. 
Selectează și aleg, şi unele lucruri sunt date la o parte. Iar după ce se întâmplă 
asta, cine vine pe urmă poate să nu știe cum să le mai găsească din nou. 

— Sau poate cineva a făcut asta intenţionat. 

— Da, spuse Rachela. Deşi ascunderea trecutului nu funcţionează niciodată 
atât de bine ca neglijarea lui. 

— Ce vrei să spui? 

— Atunci când se ascund lucruri, sunt mereu oameni care obiectează și care 
vor face tot ce le stă în putință să păstreze și să stocheze ceea ce se ascunde 
pentru a fi găsit de alţii mai târziu, fie intenţionat, fie din întâmplare. De 
aceea, nu am încercat niciodată să ascund versiunile alternative de istorie. 
Asta le face întotdeauna mult mai atrăgătoare pentru istoricii din viitor. În 
schimb, le-am înăbușit sub straturile de istorie oficială. 

— De ce să ascunzi, când poţi să copleşeşti, spuse în glumă Cardenia. 

— La mine a funcționat, spuse Rachela I. 

Cardenia încuviinţă auzind asta şi-i dădu Rachelei I permisiunea să se 


retragă, iar aceasta pâlpâi și dispăru. 

Rămase acolo în cameră, care era simplă și fără mobilier ca întotdeauna, şi 
încercă să se gândească de unde și cum ar putea să obțină adevărata istorie a 
timpului dinainte de Interdependenţă. Aceea despre perioada în care 
„Sistemele Libere“, prin aparenta lor prostie şi încăpățânare, şi-au condamnat 
urmașii la prăbușirea liberă în haos. Cardenia trebui să recunoască faptul că 
dacă acei oameni ar fi fost precursorii ei imediaţi, poate că şi ea ar fi dorit să 
le îngroape istoria. 

Însă trebuia să afle. Nu fiindcă nu-l credea pe Chenevert, cu titulatura lui 
regală de Regele Tomas al XII-lea de Ponthieu, sau informaţiile pe care i le 
oferise acesta. Nu avea absolut niciun motiv anume să mintă: nici pe ea, nici 
pe Marce. Dar afirmaţiile ieşite din comun trebuie să se bazeze pe dovezi 
ieşite din comun, iar ceea ce susținea Chenevert era lucrul cel mai ieșit din 
comun pe care-l auzise vreodată Cardenia. Trebuia susţinut cu dovezi. 

Dar cum să procedeze? Biblioteca Imperială de la Hubfall era cea mai mare 
bibliotecă din Interdependenţă, cu cinci sute de milioane de volume de lucrări 
tipărite și în format digital care datau din zilele Rachelei. Biblioteca Imperială 
din Xian — practic biblioteca personală a Cardeniei, în calitate de împărax, 
deşi deschisă vizitatorilor şi cercetătorilor — conţinea douăzeci de milioane de 
volume, care tratau în mod special vieţile şi administraţiile împăracşilor. 
Încercarea de a trece chiar şi prin volumele Bibliotecii cu numărul cel mai 
mic de lucrări dintre cele două, chiar și prin volumele domeniului de studiu 
corespunzător, semnificativ mai reduse numeric, i-ar fi luat Cardeniei mult 
mai mult timp decât avea la dispoziţie şi ar fi necesitat probabil mai mult 
timp decât avea Interdependenţa înainte ca totul să se prăbușească. Și apoi, 
mai erau practic miliardele de alte cărți și documente și teze care se aflau pe 
alte sisteme ale Interdependenţei. 

De ce să ascunzi, când poţi să copleșești, se gândi Cardenia. Se gândi la 
cine ar putea încerca să găsească istoria care fusese ascunsă. Pe urmă, un alt 
gând îi veni în minte. 

Bine, dar sunt în Camera Memoriei. 

— Jiyi, spuse Cardenia, chemând avatarul implicit al Camerei Memoriei, o 


ființă fără vârstă sau sex. 

Jiyi apăru şi rămase în picioare în faţa Cardeniei, așteptând. 

— Această încăpere păstrează amintiri și gânduri ale tuturor împăracșilor 
dinainte, spuse Cardenia. 

— Corect, spuse Jiyi. 

— Ce mai conţine? 

— M-ar ajuta dacă aţi fi mai explicită. 

— Ce ai despre Ruptură? 

— Vă referiţi la celebrul grup muzical din secolul al treilea, la filmul din 877 
sau la evenimentul istoric din perioada pre-Interdependenţei în care Sistemele 
Libere au tăiat legăturile lor cu Terra şi cu Adunarea Generală? întrebă Jiyi. 


— Prin urmare, este adevărat, îi spuse Marce Cardeniei, în noaptea aceea în 
pat. 

— Nu numai că e adevărat, dar a fost și ascuns, zise Cardenia. Jiyi a spus că 
în timpul celor cincizeci de ani de după Ruptură, strategia convenită a fost 
aceea de a prezenta acest eveniment ca fiind provocat de un fenomen natural, 
şi nu de Sistemele Libere. Nimeni nu dorea să-și asume responsabilitatea. 

— Fiindcă fusese vorba de utilizarea greşită a tehnologiei? 

— Fiindcă Sistemele Libere erau la limita supravieţuirii. Erau tot atât de 
dependente din punct de vedere economic de alte sisteme din Adunarea 
Generală și confederaţia Terrei cât suntem noi acum unii de alţii. Jiyi spune 
că mulți oameni au atras atenţia asupra acestui lucru atunci, dar voinţa 
politică era de a întoarce spatele celorlalte două uniuni. După ce au sfârşit cu 
felicitatul reciproc, au avut loc rebeliuni pentru hrană și pentru resurse. Au 
murit sute de mii de oameni, iar Sistemele Libere au ajuns să se jefuiască 
reciproc, înainte ca totul să revină la calm. 

— Și-au dat seama de absurditatea comportamentului lor. 

— Nu. Vechea gardă a murit şi următoarea generaţie a hotărât să nu mai 
vorbească niciodată despre asta. Și a funcţionat, în cea mai mare parte. 

— Atunci cum a aflat Jiyi? 

— N-o să-ţi placă răspunsul la întrebarea asta, spuse Cardenia. 


— Tocmai am aflat azi că Jiyi există și trăieşte într-o încăpere secretă unde 
stai de vorbă cu înaintași morţi de sute de ani, așa că nu-mi pot imagina ceva 
care să mă tulbure și mai mult. 

— Jiyi trece prin informaţiile oamenilor. 

— Ei bine, ai dreptate, nu-mi place asta absolut deloc, spuse Marce. Şi cum 
naiba funcţionează, la urma urmei? 

— Jiyi are o mie de ani și misiunea lui este să-și amintească lucruri. În tot 
acest timp, a găsit modalităţi de a-și trimite agenţii să acceseze fiecare reţea 
de date din toată Interdependenţa și să descopere fiecare colțişor în care 
oamenii își stochează informaţiile sau spre care se îndreaptă ca să le acceseze. 
Dar nu toate informaţiile. Doar informaţiile pe care oamenii încearcă în mod 
activ să le ascundă. Trimite mici programe și acestea găsesc informaţiile şi i 
le aduc lui Jiyi. Care după aceea le păstrează în taină. Pentru totdeauna. 

— De ce numai informaţiile secrete? 

— Fiindcă informaţiile care nu sunt secrete sunt deja accesibile. Programarea 
lui Jiyi nu a inclus necesitatea recuperării lor. Culege doar informațiile 
ascunse. Rachela a fost cea care l-a programat aşa. Sau a cerut să fie 
programat în acest fel, fiindcă nu cred că era programatoare. Am întrebat-o 
despre acest lucru azi. A spus că „Atunci când se ascund lucruri, sunt mereu 
oameni care obiectează“. Presupun că ea a fost prima dintre aceştia. 

— De ce nu ţi-a spus, pur și simplu, că Jiyi a făcut asta timp de o mie de ani? 

— Fiindcă nu e o persoană. E un program și răspunde doar la ce o întrebi. Nu 
am întrebat-o dacă Jiyi deţine informaţiile. 

— Mi se pare evaziv. 

— Şi mie mi se pare la fel. 

— Deci Jiyi ştie tot. 

— Nu. Jiyi ştie tot ce s-a ascuns. Dacă nu s-a ascuns, Jiyi nu a înregistrat 
fiindcă Jiyi nu are nevoie s-o facă. Poate accesa pur și simplu informaţiile, la 
fel ca tine şi ca mine. Dar dacă sunt ascunse, ele pot dispărea. Și Jiyi nu vrea 
asta. Nu înseamnă că Jiyi ştie instantaneu tot ce a fost ascuns. Nu e magie. El 
se află aici şi agenţii lui sunt peste tot şi durează un timp să se întoarcă. Dar 
Jiyi este răbdător, are mai multă răbdare decât orice altceva din univers. Mai 


devreme sau mai târziu, găsește ceea ce-și propune să găsească. Poate dura 
decenii întregi sau mai mult. Dar până la urmă găsește. 

— Am atâtea întrebări despre asta, spuse Marce. Și niciuna nu e bună. 

— Nici mie nu-mi place, recunoscu Cardenia. Și totuşi fără el nu am cum să 
aflu adevărul despre trecutul nostru. 

— Nu este chiar total adevărat. Informaţiile au existat undeva. 

Jiyi le-a găsit. Și tu ai fi putut să le găseşti până la urmă. 

Cardenia negă dând din cap: 

— Informaţiile au existat undeva odată, demult. Cine știe dacă mai sunt tot 
acolo, şi nu doar în posesia lui Jiyi? 

— Cardenia, e înfricoşător. 

— Aşa este, şi partea ciudată e că, din câte pot să-mi dau seama, niciunul 
dintre ceilalți împăracși cu excepţia Rachelei nu a știut absolut deloc cu ce se 
ocupa Jiyi. L-au folosit doar ca să discute cu ceilalți împăracși. 

— Cum ai făcut și tu, până azi, remarcă Marce. Fiindcă asta ţi s-a spus că 
face Camera Memoriei. Şi pe urmă, se cheamă Camera Memoriei, și nu 
Camera Informaţiilor Ascunse. 

— Aş fi curioasă să ştiu cât de diferite ar fi fost lucrurile dacă ceilalți 
împăracși ar fi ştiut. 

— Ar fi fost îngrozitor, spuse Marce. E o formă de cunoaștere absolută, asta 
pe lângă puterea absolută de care deja dispui. 

— Nu dispun de putere absolută, protestă Cardenia. 

— Sigur că nu, spuse Marce. Din cauza asta nu este nimeni îngrijorat că 
vorbeşti despre viziuni mistice legate de viitorul Interdependenţei sau 
preocupat că vei declara legea marţială când te vei adresa parlamentului, 
lucruri pe care le poţi face exact atunci când doreşti, ca orice persoană 
normală care nu are la dispoziţie puterea absolută. 

— Nu mă simt de parcă aş avea puterea absolută, se corectă Cardenia. 

— Măcar promite-mi că nu le vei spune niciodată copiilor tăi că Jiyi poate 
face asta, spuse Marce. Aproape că te-ai măritat cu un Nohamapetan. Mă 
îngrozesc când mă gândesc ce s-ar fi putut întâmpla dacă unul dintre ei ar fi 
aflat ce poate face Jiyi. 


— Mai am vești niște veşti proaste pentru tine. 

— Of, Doamne, nu! 

Cardenia arătă spre zona din spatele gâtului ei: 

— Am o reţea în corp și în creier, spuse ea. Fiecare lucru pe care-l gândesc, 
îl spun şi îl fac este înregistrat. Și atunci când voi muri, toate acestea vor fi 
păstrate în Camera Memoriei. Așa că, și dacă nu le spun nimic copiilor mei, 
nu înseamnă că nu vor afla de la mine. Doar că după ce voi muri. 

— Trebuie să fie traumatizant pentru tine, spuse Marce, după ce se gândi la 
asta o clipă. 

Cardenia ridică din cap şi se cuibări la pieptul lui Marce. 

— Puțin. Dar sunt şi avantaje. Nu am petrecut prea mult timp cu tatăl meu în 
copilărie. L-am iubit și m-a iubit, dar nu ne cunoşteam unul pe celălalt. Şi 
acum pot vorbi în fiecare zi cu el în Camera Memoriei, dacă vreau. E ca și 
cum l-a fi recuperat. Şi asta e o binecuvântare. 

— Așa este, încuviință Marce. 

— Dacă-ţi place de părintele tău, vreau să zic, spuse Cardenia. Nu mi-l 
imaginez pe tata vorbind prea des cu propria lui mamă. S-a purtat îngrozitor 
cu el și cu tot restul universului, din câte-am auzit. 

— Ai vorbit vreodată cu ea? 

— Am chemat-o odată ca să-i pun o întrebare anume despre o politică 
stabilită de ea. După ce am vorbit cinci minute, am hotărât că probabil nu mai 
trebuia să vorbesc niciodată cu ea. 

Rămaseră amândoi tăcuţi pentru un moment. 

— Deci... acum înregistrezi? întrebă Marce. 

— Înregistrez mereu, murmură Cardenia. 

— Deci... hm... 

— Nu, nu ne-a înregistrat în timp ce făceam dragoste. Adică a înregistrat, se 
corectă Cardenia văzând cum chipul lui Marce e cuprins de o spaimă uşoară. 
Dar nu înregistrează în felul acela. Înregistrează ce am simţit în legătură cu 
asta, cu tine şi cu acest momeni. 

— Şi ce va spune despre asta fantoma ta digitală celor care-l vor întreba? 

— Că toate cele de mai sus sunt grozave, de fapt. 


— Numai, ştii... Nu intra în detalii. 

— Ar putea fi şi copilul tău, spuse Cardenia fără să-i vină să creadă ceea ce 
tocmai spusese, dar era prea târziu, la naiba, aşa că trebuia acum să se 
descurce cumva. 

— Nu poți să te măriţi cu mine, spuse c-un aer glumeţ Marce. Sunt muuuuult 
sub tine. Abia dacă sunt un lord. Am devenit lord în baza unui artificiu 
administrativ. 

Cardenia îl plesni uşor peste piept, prefăcându-se revoltată: 

— Nu ne poţi spune ce putem face, Lord Marce! Noi suntem împăraxul! Și 
avem puterea absolută! Ne vom mărita cu tine dacă așa ne dorim. 

— Da, Majestate, spuse Marce. Îmi cer umil scuze. Raportez: Gata de 
căsătorie, Majestate. 

— Nu încă. Eşti încă în perioada de probă. 

— Poţi să mă probezi cât vrei. Dar nu mai folosi pluralul regal „noi“. E un 
pic prea pervers pentru mine. 

Cardenia râse şi se urcă peste Marce și începu să-l sărute și nu peste mult 
timp se pierdu în tot ceea ce urmă, cu excepția unei anumite părți practice din 
mintea ei care spunea: Știi, acum chiar ai putere absolută și cunoaștere 
absolută. Poate c-ar fi momentul să le pui la treabă. 

Bine, da, mă voi gândi la asta, spuse Cardenia. Dar taci, acum. Sunt 
ocupată. 

Și mintea Cardeniei tăcu. 

Dar o trezi peste câteva ore şi începu să-i vorbească din nou. Ascultă și, 
după o vreme, îi netezi părul lui Marce ca să-l trezească: 

— Cred că sunt gata. 

— Ah, bine, spuse Marce somnoros. Gata pentru ce? 

— Să mutăm munţii din loc, spuse ea. Mă ajuţi? 

— Da, spuse Marce. Dar chiar trebuie s-o facem acum? Aș vrea să mai 
dorm. 

Cardenia îl lăsă să mai doarmă și pe urmă cobori din pat, se duse la Camera 
Memoriei și intră înăuntru. 


CAPITOLUL 22 


Şi aşa, pur şi simplu, n-a mai rămas timp nici pentru oameni, nici pentru 
planurile lor. 

Arhiepiscopul Gunda Korbijn şedea într-o curte mică din Complexul 
Catedralei din Xi'an savurându-și ceaiul de dimineaţă, când sosi înștiințarea 
că împăraxul se va adresa parlamentului în după-amiaza aceea la ora 18. 
Korbijn citi înştiinţarea, încuviinţă, își termină ceaiul și apoi îi ceru lui Ubes 
Ici s-o sune pe Tinda Louentintu, ṣefa de personal a Contesei Nohamapetan, 
şi apoi să-i facă legătura. 

Tinda Louentintu răspunse la telefon, vorbi puţin cu Arhiepiscopul Korbijn, 
nu mai mult de câteva cuvinte, și apoi, după un schimb de politeţuri, închise 
telefonul şi o sună pe Contesa Nohamapetan, izolată pe Vina. Vocea lui 
Louentintu era triumfătoare. 

Pe Vina, Contesa Nohamapetan își exprimă și ea bucuria și-o instrui pe cine 
să contacteze și în ce ordine. Unii dintre acei oameni aveau la rândul lor 
oameni de contactat, prin urmare aceştia aveau să fie primii sunați, urmaţi de 
alți oameni importanţi, urmaţi de alţii care, deși nu erau tot atât de importanți, 
aveau să ofere siguranță prin numărul lor și prin faptul că asigurau cvorumul. 
După ce toate acestea fură îndeplinite, contesa îl contactă pe Jasin Wu. 

Jasin Wu aflase deja despre discursul din parlament și era gata să-și înceapă 
propria rundă de mesaje și telefoane cifrate când fu sunat de contesă, care 
tinu să-i reamintească toate lucrurile pe care le știa deja, de parc-ar fi fost 
lacheul ei şi nu ditamai directorul administrativ al celei mai mari și mai 
importante case din Interdependenţă, Mulţumesc frumos. Dar Jasin îşi reţinu 
iritarea fiindcă înţelegea valoarea alianțelor și al planificării pe termen lung. 
După ce se încheie convorbirea, continuă cu propria sa listă care-l includea 


Amiralul Emblad al Marinei Imperiale și apoi îl puse pe asistentul lui să-l 
sune pe asistentul lui Deran Wu și-și invită vărul să vină la biroul său pentru 
o discuţie. 

Deran Wu, care între timp aflase şi el despre înştiinţare, se duse în biroul 
vărului său la invitaţia acestuia şi, după ce asistenții fură trimiși afară şi uşa 
fu închisă, cei doi trecură în revistă propriile lor seturi de planuri şi de 
contacte, care erau diferite, dar înrudite cu planurile și contactele pe care le 
avea Contesa Nohamapetan. Deşi Casa de Wu era într-o alianţă bazată pe 
interes cu Casa de Nohamapetan, era esenţial să se afirme limpede, cu calm, 
dar în mod irevocabil, că aceasta nu era o alianţă între egali, deoarece Casa de 
Wu, atât în rolul ei de casă nobilă, cât şi în cel de versiune-în-curând- 
remodelată a casei imperiale, a fost și va fi mereu partenerul cel mai 
important. 

După ce ieşi din biroul vărului său, Deran Wu dădu și el curs propriei serii 
de telefoane şi mesaje contactelor sale conform discuţiei, îi comunică 
asistentului că avea o şedinţă urgentă în cealaltă parte a orașului, așadar să-i 
reprogrameze întâlnirile din restul zilei, și apoi, coborând cu liftul spre 
mașina sa, îi trimise un mesaj cifrat lui Nadashe Nohamapetan, confirmându-i 
faptul că mergea înainte cu planul lor și apoi, odată rezolvat acest punct, 
exprimându-și în ceea ce el considera că e un stil amuzant, dar și sexy propria 
anticipare entuziastă a modului în care aveau să sărbătorească succesul lor 
iminent. Apoi se îndreptă spre întâlnirea cu o persoană care nu știa că urma să 
se întâlnească cu el. 

Nadashe Nohamapetan citi cel de-al doilea mesaj de la Deran Wu cu un 
dezgust temperat, apoi şi-l scoase pentru moment din minte pe cel mai puţin 
important văr Wu, fiindcă avea câteva lucruri urgente care o nelinişteau — și 
anume, transferul a aproape o sută de milioane de mărci din conturile ei 
secrete într-un seif de date sigur şi compact pe care-l avea pe Vina. Nadashe 
avusese un ușor atac de panică când două dintre conturile ei secrete mai mici 
fuseseră blocate şi puse sub sechestru şi hotărâse că acum era momentul 
perfect să treacă la lichidităţi. 

O sută de milioane de mărci nu reprezenta mare lucru în comparaţie cu 


partea ei de acţiuni din corporaţia Casei de Nohamapetan, dar, fiindcă 
temporar şi absolut inconvenabil se ştia că e moartă, capacitatea ei de a-și 
accesa conturile legitime fusese grav compromisă. Mama lui Nadashe ar fi 
trebuit să repatrieze acele acţiuni spre întreprinderile ei proprii, dar nu făcuse 
încă acest lucru şi în acest moment o sută de milioane de mărci în lichidităţi 
era mai mult decât nimic. 

Sigur, în primul rând, dacă totul mergea conform planului, Nadashe avea să 
învie repede. Dar o mare parte din asta depindea de Deran și de aceea 
Nadashe tolera deocamdată mesajele penibile de la el. Cealaltă parte 
depindea de o cu totul altă persoană: de Amiralul Emblad din Marina 
Imperială. Nadashe hotărî că venise momentul să-l contacteze. 

Amiralul Lonsen Emblad fu şocat să primească mesaje de la o femeie care 
murise. Dar după ce identitatea ei fu verificată și Emblad se convinse că nu 
era o farsoare sau un agent de la Informaţiile Marinei sau al Ministerului 
Investigațiilor, purtă cu Nadashe o discuţie lungă și fructuoasă, în care fură 
trecute în revistă promisiunile făcute, plățile primite şi planurile deja puse în 
lucru de mult timp şi aşteptările lui Nadashe ca acele planuri să fie 
continuate. Când Nadashe închise telefonul, Emblad medită asupra mesajelor 
primite de la cea venită dintre morţi și asupra casei pe care ar fi vrut să 
parieze: Casa de Wu sau Casa de Nohamapetan. Avea la dispoziţie câteva ore 
în care să se hotărască. Amiralul Emblad decise să se mai gândească la clubul 
ofiţerilor, la un pahar. 

Kiva Lagos, care fusese cea care blocase conturile mai puțin importante ale 
lui Nadashe, doar ca să vadă ce avea să facă persoana care retrăgea bani de 
acolo, fu anunţată în legătură cu discursul din parlament în timp ce o vizita pe 
Senia Fundapellonan, care sărbătorea scoaterea nenorocitului de tub de 
respiraţie din gât. Kiva zâmbi auzind înștiințarea fiindcă știa că din acel 
moment, planurile fuseseră puse în mişcare și avea să fie o încântare totală să 
urmărească cum aveau să se petreacă lucrurile. 

Între timp, o puse pe Fundapellonan la curent cu evenimentele zilei, fiindcă 
în ultimul timp dragostea lui Fundapellonan pentru Nohamapetani pălise și 
aveau s-o bucure veştile despre problemele lor și fiindcă Kivei îi făcea pur şi 


simplu plăcere să vorbească cu ea. Kiva se gândise că ar putea începe să se 
ataşeze prea mult de Fundapellonan, ceea ce, pe de o parte era o „chestie 
foarte străină de Kiva“, dar pe de alta, cui naiba îi păsa că era o „chestie 
foarte străină de Kiva“, atâta timp cât nu era un nenorocit de personaj fictiv 
menit să facă orice i-ar fi dictat un nenorocit de scârța-scârţa pe hârtie. 

Fundapellonan îi zâmbi Kivei, fiindcă şi ea o cam plăcea. 

Marce Claremont nu trebuia să fie informat despre discursul din parlament 
fiindcă fusese prezent când se luase acea decizie, fapt care continua să-l 
uluiască şi să-l uimească. Nu atât faptul că fusese prezent la luarea deciziei, 
cât locul unde fusese aceasta luată — în patul împăraxului — şi ceea ce făcea el 
acolo atunci când fusese luată, și anume să zacă gol după o partidă foarte 
agreabilă de sex matinal. Marce era conștient că se îndrăgostea un pic mai 
mult de Cardenia, și nu pentru că era împăraxul (partea asta îl speria ca 
dracu”, de fapt), ci pentru că erau amândoi stângaci, dar se completau unul pe 
celălalt. 

Și deşi era fericit acum, fiind uşor îndrăgostit de Cardenia, avea şi un 
sentiment de melancolie care murmura în surdina emoțiilor lui, fiindcă știa că 
relaţia nu are viitor, nu pentru că nu erau compatibili, ci fiindcă ea era 
împăraxul, şi el chiar era mult sub rangul ei. Împăracşii nu se căsătoreau din 
dragoste și nu se căsătoreau cu oameni care erau lorzi, ajunşi lorzi doar din 
bunăvoință. Urmau vremuri grele și Cardenia trebuia să ia niște decizii 
dificile. Marce se pregătea puţin, într-un mod aproape inconștient, pentru 
decizia dificilă pe care Cardenia avea s-o ia în ceea ce-l privea pe el. 

Până atunci totuși, făcea ce i se cerea: parcurgea datele pe care el şi 
Roynold (Hai mă, de fapt aproape numai Roynold, îi spunea o voce din 
mintea lui) le adunaseră din Dalasysla, adăugându-le la setul de date de care 
dispuneau deja şi apoi adăugându-le la acea cantitate extrem de 
impresionantă de date istorice referitoare la curenţii de Flux deţinute de 
Chenevert, care făceau trimitere la Adunarea Generală, la Terra şi chiar la 
Sistemele Libere. 'Toate informaţiile respective aveau o vechime de trei sute 
de ani până la o mie cinci sute de ani. Dar asta însemna că înţelegerea 
topografiei generale a Fluxului de către Marce se tripla și odată cu aceste 


informaţii apărea și un mod mai nou și poate mai bun de a înţelege felul în 
care se mişca Fluxul în acea parte a spaţiului. Dacă Chenevert ar fi fost mai 
mult decât o prezenţă virtuală, Marce l-ar fi îmbrățișat. 

Tomas Reynauld Chenevert, fost Tomas al XII-lea, care dacă ar fi vrut să 
fie sincer în legătură cu toate astea, ar fi putut spune că nu fusese detronat 
chiar nejustificat, ştia de discursul din parlament, dar nu era în mod special 
interesat, fiindcă nu vedea cum ar fi putut să-i afecteze interesele curente în 
vreo măsură semnificativă. În acel moment, era mai interesat de un mic agent 
software pe care-l sechestrase într-un mediu virtual sandbox10. Agentul 
software încercase să acceseze nava Auvergne şi eşuase din pricina mediului 
ei de procesare complet diferit — şi unic în partea aceea de spațiu. Chenevert 
îl prinsese, îl decompilase momentan pentru a-i înțelege codul și modalitatea 
de programare şi înţelesese că era un agent al acelei IA semiautonome pe care 
o menţionase Grayland a II-a. 

Chenevert se gândise la aproape tot ce se putea face cu agentul software şi 
decisese în acest punct că pașii mici erau cei mai buni şi trimisese programul 
acela înapoi cu o invitaţie din partea lui Chenevert pentru șeful lui, pentru o 
întâlnire. 

Jiyi, care nu primise încă invitația, știa despre discursul din parlament 
fiindcă împăraxul îşi petrecuse o perioadă semnificativă dimineaţa devreme 
discutând cu avatarurile din Camera Memoriei, mai ales cu Rachela I și 
Attavio al VI-lea, și cu Jiyi însuși despre informaţiile pe care le deținea, cele 
aflate în afara domeniului de cunoștințe ale împăracșilor înșiși. Jiyi, care nu 
avea emoţii sau sentimente proprii, dincolo de accesarea gândurilor sau 
emoţiilor înregistrate ale împăracşilor și transmiterea acestora avatarurilor ca 
să le poată descrie împăraxului curent, nu avea o părere de sine stătătoare 
despre discursul din parlament. Dacă i s-ar fi cerut asta, probabil că ar fi 
trebuit să aştepte până la moartea împăraxului curent, Grayland a II-a, şi apoi 
să fie întrebat de succesorul ei ca să se poată gândi la asta. 

Împăraxul curent, Grayland a Il-a, care nu murise încă, nu avea nevoie să 
fie informată despre discursul din parlament, fiindcă ea era cea care urma să-l 


țină şi cea care-i informase pe toţi când va avea loc. După ce trecuse 
îndeajuns de mult timp ca anunţul să fie răspândit în lume, Grayland a I-a 
ordonă încă ceva: trimiterea de invitaţii speciale la o recepţie ce preceda 
discursul şi care începea la ora 16 în sala de bal a palatului imperial. Recepţia 
avea să fie scurtă, pentru a le permite tuturor celor prezenţi, inclusiv 
împăraxului, să ajungă de la palatul imperial la parlament, care se afla la 
celălalt capăt al habitatului Xi'an. Dar, așa cum anunțau invitațiile, promitea 
să fie de neuitat. 

Fiecare invitaţie venea cu o notă tipărită din partea împăraxului care arăta 
că beneficiarului aveau să-i fie recunoscute realizările și munca depusă în 
serviciul Interdependenţei. Nu se acceptau scuzele, prezența era impusă prin 
ordin imperial și sosirile erau permise doar până la ora 16.10. 

Pe Grayland nu o îngrijora, de fapt, participarea la recepţie. 

Era sigură că toţi cei invitaţi vor veni. 


Kiva ajunsese, conform cerinţelor, la ora 16 fix, îmbrăcată într-un taior cu 
pantaloni al naibii de ridicol care era totuși cumva la modă și, prin urmare, 
acceptabil pentru un eveniment ca acesta, sau ce dracu” era el; asistentul lui 
Grayland fusese scump la vorbă, dar subliniase faptul că însăși împăraxul îi 
ceruse Kivei să fie prezentă. În regulă. Kiva avea impresia că era posibil, în 
cele din urmă, să ajungă să-şi pună părul pe bigudiuri una alteia și să se 
hlizească despre băieți. 

Acest lucru o făcu pe Kiva să-l caute pe Marce Claremont, cu care Kiva era 
aproape sigură că împăraxul și-o trăgea, şi foarte bine făcea. Kivei îi plăcuse 
Marce, care fusese un amant pe cinste, deși n-avea prea multă imaginaţie, și o 
ființă umană cumsecade dintr-un univers care nu punea mare preț pe asta. Dar 
asta probabil îl făcea să reprezinte un partener potrivit pentru împărax, care 
părea și ea în principiu o ființă cumsecade și care era şi ea probabil o amantă 
pe cinste, deşi nu foarte îndrăzneață. Nu trebuia să fie cu toţii amanți 
îndrăzneți. 

Acestea fiind spuse, Kiva nu-l văzu nicăieri în încăpere pe Marce. Aceasta 
se umpluse în schimb de membrii listei scurte ai sectorului politic și 


economic din Interdependenţă: parlamentari importanţi, şefii sau directorii 
caselor aristocrate, elita amiralilor şi generalilor, chiar şi câţiva episcopi, 
inclusiv Arhiepiscopul Korbijn. Toată lumea de la petrecere care nu se 
delecta cu băuturi sau aperitive era mult peste rangul Kivei, ceea ce-i 
confirmă faptul că se afla la petrecere fiindcă ea și Grayland deveniseră 
amice la cataramă sau ceva de genul. 

Ceva sclipitor îi atrase atenţia Kivei; se întoarse și o văzu pe nenorocita de 
Contesă de Nohamapetan în sala de bal, vorbind zgomotos cu Jasin Wu şi cu 
Amiralul Emblad, care o ascultau politicoși, dar se vedea de la o poştă că nu 
dădeau doi bani pe pălăvrăgeala ei. Kiva începu să calculeze în minte 
proporţiile situaţiei dezastruoase în care s-ar fi aflat dacă ar fi plesnit-o pe 
contesă chiar acolo, în nenorocita aia de sală de bal. Dar calculul nu ieși în 
favoarea ei; Kiva se hotărî să-și ia o băutură ca să vadă dacă se schimbă 
variabilele. 

Înainte de a apuca să facă semn unui chelner, una dintre ușile laterale ale 
sălii de bal se deschise şi împăraxul fu anunţat; se ridicară cu toţii în picioare 
şi aplaudară în timp ce Grayland a I-a intră, făcu un semn de apreciere 
pentru aplauzele lor și se îndreptă spre pupitrul împodobit din anticamera 
sălii de bal. Împăraxul se pregătea în mod clar să ofere nişte observaţii şi 
poate să acorde şi niște blestemate de decoraţii. Kiva oftă adânc pe dinăuntru. 
Dac-ar fi ştiut că e genul ăsta de eveniment, l-ar fi sărit. Se uită în jur și văzu 
două sute de oameni extrem de importanţi care aveau în mare același gând în 
minte. 

— Haide, murmură Kiva în șoaptă, hai să ne adresăm odată parlamentului și 
pe urmă să spargem nişte capete. 

În timp ce Grayland aşteptă ca zgomotul de aplauze să se stingă, salută 
câţiva oameni din sală, făcându-le cu mâna, zâmbindu-le sau arătând spre ei 
cu mâna. Grayland o descoperi în cele din urmă pe Kiva în mulțime şi-i 
zâmbi, dar, în timp ce privirea ei începu să se depărteze, mai făcu un lucru. 

Stai așa, chiar mi-a făcut cu ochiul? se gândi Kiva și se uită în jur ca să se 
asigure că ocheada nu era destinată altcuiva din încăpere. Pe lângă Kiva nu 
era nimeni care să fi contat cât de cât pentru Grayland. Aşa că da, ei îi făcuse 


cu ochiul. 

Kiva își dori să fi dat pe gât băutura aia mai înainte. Ceva îi spunea că o să 
aibă nevoie de ea în curând. 

— Vă salut, dragi prieteni, spuse Grayland, după ce se stinseră aplauzele. Aţi 
venit atât de mulţi astăzi. Mă bucur mult să vă văd, reprezentați tot ceea 
Interdependenţa are mai bun, atât în ceea ce priveşte talentul de conducători, 
cât şi prin prisma loialității dumneavoastră faţă de uniunea noastră. Știu că 
sunteți cu toţii nerăbdători să vedeți cum mă voi face de râs în fața 
parlamentului — această parte stârni chicotele de rigoare —, dar înainte de asta 
aş dori să fac nişte prezentări. Vă rog să aveţi răbdare. Mai întâi, o rugăm pe 
Lady Kiva Lagos să vină la tribună. 

Ce mama naibii? se gândi Kiva, în timp ce se îndreptă spre tribună printre 
aplauzele politicoase. 

— Lady Kiva, într-un timp foarte scurt ați arătat că sunteţi perspicace şi 
extraordinar de competentă în afaceri, spuse Grayland. Când v-am încredinţat 
direcția custodială a Casei de Nohamapetan, nimeni nu s-ar fi aşteptat să 
depuneţi atâtea eforturi pentru a pune în ordine finanţele casei și să refaceţi 
balanța contabilă. Reprezentaţi cu adevărat tot ce au mai bun casele 
aristocrate. De aceea, vă numesc acum în postul devenit vacant din comitetul 
executiv al Interdependenţei. Felicitări, Lady Kiva. Se auziră aplauze și apoi 
o femeie veni spre Kiva cu o chestie din cristal pe care Kiva o luă cu o mână, 
cu cealaltă deschizându-şi drum spre Grayland, care se depărtase de la 
pupitru ca să-i strângă mâna Kivei. Kiva se aplecă spre ea: 

— Nu vreau blestemata asta de funcţie, Majestate, șopti ea în urechea lui 
Grayland. 

— Ştiu, spuse Grayland. Dar am nevoie de tine acolo oricum, îmi pare rău. 

Kiva se strâmbă auzind-o și se întoarse ca să-și reia locul în mulțime, dar 
Grayland o prinse de cot: 

— Nu, spuse ea, rămâi aici, în spatele pupitrului. 

— Da, Majestate. 

— Nu vrei să ratezi ce urmează, spuse Grayland şi apoi reveni la pupitru şi o 
chemă pe Arhiepiscopul Korbijn. 


Arhiepiscopul ajunse la pupitru, înzorzonată cu toate podoabele ei de 
arhiepiscop, sau aşa presupuse Kiva, fiindcă nu prea se ducea la biserică, deşi 
făcuse o dată sex într-o catedrală, ceea era grozav dacă-ţi plăceau răcoarea şi 
ecourile, ceea ce Kiva descoperi că nu era genul ei. 

— Aţi spus că doriţi să discutăm o chestiune astăzi în acest loc, îi spuse 
Grayland Arhiepiscopului. Aveţi acum ocazia! 

Kiva îl urmări pe arhiepiscop înaintând către pupitru şi pe urmă observă 
expresiile mai multor invitați din mulțime: nesiguranţă și confuzie. Unii 
dintre ei șușoteau către ceilalți. Mai mulți păreau nefericiţi. 

— Majestate, în ultima lună au apărut îngrijorări grave și importante în 
legătură cu comportamentul dumneavoastră, spuse Arhiepiscopul Korbijn. 
Viziunile dumneavoastră despre viitorul Interdependenţei, deşi i-au liniștit pe 
mulți dintre enoriașii noştri, au generat și o neliniște legitimă printre cei aflați 
la putere din biserica noastră şi din afara ei, în ceea ce priveşte starea 
dumneavoastră psihică şi, de fapt, sănătatea dumneavoastră mintală. 

Murmurul se auzi dintr-odată mai tare... 

— Luând act de toate acestea, aș vrea să fie absolut clară poziţia Bisericii 
Interdependente în această chestiune. 

Tot la fel de repede se lăsă tăcerea care dură mai multe secunde. 

La dracu’, n-o mai lungi atâta, se gândi Kiva. Dă-i drumul odată! 

— Biserica Interdependentă confirmă şi preaslăveşte natura și ţinuta 
viziunilor dumneavoastră care sunt conforme doctrinelor și credinţei noastre 
şi susține pe deplin puterea și măreţia puterii lor de revelaţie, spuse 
arhiepiscopul şi tumultul reveni. Aș mai dori să declar şi că sunteţi și 
rămâneţi capul bisericii. Vă vom urma oriunde ne veţi conduce. 

Și acestea fiind spuse, arhiepiscopul se îndepărtă de pupitru, îngenunche în 
faţa împăraxului și-i sărută mâna dreaptă. 

Încăperea explodă. 

Grayland a Il-a îi făcu semn arhiepiscopului să se ridice şi să stea lângă 
Kiva. Aceasta se uită spre arhiepiscop, care nu-i întoarse privirea. Kiva 
observă că transpira din plin. 

Ah, ce bine ar fi fost să beau paharul ăla, se gândi Kiva. Apoi observă că 


tot personalul de servire dispăruse din încăpere, împreună cu femeia aceea 
care-i dăduse cristalul ăla blestemat, pe care îl mai ţinea încă sub braţul stâng. 
Kiva se hotărî să pună chestia aceea pe jos. 

Între timp, Grayland se întorsese la pupitru şi-şi ridicase mâinile în aer ca să 
facă mulţimea să tacă. În cele din urmă, reuşi. 

— Știu că ultima parte a fost surprinzătoare pentru mulţi dintre voi, zise 
Grayland. La fel cum va fi și următoarea. Fiecare dintre voi a fost invitat aici 
astăzi şi vi s-a spus că vă vor fi recunoscute serviciile aduse Interdependenţei. 
Și acum, exact asta se va întâmpla. Dragii mei prieteni, voi face ca lucrurile 
să fie cât mai simple. În această încăpere, chiar acum, dacă staţi în faţa mea, 
sunteţi arestaţi pentru trădare. 

Se auziră nişte bubuituri, iar ușile sălii de bal fură deschise zgomotos de 
gărzile imperiale înarmate, care se revărsară în perimetrul încăperii și formară 
un rând în faţa pupitrului, ca o măsură de precauţie în cazul în care cineva ar 
fi suficient de prost să încerce s-o împuște pe Grayland. 

Dar nimeni nu fu atât de prost. După câteva ţipete și strigăte iniţiale, 
mulțimea de trădători extrem de impresionanţi tăcu împietrită. 

— Acum: știu la ce vă gândiţi. Cum îndrăznesc să vă acuz? Dar nu eu vă 
acuz, prieteni. 

Grayland făcu un semn cu capul spre o ușă laterală care se deschise și-l 
dezvălui pe Deran Wu. Se auziră strigăte și unii năvăliră spre Deran, care fu 
imediat înconjurat de gărzile imperiale care-și îndreptară armele spre ei. 
Deran rămase impasibil. 

— Deran a avut amabilitatea să ne dezvăluie în amănunt întreaga conspirație, 
spuse Grayland. Şi trebuie să spun că am fost impresionați de teatralitatea ei. 
Cu Arhiepiscopul Korbijn care urma să mă denunțe în faţa parlamentului în 
timp ce oferea binecuvântarea, anunțând apoi schisma din sânul bisericii. Și 
Contesa Nohamapetan care s-ar fi ridicat să mă acuze c-am pus la cale 
asasinarea fiicei ei Nadashe. 

— Dar ai făcut-o! ţipă contesa. A murit din cauza ta! 

— Era vie azi-dimineaţă, când i-am trimis un SMS, spuse Deran Wu şi se 
auziră icnete de uimire. E pe nava dumitale chiar în acest moment. 


— Amirale Emblad, spuse Grayland, dumneata te-ai fi ridicat și mi-ai fi spus 
că Marina Imperială nu avea să mai fie sub comanda mea și apoi, ca o ultimă 
lovitură de maestru — Grayland își mută privirea spre bărbatul care stătea 
lângă amiral —, dumneata, Jasin Wu, te-ai fi ridicat şi ai fi anunţat că însăși 
Casa de Wu, propria mea casă, nu mă mai putea sprijini în calitate de împărax 
şi că reprezentai doar una dintre zecile de alte case care erau de aceeași 
părere. Casele acelea, aşa cum poţi vedea, sunt toate reprezentate aici acum. 

La dracu”, e tare de tot, se gândi Kiva. Încăperea aproape că vibra de 
tăcerea împietrită. 

— Apropo, spuse Grayland, și făcu din nou un semn către ușă. 

— Of, Doamne, ce mai e acum? spuse Arhiepiscopul Korbijn. 

Apăru un om suplu, îmbrăcat în negru din cap până-n picioare, care rămase 
în faţa mulțimii. 

— Vere, poate-ţi aminteşti de Căpitanul de Cavalerie Ponsood. I-ai 
contractat nava, în numele Contesei Nohamapetan, aici prezentă, pentru a 
urmări și distruge nava care-l transporta pe Lordul Marce Claremont de la 
Capăt. Ai făcut asta deoarece contesa credea că Lordul Marce era important 
pentru mine și, omorându-l, m-ar fi rănit pe mine. 

Kiva o privi pe Contesa Nohamapetan care, în ciuda oricărui efort, nu 
reuşea să-și ascundă zâmbetul gândindu-se cum a fost Marce Claremont 
spulberat în spaţiu. 

Futu-i, îşi zise Kiva. Îmi vine s-o stâlcesc în bătaie. 

Alt bărbat intră pe uşa laterală. Marce Claremont. 

— Aţi ratat, spuse el uitându-se spre Dar ați ucis aproape tot echipajul meu 
de pe navă. Şi dumneavoastră sunteţi responsabilă pentru asta, Contesă. 

Făcu un pas înapoi, în spatele lui Grayland. Kiva văzu felul cum o privea. 
Oh, da. Precis i-o trăgea. 

— Acum, spuse Grayland a I-a de la pupitru, ştiu de ce mă aflu astăzi aici. 
Să vorbim despre ce vă aflaţi dumneavoastră astăzi aici. Vă aflaţi cu toții aici 
din cauza a ceea credeţi despre mine. Credeţi că sunt slabă. Credeţi că sunt un 
copil naiv. Credeţi că îngrijorările mele legate de prăbușirea curenților 
Fluxului sunt tot atâtea obstacole în calea afacerilor și a planurilor voastre de 


preluare a puterii. Credeţi că dacă am viziuni, sunt instabilă psihic, sau 
nebună, sau cinică. Credeţi că dacă am devenit împărax în mod întâmplător, 
nu ar trebui să fiu deloc împărax. Credeţi toate aceste lucruri, în parte sau în 
integralitatea lor. Și pentru că le credeţi, ați conspirat să mă dați la o parte. Ca 
să-l puneţi pe vărul Jasin în locul meu. Să menţineţi starea actuală de lucruri 
atâta timp cât vă va permite starea curenților de Flux și să lăsaţi altora grija 
legată de ce va urma. Ei bine, prieteni, aseară am avut o viziune. Una nouă. Şi 
în viziunea aceea, v-am văzut toate planurile. Toate intrigile. V-am văzut 
toate fraudele, toate șmecheriile și afacerile voastre ascunse și conturile 
voastre bancare secrete. V-am văzut pe fiecare dintre voi așa cum sunteţi, nu 
cum vă arătați lumii. Și în viziunea aceea erați aici, în faţa mea. Umiliţi. Așa 
cum sunteţi acum. 

Spuneţi-mi, dumneavoastră, cei care aţi fi putut fi cei mai buni din 
Interdependenţă, și totuși aţi ales să nu fiţi: Cine este slab acum? Cine a fost 
naiv? Cine a fost cinic? Şi cine este împăraxul aici? 

V-aţi îndoit de mine. Nu vă mai îndoiţi. Aţi venit aici să mă distrugeți. Nu 
m-aţi distrus. Aţi venit să-mi daţi foc. Eu sunt focul mistuitor. Veţi simţi cum 
e să arzi. 

Asta a fost viziunea şi profeția mea. Și acum e a voastră. 

Grayland lăsă minunăţia aia de predică să plutească în aer până când Kiva 
simţi că i se face pielea de găină pe brațe. 

Și apoi, la fel de neașteptat, bătu din palme. 

— Bine, atunci. Acum trebuie să merg să mă adresez parlamentului, aşa că... 

— Eu l-am omorât! urlă Contesa Nohamapetan spre Grayland. 

— Poftim? făcu Grayland. 

— Pe fratele tău! Rennered! I-am aranjat mașina! zise Contesa și făcu un pas 
în faţă spre Grayland, care rămase nemişcată. Din cauza mea a intrat în zidul 
ăla. L-am ucis. Numai din cauza mea ai devenit împărax! Îmi eşti datoare! 

Grayland se gândi la asta în timp ce se îndepărta de pupitru, se îndreptă spre 
contesă şi o privi drept în ochi: 

— Cucoană, nu-ţi datorez nici cât negru sub unghie. Pe urmă ieşi din sala de 
bal. 


— Cea mai tare petrecere la care-am fost vreodată! îi spuse Kiva lui Marce. 


10 Mediu de testare izolat ce permite rularea programelor sau deschiderea fișierelor în condiţii 
de siguranţă (n. red.). 


EPILOG 


— Deci ai învins, îi spuse Attavio al VI-lea fiicei sale, în Camera Memoriei. 
Marile case au căzut acum într-o confuzie deplină fiindcă atât de multe dintre 
ele au semnat pentru trădare. Biserica este complet sub controlul tău. Armata 
se descotoroseşte de elementele ticăloase. Și ai declarat Legea Marţială. 

— Nu am declarat Legea Marţială, spuse Cardenia. Am spus parlamentului 
că are la dispoziţie șase luni să creeze un plan de pregătire a Interdependenţei 
pentru prăbușirea Fluxului. Dacă nu se descurcă, atunci o să-i scutesc de asta. 
În şase luni, încă douăzeci de curenţi de Flux se vor fi prăbuşit. De acum va fi 
tot mai rău. 

— Ai spus că prietenul tău Lord Marce crede că poți folosi noii curenţi 
temporari ca să câștigi mai mult timp pentru sisteme. 

— Lord Marce poate să fie foarte optimist în gândire. Eu nu pot. Trebuie să 
iau în calcul cel mai rău scenariu. Și cel mai rău scenariu este că 
Interdependenţa este nepregătită, fiindcă parlamentul nu se poate pune de 
acord şi singura planetă pe care o avem a cărei suprafață poate susține viaţa 
este blocată de un alt Nohamapetan. 

— Și totuși, vorbim de o singură navă trimisă la Capăt, spuse Attavio al VI- 
lea. 

— Era o navă mare, tată, spuse Cardenia. Profeţiile Rachelei are un echipaj 
de zece mii de pușcași marini și e mai mult decât capabilă să arunce în aer 
orice iese din găvanul de Flux. 

— Da, dar tot e o singură navă... Cardenia negă dând din cap. 

— Nu mai e singura navă. Câteva nave mai mici ale marinei au străpuns 
găvanul de Flux când Amiralul Emblad a fost arestat. Știau că dacă rămân 
aici vor fi şi ei arestaţi. Patru nave cu totul. Ghreni Nohamapetan tocmai a 


primit întăriri la Capăt. Și cine ştie? Poate că acum este şi Nadashe acolo. 

Nadashe fugise de pe Poţi da toată vina pe mine înainte să fie capturată, cu 
o sută de milioane de mărci într-un seif digital. Singurul lucru pe care-l lăsase 
în urmă fusese o notă care spunea: Lua-te-ar dracu”, Deran Wu. Probabil că 
Nadashe fusese surprinsă de faptul că Deran dezvăluise că era în viaţă. 

Deran, care avea să scape din toată povestea asta, fiindcă intrase în 
Ministerul Informaţiilor cu un fişier criptat de date conţinând detaliile 
conspirației şi ceruse o înţelegere pe care ministerul i-o acordase înainte s-o 
informeze pe Cardenia. Ea se supărase, fiindcă nu avea nevoie de informaţiile 
lui Deran: găsise tot ce avea nevoie la Jiyi. Ar fi preferat să fi fost și el înhăţat 
şi aruncat în aceeași celulă cu vărul lui, fiindcă ştia că participase şi el la 
contractarea navei care distrusese Oliveer Bransid şi care aproape îl omorâse 
pe Marce. Dar s-a gândit că era mai bine să nu apară cu datele acelea în mod 
magic. Jiyi nu utiliza nişte metode de colectare a datelor complet legale. 
Probele lui Deran aveau să stea în picioare la proces. 

Oricum, Deran devenise un erou acum, după ce povestise cum participase 
el la adunarea informaţiilor pentru demascarea marii conspirații îndreptate 
împotriva împăraxului. Era o povestioară de rahat, dar era povestioara de 
rahat care avea să-l propulseze în scaunul de director principal al Casei de 
Wu. Deran urma să ajungă în biroul în care stătuse Jasin. Și în fond, asta era 
tot ce-şi dorise Deran dintotdeauna. 

Măcar ştii unde se află, îi spuse vocea din mintea Cardeniei. Nadashe, pe 
de altă parte, era undeva într-un loc necunoscut. Nu avea acces la fondurile 
Casei de Nohamapetan — după ce Contesa Nohamapetan se pierduse cu firea 
şi recunoscuse că-l asasinase pe Rennered, Cardenia ordonase ca toate 
conturile Nohamapetanilor să fie îngheţate şi supuse unui audit —, dar tot 
putea să facă mult rău cu o sută de milioane de mărci. 

Sper că te-ai dus la Capăt, se gândi Cardenia. Atunci aș scăpa de tine 
pentru un timp. 

— Cred că te-am pierdut, îi spuse Attavio al VI-lea Cardeniei. 

— Mă gândeam la problemele astea, îmi cer scuze. 

— Nu mă deranjează să aştept, spuse Attavio al VI-lea. 


— Nu te deranjează de fapt absolut nimic, sublinie Cardenia și apoi zâmbi. 
Totuşi îmi place mult să vorbesc cu tine. Mi-ar fi plăcut să vorbim mai mult 
aşa când erai în viaţă. Dar şi acum e plăcut. 

— Mulţumesc, spuse Attavio al VI-lea. Atât cât poate să-mi placă ceva, și 
mie îmi place. 

Cardenia ieşi din Camera Memoriei şi-l găsi pe Marce citind un mesaj de pe 
tabletă. 

— Tocmai vorbeam despre tine, spuse Cardenia apropiindu-se de el. 

— Cu prietenii tăi imaginari, înțeleg. 

— Nu sunt imaginari. Doar că nu sunt reali. 

— E o distincţie foarte subtilă. 

— Presupun că este. 

— Și ce spuneai? 

— Că tu îţi poţi permite să fii optimist în legătură cu dinamica Fluxului, dar 
eu nu. 

— Nu ştiu dacă sunt optimist în ceea ce priveşte Fluxul, spuse Marce. 

Pot spune că sunt entuziast. În prezent, știm mult mai multe decât ştiam 
acum câteva luni. Pot să-ţi spun ce ipoteză am chiar acum, dacă vrei. 

— Te rog, spuse Cardenia drăgăstos — îi plăcea când Marce devenea savant. 

— Ceva îmi spune că prăbușirea de astăzi a curenților de Flux este cel puţin 
parţial influenţată de Ruptură, spuse el. 

— Ce vrei să spui prin „influenţată de“? 

— Vreau să spun că eu cred că a afectat în vreun fel stabilitatea curenților de 
Flux în spaţiul local. I-a răsturnat. I-a scuturat. Cred că Ruptura a provocat un 
fel de undă de şoc prin flux, care a avut drept rezultat destabilizarea. 

— O undă de şoc. 

— Ei, nu chiar o undă de șoc, spuse Marce. E cu totul diferit, de fapt. Dar nu 
pot explica asta într-un limbaj omenesc. „Unda de şoc“ este cea mai apropiată 
formulare pe care-am găsit-o. Dacă ai cunoaște limbajul matematic, ţi-aş 
putea explica. 

— Hatide Roynold înţelegea limbajul matematic pe care-l foloseai. 

Marce încuviinţă: 


— Aşa este. Îl ştia foarte bine. 

— Îmi pare rău c-a murit. 

— Şi mie. Oricum, toate astea sunt doar o pură speculație din partea mea, 
fiindcă nu cunosc în mod fundamental cum a funcţionat Ruptura. Pot vedea 
efectul asupra datelor de atunci pe care mi le-a dat Chenevert, dar nu cunosc 
procesul. Încerc să fac cercetarea în sens invers, pornind de la efect, dar nu e 
o modalitate grozavă de a înțelege lucrurile. L-ai întrebat vreodată pe Jiyi 
dacă s-au păstrat date matematice după Ruptură? Sau cum au reușit s-o 
producă? 

— Nu s-au păstrat înregistrări, minţi Cardenia. 

— Ei bine, asta este neplăcut, spuse Marce, insistând. Dar subliniază faptul 
că în tot acest timp ne-am gândit că nu putem face nimic care să afecteze 
Fluxul. Dar poate că, în fond, putem. Știm că am găsit o modalitate să-l 
închidem. 

— Dar există o modalitate să-l deschidem? 

— Să deschidem un curent de Flux? 

— Da. 

Marce dădu din cap în semn de dezaprobare: 

— Închiderea unui curent de Flux este relativ uşoară. Trebuie doar să-l tai de 
la găvanul de Flux. 

— „Doar“ atât? 

— Am spus „relativ“, sublinie Marce. Deschiderea unui găvan de Flux este 
mult mai dificilă, fiindcă necesită accesarea și deplasarea prin mediul 
Fluxului. E în felul următor: închiderea unui curent de Flux e ca atunci când 
închizi o uşă. Deschiderea unui curent de Flux e ca săparea unui tunel printr- 
un munte. 

— Îmi place când te exprimi în limbaj omenesc, spuse Cardenia. 

— Este limbajul meu preferat după cele matematic. Cardenia arătă spre 
tabletă: 

— La ce te uiţi acolo, la chestii despre curenţii de Flux? 

— Nu, e cu totul altceva. Am primit un mesaj de la Sergentul Sherrill, pe 
care ai cunoscut-o. 


— Da, îmi aduc aminte. 

— Cinciarul dezafectat a fost trimis către Dalasýsla, spuse el, ridicând 
tableta pentru a arăta mesajul. Au încărcat înăuntru alimente și seminţe și 
hidroponice, tehnologie, artă și divertisment care nu sunt vechi de opt sute de 
ani. Este uimitor cât de repede poate fi umplut un cinciar când împăraxul 
ordonă cuiva să facă treaba asta. 

— Ai spus că au nevoie de toate astea. 

— Bineînţeles că au nevoie, confirmă el, lăsând jos tableta. Ar fi trebuit să 
vezi nava lor. 

— 'Ți-am spus c-aș fi dorit să vin și eu. 

— Îmi pare bine că n-ai venit. Dar de aceea eşti încă aici. Cardenia zâmbi 
auzind acestea: 

— Ai aflat de la dalasyslani ceva ne-ar putea ajuta? 

— Am aflat că supraviețuirea e posibilă pentru un timp mai lung decât am fi 
crezut, atunci când nu ai altă opţiune decât să supravieţuieşti, spuse Marce. 
Nu sunt sigur că este o lecţie extraodinară, dar este o lecţie. Numai că 
funcţionează doar pentru un număr mic de oameni. Dacă dorim să salvăm 
milioane, trebuie să gândim la scară mai largă. Şi singurul mod în care o 
putem face în mod realist este să ducem oameni la Capăt. 

— Asta ar însemna ca în partea cealaltă să trecem de o navă mare plină de 
rebeli, spuse Cardenia. Dacă ai putea găsi o cale care să nu presupună 
lansarea navelor prin găvanul de Flux până când își termină muniţia, te fac 
Duce de Capăt. 

— Nu e nevoie să faci asta. 

— Îmi spui cum să-mi fac meseria, Lord Marce? glumi Cardenia. 

— Îmi cer scuze, Majestate. 

— Ar fi bine să faci aşa. Şi gândeşte-te la o cale de a ne furişa la Capăt. 

— Ei bine, uite care e treaba cu asta, spuse Marce şi luă tableta, deschizând 
apoi un document. Cred că am descoperit ceva. 


MULTUMIRI 


Iată un lucru adevărat: după ultimele câteva cărți, am rămas cu un sentiment 
profund și stăruitor de recunoștință pentru ceea ce face echipa de la Tor 
pentru cărțile mele și felul în care le editează. Le-am predat, mai mult sau mai 
puţin, în ultimul moment posibil, și totuși cei de la Tor au făcut o treabă 
minunată şi au transformat manuscrisul meu într-o carte care merită să fie 
cumpărată și preţuită. Îmi place faptul că-și fac meseria atât de bine; asta mă 
face să-mi doresc să fac și eu tot ce pot mai bine. 

Prin urmare, din echipa de la Tor, îi adresez multe mulțumiri lui Patrick 
Nielsen Hayden, redactorul meu; asistentei lui, Anita Okoye; directoarei 
artistice, Irene Gallo, care l-a ales pe Nicolas Bouvier alias „Sparth“ să 
realizeze impresionanta ilustrație a copertei (întâmplare adevărată: fiindcă aşa 
se petrec adesea lucrurile în producţia de carte, lucrarea lui Sparth a fost 
făcută înainte de terminarea cărţii și a fost atât de fabuloasă că m-am asigurat 
că există scene în carte care să se potrivească cu ilustrația copertei); 
designerului de carte Heather Saunders; agentei de presă Alexis Saarela; şi 
redactorului Deanna Hoak, pe care o apreciez în mod special fiindcă am 
predat cartea în ultimul moment posibil și am avertizat-o că are probleme din 
punctul de vedere al redactării. Nu numai că nu m-a asasinat, dar s-a purtat 
minunat. Le mulțumesc și lui Devi Pillai, Lucille Rettino, Fritz Foy și lui 
Tom Doherty. 

Din echipa Tor UK, multe mulţumiri Bellei Pagan şi de asemenea Lisei 
Brewster pentru ilustrația copertei de un albastru profund. 

Îi mulţumesc ca întotdeauna lui Steve Feldberg și echipei lui fabuloase de 
oameni extraordinari de la Audible. La fel, îi mulțumesc lui Wil Wheaton — 
amice, eşti un tip pe cinste! 


Mulţumesc cu umilinţă puternicei echipe a lui Ethan Ellenberg, Bibi Lewis, 
Joel Gotler și Matt Sugarman, care mă ajută în lucrul cu agenţiile și în 
chestiunile avocăţeşti. 


Le transmit mulțumirile mele lui Meg Frank, Olivia Ahl şi Ryvenna Lewis 
pentru că m-au căutat, când eram pe ultima sută de metri cu scrierea cărţii, 
pentru a se asigura că nu-mi pierd complet minţile. La fel, mulțumirile mele 
lui Kate Baker, Yanni Kuznia și lui Mary Robinette Kowal și multor altor 
prieteni care m-au încurajat când am avut nevoie. 

Îi transmit gânduri alese de mulțumire lui Patty Garcia pentru minunatul ei 
fel de a fi de-a lungul multor ani. 

Nu am niciun gând de mulțumire pentru Twitter şi Facebook, care au 
încercat să mă ispitească în fiecare zi când trebuia să scriu. (Dar le mulțumesc 
tuturor prietenilor mei și familiei mele de pe Twitter și Facebook, care sunt 
extraordinari.) 

Şi ca întotdeauna, le adresez mulţumiri Kristinei și Athenei Scalzi, soţia și 
fiica mea, care m-au înțeles mai mult decât merit. Aș putea spune mai multe, 
dar este ora 7 dimineaţa şi am stat treaz toată noaptea ca să termin cartea şi 
acum mi s-a lichefiat creierul. Oricum, ele ştiu că le iubesc. Le spun asta în 
fiecare zi şi o scriu în cărți precum aceasta, chiar acum. 


John Scalzi 
18.06.2018 


